མཆོད་བརྗོད།

༄༅། །མགོན་ཁྱོད་ལང་ཚོ་གཞོན་ནུའི་ཚུལ་གྱིས་སྐྱེ་དགུའི་ཚལ་དུ་མཁྱེན་གཉིས་རྐང་པས་འདེགས་འཇོག་གཡོ།། ལེགས་པའི་ཡོན་ཏན་ཀུན་གྱི་གཞི་མ་ ཚུལ་ཁྲིམས་བསླབ་པའི་སྐ་རགས་གསེར་གྱི་ཕྲེང་བས་བཅིངས།། ཆོས་ཉིད་རྣལ་མ་ཤིང་རྟ་བཟང་མོར་རིག་པ་ཡེ་ཤེས་སྟོབས་ལྡན་དགྲ་བོས་འོ་བྱེད་པས།། རྟོགས་པའི་འདོད་ཆགས་ཆུ་འཛིན་འཁྲིགས་ཏེ་ ཡེ་ཤེས་གློག་འཁྱུག་འཇམ་དཔལ་དབྱངས་དེས་བདག་སྐྱོངས་ཤིག། བདེ་ཆེན་བརྗོད་མེད་རྣམ་སད་ལྷ་ཡི་བདུད་རྩིའི་འདོད་འཆིང་མངར་བའི་རོ།། འཐུང་བས་བྱིངས་རྐྱེན་རྩ་མདུད་བརྒྱ་ཡི་པི་ཝང་རྒྱུད་པ་གསར་དུ་བསྐྲུན།། རྣམ་དཔྱོད་བློ་ཡི་སོར་མོ་གཡོ་བས་སྒྲ་སྙན་དབྱར་རྔའི་རོལ་མོ་འཁྲོལ།། ཀ་དག་སྤྲོས་བྲལ་སྐྱེད་མོས་ཚལ་དུ་རྟོགས་པའི་གླུ་ལེན་ལྷ་མོར་འདུད།། དབྱངས་ཅན་མཁྱེན་རབ་འཛམ་བུའི་ཤིང་འབྲས་ དཎྜྻིའི་ངག་གི་རོལ་མཚོར་ལྷུང་།། རྟོགས་པའི་ཆུ་གཏེར་གསེར་དུ་གྱུར་ནས་སྲིད་གསུམ་སྐྱེ་དགུའི་དཔལ་དུ་ཤར།། སྙན་ངག་ཆུ་ཀླུང་སྟོང་གསུམ་བརྡལ་བས་གྲགས་སྙན་ཆུ་ཡི་འཁྲི་ཤིང་གཡོ།། བློ་གྲོས་གཤོག་རྩལ་རབ་ཏུ་རྒྱས་ཏེ་མཁས་པའི་རྩེར་སོན་དཎྜྻིར་འདུད།། ཞེས་ མཆོད་པར་བརྗོད་པའི་མེ་ཏོག་མངོན་དུ་འཐོར་ནས།འདིར་སྐབས་སུ་བབ་པ་གཞུང་དང་ རིག་གནས་ཀུན་གྱི་རྒྱན་དུ་གྱུར་པ། རྒྱ་གར་གྱི་སློབ་དཔོན་དབྱུག་པ་ཅན་གྱིས་མཛད་པའི་གནས་ཆུང་ལྔའི་ཡ་གྱལ། མེ་ལོང་མའི་གཞུང་འདི་ཡོད་ན་འདིས་ཆོག་པ་ མེད་ན་ཐབས་ཆག་པ་མེད་དུ་མི་རུང་བ་ཞིག་ཡིན་པས་ན། གཞུང་འདི་འཆད་པར་བྱེད་པ་ལ་ ཐོག་མཐའ་བར་གསུམ་དུ་ཡོད་པ་ལས། སྐབས་འདིར་གླེང་བར་བྱ་བ་ནི་ལེའུ་བར་པ་དོན་རྒྱན་སོ་ལྔའི་ནང་ཚན་ལས།

ཀ༽ ཐོག་མར་རང་བཞིན་བརྗོད་པའི་རྒྱན་ནི།

༄༅། །བརྗོད་པར་འདོད་པའི་དངོས་པོ་ དེའི་རང་བཞིན་གང་ཡིན་པ་དེ་ཉིད་ལ་ སྒྲོ་བཏགས་དང་སྐུར་འདེབས་སོགས་མེད་པར་གནས་ཚུལ་ཇི་ལྟ་བ་བཞིན་དངོས་སུ་གསལ་བར་བྱེད་པ་སྟེ། འདི་ལ་དབྱེ་བ་བཞི་ལས།

༡/ དང་པོ་རིགས་ཀྱི་རང་བཞིན་བརྗོད་པ་ནི། དཔེར་ན།

༈ སྐུ་མདོག་དམར་སེར་མདངས་ལྡན་འཛུམ་པའི་ཞལ།།

གསུང་དབྱངས་དྲུག་ཅུ་ཐེག་ཆེན་ཆོས་ཀྱི་སྒྲ།།

ཐུགས་ཀྱི་དགོངས་པ་ཟག་མེད་འཛིན་རྟོག་བྲལ།།

ཡེ་ཤེས་རང་གཟུགས་འཇམ་མགོན་ཁྱོད་ལ་འདུད།།

རྣམ་མཛེས་ཡིད་འོང་མདངས་ལྡན་འཛུམ་པའི་ཞལ།།

དབུ་སྐྲ་ལྕང་ལོ་ཟུར་ཕུད་ལྔ་དང་ལྡན།།

བགྲེས་རྒུད་མི་མངའ་ལང་ཚོ་རྒྱན་གྱིས་སྤྲས།།

སྨྲ་བའི་མཆོག་རབ་ཁྱེད་ལ་གུས་ཕྱག་འཚལ།།

སྤངས་རྟོགས་ཡོན་ཏན་ལྡན་པའི་མཚན་དཔེས་མཛེས།།

གསུང་གི་དབང་ཕྱུག་སེམས་དཔའ་ཟོལ་མི་མངའ།།

གདོད་ནས་སྒྲིབ་གཉིས་མཐར་ཕྱུང་གཟུང་འཛིན་བྲལ།།

སྨྲ་བའི་གཙོ་བོ་ཁྱོད་ལ་བདག་དགའ་བོ།།

དུས་གསུམ་སངས་རྒྱས་ཀུན་གྱི་ཡེ་ཤེས་སྐུ།།

གཞོན་ནུའི་ཚུལ་འཆང་ཡན་ལག་དྲུག་ཅུ་ལྡན།།

མི་ཤེས་བློ་རྨོངས་སེལ་བའི་མཐུ་མངའ་བ།།

བརྟན་པའི་འཁོར་ལོ་ཁྱེད་ལ་སྙིང་ནས་དད།།

རྨད་བྱུང་མཚན་དཔེས་བརྒྱན་པའི་སྐུ་མངའ་ཞིང་།།

ཡང་དག་མ་རིག་ལས་སངས་མཁྱེན་པ་རྒྱས།།

ཇི་ལྟ་ཇི་སྙེད་ཆོས་རྣམས་ཀུན་གཟིགས་པ།།

ཚད་མའི་སྐྱེས་བུ་རྣམས་ལ་མགོས་ཕྱག་འཚལ།།

༢/ གཉིས་པ་བྱ་བའི་རང་བཞིན་བརྗོད་པ་ནི། དཔེར་ན།

༈ སྐུ་ཡི་རྫུ་འཕྲུལ་གདུལ་བྱའི་ངོ་བོར་བྱོན།།

གསུང་གི་རྫུ་འཕྲུལ་འགྲོ་རྣམས་ཐབས་ཀྱིས་འདུལ།།

ཐུགས་ཀྱི་དགོངས་པ་འགྲོ་དྲུག་ཡོངས་ལ་གཟིགས།།

འགྲོ་རྣམས་འདྲེན་པའི་འཇམ་དཔལ་དབྱངས་ལ་འདུད།།

ཟག་མེད་ཡེ་ཤེས་བདེན་གཉིས་རྗེན་པར་གཟིགས།།

བརྩེ་བའི་ཐུགས་ཀྱིས་གདུལ་བྱ་སྨིན་པར་མཛད།།

གང་ཟག་སྐལ་ལྡན་ཁྲོད་དུ་ཆོས་སྒྲ་སྒྲོགས།།

རྡོ་རྗེ་རྣོན་པོ་མཆོག་ལ་སྙིང་ནས་འདུད།།

ལེགས་པའི་ཡོན་ཏན་ཀུན་གྱི་རྩེར་སོན་ཏེ།།

ཡེ་ཤེས་ཆེན་པོས་སྟོང་གསུམ་ཆབས་ཅིག་གཟིགས།།

གཞལ་ཡས་འགྲོ་བ་བསྒྲལ་བར་དམ་བཅའ་ནས།།

སྒྲིབ་གཉིས་སེལ་བྱེད་ཁྱེད་ལ་བདག་དད་དོ།།

མཐའ་བཞི་བྲལ་བའི་ཆོས་སྐུ་རབ་བསྒྲུབས་ཏེ།།

གེགས་མེད་བྱང་ཆུབ་ལམ་ལ་བདེར་གཤེགས་ཀྱང་།།

མ་རིག་རྩད་ནས་བཅོམ་པར་ཞལ་བཞེས་ནས།།

རལ་གྲི་འཛིན་པ་ཁྱེད་སྐུ་གཅིག་པུར་སྣང་།།

བརྒྱད་གཉིས་ལང་ཚོ་འབར་བའི་སྐུར་བཞེངས་ནས།།

གསུང་གི་སྒྲ་དབྱངས་སྒྲོགས་པས་གཞན་ཡིད་འཕྲོག།

བརྩེ་བའི་ཐུགས་རྗེས་བློ་རྨོངས་སེལ་བྱེད་པ།།

ཟླ་བའི་སྲིང་མོ་ཁྱོད་ལ་མི་དགའ་སུ།།

གང་གི་འདུན་པའི་རྩེ་ལ་རབ་ཞུགས་ཏེ།།

སྣ་ཚོགས་ཐབས་ཀྱིས་རྣམ་གྲོལ་ལམ་སྟོན་ནས།།

བྱང་ཆུབ་བར་དུ་ཐུགས་རྗེའི་གཟིགས་པས་བཟུང་།།

གླུ་དབྱངས་ལེན་མ་ཚངས་པའི་སྲས་མོར་འདུད།།

གོ་བིནྡ་ཡིས་རྒྱ་མཚོ་བསྲུབས་བྱས་པས།།

ཞལ་འཛུམ་སྤྱན་ཟུར་གཡོ་ཞིང་རྒྱན་གྱིས་སྤྲས།།

སྟེང་དུ་གཤེགས་ཤིང་སྒྲ་སྙན་གླུ་ལེན་ནས།།

ཕར་ཚུར་རྒྱུ་བ་དབྱངས་ཅན་ལྷ་མོ་ཡིན།།

༣/ གསུམ་པ་ཡོན་ཏན་གྱི་རང་བཞིན་བརྗོད་པ་ནི། དཔེར་ན།

༈ ཡེ་ཤེས་ཀུན་གྱི་རང་གཟུགས་ཡིན་པ་ལ།།

ཉོན་མོངས་བྲལ་བས་སྤངས་པ་འགྲན་མེད་ཀྱི།།

མ་རིག་ཞི་ཞིང་ཤེས་རབ་གོང་དུ་འཕེལ།།

གདེང་ཐོབ་ཤེས་བྱ་ཀུན་ལ་འཇིགས་བྲལ་གྱུར།།

སྨྲ་བའི་གཙོ་བོ་རྐང་གཉིས་ཡོངས་ཀྱི་ལྷ།།

མ་རིག་ཟད་ཅིང་ཤེས་བྱ་ལྷག་པར་རྒྱས།།

གང་གིས་མཇལ་མོད་དྭངས་ཤིང་བློ་ཡི་མཆོག།

ཐོབ་པས་སྲིད་ཞིའི་མཐའ་ལས་རྣམ་པར་གྲོལ།།

དུས་གསུམ་སངས་རྒྱས་ཀུན་གྱི་བློ་ཡི་གཏེར།།

ལེགས་པའི་ཡོན་ཏན་ཐམས་ཅད་འབྱུང་བའི་ཁུངས།།

གཞན་གྱི་ཡིད་བསྒྱུར་ཐུབ་པའི་བློ་ཡི་མཐུ།།

མྱོང་བས་སྤངས་རྟོགས་ཡོན་ཏན་རྩེ་རུ་སོན།།

ཡེ་ཤེས་ཕུང་པོ་རྒྱལ་ཀུན་འདུས་པའི་ལྷ།།

མཚན་ཙམ་རྣ་ལམ་ཐོས་པའི་སྐལ་བཟང་འདིས།།

ལོག་རྟོག་གཉིས་འཛིན་རྨོངས་པའི་སྣང་ཆར་གཟན།།

རབ་འབྱམས་ཤེས་བྱ་མཇལ་བའི་བློ་གྲོས་སྐྱེས།།

བཀའ་དྲིན་ཀུན་ལས་ལྷག་པའི་མཚོ་བྱུང་མ།།

ཅི་བསམ་འདོད་མགུར་འཇོ་བའི་བློ་ཡི་ལྷ།།

འགྲན་ཟླར་དབེན་པའི་སྤོབས་པ་ཆ་ཤས་ཙམ།།

མཇལ་བས་རིག་པའི་གནས་ལ་བློ་གྲོས་སྐྱེས།།

ངོ་བོ་སྤྲོས་བྲལ་ཆོས་སྐུ་འདུས་མ་བྱས།།

རང་བཞིན་འོད་གསལ་ལོངས་སྐུའི་མཛེས་ཆོས་མངའ།།

རྣམ་པ་འགགས་མེད་འཆར་བ་མ་རིག་པ།།

བཅོམ་པའི་མཐུ་ལྡན་ངག་དབང་ལྷ་མོ་ཀྱེ།།

འཛུམ་པའི་བཞིན་རས་མངོན་སུམ་མ་མཇལ་ཡང་།།

མཚན་ཙམ་བརྗོད་པས་བློ་ཡི་ཤེས་ཡོན་རྒྱས།།

ཕས་རྒོལ་མུ་སྟེགས་ཚོགས་ལས་རྒྱལ་འགྱུར་ན།།

མངོན་ཞལ་མཇལ་བའི་དཔལ་ཡོན་བཤད་ཅི་དགོས།།

སྲབ་འཇམ་ཡངས་པ་འདབ་བརྒྱའི་གདན་ལ་བཞུགས།།

འཆི་མེད་ཚེ་ལ་མི་འཇིགས་མངའ་རྙེད་ནས།།

འགྲོ་ཀུན་འཆི་བདག་ཚེ་ལས་བསྐྱབ་ནུས་ན།།

བདག་ཀྱང་འཆི་བདག་བདུད་ལས་ཅིས་མི་བསྐྱབ།།

༤/ བཞི་པ་རྫས་ཀྱི་རང་བཞིན་བརྗོད་པ་ནི། དཔེར་ན།

༈ ཕུན་ཚོགས་རིན་ཆེན་དཔལ་གྱིས་རབ་མཛེས་ཤིང་།།

ལྷབ་ལྷུབ་དར་སྣའི་གོས་ཀྱིས་འཕྱང་འཕྲུལ་གཡོ།།

ཕྱག་གཡོན་གླེགས་བམ་གཡས་པས་རལ་གྲི་འཕྱར།།

ལྕང་ལོའི་ཟུར་ཕུད་ལྔ་ལྡན་བློ་ཡི་གཏེར།།

སྐུ་གཟུགས་མཉེན་ལྕུག་ཤིན་ཏུ་གཞོན་ཤ་ལྡེམ།།

ལྷ་རྫས་དར་དང་རྒྱན་སོགས་རབ་ཏུ་མཛེས།།

མཚན་བཟང་ཡོན་ཏན་ཕུལ་བྱུང་ཡོངས་རྫོགས་པའི།།

དབྱངས་ཅན་ངག་གི་དཔལ་མོའི་ཁྱད་ཆོས་ཡིན།།

རལ་པའི་དབུ་སྐྲ་གྱེན་དུ་ཤིག་སེ་ཤིག།

མགུལ་ན་རུས་པའི་རྒྱན་ཆ་ཁྲོ་ལོ་ལོ།།

གཡོན་པར་རྐང་གླིང་གཡས་པས་ཌཱ་རུ་བསྣམས།།

སྒེག་པའི་གར་འཆམ་གསང་སྔགས་རྣལ་འབྱོར་པ།།

ཅ་ཅོ་བྲལ་བའི་གནས་དབེན་བྲག་ཕུག་ཏུ།།

ཕྱག་ལ་མཆོད་རྫས་རྡོ་རྗེ་དྲིལ་བུ་འཆང་།།

མདུན་དུ་ཁྲུ་གང་སྟེགས་པའི་ཅོག་རྩེ་བཞག།

སྐུ་ལ་ཆོས་གོས་ལ་སོགས་དུ་མས་བརྒྱན།།

རིན་ཆེན་སྣ་ཚོགས་རྒྱན་གྱིས་རབ་མཛེས་ཤིང་།།

ཐོས་གྲོལ་དབྱངས་ལྡན་རྒྱུད་མང་ཕྱག་ཏུ་བསྣམས།།

དབུ་ལ་གསེར་གྱི་དཔྲོག་ཞུ་ཁོར་ཡུག་ཏུ།།

འཁྱུད་པ་ཏམྦུ་ར་ཡི་ཆུང་མར་འདུད།།

དུག་སྦྲུལ་སྲིན་པོས་གང་བའི་གླིང་དེ་ན།།

ཕྱོགས་ཀུན་གཟིགས་པའི་སྤྱན་ཟུང་རྣམ་པར་གཡོ།།

ཁ་ཊམ་རྡོ་རྗེ་འཆང་ཞིང་སྡིགས་པའི་མཛུབ།།

བསྟན་པ་འདི་ནི་པད་འབྱུང་ཡ་མཚན་ཆེ།།

ཟག་མེད་གདོད་ནས་སྤྲོས་དང་བྲལ་ན་ཡང་།།

ལྟར་སྣང་མཛེས་ཆེད་རྒྱན་ཆ་དུ་མས་སྤྲས།།

ཤང་ལང་འཕྱར་ཞིང་སྣ་ཚོགས་སྐུར་བཞེངས་ནས།།

གཞན་དོན་མཛད་པ་དེ་ལ་ཨེ་མ་མཚར།།

ཁ༽ གཉིས་པ་དཔེ་རྒྱན་ནི།

༄༅། །དཔེ་དང་དཔེ་ཅན་གཉིས་ ཁྱད་ཆོས་ལ་སོགས་པའི་སྒོ་ནས་འདྲ་བའམ་མཚུངས་པ་གསལ་བྱེད་ཀྱི་སྒྲས་ གསལ་བར་རྟོགས་ནུས་པའི་ངག་སྟེ། འདི་ལ་དབྱེ་བ་སོ་གཉིས་ཡོད་པ་ལས།

༡/ དང་པོ་ཆོས་དཔེ་ནི། དཔེར་ན།

༈ རྒྱལ་བ་ཀུན་གྱི་ཡུམ་གྱུར་མཚོ་བྱུང་མའི།།

གསུང་དབྱངས་ཆོས་རྔ་བཞིན་དུ་ཆ་ཤས་སྙན།།

ཐུགས་ཀྱི་ཡེ་ཤེས་དྲི་མེད་ཤེལ་སྒོང་བཞིན།།

མཇལ་མོད་ཀུན་ཡིད་འཕྲོག་པའི་ལྷ་མོར་འདུད།།

རྒྱལ་བ་ཀུན་གྱི་རང་གཟུགས་ཟླ་སྲིང་མའི།།

ཞལ་གྱི་དཀྱིལ་འཁོར་དཔྱིད་ཀའི་ཟླ་རྒྱས་བཞིན།།

ལུས་ཅན་ཀུན་ཡིད་འཕྲོག་པའི་དབྱངས་ཀྱི་སྒྲ།།

བདག་གི་རྣ་ལམ་སྙན་ཞིང་འཇེབས་པར་གྱུར།།

སྒེག་པའི་ངག་གི་དཔལ་མོ་དགྱེས་པའི་ཞལ།།

གངས་རིར་སྣ་ཚོགས་ཤིང་རྟས་འཁྱུད་པ་ལྟར།།

ཡིད་འོང་གཞོན་ནུའི་འཛུམ་དཀར་ཅན་མ་དེ།།

བདག་གི་མིག་ལ་མངོན་སུམ་སྣང་བར་མཛོད།།

གང་སྐུ་བཅུ་དྲུག་ལོན་པའི་ཞལ་རས་འདི།།

པདྨ་གཞོན་ནུ་བཞིན་དུ་ཅུང་ཟད་དམར།།

ལྟ་བས་མི་ངོམས་མཛེས་པའི་ངོ་མཚར་དེ།།

འགྲོ་བ་ཀུན་གྱི་མིག་ལ་བསྟན་དུ་གསོལ།།

གང་གི་མཁྱེན་རབ་ཕྱོགས་ཀུན་རྒྱས་པ་འདི།།

ཆུར་སྒྲོག་འདབ་མ་སྦུབས་གྲོལ་བཞིན་དུ་མཚར།།

མགྲིན་པའི་གླུ་དབྱངས་ལྷ་ཡི་རྔ་འདྲ་བར།།

སྙན་འགྱུར་འབུམ་ལྡན་དྲི་ཟའི་བུ་མོ་ཀྱེ།།

འགྲོ་བའི་དོན་ཀུན་འབྱུང་བའི་བློ་ཡི་གཏེར།།

ཟད་མེད་ལྷ་ཡི་དཔག་བསམ་ལྗོན་ཤིང་ལྟར།།

གང་གི་བློ་གྲོས་རབ་ཡངས་དཀར་བ་དེ།།

མངོན་སུམ་བདག་གི་སྣང་བྱེད་སྐལ་བར་སྩོལ།།

ས་གསུམ་ངོ་མཚར་དཔལ་དང་ལྡན་པའི་སྐུ།།

དཔྱིད་དཔལ་རྐང་འཐུང་གཞོན་ནུ་བཞིན་དུ་མཛེས།།

རྟག་ཏུ་འགྲོ་ལ་གཟིགས་པའི་ཟག་མེད་ཐུགས།།

སྙིང་རྗེའི་ཡུལ་དུ་དགོངས་ནས་སྡོང་གྲོགས་མཛོད།།

ཡེ་ཤེས་སྐུ་མཆོག་རང་བཞིན་ལྷུན་གྲུབ་འདི།།

མི་ཤིགས་རྡོ་རྗེའི་རིན་ཆེན་རྡུལ་བརྩེགས་འདྲ།།

བརྟན་བརྗིད་གང་དེས་ངོམས་མེད་བློ་ཡི་མཆོག།

རྟག་ཏུ་རོལ་པའི་གོ་སྐབས་བདག་ལ་སྩོལ།།

༢/ གཉིས་པ་དངོས་པོའི་དཔེ་ནི། དཔེར་ན།

༈ འཕགས་པ་ཁྱོད་ཞལ་བཅོ་ལྔའི་ཟླ་བ་བཞིན།།

སྐུ་ཡང་མི་འགྱུར་རི་རབ་ལྷུན་པོ་མཚུངས།།

གསུང་ཡང་མི་འགག་ཆོས་རྔ་ཆེན་པོ་ལྟར།།

ཐུགས་ཀྱང་མི་འཁྲུལ་ཆུ་གཏེར་ཆེན་པོ་འདྲ།།

བཀའ་དྲིན་གཞལ་མེད་རྡོ་རྗེ་རྣོན་པོ་མཆོག།

མཐུ་ལྡན་དྭངས་བྱེད་ཀེ་ཏ་ཀ་དང་མཚུངས།།

ལུས་ཅན་ཀུན་གྱི་འདོད་པ་འཇོ་བ་ནི།།

ལྷ་ཡི་ས་བརྟོལ་ལྗོན་ཤིང་རྗེས་སུ་འགྲོ།།

ནམ་མཁའི་ནོར་བུ་དང་མཚུངས་ཞལ་དཀྱིལ་འཁོར།།

འཛུམ་པའི་ཚེམས་ཕྲེང་མུ་ཏིག་ཕྲེང་བ་བཞིན།།

འཁྱོག་པའི་སྤྱན་ཟུང་མཛེས་པར་གཡོ་བའི་ཚུལ།།

རྐང་དྲུག་བུང་བ་གཞོན་ནུའི་རྗེས་སུ་འགྲོ།།

ཚད་མེད་ཡོན་ཏན་མེ་ཞལ་ལམ་དང་མཚུངས།།

ཟད་མེད་བློ་གྲོས་གསེར་གྱི་རི་བོ་བཞིན།།

འགྲོ་བའི་མི་ཤེས་མ་རིག་སེལ་བའི་ཚུལ།།

འདི་ནི་ནམ་མཁའི་ནོར་བུའི་རྗེས་སུ་འགྲོ།

༣/ གསུམ་པ་ཟློག་པའི་དཔེ་ནི། དཔེར་ན།

༈ ངག་གི་དབང་ཕྱུག་ཁྱོད་ཀྱི་སྒྲ་དབྱངས་བཞིན།།

དྲི་ཟ་ལྷ་ཡི་གླིང་བུ་སྙན་པར་འགྱུར།།

སྦས་པའི་རྣལ་འབྱོར་ཕྲིན་ལས་ཡེ་ཤེས་བཞིན།།

རྒྱལ་བའི་མྱུ་གུའི་ཡེ་ཤེས་བདོ་བར་འགྱུར།།

ཚངས་སྲས་ལྷ་མོ་ཁྱོད་ཀྱི་གཟི་བྱིན་བཞིན།།

པདྨའི་རྩ་ལག་སྣང་བ་ཆེས་བཀྲ་ལ།།

གང་གི་མཆུ་སྒྲོས་དང་མཚུངས་དཔྱིད་ཀའི་དཔལ།།

རིམ་བཞིན་ས་ལ་འཁྱུད་འདི་མཐོང་ངམ་ཀྱེ།།

ཡེ་ཤེས་མེ་ལོང་ཁྱོད་ཀྱི་མཚན་བཟང་བཞིན།།

མེ་ཞལ་ལམ་གྱི་རྒྱུ་སྐར་རབ་ཏུ་མཚར།།

གང་གི་འོད་འཁོར་དང་མཚུངས་དབང་པོའི་གཞུ།།

སྲིད་པའི་མིག་ལ་ཤར་བའི་ཚུལ་འདི་མཛེས།།

དཀར་མོ་ཁྱོད་ཞལ་འཛུམ་པའི་མཆུ་སྒྲོས་བཞིན།།

ངུར་པ་སྒྲ་འབྱིན་ཟེའུ་འབྲུ་རབ་ཏུ་དམར།།

གང་གི་གསུང་དབྱངས་དྲུག་ཅུའི་རྒྱུད་མང་བཞིན།།

ཀ་ལ་ཝིང་ཀའི་མགྲིན་གླུ་ལྷག་པར་སྙན།།

༤/ བཞི་པ་ཕན་ཚུན་གྱི་དཔེ་ནི། དཔེར་ན།

༈ ཁྱོད་སྐུ་འགྱུར་མེད་རི་རབ་ལྷུན་པོ་བཞིན།།

འགྱུར་མེད་རི་རབ་བཞིན་དུ་ཁྱོད་ཀྱི་སྐུ།།

གསུང་དབྱངས་མི་འགག་དྲི་ཟའི་གླིང་བུ་བཞིན།།

དྲི་ཟའི་གླིང་བུ་བཞིན་དུ་ཁྱོད་ཀྱི་གསུང་།།

རྐང་གཉིས་གཙོ་བོའི་སྐུ་ཡི་འོད་འཁོར་བཞིན།།

མཁའ་ལ་འཇའ་ཚོན་ཤར་བའི་ཚུལ་འདི་མཛེས།།

འཇའ་ཚོན་མཁའ་ལ་བཀྲ་བ་ཇི་བཞིན་དུ།།

རྒྱལ་བའི་སྐུ་ལ་འོད་འཁོར་འཁྱུད་པ་མཛེས།།

ངེས་པ་ལྔ་ལྡན་མཚན་དཔེའི་བཀོད་པ་བཞིན།།

ཐུན་མཚམས་སྤྲིན་ཕུང་འཁྲིགས་པའི་ཚུལ་འདི་མཛེས།།

མཚམས་སྤྲིན་མཁའ་ལ་ཡལ་བ་ཇི་བཞིན་དུ།།

ཡེ་ཤེས་ཕུང་པོ་ཆོས་སྐུའི་དབྱིངས་སུ་ཞི།།

ལྟ་བས་མི་ངོམས་ཞལ་གྱི་དཀྱིལ་འཁོར་བཞིན།།

འདམ་སྐྱེས་འཆར་ཁ་གྲོལ་བའི་དཔལ་འདི་མཛེས།།

ཆུ་སྐྱེས་རྐང་དྲུག་གཞོན་ནུས་སྤྱོད་པ་བཞིན།།

གང་གི་བློ་གྲོས་ལས་ཅན་སྐྱེས་བུས་སྤྱོད།།

༥/ ལྔ་པ་ངེས་པའི་དཔེ་ནི། དཔེར་ན།

༈ འཇམ་དཔལ་གཞོན་ནུའི་ལུང་རྟོགས་ཤེས་རབ་སྟེ།།

མ་རིག་མུན་སེལ་སྣང་བྱེད་ཁོ་ནར་མཚུངས།།

དེ་དང་གཞན་ནི་འགའ་ཡང་མཚུངས་པ་མིན།།

འཇམ་དཔལ་ངག་གི་དབང་ཕྱུག་ཁོ་ན་ཡིན།།

མུ་དང་ཟད་དུ་མེད་པའི་ལུས་ཅན་ལ།།

འཁྱུད་པའི་མ་རིག་ལོག་རྟོག་མུན་པའི་སྨག།

ཁོ་ནའི་གཉེན་པོར་རྐང་པ་འཇོག་པ་སྟེ།།

དཔེར་འོས་འདི་འདྲ་སྲིད་པ་གསུམ་ན་མེད།།

སྤངས་རྟོགས་ཡོན་ཏན་ཀུན་གྱི་རྩེར་སོན་ཅིང་།།

མ་རིག་འབུར་འཇོམས་ཤེས་རབ་རྣོན་པོ་མཆོག།

ནམ་མཁའི་རླུང་གི་སྤུ་གྲི་ཉིད་མཚུངས་ཀྱི།།

དཔེར་འོས་གཞན་འགའ་སྟོང་གསུམ་འདི་ན་མེད།།

ལེགས་པའི་ཡོན་ཏན་ཀུན་གྱི་མཐར་སོན་ཅིང་།།

སྣ་ཚོགས་ཐབས་ཀྱིས་ལམ་སྟོན་ཁོ་བོའི་རྗེ།།

འཕགས་བོད་མཁས་པའི་ཤིང་རྟ་ཉིད་མཚུངས་ཀྱི།།

གཞན་ནི་དུས་འདིར་རྗེས་མཐུན་ཙམ་ཡང་མེད།།

༦/ དྲུག་པ་ངེས་མེད་ཀྱི་དཔེ་ནི། དཔེར་ན།

༈ ལྟར་མི་མངོན་པ་ལྷ་མོའི་བཞིན་རས་དང་།།

ཡར་ངོ་ཚེས་པའི་ཀུན་ཕན་འོད་སྣང་ཉིད།།

རེ་ཞིག་མཚན་ཉིད་ཐུན་མོང་དེ་འདྲ་བའི།།

དངོས་གཞན་སྲིད་ན་མཆིས་ཀྱང་རྗེས་སུ་འགྲོ།།

རྒྱལ་བ་འཇིག་རྟེན་བྱོན་པ་བྱིན་ཆེ་བ།།

ཟག་མེད་སྐུ་འདི་ཨུ་དུམ་ཝ་ར་དང་།།

དུས་དང་མཛེས་ཆོས་ལ་སོགས་མཚུངས་པ་བཞིན།།

དངོས་གཞན་མཆིས་ཀྱང་དེ་ཡི་རྗེས་སུ་འགྲོ།།

གནས་ལུགས་འཁྲུལ་མེད་གསལ་བའི་ཡེ་ཤེས་དང་།།

ཕྱི་དངོས་གསལ་བྱེད་ནམ་མཁའི་ནོར་བུ་ཉིད།།

རེ་ཞིག་མཚུངས་ཆོས་ལ་སོགས་དེ་འདྲ་བ།།

གཞན་དུ་གསལ་ཡང་དེ་ཡི་རྗེས་སུ་འགྲོ།།

ཐོས་དཀའི་གསུང་དབྱངས་ཡན་ལག་དྲུག་ཅུ་དང་།།

ལྷ་ཡི་གར་མཁན་གླིང་བུ་བུས་པའི་སྒྲ།།

རེ་ཞིག་སྙན་ཆ་མཚུངས་པ་དེ་འདྲ་བའི།།

སྒྲ་གཞན་མཆིས་ཀྱང་དེ་ཡི་རྗེས་སུ་འགྲོ།།

༧/ བདུན་པ་བསྡུས་པའི་དཔེ་ནི། དཔེར་ན།

༈ དབྱངས་ཅན་ཁྱོད་ཞལ་མཚར་སྡུག་ལྡན་ཁོ་ནས།།

གཙུག་གི་ནོར་བུའི་རྗེས་སུ་འགྲོ་མིན་ཏེ།།

ཀུན་གྱི་ཡིད་འཕྲོག་ཐུབ་པའི་རྣམ་འགྱུར་གྱིས།།

ལུས་ཅན་ཀུན་ལ་བདེ་བ་སྟེར་བས་ཀྱང་།།

རྗེ་ཁྱོད་བླ་གོས་གསོལ་བ་ཁོ་ན་ཡིས།།

ཤཱཀྱ་སེངྒེའི་རྗེས་སུ་འགྲོ་མིན་ཏེ།།

རྣམ་དཀར་ལྷག་བསམ་ལྡན་པའི་མཐུ་སྟོབས་ཀྱིས།།

འགྲོ་ཀུན་སྲིད་པའི་མཚོ་ལས་འདྲེན་པས་ཀྱང་།།

ལྷག་བསམ་རྨད་བྱུང་ས་ཡི་ཚངས་པ་ཁྱོད།།

གཏན་དུ་འདོད་དགུ་འཇོ་བའི་ཚུལ་ཙམ་གྱིས།།

གསུམ་རྩེན་ཀཽ་ཤི་ཀ་ཡི་དཔལ་མི་འཕྲོག།

གཡོ་སྒྱུས་ཕ་རོལ་གཞན་སྡེ་གནོན་པས་ཀྱང་།།

ལུས་ཕྲ་ཁྱོད་གཟུགས་མཛེས་སྡུག་ལྡན་ཁོ་ནས།།

དྲི་ཟའི་བུ་མོའི་རྗེས་སུ་འགྲོ་མིན་ཏེ།།

ཀུན་གྱི་ཡིད་བསྒྱུར་ཐུབ་པའི་གར་མཛེས་ཤིང་།།

སྐྱེ་རྒུའི་མིག་ལ་དགའ་བ་སྟེར་བས་ཀྱང་།།

༨/ བརྒྱད་པ་ཕུལ་བྱུང་གི་དཔེ་ནི། དཔེར་ན།

༈ ཁྱོད་ཀྱི་གཟི་བརྗིད་དཔལ་ནི་ཁྱོད་གཟུགས་ལ།།

མཐོང་ཞིང་པདྨ་རྒྱ་མཚོའི་ཁྲོད་ན་གནས།།

གཞན་པའི་ཁྱད་འཕགས་འབྱེད་ཆོས་ཞིབ་མོའི་བློས།།

གྲངས་མེད་བརྟགས་ཀྱང་ཐ་དད་ཡོད་མིན་ནོ།།

དྲི་ཟས་གླིང་བུ་བསྒྱུར་བའི་སྒྲ་དབྱངས་དང་།།

མཚོ་བྱུང་ལྷ་མོས་རྒྱུད་མངས་བསྒྲེངས་པའི་གསུང་།།

རྟེན་ཡུལ་ཙམ་ཞིག་ཐ་དད་དབྱེ་བ་ལས།།

གཞན་དུ་བརྟགས་ཀྱང་དམིགས་སུ་ཡོད་མིན་ནོ།།

རྒྱལ་བའི་ཆོས་གོས་རྣམ་སྦྱར་སྐུ་ཉིད་ལ།།

སྣང་ཞིང་ལྷ་ལམ་ཐུན་མཚམས་སྣང་བ་འཆར།།

རྟེན་ཡུལ་སོ་སོར་སྣང་བ་ཙམ་ཞིག་ལས།།

བཀྲག་མདངས་མཛེས་ཆོས་ལ་སོགས་ཐ་མི་དད།།

གང་སྐུའི་འོད་ཟེར་སྣ་ཚོགས་བཀྲ་བ་དང་།།

རོལ་པའི་གནས་ལ་འཆར་བའི་དབང་པོའི་གཞུ།།

སྣང་ཡུལ་ཟུང་དུ་དབྱེ་བ་ཙམ་ཞིག་ལས།།

ནན་གྱིས་བརྟགས་ཀྱང་ཐ་དད་མི་མངའ་འོ།།

མེ་ཞལ་ལམ་གྱི་རྒྱུ་སྐར་ཕྲེང་བ་དང་།།

ལྷ་མོའི་སྐུ་ལ་མངའ་བའི་མཚན་དཔེའི་རྒྱན།།

ལྟར་སྣང་ཡུལ་ཙམ་སོ་སོར་གསལ་བ་ལས།།

དོན་ལ་ལེགས་པར་བརྟགས་ཀྱང་ཐ་མི་དད།།

སྟོན་པས་དོན་བཟང་ཁྲོལ་བའི་ལེགས་བཤད་དང་།།

དཀར་མོས་ཚངས་དབྱངས་སྒྲོགས་པའི་སྙན་འགྱུར་གཉིས།།

སྐུ་མཆོག་སོ་སོར་སྣང་བ་ཙམ་མ་གཏོགས།།

གཞན་དུ་བརྟགས་ཀྱང་ཐ་དད་དབྱེར་མ་མཆིས།།

མཁས་པས་ཞུན་དག་བྱས་པའི་ལེགས་བཤད་དང་།།

ཀེ་ཏ་ཀ་ཡིས་དྭངས་པའི་རྒྱ་མཚོའི་ཆུ།།

དམིགས་ཡུལ་ཐ་དད་མངའ་བ་ཙམ་ཞིག་ལས།།

ལན་བརྒྱར་བལྟས་ཀྱང་གཙང་ཆ་ཐ་མི་དད།།

ཚངས་མའི་གཟིགས་བྱེད་དཔལ་ནི་ཁྱོད་ཞལ་ལ།།

སྣང་ཞིང་རྐང་དྲུག་སྟེང་འཕྱོའི་སྦུབས་སུ་སྟེ།།

རྟེན་ཡུལ་ཐ་དད་དམིགས་པ་ཙམ་ཞིག་ལས།།

ཞིབ་མོར་བརྟགས་ཀྱང་སོ་སོར་འབྱེད་མི་ནུས།།

༩/ དགུ་པ་རབ་བཏགས་ཀྱི་དཔེ་ནི། དཔེར་ན།

༈ ལྷ་ཡི་བུ་མོའི་མཐོན་མཐིང་ལྕང་ལོ་ནི།།

ང་ལ་ཡོད་ཅེས་ཅང་ཤེས་སྙེམས་མི་དགོས།།

སྲིད་པ་ཁམས་གསུམ་འཁོར་བའི་འཛམ་གླིང་ན།།

ལུས་ཕྲ་ལ་ཡང་ལྕང་ལོ་ཡོད་པའི་ཕྱིར།།

ལུས་ཕྲས་སྐྱེ་དགུའི་མིག་ལ་དཔལ་སྟེར་བ།།

མཚོན་ཕྱིར་ངང་པའི་བུ་མོ་ཁེངས་མི་རིགས།།

དངོས་མེད་སྒྱུ་མ་མཁན་གྱི་འཕྲུལ་འཁོར་ལའང་།།

སྐྱེ་དགུའི་མིག་ལ་དགའ་བ་སྟེར་ཕྱིར་རོ།།

ཡིད་འོང་དཔྱིད་དཔལ་མཐའ་ཀུན་མི་བརྟན་པར།།

མཚོན་ཕྱིར་དལ་འགྲོའི་ལྦུ་བ་སྙེམས་མ་བྱེད།།

མེ་ཞལ་ལམ་ལ་འཆར་བའི་དབང་པོའི་གཞུ།།

ཡུད་ཙམ་མི་བརྟན་གཡོ་བའི་ཆོས་ཅན་ནོ།།

སྟོན་པས་ཆོས་ཀྱི་ཕུང་པོར་ལོངས་སྤྱོད་པ།།

མཚོན་ཕྱིར་དཔྱིད་ཀའི་བུང་བ་རྒྱགས་མི་རིགས།།

འཇིག་རྟེན་ཁམས་འདིར་བླ་མའི་གསུང་ལ་ཡང་།།

སྐྱེ་དགུ་རྣམས་ཀྱིས་ལོངས་སུ་སྤྱོད་ཕྱིར་རོ།།

༡༠/ བཅུ་པ་རྨད་བྱུང་གི་དཔེ་ནི། དཔེར་ན།

༈ ཨུ་དུམ་ཝ་རར་རིན་ཆེན་སྣ་ཚོགས་ཀྱིས།།

བརྒྱན་ནས་རྒྱུད་མངས་བསྒྲེང་སྟེ་རྒྱུ་བྱེད་ལ།།

འགྲོ་བའི་མ་རིག་བླུན་ཚུལ་བསལ་ནུས་ན།།

ཏམྦུ་ར་ཡི་ཆུང་མ་ཁྱོད་དང་མཚུངས།།

དཀྱིལ་འཁོར་ཡོངས་རྫོགས་སྟོན་ཟླ་གསར་པའི་དཔྱིད།།

སྨིན་འཁྱོག་ཟུར་མིག་གཡོ་བའི་ཚུལ་ལྡན་ལ།།

གསུང་དབྱངས་དྲུག་ཅུ་འབྲུག་ལྟར་སྒྲོགས་ནུས་ན།།

མཚོ་བྱུང་ལྷ་མོའི་བཞིན་དཔལ་ཡང་དག་གསལ།།

རྐང་འཐུང་ལྷ་ཤིང་ལྗོན་པར་མཚམས་སྤྲིན་གྱིས།།

འཁྱུད་ནས་ཧར་གྱིས་སྟོང་གསུམ་སྐོར་བྱེད་ལ།།

བློ་དང་འཚམས་པར་ལེགས་བཤད་འདོམས་ནུས་ན།།

དགེ་སྦྱོང་ཆེན་པོ་ཁྱོད་དང་མཚུངས་པར་འགྱུར།།

ནམ་མཁའི་སྡིངས་ལ་སྒྲོགས་པའི་དབྱར་རྔ་དང་།།

དཔྱིད་དཔལ་ཁུ་བྱུག་གཞོན་ནུ་མྱོས་པའི་སྐད།།

རྒྱུད་མངས་དབྱངས་སུ་བྱས་ལས་ཆོས་ཐོས་ན།།

གཤིན་རྗེ་སྲིང་མོའི་དགེ་ལེགས་རབ་ཏུ་གསལ།།

༡༡/ བཅུ་གཅིག་པ་རྨོངས་པའི་དཔེ་ནི། དཔེར་ན།

༈ ཤཱཀྱ་སེངྒེའི་ཞལ་གྱི་དཀྱིལ་འཁོར་ནི།།

མེ་ཏོག་ཨུ་དུམ་ཝ་རར་རྣམ་འཁྲུལ་ཏེ།།

ཤཱཀྱ་སེངྒེའི་ཞལ་ཡིན་འདུ་ཤེས་ཀྱིས།།

ཨུ་དུམ་ཝ་རར་མཆོད་དེ་གུས་ཕྱག་འཚལ།།

རྒྱལ་ཀུན་མཁྱེན་པའི་རང་གཟུགས་ཆོས་ཀྱི་རྗེ།།

ཚེ་འདིར་འགོག་མེད་བདག་གིས་མཇལ་བའི་བློས།།

བསིལ་ཟེར་རི་བོང་འཛིན་པའི་དཀྱིལ་འཁོར་ཆེ།།

དལ་གྱིས་ནུབ་རིར་འཕགས་པའི་རྗེས་སུ་བསྙེགས།།

བརྒྱད་གཉིས་ལང་འཚོ་འབར་བ་རྒྱལ་བའི་ཡུམ།།

ཡང་ཡང་འཛུམ་ཞལ་མཇལ་བར་འདོད་པའི་བློས།།

དཔྱིད་དཔལ་རྐང་འཐུང་གཞོན་ནུར་རྣམ་འཁྲུལ་ཏེ།།

བདག་གི་ཡིད་རབ་དད་པས་རྩ་བར་འདུད།།

ཚེ་འདིར་བཀའ་དྲིན་ཆེ་བའི་སྙིང་གི་གྲོགས།།

ཡིད་ལ་རྟག་ཏུ་བསིལ་ཆབ་འདྲེན་པ་ཡིས།།

རི་དྭགས་མཚན་མར་རབ་འཁྲུལ་སྙིང་སྡུག་མའི།།

བཞིན་གྱི་དཀྱིལ་འཁོར་བསམ་པས་མདུན་སར་རྒྱུ།།

༡༢/ བཅུ་གཉིས་པ་ཐེ་ཚོམ་གྱི་དཔེ་ནི། དཔེར་ན།

༈ ལུས་ཅན་ཀུན་གྱིས་དགའ་བའི་པདྨ་ལ།།

རོ་བཅུད་ལེན་པའི་བུང་བ་འཁོར་རམ་ཅི།།

ཡང་ན་ལུས་ཕྲའི་གདོང་ལ་མིག་གཡོ་འམ།།

འཛིན་མེད་བདག་གི་སེམས་ནི་རྣམ་པར་གཡོ།།

རྒྱུ་སྐར་ལམ་དུ་ལེགས་བྲིས་གཞོན་ནུ་མ།།

སྐལ་ལྡན་གཞོན་པའི་ཁྲོད་དུ་གཤེགས་སམ་ཅི།།

བྱམས་པའི་ཡིད་ཀྱི་མཛའ་མོ་ཁོ་བོའི་གྲོགས།།

རང་ཡུལ་ཕྱོགས་ནས་བལྟས་སམ་འཕྱང་མོ་ཉུག།

ལྡེམ་ལྡེམ་འཁྱུག་འཁྱུག་འཕར་བའི་འོད་དཀར་ཅན།།

ནེའུ་གསིང་ཡིད་འོང་དཀྱིལ་ན་གཤེགས་སམ་ཅི།།

ཡང་ན་ངག་དབང་ལྷ་མོས་ཞལ་གཟིགས་སམ།།

བདག་གི་སེམས་ནི་སོམ་ཉིའི་ལམ་དུ་ལྷུང་།།

ཐོར་ཚུགས་ལྡན་པའི་གསང་སྔགས་རྣལ་འབྱོར་པ།།

གྲོང་ཁྱེར་ཁྲོད་དུ་སློང་མོར་གཤེགས་སམ་ཅི།།

ཡང་ན་སྣ་ཚོགས་མིག་གིས་གར་ཁྲབ་བམ།།

བདག་ནི་བློ་རྩེ་གཉིས་ཀྱི་བར་དུ་འཐོམས།།

༡༣/ བཅུ་གསུམ་པ་གཏན་ལ་ཕེབས་པའི་དཔེ་ནི། དཔེར་ན།

༈ སྲིད་གསུམ་བློ་རྨོངས་སེལ་བའི་འཇམ་དབྱངས་ཀྱིས།།

འབྱུང་བཞི་མ་རིག་ལྕགས་ཁམས་མ་ལུས་པ།།

རྨོངས་པ་ཀུན་སེལ་ཉི་ཟླ་མ་ལགས་ཏེ།།

དེ་ཕྱིར་ཡེ་ཤེས་རང་གཟུགས་འཇམ་དཔལ་དབྱངས།།

མཛེས་སྡུག་དྲི་ཞིམ་ཟླ་བའི་དཔལ་བཀྲ་ཞིང་།།

འགྲོ་ལ་འདོད་དགུ་འཇོ་བའི་ཕུང་པོ་འདི།།

མི་ཤེས་རྨོངས་པའི་རང་ཚུལ་སེལ་བའི་ཕྱིར།།

བསིལ་ཟེར་མ་ཡིན་ཤེས་རབ་ལྷ་མོ་ཀྱེ།།

སྟོང་གསུམ་དཔལ་གྱི་ཕུང་པོ་སྙིལ་བྱེད་པའི།།

ཁྱོད་ཞལ་མཇལ་མོད་འཁོར་བའི་འཇིགས་པ་ལས།།

བདེ་བླག་སྐྱོབ་ཕྱིར་དྲན་པའི་དགྲ་མིན་ཏེ།།

དེ་ཕྱིར་དགེ་བའི་འབྱུང་གནས་ཁྱོད་ཉིད་དོ།།

བརྒྱད་གཉིས་ལང་ཚོའི་མཚར་སྡུག་ཆེར་འཕྲོས་ཤིང་།།

ཀུན་ལ་ཕན་བདེ་སྟེར་བའི་ཡེ་ཤེས་ཐུགས།།

མཐའ་ཡས་ཀུན་གྱི་ཉོན་མོངས་བསྲེགས་པའི་ཕྱིར།།

རྟ་བདུན་མ་ཡིན་ཡེ་ཤེས་ཕུང་པོའི་གཏེར།།

༡༤/ བཅུ་བཞི་པ་སྦྱར་བའི་དཔེ་ནི། དཔེར་ན།

༈ རྣམ་བཀྲ་ཀུན་ནས་དཀར་མཛེས་མདངས་ལྡན་པའི།།

དཔལ་དང་དྲི་ངད་ལྡང་བའི་རྣམ་པ་ཡིས།།

ཀུན་ལ་དགའ་མགུའི་བདེ་བ་རབ་སྐྱེད་པ།།

ལྷག་པའི་ལྷ་མོ་ཆུ་སྐྱེས་པདྨ་བཞིན།།

འདོད་རྒུ་འཇོ་བའི་དཔལ་འབྱོར་ཆེས་བཀྲ་ཞིང་།།

རྣམ་སྨིན་རེ་བ་སྤངས་པའི་ཡོན་ཏན་གྱིས།།

འགྲོ་ལ་དམ་ཆོས་སྟེར་བའི་མགོན་པོ་མཆོག།

ལྷ་ཡི་ཕུན་ཚོགས་རྐང་འཐུང་ལྗོན་པ་བཞིན།།

དཔལ་དང་དྲི་བཟང་ལྡན་པའི་བཞིན་རས་ཅན།།

སྐལ་ལྡན་སྙིང་ལ་དགའ་བ་གསར་པའི་རོ།།

སྦྱིན་བྱེད་བློ་གྲོས་འཕེལ་བ་རྩོམ་པ་ཡི།།

ངག་དབང་ལྷ་མོ་དཔྱིད་དཔལ་གཞོན་ནུ་བཞིན།།

ལེགས་བྱས་སྲིད་པའི་དཔལ་འབྱོར་རྣམ་བཀྲ་ཞིང་།།

རྣམ་སྨིན་རེ་བ་བཅས་པའི་འདོད་དགུ་ཡིས།།

འཇིག་རྟེན་ཁམས་འདིར་དབང་བའི་ས་སྐྱོང་ཁྱོད།།

ལྷ་ཡི་དབང་པོ་མཁའ་ལྡིང་རྒྱལ་མཚན་བཞིན།།

༡༥/ བཅོ་ལྔ་པ་མཉམ་ཉིད་ཀྱི་དཔེ་ནི། དཔེར་ན།

༈ རྒྱལ་བའི་ལེགས་བཤད་འཛིན་པའི་སྐྱེས་བུ་མཆོག།

སྲིད་པ་གསུམ་གྱི་མེས་པོ་དམ་པ་བཞིན།།

མཛད་པའི་ཕྲིན་ལས་རྣམ་པ་བཞིའི་སྒོ་ནས།།

ཕྱོགས་བཞིའི་གདུལ་བྱ་འདྲེན་པའི་ངོ་མཚར་མཐོ།།

མཛེས་ལྡན་རེག་བྱ་འཇམ་པའི་ལུས་ཕྲ་མ།།

ལྟ་བས་མི་ངོམས་དཔྱིད་དཔལ་གཞོན་ནུ་བཞིན།།

ལུས་ཅན་ཀུན་གྱི་ཡིད་དབང་ཅིག་ཅར་དུ།།

འཕྲོག་ཅིང་བ་སྤུའི་ཚོགས་རྣམས་གཡོ་བར་ནུས།།

དུས་གསུམ་རྒྱལ་བ་ཀུན་གྱི་མཁྱེན་པའི་གཏེར།།

འདོད་འཇོ་ས་བརྟོལ་ལྗོན་པའི་ངོ་མཚར་བཞིན།།

དཔལ་འབྱོར་ཀུན་གྱི་བྱེད་པོ་དེ་ལྷ་མིན།།

རེ་བ་ཇི་ལྟར་སྐོང་ལ་མཁས་པས་སོ།།

དཔལ་དང་གྲགས་པའི་ཡོན་ཏན་མ་ལུས་ཀུན།།

ཡོངས་སུ་རྫོགས་པ་ཀུན་མཁྱེན་ཤཱཀྱའི་ཏོག།

འཆི་མེད་གཙོ་བོ་གསེར་གྱི་ཐིག་ལེ་བཞིན།།

གཡུལ་ལས་རྣམ་པར་རྒྱལ་བའི་དབང་ཕྱུག་ཐོབ།།

༡༦/ བཅུ་དྲུག་པ་སྨད་པའི་དཔེ་ནི། དཔེར་ན།

༈ དཀར་ཁ་དྭངས་བའི་གངས་རི་ཉི་མས་བཞུས།།

རབ་མཛེས་འཇའ་ཚོན་མཚར་ཡང་བརྟན་མེད་ཡལ།།

སྨྲ་བའི་སེངྒེ་ཡེ་ཤེས་ཆེན་པོའི་གཏེར།།

གཏིང་ཟབ་མུ་མེད་གཞལ་ཕྱིར་ག་ལ་རིགས།།

དལ་འགྲོ་ཁ་ཞེང་ཆེ་ཡང་རྙོག་མས་འགོས།།

དབང་ཕྱུག་བྱེད་པོར་གྲགས་ཀྱང་འཁོར་བས་བཅིངས།།

ཤེས་རབ་འཁོར་ལོ་ཁྱོད་ཐུགས་ཡེ་ཤེས་གཏེར།།

ཇི་བཞིན་གཞལ་ཕྱིར་འགྲན་ཟླ་ག་ལ་ཡོད།།

དྲི་ངད་ལྡང་བའི་དཔྱིད་དཔལ་བ་མོས་བཅོམ།།

ནམ་མཁའི་ནོར་བུ་སྤྲིན་པའི་གཞན་དབང་གྱུར།།

དེ་དག་ལས་ནི་ཤེས་རབ་ལྷ་མོའི་སྐུ།།

མཚུངས་པ་ལས་ཀྱང་ཁྱད་ཆོས་དུ་མས་འཕགས།།

ས་བརྟོལ་འདོད་པ་འཇོ་ཡང་བློ་མི་ལྡན།།

རྒྱ་མཚོ་གཏིང་མཐའ་ཆེ་བ་བ་ཚྭས་བརྙོགས།།

སྨྲ་སེང་ཁྱེད་ཐུགས་བློ་གྲོས་འབྱུང་བའི་ཁུངས།།

ཚུལ་དེ་ཙམ་གྱིས་གཞལ་ཕྱིར་ག་ལ་རིགས།།

༡༧/ བཅུ་བདུན་པ་བསྔགས་པའི་དཔེ་ནི། དཔེར་ན།

༈ པད་ཚལ་ལྗོན་པའི་མེ་ཏོག་ཀུན་ནས་མཛེས།།

དེ་ལ་བུང་བ་འཁོར་བའི་སྒྲ་སྐད་ཀྱིས།།

རྣ་བའི་དབང་པོར་སྙན་འཇེབས་སྒྲ་སྒྲོགས་པ།།

དེ་དག་ངག་གི་དཔལ་མོའི་རྣམ་རོལ་མཚུངས།།

ཕ་མས་བསྐྱངས་པའི་བཀའ་དྲིན་གཞལ་མི་ཕོད།།

ཡོངས་འདུ་ས་བརྟོལ་འདོད་པ་འབྱུང་བའི་ཁུངས།།

དེ་དག་ཉིད་དང་ཡེ་ཤེས་ཕུང་པོའི་ཐུགས།།

རྣམ་པར་མཚུངས་སོ་སྨྲ་བའི་རྒྱལ་པོ་ཀྱེ།།

སྤངས་རྟོགས་ཡོན་ཏན་ཀུན་གྱི་རྩེར་སོན་ཅིང་།།

བློ་གསལ་ཚོགས་ལ་དམ་ཆོས་འདོམས་བྱེད་པའི།།

ཀུན་མཁྱེན་ཉི་མའི་གཉེན་བཞིན་རྗེ་བླ་མ།།

ལྷར་བཅས་འགྲོ་བའི་མགོན་དུ་རྣམ་པར་མཛེས།།

ཏི་མའི་མཛོད་ཀྱི་ཁ་ཞེང་མཐིལ་མི་རིག།

མཁས་པ་ཡོན་ཏན་སྣ་ཚོགས་འབྱུང་བའི་གཏེར།།

དེ་དག་ཉིད་དང་འཇམ་དཔལ་ཁྱོད་ཀྱི་ཐུགས།།

རྣམ་པ་ཀུན་ཏུ་མཚུངས་སོ་ལྷག་པའི་ལྷ།།

༡༨/ བཅོ་བརྒྱད་པ་བརྗོད་འདོད་ཀྱི་དཔེ་ནི། དཔེར་ན།

༈ སྒྲིབ་གཉིས་ཡེ་ནས་དག་པའི་ཆོས་ཀྱི་སྐུ།།

གདུལ་བྱའི་ཁམས་སུ་སྐུའི་སྤྲུལ་དོན་མཛད་པ།།

སྣང་བའི་ཉིན་བྱེད་ཆེ་དང་རབ་མཚུངས་ཞེས།།

དེ་ལྟར་བརྗོད་འདོད་བདག་གི་ཡིད་ལ་ཡོད།།

ཕྱི་ནང་ཟང་ཐལ་རྣམ་པར་དག་པ་འམ།།

མི་ཤེས་བེམ་པོའི་སྐྱོན་གྱིས་འགོས་ཀྱང་རུང་།།

ཁྱོད་ཐུགས་ཡེ་ཤེས་དྲི་མེད་ཤེལ་སྒོང་བཞིན།།

སྣང་ཞེས་བརྗོད་འདོད་ཁོ་བོའི་ཡིད་ལ་བསྟི།།

བསླབ་གསུམ་འཛིན་པ་སྐལ་ལྡན་ཡོངས་ཀྱི་རྗེ།།

སྣ་ཚོགས་ཐབས་ཀྱིས་རྣམ་གྲོལ་ལམ་སྟོན་པས།།

ཀུན་མཁྱེན་ཉི་མའི་གཉེན་དང་མཚུངས་སོ་ཞེས།།

བདག་བློར་རྣམ་པ་ཀུན་ཏུ་བརྗོད་འདོད་མཆིས།།

ཐར་ལམ་བགྲོད་པའི་བློ་གྲོས་ཉེར་སྟོན་པའི།།

ཟུར་ཕུད་ལྔ་པས་ཇི་ལྟར་མཁྱེན་པའི་ཐུགས།།

ནམ་མཁའི་ནོར་བུ་ཉིད་མཚུངས་བརྗོད་པ་ལ།།

ཇི་ལྟར་གྱུར་ཀྱང་ཡིད་ཀྱི་སྣང་ངོར་ཤར།།

༡༩/ བཅུ་དགུ་པ་འགལ་བའི་དཔེ་ནི། དཔེར་ན།

༈ སྲབ་འཇམ་ཡངས་པའི་ཀ་ཙ་ལིནྡ་དང་།།

དྲི་མེད་དྭངས་པའི་ནོར་བུ་བཻཌཱུརཱ།།

ངག་གི་དཔལ་མོའི་བཞིན་དང་གསུམ་པོ་ནི།།

ཡུལ་དུས་དངོས་པོའི་རྣམ་པ་ཐ་དད་དོ།།

མེ་ཞལ་ལམ་ལ་འཁྲིགས་པའི་ཀ་དམ་པ།།

སྲིད་པའི་མིག་ལ་འཁྱུད་པའི་དབང་པོའི་གཞུ།།

རྔོན་པའི་མདུན་སར་རྒྱུ་བའི་ཚེ་དང་གསུམ།།

མཚུངས་ཀྱང་ཕན་ཚུན་རྣམ་པ་སོ་སོར་འགལ།།

རབ་གསལ་སྟོན་ཀའི་ཟླ་དང་དཔྱིད་ཀའི་དཔལ།།

མཚོ་ལྡན་ལྷ་མོའི་སྐུ་ཡི་མཛེས་ཆོས་རྣམས།།

གཅིག་ཀྱང་ཐ་དད་སྣང་བའི་ངང་ཚུལ་ལ།།

བལྟས་པས་སོ་སོར་འགལ་བར་བདག་སེམས་སོ།།

དྲི་བཞོན་གསེབ་ཏུ་གནས་པའི་མར་མེ་དང་།།

ཆུ་བུར་བཞིན་དུ་འཇིག་པའི་ནམ་མཁའི་གློག།

དམག་གི་གཡུལ་ངོར་འཇུག་པའི་ཚེ་དང་གསུམ།།

རིངས་པར་བསྒྲིན་ཀྱང་རྣམ་པ་ཐ་དད་འགལ།།

༢༠/ ཉི་ཤུ་པ་དགག་པའི་དཔེ་ནི། དཔེར་ན།

༈ འཛིན་མེད་ལུང་སྟོན་ཆོས་རྔ་ཆེན་པོའི་སྒྲ།།

གཞན་ཡིད་སླུ་བའི་པི་ཝང་སྒྲ་སྙན་ལ།།

ངག་གི་དཔལ་མོའི་གསུང་ལ་འགྲན་བཟོད་པའི།།

སྤོབས་པ་ཆ་ཤས་ཙམ་ཡང་ག་ལ་ཡོད།།

བསླབ་གསུམ་ཉམས་བཞེས་མཐིལ་ཕྱིན་ཆོས་ཀྱི་སྐུ།།

དམིགས་མེད་འགྲོ་ལ་བརྩེ་བའི་ཡེ་ཤེས་ཆེ།།

རྣམ་པར་བྲལ་བའི་སྣ་ཚོགས་ཤིང་རྟ་ཡིས།།

ཁོ་བོའི་རྗེ་ལ་འགྲན་པའི་ནུས་པ་དབེན།།

ཡན་ལག་བརྒྱད་དང་མི་ལྡན་བ་ཚྭས་བརྙོགས།།

གཞན་ཕན་ཀུན་སློང་བཟང་པོའི་སེམས་མི་མངའ།།

ཟླ་བའི་མ་མས་འཇམ་དཔལ་ཁྱོད་ཀྱི་ཐུགས།།

ཆ་ཙམ་དཔེ་རུ་མཚོན་པའི་ནུས་པ་དབེན།།

མི་བརྟན་འཕེལ་འགྲིབ་གཟའ་ཡི་གཞན་དབང་ཅན།།

བདེན་གཉིས་གཟིགས་པའི་མིག་གི་དབང་པོ་བྲལ།།

གྲིབ་མའི་ལུས་ཀྱིས་ལྷ་མོ་ཁྱོད་ཀྱི་ཞལ།།

བགྲེས་རྒུད་མི་མངའི་སྐུ་ལ་ཅི་ཞིག་མཚུངས།།

༢༡/ ཉེར་གཅིག་པ་མཛེས་པའི་དཔེའམ་ངོ་བསྟོད་ཀྱི་དཔེ། དཔེར་ན།

༈ ཨོ་རྒྱན་པད་འབྱུང་ཁ་ཊམ་རྡོ་རྗེས་མཚན།།

རིག་གྲོལ་བསྟན་འཛིན་མགོན་དེ་རྣམ་སྦྱར་ནི།།

ངུར་སྨྲིག་ཁོ་ནས་སྐུ་ཉིད་བརྒྱན་གྱུར་མོད།།

མཚུངས་པའི་ཁྱད་ཆོས་ཐུན་མོང་གྱུར་ལ་ལྟོས།།

པུ་ལོ་མ་དགྲ་འདྲེན་བྱེད་སྟོང་གིས་མཚན།།

རྣམ་གྲོལ་ཨཱརཱ་བདེ་བ་སྤྱན་འབྲས་གཅིག།

ཁོ་ནས་ཕྱི་རོལ་སྣང་ཞིང་བརྒྱན་གྱུར་མོད།།

མཚུངས་པའི་ཆོས་ལ་ཁྱད་པར་ཅི་ཞིག་བདོག།

མགོན་ཁྱོད་བློ་གསལ་གཞོན་ནུ་འདུས་པའི་ཚོགས།།

སྨིན་གྲོལ་མཛད་ཅིང་ཤཱཀྱའི་ཁྱུ་མཆོག་ནི།།

མཚན་བཟང་ལ་སོགས་ཡོན་ཏན་མཐའ་ཡས་ཀྱང་།།

གཞན་དོན་ཉིད་ལ་ཁྱད་པར་ཡོད་པས་སྟོངས།།

ངག་གི་དབང་ཕྱུག་མ་རིག་ཡོངས་འཇོམས་པའི།།

རལ་གྲི་འཕྱར་ཞིང་ཚངས་པའི་སྲས་མོ་ནི།།

རྨོངས་སེལ་འཕེན་པའི་མཚོན་ཆ་མི་ལྡན་ཡང་།།

མ་རིག་ཡོངས་སུ་གནོན་ལ་ཁྱད་ཅི་ཡོད།།

༢༢/ ཉེར་གཉིས་པ་དེ་ཉིད་བརྗོད་པའི་དཔེ་ནི། དཔེར་ན།

༈ ཚུལ་གནས་ཐོས་བསམ་ཡོན་ཏན་རབ་བསྒྲགས་པ།།

དྲི་ཟའི་རྒྱུད་མངས་མ་ཡིན་ཐུབ་པའི་གསུང་།།

རོ་བཅུད་ལེན་པའི་བུང་བ་ཀུན་འདུས་པ།།

གཡུ་སྦྲང་མ་ཡིན་བྱང་སེམས་འཕགས་པའི་ཚོགས།།

བརྒྱད་གཉིས་ལང་ཚོ་ལྡན་པ་ལྷ་མོའི་ཞལ།།

ཡིན་མོད་སྟོན་ཀའི་ཆུ་ཤེལ་དབང་པོ་མིན།།

འདབ་ཆགས་ཁུ་བྱུག་སྐད་མིན་སྒྲ་སྙན་གྱི།།

གསུང་དབྱངས་རྣ་བར་འཇེབས་པའི་གདངས་སྙན་ལགས།།

རྣམ་པར་བཀྲ་བའི་མིག་ངོར་སྣང་བ་མཛེས།།

གཤིན་རྗེའི་སྲིང་མོ་ཡིན་གྱི་དཔྱིད་དཔལ་མིན།།

ལེགས་བཤད་ངེས་འབྱུང་རྣ་ལམ་སྒྲོགས་པ་ཡང་།།

ཚངས་དབྱངས་དྲུག་ཅུ་ཡིན་གྱི་དབྱར་རྔ་ཅི།།

རེག་བྱ་རྣམ་པར་འཇམ་འདི་སྒྲ་སྒྲོགས་དང་།།

མཚུངས་ཀྱང་སྤྲིན་མིན་ལེགས་བྲིས་ལྷ་རྫས་གོས།།

ཤིན་ཏུ་མཚར་འདི་དབང་པོའི་གཞུ་འདྲ་ཡང་།།

མ་ཡིན་ངག་དབང་ལྷ་མོའི་སྐུ་ཡི་འོད།།

༢༣/ ཉེར་གསུམ་པ་ཐུན་མོང་མིན་པའི་དཔེ་ནི། དཔེར་ན།

༈ ཀུནྡའི་འཁྲི་ཤིང་གསར་པའི་མཚར་སྡུག་དང་།།

ཀུན་ཡིད་འཕྲོག་པའི་འདབ་བརྒྱ་ལས་མཛེས་པའི།།

ཁྱོད་སྐུའི་དཔེ་ཟླར་འོས་པ་འཛམ་གླིང་ན།།

མེད་ཕྱིར་མཛེས་འདས་རང་ཉིད་མཚུངས་པར་གྱུར།།

ནགས་རྫིང་ཨུཏྤལ་སྔོན་པོའི་མཚར་སྡུག་ལས།།

རྣམ་པར་འདས་པ་ལྷ་མོའི་ཟུར་མིག་གི།

དཔེ་ཟླར་འོས་པ་སྟོང་གསུམ་འཇིག་རྟེན་ན།།

མེད་ཕྱིར་རང་ཉིད་མཚུངས་དཔེར་གྱུར་ལ་ལྟོས།།

རབ་དཀར་འདབ་ཆགས་ངང་པའི་ཕྲེང་ཚོགས་དང་།།

སྟོན་ཟླ་མཚན་མོར་མཛེས་པའི་ཆ་ཙམ་དུ།།

མཚུངས་ཆོས་འགྲན་ཟླ་བྲལ་བས་མཛེས་པའི་དཔེར།།

རང་ཉིད་ལེགས་བསྟན་ཤེས་རབ་ལྷ་མོ་ཀྱེ།།

ཀུན་གསལ་ས་བླ་སྟེང་གི་འཇིག་རྟེན་ན།།

ས་བརྟོལ་ལྷག་བསམ་མི་མངའ་རེ་སྐོང་ཙམ།།

རྣམ་སྨིན་རེ་བ་སྤངས་པའི་དགེ་སྦྱོང་ཆེ།།

རང་ཉིད་འབའ་ཞིག་དཔེ་རུ་བསྟན་པར་གྱུར།།

༢༤/ ཉེར་བཞི་པ་བྱུང་མིན་གྱི་དཔེ་ནི། དཔེར་ན།

༈ རྒྱལ་ཀུན་མཁྱེན་བརྩེའི་ཡེ་ཤེས་མ་ལུས་ཀུན།།

སྙིང་པོ་གཅིག་ཏུ་བསྡུས་པའི་ཕུང་པོ་བཞིན།།

ཟུར་ཕུད་ལྔ་པའི་ཐུགས་ཀྱི་ཡེ་ཤེས་ནི།།

སྣང་བ་ཙམ་གྱི་ནུས་མཐུ་ཁྱད་པར་འཕགས།།

སྲིད་གསུམ་དཔལ་གྱི་ཕུང་པོ་མ་ལུས་ཀུན།།

གཅིག་ཏུ་སྤུངས་བཞིན་གསེར་ཞལ་འཛུམ་པའི་འོད།།

མ་རུང་བདུད་བཞི་འཇོམས་པར་བྱེད་པ་ལ།།

སྟོང་གསུམ་ཟིལ་གྱིས་གནོན་པའི་ཐུབ་པར་གྲགས།།

ཀ་ཅོག་ཞང་གསུམ་འཆད་རྩོད་རྩོམ་པ་ཡི།།

བློ་གྲོས་མཐའ་དག་གཅིག་ཏུ་བསྡུས་པ་བཞིན།།

བཻ་རོ་ཙ་ནའི་ཐུགས་ཀྱི་ཡེ་ཤེས་ནི།།

སྣང་བ་ཙམ་གྱིས་འཛམ་གླིང་མཛེས་པར་བྱེད།།

སྐལ་བཟང་སངས་རྒྱས་སྟོང་གི་ཡོན་ཏན་ཀུན།།

མ་ལུས་གཅིག་ཏུ་འཛོམས་པའི་ཕུན་ཚོགས་བཞིན།།

སྙིགས་དུས་མི་རྣམས་བློ་གྲོས་ཆེས་ཕྲ་བར།།

འཇམ་དབྱངས་ཡིད་ལ་མཇལ་བའི་ཚུལ་འདི་མཚར།།

༢༥/ ཉེར་ལྔ་པ་སྲིད་མིན་གྱི་དཔེ་ནི། དཔེར་ན།

༈ སྲིད་གསུམ་འཁོར་བ་ཁབ་ཀྱི་རྩེ་ཙམ་ལས།།

ལུས་ཅན་བདེ་བར་འབྱུང་བ་སྲིད་མ་ཡིན།།

ཁྲོན་ཆུ་ལས་ནི་ནོར་བུ་མི་སྲིད་བཞིན།།

དྲང་སྲོང་ངག་ལས་རྫུན་ཚིག་སྨྲ་སྲིད་དམ།།

དགེ་བའི་སྟོབས་ལས་སྡུག་བསྔལ་འབྱུང་བ་དང་།།

སྟོང་ཉིད་དངོས་པོར་གྲུབ་པའི་གཏན་ཚིགས་བཞིན།།

ཐུབ་པ་སྤངས་རྟོགས་ཡོན་ཏན་ལྡན་པ་ལས།།

ཉོན་མོངས་གསར་དུ་སྐྱེས་པའི་ཚུལ་འདི་ཅི།།

མ་ལ་ཡ་ཡི་རླུང་ལས་དྲི་ངན་དང་།།

མི་གཙང་བ་ལས་དྲི་ཞིམ་མི་འབྱུང་བཞིན།།

ཐོས་པས་ཕོངས་པའི་སྐྱེ་བོ་བླུན་པོ་ལས།།

འཆད་རྩོད་རྩོམ་པའི་ལེགས་བཤད་འབྱུང་སྲིད་དམ།།

གཅན་གཟན་དུག་སྦྲུལ་ཁ་ལས་གསོས་སྨན་དང་།།

རི་དྭགས་འཆང་ལས་མྱོས་དུག་མི་འབྱུང་བཞིན།།

རྣམ་པ་ཀུན་ཏུ་འཚེ་བའི་བཤན་པ་ལས།།

སྙིང་རྗེ་ཏིལ་འབྲུ་ཙམ་ཞིག་ག་ལ་སྲིད།།

༢༦/ ཉེར་དྲུག་པ་མང་བའི་དཔེ་ནི། དཔེར་ན།

༈ བཻཌཱུརཱ་དང་ཆུ་ཤེལ་ནོར་བུ་དང་།།

གངས་དང་འོ་མཚོ་སེངྒེ་ཀུནྡ་སོགས།།

དེ་བཞིན་ཤེས་རབ་འཁོར་ལོའི་ཞལ་དཀྱིལ་ནི།།

མངོན་པར་འཚལ་ལོ་ཡེ་ཤེས་མེ་ལོང་ཀྱེ།།

ལུས་སྐྱེའི་ཐུགས་མཐའ་གྲངས་དང་ངོགས་ཅན་གཏིང་།།

འཛིན་མའི་རྡུལ་དང་རྒྱུ་སྐར་ལམ་གྱི་མཐའ།།

འཁོར་བའི་ཐོག་མཐའ་ཚད་གཟུང་མི་མངའ་བཞིན།།

ཤཱཀྱ་སེངྒེའི་ཕྲིན་ལས་སུ་ཡིས་དཔོག།

ཁུ་བྱུག་མྱོས་པའི་སྐད་དང་སུམ་རྩེན་གྱི།།

གར་མཁན་སྟོང་གིས་རྒྱུད་མངས་སྒྲོགས་པ་དང་།།

ཐུབ་པས་ཆོས་འཁོར་བསྐོར་བའི་གསུང་བཞིན་དུ།།

ངག་དབང་ལྷ་མོའི་ཚངས་དབྱངས་རྣ་ལམ་འཇེབས།།

ཁ་བའི་རྡུལ་དང་ཁ་ཆེའི་དམར་བརྟན་དང་།།

སྤོས་དང་ཙན་དན་ལྷ་ཤིང་ཤུག་པ་སོགས།།

དེ་བཞིན་རྒྱལ་བའི་ཚུལ་ཁྲིམས་དྲི་ངད་ནི།།

གང་དུ་བཞུགས་པའི་གླིང་འདིར་ཡང་དག་འགུགས།།

༢༧/ ཉེར་བདུན་པ་རྣམ་འགྱུར་གྱི་དཔེ་ནི། དཔེར་ན།

༈ ཟུར་ཕུད་ལྔ་པའི་ཞལ་གྱི་དཀྱིལ་འཁོར་ནི།།

ཤར་གྱི་ཐིག་ལེའི་ངོས་ནས་མདངས་ལེན་ལྟར།།

སྐུ་གཟུགས་མཛེས་པ་ལྟ་ན་སྡུག་པ་ཡང་།།

དཔྱིད་དཔལ་རྐང་འཐུང་ཚོགས་ལས་བླངས་པ་བཞིན།།

རྒྱས་བྱེད་མ་ཡི་ཞལ་གྱི་མཆུ་སྒྲོས་ནི།།

ངུར་པ་སྒྲ་འབྱིན་དབུས་ནས་བཏོན་པ་བཞིན།།

གཞན་ཡིད་འཕྲོག་པའི་ཚངས་དབྱངས་སྒྲོགས་པ་ཡང་།།

རྣམ་སད་ཆོས་རྔ་ཆེ་ལས་བླངས་དང་མཚུངས།།

དཀར་ཞིང་རབ་ཏུ་དྭངས་པའི་ལྷ་མོའི་སྐུ།།

འོ་མའི་མཚོ་ལས་གསར་དུ་བལྟམས་པ་འདྲ།།

རིན་ཆེན་རྒྱན་གྱི་འཕྱང་འཕྲུལ་གཡོ་བ་ནི།།

ཐུན་མཚམས་སྤྲིན་ལས་གྲུབ་པ་བཞིན་དུ་མཛེས།།

རྒྱལ་བ་ཀུན་གྱི་མ་མའི་འདྲེན་བྱེད་ནི།།

དུད་འགྲོ་རི་དྭགས་མིག་ལས་ཕྱུང་བ་འདྲ།།

སྔར་ཡོད་ཉོན་མོངས་གསར་དུ་འཇོམས་པའི་བློ།།

རྟ་ལྗང་ཅན་གྱི་ཁྲོད་ལས་བླངས་པ་བཞིན།།

༢༨/ ཉེར་བརྒྱད་པ་ཕྲེང་བའི་དཔེ་ནི། དཔེར་ན།

༈ སྔོན་བྱོན་ཉི་མའི་གཉེན་བཞིན་བླ་མས་ཀྱང་།།

འཆད་བཞིན་དེ་མཐུས་འཁོར་བའི་སེམས་ཅན་བཞིན།།

བླང་དོར་གནད་ཤེས་སྐྱེ་བོ་ཐར་པ་བཞིན།།

གང་ཟག་སྐལ་ལྡན་དེ་ཡིས་གཏོང་བ་སྤེལ།།

རླུང་གི་ཤིང་རྟས་སྣང་བྱེད་སྒྲིབ་པ་བཞིན།།

སྲིད་པའི་མིག་གིས་སྒྲོལ་བྱེད་འོད་ཅན་བཞིན།།

སྣར་མའི་བདག་པོས་པདྨ་ཟུམ་པ་ལྟར།།

ཚངས་པའི་སྲས་མོས་མ་རིག་ཕུང་པོ་འཇོམས།།

ཡར་ངོའི་གྲིབ་མའི་ལུས་བཞིན་དེ་ཡིས་ཀྱང་།།

མུན་བཞིན་དེ་མཐུས་ལུས་ཅན་ཡིད་དགའ་བཞིན།།

བསིལ་བའི་རེག་པས་ཕོ་མོའི་འདོད་ཆགས་བཞིན།།

འཇམ་དཔལ་ཐུགས་རྗེས་བདག་བློ་གསར་དུ་བྱས།།

སྡོང་པོའི་ཡལ་འདབ་རྒྱས་བཞིན་དེ་ཡིས་ཀྱང་།།

མེ་ཏོག་ལ་བཞིན་དེ་མཐུས་འབྲས་བུ་བཞིན།།

ལེགས་པར་སྨིན་པས་འདབ་ཆགས་ལུས་སྟོབས་བཞིན།།

ལྷ་མོའི་གསུང་གིས་བདག་བློ་རྣོན་པོར་བྱས།།

༢༩/ ཉེར་དགུ་པ་ངག་དོན་གྱི་དཔེའི་བཞིན་སྒྲ་གཅིག་པ། དཔེར་ན།

༈ ཁྱོད་ཞལ་དཀར་དམར་མདངས་ལྡན་མིག་གཡོ་ཞིང་།།

འཛུམ་དཀར་མཆུ་སྒྲོས་པདྨའི་ཟེའུ་འབྲུ་འདི།།

ཀུནྡའི་གཞོན་ནུ་གཡུ་སྦྲང་གཡོ་ལྡན་པ།།

གེ་སར་རྣམ་བཀྲའི་མཛུམ་གྱིས་མངོན་པ་བཞིན།།

གང་སྐུ་མཚན་དཔེའི་བཀོད་པ་རབ་འཕྲོ་ཞིང་།།

མཐའ་ཡས་འགྲོ་བ་ཀུན་ལ་གཟིགས་པའི་ཐུགས།།

ཕྱོགས་ཀྱི་མུ་ཁྱུད་མཁའ་ལ་མངོན་ཕྱོགས་ཤིང་།།

གླིང་བཞིར་བརྡལ་བའི་འོད་སྟོང་འཕྲོ་བཞིན་མཛེས།།

ཆོས་སྐུ་མཉམ་བཞག་ངང་ལས་མི་གཡོ་ཞིང་།།

འཕྱང་འཕྲུལ་གཡོ་བའི་ཆོས་གོས་ངུར་སྨྲིག་ཅན།།

རིན་ཆེན་རྡུལ་བརྩེགས་གཡོ་འགུལ་མི་མངའ་ཞིང་།།

སོས་ཀའི་ཐུན་མཚམས་ལང་ལོང་གཡོ་བཞིན་མཛེས།།

རྣམ་མཛེས་དཀྱིལ་འཁོར་ཡོངས་སུ་རྫོགས་པའི་ཞལ།།

གཞན་ཡིད་འཕྲོག་པའི་ཟུར་མིག་གཡོ་བ་ཅན།།

འོ་མཚོ་རིན་ཆེན་གཏེར་གྱི་ཕུང་པོ་ལ།།

རྒྱུ་བ་གསེར་ཉ་ཕོ་མོ་བཞིན་དུ་མཛེས།།

བཞིན་སྒྲ་དུ་མའི་དཔེ་ནི། དཔེར་ན།

༈ ཡར་ངོའི་ཟླ་གསར་ཇི་བཞིན་ཚོ་ལྡན་མ།།

མརྒད་གཞུ་དབྱིབས་ཇི་བཞིན་གཡོ་མིག་ཅན།།

པདྨའི་འདབ་མ་ཇི་བཞིན་ཞལ་གཡོགས་ཀྱིས།།

སྒུལ་ཞིང་མགྲིན་གླུ་པི་ཝང་སྒྲ་སྙན་བཞིན།།

དཔྱིད་དཔལ་གཞོན་ནུ་ཇི་བཞིན་ཟླ་མཛེས་མ།།

ཞིམ་མངར་གེ་སར་བཅུད་བཞིན་ལེགས་གསུང་ཆོས།།

ཤི་ལཱི་མུ་ཁ་བཞིན་དུ་བདག་གིས་ཀྱང་།།

རྣམ་གཡེང་འདུ་འཛི་སྤངས་ཏེ་ཀུན་ཏུ་སྤྱོད།།

སྟོན་ཟླ་གསར་པ་ཇི་བཞིན་འཇམ་དཔལ་ཞལ།།

འོད་ཅན་མངོན་པར་བཀྲ་བཞིན་མཚན་དཔེའི་རྒྱན།།

སྤྲིན་གྱིས་སྒྲིབ་ནུས་མིན་བཞིན་ཉོན་མོངས་དགྲས།།

གཞར་ཡང་མི་གཡོ་བདུད་བཞིའི་གཡུལ་ལས་རྒྱལ།།

པདྨའི་རྩ་ལག་ཇི་བཞིན་ལྷ་མོའི་བཞིན།།

བརྟན་མེད་དབང་གཞུ་བཞིན་དུ་སྨིན་འཁྱོག་ཅན།།

གླིང་བཞི་མུན་པའི་སྡུག་བསྔལ་བསལ་བ་བཞིན།།

གང་གིས་ལུས་ཅན་རྨོངས་པའི་གདུང་བ་སེལ།།

༣༠/ སུམ་ཅུ་པ་ཟླ་བོ་དངོས་པོའི་དཔེ་ནི། དཔེར་ན།

༈ གངས་ཅན་ལྗོངས་དེར་སྐད་གཉིས་སྨྲ་བའི་དབང་།།

ཇི་ཙམ་བྱོན་ཀྱང་ཐུ་མིར་འགྲན་ནུས་སུ།།

རྐང་འཐུང་སྐྱེད་ཚལ་ཕལ་པ་མང་མཆིས་ཀྱང་།།

ཕུན་ཚོགས་ས་བརྟོལ་ལྗོན་ཤིང་སྐྱེ་བ་དཀོན།།

གསང་ཆེན་རྡོ་རྗེ་ཐེག་པའི་ཉམས་ལེན་པ།།

མང་ཡང་མཐར་སོན་གྱུར་པ་པད་འབྱུང་རྗེ།།

རྩེན་དུས་རྣམ་པར་བཀྲ་བའི་སྣང་བྱེད་ནི།།སྲིད་པའི་མིག་ལས་གཉིས་པ་ཡོད་རེ་སྐན།།

སྟོན་པ་ཚད་མའི་སྐྱེས་བུ་མང་བྱོན་ཀྱང་།།

རལ་གྲི་འཆང་བ་ཁྱོད་ཀྱི་དོ་ཟླ་མེད།།

ཐམས་ཅད་སྐད་དུ་བདེན་བཞིའི་ཆོས་སྟོན་པ།།

ཤཱཀྱ་སེངྒེ་གཉིས་པ་སུ་ཞིག་མཆིས།།

གཞུང་རིག་ཀུན་ལ་བརྩོན་པ་ཆེས་མང་ཡང་།།

མཐིལ་ཕྱིན་རྩེ་མོར་འཕགས་པ་ཤོང་སྟོན་རྗེ།།

དཔྱིད་དཔལ་སྦྲང་རྩིའི་རྒྱལ་མཚན་མང་སྐྱེས་ཀྱང་།།

མེ་ཏོག་ཨུ་དུམ་ཝ་ར་ཐོབ་པ་དཀོན།།

༣༡/ སོ་གཅིག་པ་མཚུངས་སྦྱོར་གྱི་དཔེ་ནི། དཔེར་ན།

༈ པད་འབྱུང་རྔ་ཡབ་འོད་ཀྱི་ཕོ་བྲང་ཞིང་།།

འཇིགས་བྲལ་རྡོ་རྗེ་འཇིག་རྟེན་ཁམས་འདིར་མཛེས།།

དེ་ཡིས་རིག་འཛིན་ལྷ་དང་ལྷ་མོའི་ཚོགས།།

གང་གིས་བསྟན་འཛིན་སྐྱེས་བུའི་ཚོགས་ལ་དབང་།།

ཐུབ་པའི་དབང་པོ་ཐེག་གསུམ་གདུལ་བྱ་དང་།།

གྲགས་པའི་མུ་ཁྱུད་ལྷ་མོའི་ཁྲོད་ན་ངོམ།།

མཉམ་མེད་རྒྱལ་བས་བྱང་ཆུབ་ལམ་སྟོན་ཞིང་།།

གང་གིས་དམག་གི་གཡུལ་ངོར་ལམ་སྣ་སྟོན།།

ཡེ་ཤེས་མེ་ལོང་ཉོན་མོངས་དུག་ལྔའི་དབུས།།

ལྷོ་ཡི་ཕྱོགས་སྐྱོང་ལས་མཁན་གསེབ་ན་དཔའ།།

དེ་ཡིས་འགྲོ་བ་སྐལ་ལྡན་མཐོ་རིས་དང་།།

གང་གིས་ལས་ངན་སེམས་ཅན་དམྱལ་བར་འཕེན།།

དབྱངས་ཅན་བསྐལ་བཟང་འདྲེན་པ་སྟོང་གི་དཀྱིལ།།

སྣ་ཚོགས་ཤིང་རྟ་ཚོགས་བཟང་མདུན་ན་འཇེབས།།

དེ་ཡི་ཡན་ལག་དྲུག་ཅུ་ལྡན་པའི་དབྱངས།།

གང་གི་མགྲིན་གླུས་གཞན་ཡིད་རབ་ཏུ་འཕྲོག།

༣༢/ སོ་གཉིས་པ་རྒྱུའི་དཔེ་ནི། དཔེར་ན།

༈ རྣམ་མཛེས་མཚན་དཔེའི་ལོངས་སྐུས་གངས་རི་དང་།།

རྣམ་དཀར་ལྷག་བསམ་ཐུགས་རྗེས་འོ་མཚོའི་གཏེར།།

བླ་མེད་ཟབ་གསལ་མྱུར་བའི་མཁྱེན་རབ་ཀྱིས།།

སྣང་བའི་མུ་ཁྱུད་མཚུངས་སོ་ཟླ་མཛེས་མ།།

གང་གི་བཞིན་རས་དཀར་བས་བསིལ་ཟེར་དང་།།

ཀུན་ཡིད་འཕྲོག་པས་དཔྱིད་དཔལ་གཞོན་ནུ་སྟེ།།

ཟུར་མིག་གཡོ་བས་སྐད་ཅིག་འོད་མཚུངས་པ།།

ཚངས་པའི་སྲས་མོ་ཁྱེད་ལ་ཁོ་བོ་དད།།

གང་སྐུ་གཞོན་ནུར་གྱུར་པས་འདབ་བརྒྱ་དང་།།

ཟབ་རྒྱའི་ཡོན་ཏན་འཛིན་པས་གེ་སར་བཅུད།།

བློ་ཡི་འདོད་པ་འཇོ་བས་ས་བརྟོལ་གྱི།།

འགྲན་ཟླར་བཟོད་པ་སྨྲ་བའི་རྒྱལ་པོ་ཀྱེ།།

འཇམ་དཔལ་ཁྱོད་སྐུ་མཛེས་པས་ཀུནྡ་དང་།།

གསུང་མཆོག་རྣ་བར་སྙན་པས་ཚངས་པའི་དབྱངས།།

ཐུགས་ཀློང་རྣམ་པར་བཀྲ་བས་འཇའ་འོད་ཀྱི།།

གུར་ཁྱིམ་མཚུངས་པ་ཁྱོད་ལ་བདག་དགའ་འོ།།

དཔེའི་སྐྱོན་སེལ་ལས་རྟགས་ཐ་དད་ཀྱང་སྐྱོན་མེད་པ་ནི། དཔེར་ན།

༈ འཇམ་མགོན་ཁྱོད་ནི་ཚངས་པའི་སྲས་མོ་ལྟར།།

རྨོངས་མུན་སེལ་བྱེད་སྒྲོན་མེར་གྱུར་པ་སྟེ།།

རྒྱལ་བའི་ཡུམ་གྱུར་དབྱངས་ཀྱི་རྒྱལ་མོ་ཡང་།།

རྟ་ལྗང་ཅན་བཞིན་སྲིད་པའི་མུན་འཇོམས་ཉིད།།

འཇམ་དབྱངས་སྐྱོད་ཚུལ་ཆོས་ཀྱི་དཔལ་མོ་བཞིན།།

འགྲོ་ཀུན་འཁོར་བའི་འཇིགས་ལས་སྐྱོབ་པ་སྟེ།།

རྒྱལ་བའི་ཡུམ་གྱུར་འཕགས་མ་ཏཱ་རེ་ཡང་།།

བདུད་རྩི་བཞིན་དུ་དབུལ་བའི་གདུང་སེལ་ཉིད།།

ཐུབ་དབང་ཁྱོད་ནི་རིན་ཆེན་ཆར་ལྡན་ལྟར།།

འགྲོ་བའི་རེ་སྐོང་ཚད་མར་གྱུར་པ་སྟེ།།

དབུལ་བ་སེལ་བའི་ལྷ་མོ་ནོར་རྒྱུན་མའང་།།

ས་བརྟོལ་བཞིན་དུ་ཇི་ལྟར་འདོད་འཇོ་ཉིད།།

སྨྲ་བའི་སེངྒེའི་ཕྲིན་ལས་དབྱངས་ཅན་བཞིན།།

མ་རིག་ཕུང་པོ་སྙིལ་བྱེད་གྱུར་པ་སྟེ།།

དབྱངས་ཀྱི་བདག་ཉིད་ཟླ་བའི་སྲིང་མོ་ཡང་།།

བསིལ་ཟེར་བཞིན་དུ་ལུས་ཅན་ཡིད་དགའ་ཉིད།།

ཚིག་ཐ་དད་ཀྱང་སྐྱོན་མེད་པ་ནི། དཔེར་ན།

༈ ཐུབ་པའི་དབང་པོ་གསེར་གྱི་རི་བདུན་བཞིན།།

ཟད་མེད་གཏེར་གྱི་ཡོན་ཏན་འབྱུང་བའི་ཁུངས།།

རྣམ་དཀར་མཚན་དང་དཔེ་བྱད་བརྒྱད་ཅུ་སོགས།།

སྟོན་ཟླ་གསར་པའི་དཀྱིལ་འཁོར་གཅིག་པུས་མཚོན།།

ཁོ་བོའི་བླ་མ་འཛམ་གླིང་རྒྱན་དྲུག་ལྟར།།

བསྟན་པའི་བྱ་བ་གྲངས་མེད་མཛད་པ་སྟེ།།

ཇི་ལྟ་ཇི་སྙེད་མཁྱེན་པའི་ཡོན་ཏན་རྣམས།།

ཚད་གཞལ་མི་མངའ་ངོགས་ཅན་ཉིད་དང་མཉམ།།

མཚོ་བྱུང་ལྷ་མོ་དཔྱིད་ཀའི་དཔལ་རྣམས་དང་།།

གཞན་ཡིད་འཕྲོག་པར་བྱེད་ལ་མཐུན་པ་སྟེ།།

ཚུལ་ཁྲིམས་རྣམ་པར་དག་པའི་དྲི་ངད་རྣམས།།

མ་ལ་ཡ་ཡི་རླུང་གཞོན་གཅིག་པུས་མཚོན།།

པདྨ་འབྱུང་གནས་སྐྱེ་དགུའི་སྲོག་རྣམས་བཞིན།།

དུས་གསུམ་མགོན་དུ་ཤིན་ཏུ་གཅེས་པ་སྟེ།།

རྣམ་དཀར་ལྷག་བསམ་མཛད་ཕྲིན་བཟང་པོ་སོགས།།

ཚད་མེད་ལྷ་ཡི་རྫིང་རིང་ཉིད་དང་མཉམ།།

དཔེ་དོན་མཆོག་དམན་བྱུང་ཡང་སྐྱོན་མེད་པ་ནི། དཔེར་ན།

༈ རྣམ་གྲོལ་ངེས་པ་ལྔ་དང་ལྡན་པ་བཞིན།།

མདོ་སྔགས་ལམ་ལ་ཞུགས་པའི་བཤེས་གཉེན་མཆོད།།

རྒྱས་བྱུང་མ་ཡིས་རྒྱུད་མངས་སྒྲོགས་པའི་ཚུལ།།

དཔྱིད་ཀའི་ཁུ་བྱུག་སྐད་བཞིན་རྣ་ལམ་འཇེབས།།

འདུན་པའི་རྩེ་ལ་གནས་པའི་དབྱངས་ཅན་བཞིན།།

བསིལ་ཟེར་མཁའ་ལ་ཤར་བའི་ཚུལ་མཛེས་ལ།།

སྤྱན་ཟུང་རྣམ་པར་འཕྲུལ་བའི་རྣམ་འགྱུར་ཡང་།།

ཕུར་ལྡིང་རྐང་དྲུག་བཞིན་དུ་ཀུན་ཏུ་གཡོ།།

དག་པའི་ཞིང་གི་སངས་རྒྱས་སྟོང་རྩ་བཞིན།།

འཕགས་བོད་མཁས་པའི་པཎ་གྲུབ་རབ་ཏུ་མཛེས།།

སྐུ་ལ་མཚན་དཔེའི་བཀོད་པ་ཤར་བའི་ཚུལ།།

མཚེ་འུར་པད་དཀར་བཞིན་དུ་ཡིད་ཁར་འོང་།།

རྒྱུ་སྐར་ལམ་གྱི་ལེགས་བྲིས་གཞོན་ནུ་བཞིན།།

གཤིན་རྗེའི་སྲིང་མོ་མནལ་ལམ་མཇལ་བ་མཛེས།།

རྣམ་པར་འཚེར་བ་སྲིད་པའི་མིག་གི་འོད།།

གང་གི་མཚན་བཟང་འོད་ཀྱིས་མོག་མོག་བྱེད།།

གཉིས་པ་དམིགས་བསལ་སྐྱོན་དུ་བརྩི་བ་ནི། དཔེར་ན།

༈ ལུས་ཕྲ་མ་བཞིན་སྐྱེས་པ་དཔའ་རྩལ་ཆེ།།

དངོས་པོ་རྣམས་བཞིན་ལྷ་ལམ་འདུས་མ་བྱས།།

ཝ་སྐྱེས་བཞིན་དུ་སྤྲིན་ཞོན་རྣམ་པར་རྒྱལ།།

བྱང་སེམས་ཇི་བཞིན་སོ་སྐྱེས་རྣམ་པར་གྲོལ།།

སྲིན་མོ་བཞིན་དུ་ཁྲག་འཐུང་སྙིང་སྟོབས་ཆེ།།

ལུས་ཕྲ་རྣམས་བཞིན་དབྱངས་ཅན་བགྲེས་རྒུད་མེད།།

འུག་པ་བཞིན་དུ་ས་སྐྱོང་ཀུན་ལས་མཛེས།།

ཉན་རང་ཇི་བཞིན་ཀུན་མཁྱེན་སྲིད་ལས་རྒྱལ།།

ཨོམ་མཛད་མ་བཞིན་འཕྲོག་བྱེད་གཏོང་སེམས་ཆེ།།

ཁྲོན་པ་རྣམས་བཞིན་སྒྲ་ལྡན་མཐའ་མི་མངོན།།

ནེ་ཙོ་བཞིན་དུ་ལོ་ཙཱ་ངག་སྨྲ་མཁས།།

རི་རྒྱལ་བཞིན་དུ་གངས་རི་མངོན་པར་མཐོ།།

ལྷ་མོ་བཞིན་དུ་འཇམ་དབྱངས་སྤོབས་པ་ཆེ།།

དཔྱིད་དཔལ་ཚོགས་བཞིན་གང་སྐུ་འཕེལ་འགྲིབ་མེད།།

བྱི་ལ་བཞིན་དུ་དགེ་སྦྱོང་འགྲོས་ལ་མཁས།།

བཀའ་བསྟན་བཞིན་དུ་མཁས་པའི་ལེགས་བཤད་ཟབ།།

ག༽ གསུམ་པ་གཟུགས་ཅན་གྱི་རྒྱན་ནི།

༄༅། །བརྗོད་བྱའི་དོན་དེ་ དཔེ་དང་དཔེ་ཅན་ཐ་དད་པའི་འདྲ་མཚུངས་སུ་མ་བྱས་པར། དཔེ་ཅན་ཉིད་དཔེའི་གཟུགས་སུ་བཀོད་པ་ཡིན་ཏེ། འདི་ལ་དབྱེ་བའི་རྣམ་གྲངས་ཉི་ཤུ་ཡོད་པ་ལས།

༡/ དང་པོ་བསྡུས་པའི་གཟུགས་ཅན་གྱི་དཔེ་ནི། དཔེར་ན།

༈ རྣམ་པར་འགྱིང་བའི་གཤིན་རྗེ་ཀུན་གསལ་ངོས།།

ཞལ་དཀྱིལ་ཆུ་ཁུར་སྨུག་ནག་རབ་འཁྲིགས་ཤིང་།།

ཁྲོ་བའི་གད་རྒྱངས་དབྱར་རྔ་སྒྲོགས་པ་ཡིས།།

ངན་འགྲོའི་སེམས་ཅན་རྣམ་འཕྱོ་ཟུག་རྔུ་སྐྱེད།།

ཁྱོད་ཞལ་འོ་མཚོ་མཆུ་སྒྲོས་རྦ་རླབས་གཡོ།།

ཚེམས་ཕྲེང་ངང་ཚོགས་སྤྱན་ཟུང་ཆུ་ཉལ་རྒྱུ།།

མཚན་བཟང་རིན་ཆེན་སྣ་ཚོགས་རབ་བརྒྱན་མ།།

རྒྱལ་བའི་ཡུམ་གྱུར་དབྱངས་ཀྱི་བདག་མོ་ཡིན།།

སྤྲོས་བྲལ་ཆོས་སྐུ་རི་རྒྱལ་མངོན་མཐོ་ཞིང་།།

འདྲེན་བྱེད་ཉི་ཟླ་ཕྱོགས་ཀུན་གཡོ་ཞིང་མཛེས།།

བརྩེ་བའི་ཐུགས་རྗེ་ཆུ་འཁྲིས་འབར་བ་ཡིས།།

ཉོན་མོངས་དུག་ལྔ་རོལ་མཚོ་ངང་གིས་ཞི།།

རབ་དཀར་འཛུམ་ཞལ་སྣང་བྱེད་ཆ་རྫོགས་ཤིང་།།

འོད་འཁོར་དབང་གཞུའི་གུར་ཁྱིམ་ཕུབ་པ་མཛེས།།

དམ་ཆོས་བདུད་རྩིའི་ཆར་རྒྱུན་འབེབ་བྱེད་མ།།

སྒྲ་དབྱངས་ལྷ་མོ་ཁྱོད་ལ་སྙིང་ནས་འདུད།།

༢/ གཉིས་པ་མ་བསྡུས་པའི་གཟུགས་ཅན་ནི། དཔེར་ན།

༈ སྐུ་ཡི་འཁྲི་ཤིང་ལྕང་ལོའི་ཡལ་འདབ་རྒྱས།།

མཆུ་ཡི་མེ་ཏོག་ཚེམས་ཀྱི་ཟེའུ་འབྲུ་དཀར།།

འགགས་མེད་གསུང་གི་སྦྲང་རྩི་ལ་ཆགས་ནས།།

མཇལ་འདོད་དད་པའི་བུང་བ་ཀུན་ཏུ་གཡོ།།

མཛེས་སྡུག་སྐུ་ཡི་ལྗོན་ཤིང་གསར་པ་ལ།།

སོར་མོའི་ཡལ་ག་ཕྱོགས་མཐའ་ཀུན་ཏུ་རྒྱས།།

མཚན་བཟང་དཔེ་ཡི་མེ་ཏོག་རྣམ་བཀྲ་བས།།

ཐེག་པ་གསུམ་གྱི་བུང་བ་ངང་གིས་འཁོར།།

ཟག་མེད་སྐུ་ཡི་གོ་འབྱེད་ཀློང་ཡངས་ཤིང་།།

རབ་དམར་མཆུ་ཡི་ཐུན་མཚམས་ལང་ལོང་གཡོ།།

ཚངས་དབྱངས་དྲུག་ཅུའི་སྒྲ་བརྒྱ་སྒྲོགས་པ་ཡིས།།

སྐལ་ལྡན་ཕོ་མོའི་མགྲིན་སྔོན་ཟློས་གར་བསྒྱུར།།

ཡིད་འོང་བརླ་ཡི་ཀེང་ཤུ་ཀ་ཡི་སྡོང་།།

ལེ་བརྒན་བྷ་གའི་མེ་ཏོག་གེ་སར་བཅུད།།

མྱང་འདོད་ལིངྒའི་ཅེ་སྤྱང་ལྡེམ་ལྡེམ་འཕར།།

དབང་མེད་སྐྱེད་ཚལ་འདི་ནི་སྙིང་རེ་རྗེ།།

༣/ གསུམ་པ་བསྡུས་ཤིང་མ་བསྡུས་པའི་གཟུགས་ཅན། དཔེར་ན།

༈ གཞུང་རིག་སྒྲ་མང་ཐོས་པའི་ངོགས་ཅན་འཁྱིལ།།

བསམ་པའི་ནོར་བུ་ཀེ་ཏ་ཀ་ཡིས་དྭངས།།

སྒོམ་པ་ཆུ་ཡི་ཤིང་རྟ་རབ་དཀྲུགས་ནས།།

སྲིད་བཞི་སྡུག་བསྔལ་རྒྱ་མཚོའི་ཕ་མཐར་སོན།།

བློ་དང་འཚམས་པར་འཆད་པའི་ས་བརྟོལ་དབང་།།

རྩོད་པའི་མཚོན་ཆས་ཕས་རྒོལ་རྣམ་པར་འཇོམས།།

གཞུང་རིག་རྩོམ་པའི་ལེགས་བཤད་བདུད་རྩིའི་རོ།།

འཐུང་འདོད་སྐལ་ལྡན་གཡུ་སྦྲང་རབ་ཏུ་འཚང་།།

སྐུ་ཡི་ཆུ་སྒྲོགས་བཞིན་རས་ཀུ་མུད་དགྲ།།

སྒྲིབ་གཉིས་རླུང་གི་ཤིང་རྟས་རབ་ཏུ་འཁྱུད།།

གདུང་དབྱངས་དབྱར་རྔ་སྒྲོག་ཅིང་སྤྱན་ཆབ་ཀྱི།།

སྦྲང་ཆར་ལྷུང་བས་བློ་ཡི་ལོ་ཏོག་རྒྱས།།

བརྒྱད་གཉིས་ལང་ཚོའི་གོ་བི་དཱ་ར་ལས།།

སྲབ་འཇམ་ཞལ་གོས་ལོ་འདབ་རྣམ་པར་གཡོ།།

སྙན་འགྱུར་གསུང་གི་ཆོས་རྔ་ཆེར་སྒྲོགས་པས།།

ཐེག་གསུམ་གདུལ་བྱ་དབྱངས་འདེམས་གླུ་གར་བསྒྱུར།།

༤/ བཞི་པ་མཐའ་དག་གཟུགས་ཅན་ནི། དཔེར་ན།

༈ མྱང་མྱང་ལུས་ཀྱི་ལྕུག་ཕྲན་གཞོན་ནུའི་རྩེར།།

མཚར་སྡུག་རྫོགས་པའི་ཞལ་གྱི་སྟོན་ཟླ་ཚེས།།

རྣམ་དཀར་སེན་མོའི་རྒྱུ་སྐར་ཕྲེང་བ་ཅན།།

ཚངས་སྲས་སྐུ་ཡི་མེ་ཞལ་ལམ་འདི་མཛེས།།

ཡིད་འོང་ཞལ་གྱི་ཀུ་མུད་གྱེས་པའི་དབུས།།

མིག་གི་རྐང་དྲུག་གཞོན་ནུ་ཀུན་ཏུ་གཡོ།།

ལེགས་བཤད་གསེར་གྱི་གླེགས་བམ་འདབ་མ་ཅན།།

དབྱངས་ཅན་སྐུ་ཡི་ནཱ་ལ་རྣམ་པར་མཛེས།།

སྤངས་རྟོགས་རྫོགས་པའི་བཞིན་རས་ཉ་གང་ཟླ།།

རིས་མེད་ཐུགས་རྗེའི་འཛུམ་དཀར་འོད་སྟོང་འཕྲོ།།

མངོན་མཐོའི་ངེས་ལེགས་བདུད་རྩིའི་ཕུང་པོ་ཅན།།

བུ་རམ་ཤིང་པའི་གཟུགས་སྐུའི་ཀུན་གསལ་མཛེས།།

དཀར་དམར་དྭངས་ལྡན་ཞལ་གྱི་མེ་ཏོག་ངོས།།

ཚེམས་ཀྱི་ཟེའུ་འབྲུ་གཅིག་ཏུ་བསྟར་བའི་ཕྲེང་།།

ལྗགས་ཀྱི་བྷཱངྒ་གཞོན་ནུ་གཡོ་འགུལ་ཅན།།

ཟླ་བའི་སྲིང་མོའི་སྐུ་ཡི་སྡོང་བུ་མཛེས།།

༥/ ལྔ་པ་ཆ་ཤས་གཟུགས་ཅན་ནི། དཔེར་ན།

༈ མང་དུ་ཐོས་པའི་ཡལ་འདབ་རབ་ཏུ་བཀྲ།།

ལེགས་པར་བསམ་པའི་མེ་ཏོག་ཆེར་གྱེས་ཤིང་།།

ཏིང་འཛིན་སྒོམ་པའི་འབྲས་བཟང་གཡུར་བ་ལས།།

ལེགས་བཤད་འདོད་དགུ་སྦྱིན་པའི་དགེ་སྦྱོང་ཆེ།།

རྣམ་དཀར་དགེ་བའི་ཆུ་འཛིན་རབ་འཁྲིགས་ཤིང་།།

གནས་ལྔ་རིག་པའི་ལོ་ཐོག་ལེགས་པར་སྐྱེས།།

འཆད་རྩོད་རྩོམ་པའི་མེ་ཏོག་རྒྱས་པ་ལས།།

བློ་ལྡན་གཞོན་ནུ་དགའ་བའི་དཔལ་དུ་ཆས།།

དགྱེས་ཞལ་སྟོན་ཟླའི་དཀྱིལ་འཁོར་ཡོངས་རྫོགས་ཤིང་།།

མཚན་དཔེའི་མུ་ཏིག་ཕྲེང་བས་ལེགས་བརྒྱན་པའི།།

ཟག་མེད་དབྱངས་ཅན་སྐུ་ཡི་མཛེས་སྡུག་འདི།།

མཐོང་བ་ཙམ་གྱིས་སྲིད་ཞིའི་མཐའ་ལས་གྲོལ།།

ཕུལ་བྱུང་མཁྱེན་རབ་དཔྱིད་དཔལ་རབ་རྒྱས་ཤིང་།།

གསུང་རབ་མང་གཟིགས་མིག་གི་གསེར་སྦྲང་ཅན།།

འགྲོ་བ་ཀུན་གྱི་དགའ་བའི་རོ་གཅིག་པུ།།

རྣམ་གྲོལ་ཐུབ་པའི་དབང་པོ་དེ་ཁོ་ན།།

༦/ དྲུག་པ་ཆ་ཤས་ཅན་གྱི་གཟུགས་ཅན་ནི། དཔེར་ན།

༈ རབ་དཀར་ཚངས་སྲས་མཛེས་སྐུ་ས་འཛིན་ཆེ།།

འཇོ་སྒེག་ཟུར་མིག་གཡོ་ཞིང་འཛུམ་དང་བཅས།།

ཚངས་དབྱངས་སྒྲོག་ཅིང་སྣ་ཚོགས་རྒྱན་གྱིས་སྤྲས།།

ལྟ་བས་མི་ངོམས་མཛེས་སྡུག་རྨད་དུ་བྱུང་།།

དབྱངས་ཅན་བཞིན་རས་པུཎྜྻ་རཱི་ཀའི་ངོས།།

ཤེས་བྱ་ཀུན་ལ་གཟིགས་པའི་འདྲེན་བྱེད་དང་།།

འགགས་མེད་ལེགས་བཤད་སྒྲོགས་པའི་མགྲིན་གྱི་ངག།

འཛུམ་པས་སྐལ་ལྡན་རྒྱུད་ལ་དགའ་བ་སྟེར།།

ཁྱོད་གསུང་ཅ་ཅོ་མི་མངའི་རྒྱུད་མངས་ལས།།

ཚངས་དབྱངས་ཡན་ལག་དྲུག་ཅུ་མི་ལྡན་ཅི།།

ཟག་མེད་ཐུགས་ལས་སྐྱེས་པའི་མཁྱེན་རབ་ཀྱིས།།

ཤེས་བྱ་ཀུན་ལ་འཇུག་ཅིང་ལེན་པར་བྱེད།།

ཚངས་སྲས་ཞལ་གྱི་ག་པུར་འཛིན་པའི་ངོས།།

རབ་ཏུ་དྭངས་པའི་སྤྱན་ཟུར་རྣམ་མཛེས་ཤིང་།།

དམར་ཞིང་སྣུམ་པའི་མཆུ་སྒྲོས་འཛུམ་པ་ལས།།

སྒྲ་དབྱངས་སྙན་འགྱུར་འཛོམས་པའི་ཚུལ་འདི་མཚར།།

༧/ བདུན་པ་ཡན་ལག་གཟུགས་ཅན་ལས་གཅིག་གཟུགས་ནི། དཔེར་ན།

༈ རབ་ཏུ་སྤྲོ་བའི་འཛུམ་ཞལ་རྣམ་མཛེས་ཤིང་།།

ཐུགས་རྗེའི་ཉི་མ་ཀུན་གསལ་ངོས་ལ་འཁྱམས།།

ཡེ་ཤེས་རང་གཟུགས་ཚུལ་གྱིས་ཕྲིན་ལས་ཀུན།།

གཞལ་ཡས་འགྲོ་ལ་བརྡལ་བའི་རྣམ་ཐར་མཛེས།།

གཉིས་ཟུགས། དཔེར་ན།

༈ འཇིག་རྟེན་ཁམས་འདིར་རྣམ་སྤྲུལ་མང་བྱོན་ཅིང་།།

སྐྱེས་བུ་གསུམ་ལ་བདེན་བཞིའི་ཆོས་འཁོར་བསྐོར།།

གསུང་གི་འབྲུག་སྒྲས་ནམ་མཁའི་ཁྱོན་གང་ཞིང་།།

སྙིང་རྗེའི་ཐུགས་ཀྱི་འཇའ་འོད་ལྷམ་མེར་འཆར།།

གསུམ་གཟུགས། དཔེར་ན།

༈ ཁྱོད་གསུང་པི་ཝང་རྒྱུད་པ་གཅིག་པ་ལས།།

ལེགས་བཤད་གསེར་གྱི་ཆུ་བོ་ཡ་ལ་ལ།།

ཐུགས་རྗེའི་ལྕགས་ཀྱུས་གདུལ་བྱ་ལ་བཏབ་སྟེ།།

འདྲེན་པར་ནུས་པ་རྒྱལ་བའི་མྱུ་གུ་ཀྱེ།།

མཐའ་དག་གཟུགས། དཔེར་ན།

༈ དབྱངས་ཅན་ཁྱོད་ཀྱི་སྙིང་གའི་པད་ཚལ་ན།།

མཁྱེན་པའི་ཡོན་ཏན་བུང་བ་གཤོག་རྩལ་ཅན།།

སྙན་འགྱུར་གསུང་གི་རྒྱུད་མངས་སྒྲོགས་པ་ཡིས།།

བརྩེ་བའི་ཐུགས་ཀྱི་སྦྲང་ཆར་ཟིམ་ཟིམ་འབེབས།།

༨/ བརྒྱད་པ་ལྡན་པའི་གཟུགས་ཅན་ནི། དཔེར་ན།

༈ རྣམ་དག་ཞལ་དཀྱིལ་ནམ་མཁའི་ནོར་བུ་ལ།།

སྨིན་འཁྱོག་དབང་པོའི་མཚོན་ཆས་ལེགས་ཀླུབས་ཤིང་།།

ངག་གི་རོལ་མཚོ་རྣམ་པར་རྒྱས་པའི་དབུས།།

རོ་འཛིན་གསེར་མིག་འཁྱིལ་བ་ཀུན་ཏུ་འཕྱོ།།

ཞལ་གྱི་ཐིག་ལེ་ཆུ་ཤེལ་དབང་པོའི་ངོས།།

ནག་ཅིང་སྣུམ་པའི་མིག་གི་རི་བོང་མཛེས།།

ན་བཟའི་ཐུན་མཚམས་དཀྱིལ་ནས་མཚན་བཟང་འོད།།

འཕྲོ་བས་བདག་བློའི་ཀུ་མུད་རབ་ཏུ་གྲོལ།།

དབྱངས་ཅན་ཡལ་ག་ལྔ་པའི་མེ་ཏོག་རྩེར།།

རྒྱུད་མངས་གཡུ་སྦྲང་མྱོས་པས་མགྲིན་གླུ་བླངས།།

མགོར་ཉལ་ཨུཏྤལ་གཅིག་ཏུ་འཁྱུད་པའི་དབུས།།

བལྟར་མི་མངོན་པའི་གཙུག་ཏོར་ཟེའུ་འབྲུ་མཚར།།

གང་སྐུ་བོ་དྷི་དྲུ་མའི་འཁྲི་ཤིང་འདི།།

ལང་ཚོའི་ཞ་ལུ་གསར་པ་ཕྱོགས་སུ་རྒྱས།།

ཞལ་གྱི་མེ་ཏོག་ཅི་གར་བཞད་གྱུར་ནས།།

མན་ངག་འབྲས་བུ་སྦྱིན་ཅེས་མཁས་རྣམས་སྒྲོགས།།

༩/ དགུ་པ་མི་འོས་པའི་གཟུགས་ཅན་ནི། དཔེར་ན།

༈ ཐགས་བཟང་པུཎྜྻ་རཱི་ཀའི་ཕྲེང་ཚོགས་དབུས།།

རོ་འཛིན་ཆུ་ཡི་བུད་ཤིང་ལྡེམ་ལྡེམ་འཁྱུག།

འཁྲིལ་ལྡེམ་མིག་གི་རྐང་དྲུག་ཕུར་ལྡིང་ཅན།།

སྨིན་འཁྱོག་བསྐལ་མེ་འཁྲིགས་པའི་ངོས་སུ་འཕྱོ།།

མིག་གི་ཆུ་འཁྲིས་རབ་ཏུ་དམར་བའི་ངོས།།

རྫི་མའི་ནགས་ཀླུང་སྟུག་པོ་རབ་ཏུ་རྒྱས།།

འཛུམ་པའི་མཆུ་སྒྲོས་ངུར་པ་སྒྲ་འབྱིན་དབུས།།

སྨྲ་བའི་འབབ་སྟེགས་སྤུ་རིང་ཀུན་ཏུ་རྒྱུ།།

རྒྱལ་ཡུམ་ཁྱོད་སྐུའི་འདབ་བརྒྱ་འབར་བའི་རྩེར།།

མཛེས་ཞལ་སྟོན་ཟླའི་དཀྱིལ་འཁོར་རབ་ཚེས་ཤིང་།།

མཚན་དཔེའི་རྒྱུ་སྐར་སྲད་བུར་བརྒྱུད་པའི་ཕྲེང་།།

ཀུནྟ་ལ་ཡི་ནེའུ་གསིང་དཀྱིལ་ན་མཛེས།།

ཁྱོད་ཞལ་ལོ་ཡི་ཤིང་རྟ་རབ་བཞད་པར།།

ཚེམས་ཕྲེང་མར་གྱི་ཞལ་ཟས་རྣམ་པར་དཀར།།

གསུང་དབྱངས་དྲི་ཟའི་གླིང་བུ་བུས་པ་ཡིས།།

སྒེག་འགྱུར་མིག་གི་གདོང་མཐའ་ཟློས་གར་བསྒྱུར།།

༡༠/ བཅུ་པ་མི་མཉམ་པའི་གཟུགས་ཅན་ནི། དཔེར་ན།

༈ མདོ་སྔགས་འཆད་རྩོད་རྩོམ་པའི་དབྱངས་སྙན་ཅིང་།།

མཁྱེན་བརྩེའི་ཆུ་བདག་ལྷ་ཡི་ཕུན་ཚོགས་འཕེལ།།

གཟུགས་སྐུའི་ཆུ་སྐྱེས་དྲི་ཟའི་དབྱངས་འདེམས་ཀྱིས།།

འཇིག་རྟེན་ཁམས་འདིར་ཐར་པའི་དགེ་ཚོགས་བསྐྲུན།།

ནག་ཅིང་སྣུམ་པའི་སྨིན་འཁྱོག་རབ་མཛེས་ཤིང་།།

མཆུ་ཡི་གེ་སར་སོས་ཀའི་ཐུན་མཚམས་གཡོ།།

དབྱངས་ཅན་ཁྱོད་ཞལ་སྟོན་ཟླ་གསར་པ་ཡིས།།

མཐོང་ཐོས་དྲན་རེག་སྐྱེ་བོ་ཀུན་ཡིད་འཕྲོག།

ཚངས་སྲས་ཁྱོད་ཞལ་མཁུར་ཚོས་རབ་དམར་ཞིང་།།

མིག་གི་ཨུཏྤལ་ཨིནྡྲ་ནཱི་ལ་མཚར།།

ཟག་མེད་སྐུ་ཡི་ས་བརྟོལ་རྒྱས་པ་ཡིས།།

གང་འདོད་སྐྱེ་བོ་ཀུན་ལ་ཡིད་དགའ་སྟེར།།

རབ་དཀར་ཡིད་འཕྲོག་ཚེམས་ཕྲེང་རྣམ་བཀྲ་ཞིང་།།

སྨིན་མའི་ནེའུ་གསིང་དགའ་ཚལ་རབ་ཏུ་རྒྱས།།

ཞལ་གྱི་འོ་མཚོ་ཆུ་འཛིན་འཁྲིགས་པ་ཡིས།།

སྐལ་ལྡན་ཕོ་མོའི་གཙུག་ལྡན་ཟློས་གར་བསྒྱུར།།

༡༡/ བཅུ་གཅིག་པ་ཁྱད་པར་གྱི་གཟུགས་ཅན་ནི། དཔེར་ན།

༈ ཆུ་ཤེལ་དབང་པོ་བཻཌཱུརཱ་ཡི་ཏོག།

མེ་ཡི་ཁུ་བའི་གཙུག་གི་རྒྱན་བཀོད་པས།།

སྲོག་ཆགས་རོལ་མཚོ་བསྲུབ་པའི་དྭོགས་བྲལ་ཞིང་།།

ལྷ་རྣམས་རྒྱལ་མཚན་ཏོག་གིས་ཤིས་གྱུར་ཅིག།

ལྟོ་འགྲོ་གསེར་གྱི་ཉག་ཐག་ཕྲེང་བ་ཅན།།

སྐྱ་རེངས་ནུ་བོའི་མཆུ་སྒྲོས་རྩེར་ལྡན་པས།།

གདེངས་ཀ་ཅན་རྣམས་གཙེ་བའི་སྐབས་བྲལ་ཞིང་།།

འདབ་ཆགས་ཚོགས་རྣམས་དགའ་བའི་ཤིས་པ་བསྒྲུབ།།

འཇིག་རྟེན་མགོན་པོའི་ཞབས་སོར་འཕྱང་འཕྲུལ་ནི།།

ཕས་རྒོལ་མུ་སྟེགས་ཀླ་ཀློའི་མགོར་ཉལ་རྩེར།།

བཀོད་ནས་ཉན་རང་ཀུན་དགའི་རྒྱལ་མཚན་ཆེར།།

བཙུགས་པས་འཛམ་གླིང་རྒྱལ་བསྟན་ཁྱབ་གྱུར་ཅིག།

བརྒྱད་གཉིས་ལང་ཚོ་ལྡན་པའི་འཇམ་དབྱངས་ཀྱི།།

ཐུགས་ཀྱི་ཡེ་ཤེས་རལ་གྲི་འཕྱར་བ་ན།།

གཡུལ་ངོའི་དམག་ཚོགས་འཇིགས་པའི་དྭོགས་བྲལ་ཞིང་།།

སྐྱེ་འགྲོའི་སེམས་ཅན་དགའ་བའི་ཤིས་པ་བསྒྲུབ།།

༡༢/ བཅུ་གཉིས་པ་འགལ་བའི་གཟུགས་ཅན་ནི། དཔེར་ན།

༈ ཆུ་འཛིན་ཚང་ཚིང་ཁྲོད་དུ་མི་རྒྱུ་ཞིང་།།

མདོངས་ལྡན་ཆགས་པ་འཕེལ་བའི་རྒྱུ་མི་བྱེད།།

སྨྲ་སེང་ཁྱོད་ཐུགས་ལེགས་བཤད་དབྱར་རྔ་ཡིས།།

བདག་གི་བློ་གྲོས་ཉི་མ་གསར་དུ་སྐྲུན།།

རླབས་ཕྲེང་ཅན་གྱི་སྟེང་དུ་མི་འཕྱོ་ཞིང་།།

དཀོན་མཆོག་རིན་ཆེན་ནོར་བུ་མི་བླངས་པས།།

མགོན་པོ་ཁྱོད་ཀྱི་ཐུགས་རྗེའི་མཉན་པ་ཡིས།།

སེམས་ཅན་སྡུག་བསྔལ་རྒྱ་མཚོ་སྐེམ་པར་བྱེད།།

གླིང་བཞི་གྲང་བའི་སྡུག་བསྔལ་མི་སེལ་ཞིང་།།

སྦྲང་རྩིའི་རྒྱལ་མཚན་ཁ་སྦུབས་འགྲོལ་མི་བྱེད།།

དབྱངས་ཅན་ཁྱོད་ཞལ་སྣ་ཚོགས་ཤིང་རྟ་ཡིས།།

གདུལ་བྱའི་ཉོན་མོངས་དུག་ལྔའི་སྲོག་རྣམས་འཕྲོག།

སྲིད་གསུམ་སྐྱེ་རྒུའི་སྲོག་རྣམས་མི་འཕྲོག་ཅིང་།།

དམྱལ་བའི་སེམས་ཅན་ཁྲམ་ལ་མི་སྦྱར་ལ།།

འཇམ་དབྱངས་ཁྱོད་སྐུ་མ་ཧེའི་རྒྱལ་མཚན་གྱིས།།

སྒྲིབ་གཉིས་མ་རིག་ཕུང་པོ་སྙིལ་བར་བྱེད།།

༡༣/ བཅུ་གསུམ་པ་རྒྱུའི་གཟུགས་ཅན་ནི། དཔེར་ན།

༈ འཇམ་དཔལ་དཔའ་བས་ལྷོ་ཡི་ཕྱོགས་སྐྱོང་དང་།།

ཕས་རྒོལ་གཡུལ་ལས་རྒྱལ་བས་ཁྱབ་འཇུག་སྟེ།།

རྣམ་པར་བཀྲ་བས་གཟི་བརྗིད་ཉིན་མོའི་འོད།།

སྙན་པར་གྲགས་པས་འཆི་མེད་ལྷ་ཡི་རྔ་།།

འདི་ཕྱི་ཕན་བདེ་གྲུབ་པའི་དམ་པ་འདི།།

མཁས་གྲགས་ཀུན་ལ་ཁྱབ་པས་ལྷ་ལམ་དང་།།

དྲི་ངད་ལྡང་བས་མ་ལ་ཡ་ཡི་རླུང་།།

ལེགས་བཤད་ཡོངས་སུ་རྫོགས་པས་ཆུ་ཤེལ་དབང་།།

མཚན་བཟང་རྣམ་པར་བཀྲ་བས་དབང་པོའི་གཞུ།།

མ་རིག་མགོ་བོ་གཅོད་པས་རལ་གྲི་སྟེ།།

རྫུ་འཕྲུལ་ཀུན་ཏུ་རྒྱུ་བས་རྡོ་རྗེའི་མཆུ།།

ལྟ་ངན་སྲོག་རྩ་གཅོད་པས་བེ་ཅོན་འཆང་།།

གང་སྐུ་འགག་མེད་འཆར་བས་རོ་ཧི་ཏ།།

རང་བཞིན་སྟོང་པས་སྤྲིན་བྲལ་འཆི་མེད་ལམ།།

ཐུགས་རྗེ་ཉེ་རིང་མི་མངའ་པདྨོའི་གཉེན།།

ཟད་མེད་བློ་འདིས་ཆུ་བོ་གངྒཱའི་རྒྱུན།།

༡༤/ བཅུ་བཞི་པ་སྦྱར་བའི་གཟུགས་ཅན་ནི། དཔེར་ན།

༈ ཡོན་ཏན་རྒྱ་མཚོའི་གསུང་གི་དབྱར་རྔ་ལ།།

མགྲིན་སྔོན་ཅན་གྱིས་རབ་ཏུ་བསྟོད་པར་འོས།།

སྙན་འགྱུར་སྔ་ན་མེད་པའི་ངོ་མཚར་འདི།། སྒྲ་འཛིན་དབང་པོ་ལྡན་པས་ཉན་པར་རིགས།།

འཇམ་དཔལ་དཔའ་བོའི་མཁྱེན་རབ་གངྒཱའི་རྒྱུན།།

ཐུབ་པའི་དབང་པོ་དགྱེས་པའི་འཛུམ་གྱིས་བསྟེན།།

སྐྱོན་གྱིས་མ་གོས་རྣམ་པར་དག་པའི་དཔལ།།

ལུས་ཅན་བདེ་བར་འཚོ་བའི་གཞི་རུ་ངོམ།།

ལྷ་མོའི་མཁྱེན་རབ་ཀུ་མུད་ཟུམ་པ་འདི།།

སྐལ་ལྡན་བཞིན་གྱི་དཀྱིལ་འཁོར་རྫོགས་པས་གྱེས།།

ལང་ཚོ་རྒྱས་པའི་དྲི་ངད་འཐུལ་བ་ཡིས།།

རཿཡིག་གཉིས་པ་ཀུན་ཏུ་འཁོར་བའི་ཡུལ།།

མགྲིན་པ་ལོངས་སྤྱོད་འཁོར་ལོའི་པད་མཚོ་འདི།།

ཡིད་འཕྲོག་ངང་པའི་བུ་མོ་རྩེན་པའི་གནས།།

སྙན་འགྱུར་གླུ་གར་དབྱངས་ཀྱི་ངོ་མཚར་འདི།།

སྒྲ་འཛིན་རྣ་ཡི་དབང་པོས་གསན་པར་རིགས།།

༡༥/ བཅོ་ལྔ་པ་དཔེའི་གཟུགས་ཅན་ནི། དཔེར་ན།

༈ མང་ཐོས་ནམ་མཁའི་གླང་པོ་འཁྲིགས་པ་ལས།།

བསམ་པའི་ལེགས་བཤད་སྦྲང་ཆར་ཉེར་ཕབ་སྟེ།།

སྒོམ་པས་བློ་གསལ་མྱུ་གུ་རབ་བཞད་པའི།།

རྣམ་དཔྱོད་འདི་ནི་དབྱར་ཀའི་དུས་དང་མཚུངས།།

སྨྲ་བའི་ཁྱུ་མཆོག་གཟུགས་སྐུའི་བཀོད་པའི་མདངས།།

རབ་ཏུ་འཚེར་བའི་འོད་སྟོང་གཡོ་བ་འདི།།

རྣམ་བཀྲ་དབང་གཞུས་འཁྱུད་པའི་ཞིང་ཁམས་སུ།།

སྣང་བྱེད་གཞོན་ནུའི་དཔལ་འབྱོར་བཞིན་དུ་མཛེས།།

གང་སྐུ་ལང་ཚོ་རྒྱས་པ་ཤྲཱི་ཁཎྜྻཿ།།

བློ་ཡི་ཤིང་ལོ་ཀུན་ཏུ་གཡོ་བའི་ཉམས།།

ཕན་བདེའི་དྲི་ངད་སྟོང་གསུམ་གང་བ་ཡིས།།

མ་ལ་ཡ་ཡི་དཔལ་གྱི་དུམ་བུ་མཚུངས།།

ལུང་རྟོགས་ཡོན་ཏན་བྱུར་བུར་གཏམས་པའི་མཚོ།།

ཐུགས་རྗེ་ཟབ་ཡངས་གཏིང་མཐའ་ཀུན་ནས་བྲལ།།

ལྷག་བསམ་ནོར་བུ་རིན་ཆེན་ལྡན་པ་ལས།།

འགྲོ་དོན་རླབས་ཆེན་གངྒཱ་འཛིན་དང་མཚུངས།།

༡༦/ བཅུ་དྲུག་པ་ལྡོག་པ་ཅན་གྱི་གཟུགས་ཅན་ནི། དཔེར་ན།

༈ རྣམ་སད་ཚོགས་རྣམས་ཡོངས་འདུའི་དཔལ་འབྱོར་ལ།།

རྟག་ཏུ་བསྟེན་ཡང་ཐར་པའི་དགེ་ཚོགས་དབེན།།

བདག་གིས་ལེགས་བཤད་མན་དཱ་ར་སྟེན་པས།།

གཏན་གྱི་བདེ་མཆོག་བླ་མེད་གང་བུ་རྙེད།།

རཿཡིག་གཉིས་པས་འདབ་བརྒྱའི་སྟེང་དུ་འཕྱོ།།

བདག་གིས་མཁྱེན་རབ་འདབ་བརྒྱའི་ཁྲོད་དུ་འཁྱམས།།

དེ་ནི་མི་རྟག་ཆོས་ཀྱི་གཞན་དབང་ཅན།།

ཁྱོད་ནི་སྲིད་གསུམ་དཔལ་གྱི་བདག་མོ་ཡིན།།

གཡུ་སྦྲང་ཀུན་ཏུ་སྦྲང་རྩི་སྤྱོད་པ་ཡིས།།

རེ་ཞིག་མྱོས་ཀྱང་སྐད་ཅིག་ཉིད་ལ་སངས།།

བདག་གིས་བློ་གྲོས་སྦྲང་རྩི་སྤྱོད་པ་ཡིས།།

བྱང་ཆུབ་མ་ཐོབ་བར་དུ་ཡལ་མི་འགྱུར།།

གཤིན་རྗེའི་རལ་གྲིས་སེམས་ཅན་སྲོག་རྩ་གཅོད།།

འཇམ་དཔལ་རལ་གྲིས་ཉོན་མོངས་སྲོག་རྩ་གཅོད།།

དེ་ནི་དམྱལ་བའི་ཁམས་སུ་གྲགས་པ་ཙམ།།

གང་གི་གྲགས་པ་སྟོང་སུམ་ཁྱོན་གྲུ་གང་།།

༡༧/ བཅུ་བདུན་པ་འགོག་པའི་གཟུགས་ཅན་ནི། དཔེར་ན།

༈ འཇམ་དཔལ་ཁྱོད་ཀྱི་མཁྱེན་རབ་བསིལ་བྱེད་ཀྱིས།།

མ་རིག་གཞོན་ནུའི་འདྲེན་བྱེད་ལོང་གྱུར་ནས།།

གཞན་སྡེའི་དཔུང་གི་སྙིང་ལ་བཟོད་དཀའི་ཟུག།

སྟེར་ཕྱིར་མཚན་མོའི་ནོར་བུ་གང་གིས་འགྲུབ།།

རབ་མཛེས་ཚངས་སྲས་སྐུ་ཡི་ས་འཛིན་གྱིས།།

སྲིད་གསུམ་དཔལ་གྱི་ཕུང་པོ་མ་ལུས་ཀུན།།

ཟིལ་གྱིས་གནོན་ཅིང་ལུས་ཅན་ཀུན་གྱི་ཡིད།།

འཕྲོག་ཕྱིར་སྤྲིན་གྱི་སོ་ཅན་ཅི་ཞིག་ལགས།།

ཐུབ་པའི་མཆུ་སྒྲོས་རྦ་རླབས་གཡོ་བ་ཡིས།།

སྐལ་ལྡན་སྡུག་བསྔལ་རྒྱ་མཚོ་སྐེམ་པར་བྱེད།།

རབ་ཐིམ་བར་དུ་འཁོར་བར་སྐྱེ་བའི་སྒོ།།

འགོག་ཕྱིར་ཆུ་ཡི་འཁྲི་ཤིང་ཇི་ལྟར་ཡིན།།

དམ་པའི་ལུང་རིགས་རི་དྭགས་མཚན་མ་ཡིས།།

ཕས་རྒོལ་མུ་སྟེགས་རྣམ་པར་སྲེག་བྱེད་པས།།

རབ་དཀར་བསིལ་བའི་བདུད་རྩིའི་ཕུང་པོ་ཞེས།།

འཁོར་བར་གྲགས་པའི་གཏམ་འདི་རྫུན་པར་མཐོང་།།

༡༨/ བཅོ་བརྒྱད་པ་མཉམ་འཇོག་གཟུགས་ཅན་ནི། དཔེར་ན།

༈ ཚངས་སྲས་བློ་ཡི་བདུད་རྩི་མངར་བ་ཡིས།།

དྲན་པ་མྱོས་ཤིང་མི་རྟག་ལམ་དུ་ཐལ།།

ལས་ངན་བསྐལ་པ་གྲངས་མེད་བསགས་པ་ཡིས།།

འཐུང་བའི་སྣོད་དུ་མི་རུང་བ་ཡི་སྐྱོན།།

དབྱངས་ཅན་སྐུ་ཡི་སྟོན་ཟླ་གསར་པ་ཡིས།།

བློ་ངན་ཕལ་ཆེར་སྨག་རུམ་གནས་སུ་འཐུམས།།

གདོད་ནས་ངར་འཛིན་བློ་ཡིས་ཆེར་བསླུས་ཏེ།།

ཕྱི་དངོས་རྟག་དང་བདེན་འཛིན་ཉིད་ཀྱི་སྐྱོན།།

ངག་དབང་ལྷ་མོའི་ཞལ་གྱི་སྟེང་འཕུར་གྱིས།།

རྨོངས་ལྡན་འགའ་ཞིག་ཚ་བའི་རེག་པས་གདུངས།།

རིང་ནས་མི་དགེའི་བྱ་བར་ཆེར་གོམས་ཤིང་།།

བསགས་པའི་ལས་འབྲས་ནུས་མཐུ་ཆེ་བས་ཀྱང་།།

འཇམ་དབྱངས་མཁྱེན་རབ་ཆུ་གཏེར་སྤྱོད་པ་ཡིས།།

ལུས་ཅན་ཀུན་གྱི་ལྟོ་བ་རབ་ཏུ་འཚིག།

སྔོན་ནས་བདེན་འཛིན་སྲད་བུར་འཇུས་པ་ཡིས།།

ཆགས་པས་མྱོས་ཤིང་གཟིར་བ་ཉིད་ཀྱི་སྐྱོན།།

༡༩/ བཅུ་དགུ་པ་གཟུགས་ཅན་གྱི་གཟུགས་ཅན་ནི། དཔེར་ན།

༈ མཛེས་སྡུག་སྐུ་ཡི་ལུས་མེད་ཁང་བཟངས་ནས།།

མཁྱེན་བརྩེ་ཆུ་འཛིན་གསར་པའི་དབྱངས་ལྡན་མ།།

རྣམ་དཔྱོད་བདེ་འཐུང་སོར་མོ་གཡོ་བ་ཡིས།།

རྒྱུད་མངས་དབྱར་རྔའི་ཚངས་དབྱངས་དྲུག་ཅུ་སྒྲོགས།།

གང་གི་ལེགས་རྟོགས་སྣང་བྱེད་ས་འཛིན་དབང་།།

ཤེས་བྱ་དབང་གཞུའི་ཆུ་བོ་རབ་འཁྲིགས་ཏེ།།

ལེགས་བཤད་ཆུ་འཛིན་རབ་བསྒོས་ཚང་ཚིང་དུ།།

སྐལ་ལྡན་གར་མཁན་མདོངས་མཐའ་ཟློས་གར་སྒྱུར།།

མཚོ་ལྡན་གཟུགས་སྐུའི་དོ་རའི་སྐྱེད་ཚལ་ནང་།།

རིན་ཆེན་རྒྱུད་མངས་ས་བརྟོལ་འདབ་བརྒྱའི་དབུས།།

གསུང་སྙན་རྔ་དབྱངས་རྐང་དྲུག་མྱོས་པའི་གདངས།།

དལ་གྱིས་སྒྲོགས་པའི་ཚུལ་འདི་སྙིང་ལ་འཇེབས།།

དབྱངས་ཅན་སྐུ་ཡི་འཁྲི་ཤིང་ནེའུ་གསིང་དུ།།

སྤྱན་ཟུར་ཆུ་སྐྱེས་དཔྱིད་དཔལ་རྒྱས་པ་ལས།།

ལེགས་བཤད་སྦྲང་རྩིའི་དགའ་སྟོན་ཆ་ཤས་ཙམ།།

ཐོབ་པའི་བློ་གསལ་གཞོན་ནུ་སྐལ་བ་བཟང་།།

༢༠/ ཉི་ཤུ་པ་བསྙོན་དོར་གྱི་གཟུགས་ཅན་ནི། དཔེར་ན།

༈ གངས་ལྗོངས་མ་ཡིན་འཆི་མེད་ལྷ་ཡི་གྲོང་།།

ཐུ་མི་མ་ཡིན་བློ་ལྡན་ཕུར་བུ་སྟེ།།

མཁས་གྲུབ་ཚོགས་མིན་ལེགས་བྲིས་འདུས་པའི་དབུས།།

རིག་བྱེད་བསྟན་བཅོས་གཞུང་གི་ངོ་མཚར་སྩལ།།

རྣམ་པར་བཀྲ་འདི་མཚན་བཟང་འབར་བ་ཡི།།

ཁ་དོག་མ་ཡིན་ལྷ་རྒྱལ་མཚོན་ཆ་སྟེ།།

རབ་ཏུ་འཁྲིགས་འདི་སྨིན་མིན་ཀ་དམ་པ།།

སྙན་འགྱུར་གསུང་མིན་དྲི་ཟའི་གླིང་བུའི་དབྱངས།།

རབ་དཀར་ཁྱོད་སྐུ་མ་ཡིན་ས་འཛིན་དབང་།།

ཆོས་གོས་ངུར་སྨྲིག་མ་ཡིན་ཐུན་མཚམས་གཡོ།།

གང་གི་ལེགས་བཤད་མ་ཡིན་བདུད་རྩི་སྟེ།།

འཁྲི་ཤིང་མ་ཡིན་དབྱངས་ཅན་ལྷ་མོ་ཉིད།།

ཞལ་དཀྱིལ་མ་ཡིན་འོ་མའི་ཆུ་ཡི་གཏེར།།

ཐགས་བཟང་ཕྲེང་བ་མ་ཡིན་ངང་པའི་ཚོགས།།

ཞལ་གཡོགས་མ་ཡིན་ཆུ་ཡི་འཁྲི་ཤིང་སྟེ།།

འདྲེན་བྱེད་མ་ཡིན་སྤུ་རིང་ཀུན་ཏུ་གཡོ།།

ང༽ བཞི་པ་གསལ་བྱེད་ཀྱི་རྒྱན་ནི།

༄༅། །རིགས་དང་ བྱ་བ་ཡོན་ཏན་རྫས་བཞི་པོ་བརྗོད་པའི་ཚིག་དེ་ཚིགས་བཅད་གཅིག་ལ་སོགས་པའི་ངག་ དེའི་ཐོག་མཐའ་བར་གསུམ་གང་རུང་ལ་ཡོད་པས་ ངག་ཡོངས་རྫོགས་ཀྱི་དོན་གསལ་བར་བྱེད་ནུས་པ་ཞིག་སྟེ། འདི་ལ་ནང་གསེས་ཀྱི་དབྱེ་བ་བཅུ་གཉིས་ཡོད་པ་ལས།

༡/ དང་པོ་རིགས་བརྗོད་པ་ཐོག་མའི་གསལ་བྱེད་ནི། དཔེར་ན།

༈ རྣམ་དཔྱོད་རིག་པས་རྒྱལ་བའི་དགོངས་པའི་དོན།།

ཇི་བཞིན་ལེགས་པར་གཏན་ལ་འབེབས་བྱེད་ཅིང་།།

ལོག་པར་རྟོག་པའི་སྐྱེ་བོ་གཟུ་ལུམ་ཚོགས།།

མིང་གི་ལྷག་མ་ཙམ་དུ་བྱེད་པར་འགྱུར།།

འཇམ་དཔལ་བློ་གྲོས་ཐོབ་པའི་སྐལ་ལྡན་ཡིད།།

ཤེས་བྱར་རྨོངས་པའི་སྒྲིབ་གཉིས་བྱི་དོར་བྱེད།།

སྲིད་གསུམ་དཔལ་གྱི་ཕུང་པོ་མ་ལུས་ཀུན།།

དེ་དག་ཟིལ་གྱིས་གནོན་ཅིང་སྐྱེངས་པར་བྱེད།།

ཡེ་ཤེས་སྤྱན་གྱིས་ཤེས་བྱའི་དངོས་ཀུན་གཟིགས།།

རིས་མེད་ལུས་ཅན་ཀུན་ལ་ལྷག་པར་བརྩེ།།

ཆོས་ཕུང་བརྒྱད་ཁྲི་བཞི་སྟོང་སྟོན་བྱེད་ཅིང་།།

སྒྲིབ་ཉིས་མ་རིག་མགོ་བོ་འབུར་བ་འཇོམས།།

སྨྲ་སེང་དངོས་ཞལ་གཟིགས་པའི་བཤེས་གཉེན་གྱིས།།

བདེན་གཉིས་ཅིག་ཅར་རྟོགས་ཤིང་ལྟ་བ་ལ།།

འཛིན་མེད་ངང་གིས་བསྐྱངས་པའི་སྒོམ་བྱུང་འབྲས།།

གནས་ལུགས་ཆོས་སྐུར་ཤར་བའི་ཚུལ་འདི་མཚར།།

༢/ གཉིས་པ་བྱ་བ་ཐོག་མའི་གསལ་བྱེད་ནི། དཔེར་ན།

༈ རྩེན་ནོ་ས་མོས་འཁྲིགས་པའི་ངོགས་ཅན་དུ།།

དྲེགས་ལྡན་ངང་པའི་མཉན་པ་ཚོགས་རྣམས་ཏེ།།

གང་གི་མགྲིན་པའི་ནེའུ་གསིང་ཉམས་དགའ་བར།།

རྒྱལ་བའི་ཡུམ་གྱུར་དབྱངས་ཀྱི་རྒྱལ་མོས་སོ།།

རྒྱུ་འོ་དགའ་ཚལ་དབུས་ཀྱི་སྒྲ་ལྡན་དུ།།

སྤྱང་གྲུང་གསེར་ཉ་ཕོ་མོའི་ཚོགས་རྣམས་ཏེ།།

གང་གི་མཁྱེན་རབ་ལྷ་ལམ་ཡངས་པ་ལས།།

ལུང་རྟོགས་ཡོན་ཏན་ལོ་ཡི་ཤིང་རྟས་སོ།།

འཁྱམས་སོ་ན་ཁའི་ངོས་ཀྱི་དཔྱིད་དཔལ་དུ།།

རོ་འཛིན་བཅུད་ལ་ཆགས་པའི་གཡུ་སྦྲང་སྟེ།།

ལེགས་པར་རྟོགས་པའི་རྣམ་དཔྱོད་ཁང་བཟང་དུ།།

ལེགས་བཤད་ཡོན་ཏན་ཤིང་རྟ་བཟང་མོས་སོ།།

སྒྲོག་གོ་རླུང་གི་ཤིང་རྟ་རབ་འཁྲིགས་པའི།།

ལྷ་ཡི་རྫིང་རིང་ངོས་སུ་དབྱར་རྔ་སྟེ།།

ཁོད་སྙོམས་དབྱིག་གི་བློ་གྲོས་ངོས་སུ་ཡང་།།

ལུས་ཕྲ་འབྲུག་སྒྲ་མངལ་འཛིན་གླུ་དབྱངས་ལེན།།

༣/ གསུམ་པ་ཡོན་ཏན་བརྗོད་པ་ཐོག་མའི་གསལ་བྱེད། དཔེར་ན།

༈ རབ་དཀར་ཉིད་དོ་རྒྱུ་སྐར་ལམ་གྱི་ཁྱོན།།

ཆུ་ཤེལ་དབང་པོ་ཆ་ཤས་གང་བ་ཡིས།།

རྒྱ་མཚོའི་སྐ་རགས་ཅན་གྱི་ངོས་སུ་ཡང་།།

ཁོར་ཡུག་སྤྲིན་གྱི་སོ་ཅན་ཕྲེང་བས་སོ།།

མཐིང་ཁ་ཉིད་དོ་ཆུ་གཏེར་འཁྲིགས་པའི་ངོས།།

མེ་ཏོག་ཨུཏྤལ་གཞོན་ནུ་གསར་པ་ཡིས།།

རྣམ་པར་བཀྲ་བའི་ཞལ་གྱི་དཀྱིལ་འཁོར་ཡང་།།

མཐོན་མཐིང་ཟུར་མིག་ཀུན་ཏུ་གཡོ་བས་སོ།།

བསིལ་བ་ཉིད་དོ་མ་ལ་ཡ་ཡི་ཕྱོགས།།

ལག་འགྲོའི་སྙིང་པོ་ཚང་ཚིང་གཏམས་པ་ཡིས།།

ཡངས་དོག་མེད་པའི་གཞལ་ཡས་ཁང་བཟངས་ཡང་།།

ཚུལ་ཁྲིམས་དྲི་ངད་ལྡང་བའི་གཟུགས་སྐུས་སོ།།

མཛེས་སོ་ཕུར་བྱེད་རབ་ཏུ་འཁྲིགས་པའི་དབུས།།

ཆ་ཤས་རྫོགས་པའི་སྟོན་ཟླ་གསར་པ་ཡིས།།

དུས་སུམ་སངས་རྒྱས་ཐམས་ཅད་འདུས་པའི་ཁྲོད།།

ཡེ་ཤེས་རང་གཟུགས་འཇམ་དཔལ་དཔའ་བོས་སོ།།

༤/ བཞི་པ་རྫས་བརྗོད་པ་ཐོག་མའི་གསལ་བྱེད་ནི། དཔེར་ན།

༈ མགོན་ཁྱོད་ལུང་རིགས་དཔལ་གྱིས་ཕྱུག་པའི་མཐུས།།

རྒོལ་ངན་མུ་སྟེགས་གཞུང་ལུགས་ཚར་གཅོད་ཅིང་།།

རྒྱལ་བའི་བསྟན་ལ་སྤྲོ་བའི་སྐལ་བཟང་གིས།།

མི་ཕྱེད་དད་པའི་ཤེས་རབ་གསར་པ་སློང་།།

ནམ་མཁའི་རྒྱལ་མཚན་རབ་ཏུ་འཁྲིགས་པ་ཡིས།།

གསེར་གྱི་སྙིང་པོའི་ལོ་ཏོག་རྣམ་པར་རྒྱས།།

གཙུག་ཕུད་ཅན་རྣམས་འཁྲིགས་པའི་འདོད་ཆགས་འཕེལ།།

འཇིག་རྟེན་སོ་ནམ་པ་རྣམས་དགའ་བ་བསྐྱེད།།

དབྱངས་ཅན་ཁྱོད་ཀྱི་མཁྱེན་རབ་འབར་བ་ཡིས།།

ལུས་ཅན་རྨོངས་པའི་སྒྲིབ་གཉིས་ཟིལ་གནོན་ཅིང་།།

ལེགས་བཤད་བཅུད་ལ་འཇུག་པའི་སྐལ་བ་ཡིས།།

བློ་གྲོས་མིག་གི་སྒོ་འཕར་གསར་དུ་འབྱེད།།

རྟ་བདུན་དབང་པོ་ཆུ་འཛིན་ལ་བཞོན་ནས།།

རྣམ་པར་བཀྲ་བའི་འོད་སྟོང་ཕྱོགས་སུ་འགྱེད།།

སྦྲང་རྩིའི་རྒྱལ་མཚན་ཡོངས་བཞད་ཀུ་མུད་འཛུམ།།

གླིང་བཞི་མུན་པའི་ཚོགས་རྣམས་དྲུང་ནས་འབྱིན།།

༥/ རིགས་བརྗོད་པ་བར་གྱི་གསལ་བྱེད་ནི། དཔེར་ན།

༈ འཁོར་བའི་བྱ་བ་སྙིང་པོ་མེད་གཟིགས་ནས།།

ངེས་བྱུང་བསྟན་པའི་སྒོར་ཞུགས་སྐྱེས་བུ་མཆོག།

རིས་མེད་ལུས་ཅན་ཀུན་ལ་བརྩེ་བ་ཡིས།།

ལེགས་བཤད་འདོད་དགུ་འཇོ་བའི་དཔལ་འདི་མཚར།།

སྤངས་རྟོགས་ཡོན་ཏན་མཐར་སོན་བྱང་ཆུབ་ཅིང་།།

བདུད་བཞི་གཡུལ་ལས་རྒྱལ་ལ་རྫོགས་སངས་རྒྱས།།

སེམས་ཅན་ཀུན་ལ་བརྩེ་བའི་ཐུགས་རྗེ་ཅན།།

ཉེ་རིང་མི་མངའ་འགྲོ་བ་མ་ལུས་བསྐྱབས།།

སྲིད་ཞིའི་བླང་དོར་གནས་ལ་ཆེས་རྨོངས་ཤིང་།།

བརྐམ་ཆགས་མི་དགེའི་ལས་ལ་རབ་སྤྲོ་བའི།།

ལྟ་བ་ལོག་པའི་སྐྱེ་བོ་ཀླ་ཀློ་ཡིས།།

སེམས་ཅན་སྲོག་དབུགས་གཅོད་ལ་དགེ་བར་སེམས།།

སྲབ་འཇམ་ཡངས་པའི་འདབ་གཤོག་ལེགས་ལྡན་ཞིང་།།

མཆུ་སྒྲོས་དམར་བའི་འདབ་ཆགས་སྐད་གཉིས་པ།།

དཀར་སྔོ་དམར་ཕྲེང་འཆང་བའི་མགྲིན་པ་ཅན།།

དགའ་ཚལ་ཁྲོད་དུ་རྒྱུ་ཞིང་གླུ་དབྱངས་ལེན།།

༦/ བྱ་བ་བརྗོད་པ་བར་གྱི་གསལ་བྱེད་ནི། དཔེར་ན།

༈ ཤེས་ལྡན་རྣམས་ལ་ལེགས་བཤད་ཟབ་དོན་དང་།།

གཡུ་སྦྲང་རྣམས་ལ་སྦྲང་རྩི་མངར་བ་ཡིས།།

དགའ་བར་བྱེད་དོ་ཀེ་ཀེའི་སྒྲ་ཅན་ཡང་།།

ནམ་མཁའི་རྒྱལ་མཚན་རབ་ཏུ་འཁྲིགས་པས་སོ།།

འཇིག་རྟེན་རྣམ་གཡེངས་འདུ་འཛིའི་བྱ་བ་ཡིས།།

ཐར་འདོད་རྣལ་འབྱོར་རྣམས་ལ་དུག་ཏུ་འགྱུར།།

ཟས་ནོར་ལོངས་སྤྱོད་ཕུན་སུམ་ཚོགས་པ་ཡང་།།

ཆུ་ཤིང་བཞིན་དུ་སྙིང་པོ་མེད་པར་མཐོང་།།

ཚངས་སྲས་ལྷ་མོ་མཚན་བཟང་དཔེ་བྱད་དང་།།

འབྱུང་པོ་འཛིན་མ་དཔྱིད་དཔལ་སྣ་ཚོགས་ཀྱིས།།

སྒེག་པར་བྱས་སོ་བློ་ལྡན་མཁས་པ་ཡང་།།

ཟད་མེད་ལེགས་བཤད་རིན་ཆེན་གཏེར་གྱིས་སོ།།

རྒྱུ་སྐར་ལམ་དུ་ཆུ་ཤེལ་དབང་པོ་དང་།།

འཇིག་རྟེན་ཁམས་སུ་ཤཱཀྱའི་བསྟན་པ་ཡིས།།

མཛེས་པར་བྱེད་དོ་སྣ་ཚོགས་ཤིང་རྟ་ཡང་།།

རྒྱན་ཆ་ནོར་བུ་རིན་ཆེན་ཕྲེང་བས་སོ།།

༧/ ཡོན་ཏན་བརྗོད་པ་བར་གྱི་གསལ་བྱེད་ནི། དཔེར་ན།

༈ གཏིང་མཐའ་བྲལ་བའི་རླབས་ཕྲེང་ཅན་གྱི་ཁྲོད།།

མེ་ཏོག་ཨུཏྤལ་ཚང་ཚིང་འཁྲིགས་པ་ནི།།

སྔོ་སྐྱར་སྣང་ངོ་དུག་ཆུ་ཧ་ལ་ནག།

འཐུང་བས་སྔོན་དམར་ཅན་གྱི་མགྲིན་པ་ཡང་།།

རྒྱ་མཚོའི་སྐ་རགས་ཅན་གྱི་ཁྱོན་ཡངས་སུ།།

རྐང་འཐུང་དཔྱིད་དཔལ་ལང་ཚོ་རྒྱས་པའི་མདངས།།

རྣམ་པར་བཀྲ་འོ་ཚངས་སྲས་ལྷ་མོའི་ཞལ།།

མཇལ་བའི་སྐལ་ལྡན་ཕོ་མོའི་ཤེས་རབ་ཀྱང་།།

ཁ་ཞེང་མེད་པའི་འཆི་མེད་ལམ་ཡངས་པོར།།

ཐུན་མཚམས་ཆུ་འཛིན་ཕྲེང་བ་གསར་པའི་མདོག།

དམར་འོད་ཉིད་དོ་རྣམ་སྦྱར་འཛིན་པ་རྣམས།།

འདུས་པས་གསེར་གྱི་སྙིང་པོའི་ངོས་སུ་ཡང་།།

ལང་ཚོ་རྒྱས་པའི་འདབ་བརྒྱ་གཞོན་ནུའི་རྩེར།།

ཀུན་ཏུ་བཅུད་ལ་ཆགས་པའི་གཡུ་སྦྲང་ནི།།

ནག་པོར་སྣང་ངོ་གཡུལ་ངོར་ཞུགས་པ་ནི།།

སྐྱེས་པ་དཔའ་བོ་རྣམས་ཀྱི་བཞིན་རས་ཀྱང་།།

༨/ རྫས་བརྗོད་པ་བར་གྱི་གསལ་བྱེད་ནི། དཔེར་ན།

༈ དབུ་སྐྲ་ལྕང་ལོ་མཐོན་མཐིང་ཟུར་ཕུད་ནི།།

ཅོད་པན་ལེགས་པར་ལྡན་པའི་མཚོ་བྱུང་མ།།

གང་འདུལ་སྐུར་སྤྲུལ་ཆོས་ཀུན་གླུར་ལེན་ནས།།

སྐལ་བཟང་བློ་ཡི་འདོད་པ་ཅི་ཡང་འཇོ།།

འཆད་རྩོད་རྩོམ་པས་རྒྱལ་བསྟན་ལེགས་སྤེལ་ཞིང་།།

སྙན་ངག་སྔོན་བརྗོད་སྨྲ་ལ་ཟླ་བྲལ་བའི།།

སློབ་དཔོན་དཎྜྻིས་ཁ་བ་ཅན་གྱི་ལྗོངས།།

སྙན་ངག་ཚིག་གི་དོ་ཤལ་ཕྲེང་བས་གཡོགས།།

ཀུན་གྱི་ཡིད་དུ་འོང་བ་དཔྱིད་ཀའི་དཔལ།།

སྐྱེ་བོ་སྒེག་འཆོར་ཅན་གྱིས་རྩེན་ན་ཡང་།།

མེ་ཏོག་དེ་ཉིད་ལྷག་པའི་ལྷར་དབུལ་ན།།

ལུས་ཅན་བསོད་ནམས་གྲངས་མེད་གསོག་པའི་རྫས།།

རྟ་ལྗང་དབང་པོ་རྒྱུ་སྐར་ལམ་གྱི་རྒྱན།།

ར་ཧུ་ལ་ཡིས་ཟས་སུ་ལོངས་སྤྱད་ཀྱང་།།

འཆི་བར་མི་འགྱུར་འཛམ་གླིང་ཡངས་པའི་ཁྱོན།།

རྣམ་པར་བཀྲ་བའི་འོད་ཟེར་ལྷག་པར་མཛེས།།

༩/ རིགས་བརྗོད་པ་མཐའི་གསལ་བྱེད་ནི། དཔེར་ན།

༈ འགའ་ཞིག་ཚེ་འདིའི་བྱ་བ་རིང་སྤངས་ནས།།

མི་སྨྲ་དབེན་པའི་ནགས་སུ་བརཏལ་ཞུགས་འཛིན།།

ལ་ལ་འཆད་རྩོད་རྩོམ་པས་འགྲོ་བ་རྣམས།།

རྗེས་སུ་འཛིན་པ་དེ་དག་གཏན་གྱི་མགོན།།

ཆུ་འཛིན་འཁྲིགས་པས་ཆར་རྒྱུན་ཀུན་ཏུ་འཐོར།།

དབྱར་རྔ་སྒྲོག་ཅིང་མདོངས་མཐའ་གར་གྱིས་བྲེལ།།

ལུས་ལ་ཚ་གདུང་རེག་པ་འཕེལ་བ་སོགས།།

འདོད་ལྷའི་དཔུང་ལས་གཞན་དུ་སུ་ཞིག་མཆིས།།

བདུད་སྡེའི་དཔུང་ཚོགས་རབ་ཏུ་རྨོངས་བྱེད་ཅིང་།།

སྐལ་ལྡན་ཡིད་ལ་རྣམ་དཔྱོད་གསར་དུ་སྤེལ།།

མཚན་དཔེའི་འོད་འཕྲོ་སྙན་ཚིག་མཆོག་སྟེར་བ།།

དབྱངས་ཅན་ངག་གི་དཔལ་མོ་ལས་གཞན་སུ།།

ཚངས་དང་བརྒྱ་སྦྱིན་ཡོན་མཆོད་འབྲེལ་བ་དང་།།

སྐལ་ལྡན་འཁོར་བཟང་སྒོ་གསུམ་འདུད་པ་སོགས།།

ཆོས་ཕུང་མ་ལུས་འབྱུང་བའི་གནས་གཅིག་པུ།།

ཚད་མའི་སྐྱེས་བུ་དག་ལས་གཞན་དུ་ཅི།།

༡༠/ བྱ་བ་བརྗོད་པ་མཐའི་གསལ་བྱེད་ནི། དཔེར་ན།

༈ མཚན་མོའི་ནོར་བུས་ནགས་ཀྱི་ཀུ་མུད་དང་།།

ཆུ་འཛིན་ཕྲེང་བས་གཙུག་ལྡན་ཆགས་པའི་ཁ།།

ཤཱཀྱ་སེངྒེས་ཆོས་ཕུང་བརྒྱད་ཁྲིའི་སྒོ།།

ཤེས་རབ་འཁོར་ལོས་བློ་ཡི་སྒོ་འཕར་འབྱེད།།

ལོ་ཡི་ཤིང་རྟས་རྒྱུ་སྐར་ཕྲེང་བའི་ཚོགས།།

མ་ལ་ཡ་ཡི་རླུང་གིས་ཚ་གདུངས་དང་།།

གཉའ་རལ་ཅན་གྱིས་རི་དྭགས་འདུས་པའི་དབུས།།

ལྷ་མོས་མཁས་རློམ་མཐའ་དག་ཟིལ་གྱིས་གནོན།།

ནམ་མཁའི་གླང་པོས་ས་གཞིའི་ལོ་ཏོག་དང་།།

དཔྱིད་དཔལ་སྦྲང་རྩིས་རྐང་དྲུག་བུང་བའི་ལུས།།

འདོད་པའི་མདའ་ཡིས་ཕོ་མོའི་འདོད་ཆགས་རོ།།

འཇམ་དཔལ་བློ་ཡིས་བདག་བློ་གསར་དུ་རྒྱས།།

ནམ་མཁའི་རྒྱལ་མཚན་འཁྲིགས་པས་གྲུ་ཆར་དང་།།

མགྲིན་སྔོན་རལ་པའི་ཚོགས་ལས་གངྒཱའི་རྒྱུན།།

ཟླ་ཤེལ་ལས་ནི་འཆི་མེད་བདུད་རྩིའི་རོ།།

བློ་ལྡན་མཁས་པའི་ངག་ལས་ལེགས་བཤད་བབས།།

༡༡/༈ ཡོན་ཏན་བརྗོད་པ་མཐའི་གསལ་བྱེད་ནི། དཔེར་ན།

༈ རི་བོང་གཟུགས་བརྙན་འཆང་བའི་ཆུ་ཤེལ་དབང་།།

མེ་ཏོག་པུཎྜྻ་རཱི་ཀས་ཆུ་གཏེར་ངོས།།

ལང་ཚོ་རྒྱས་པའི་མཐུ་ཡིས་ཁོ་བོ་ཡི།།

ལུས་དང་གདོང་གི་ཟེའུ་འབྲུ་རབ་ཏུ་དཀར།།

ལེགས་བྲིས་དབུས་ན་གྲགས་པའི་མུ་ཁྱུད་དང་།།

འཕགས་པའི་ཡུལ་དུ་ཙནྡྲ་གོ་མི་མཆོག།

གངས་ལྗོངས་སྐད་གཉིས་སྨྲ་བ་ཡོངས་ཀྱི་ཁྲོད།།

ཤོང་སྟོན་ལོ་ཙཱའི་རྣམ་དཔྱོད་རབ་ཏུ་མཛེས།།

གཉིས་སྐྱེས་སྐར་ཚོགས་བཅས་པས་ལྷ་ལམ་ངོས།།

དཔྱིད་དུས་རབ་བསྒོས་སྐྱེས་ཀྱིས་ས་འཛིན་སྤོ།།

གཞོན་ནུའི་ལང་ཚོ་ཡོལ་བའི་ཚོན་མདངས་ཀྱིས།།

རྒན་པོའི་མགོར་ཉལ་འདི་ནི་རབ་ཏུ་དཀར།།

མེ་ཞལ་ལམ་ལ་ལྷ་རྒྱལ་མཚོན་ཆ་དང་།།

སྐྱེད་མོས་ཚལ་དུ་རྨ་བྱའི་སྤུ་མདོག་སྟེ།།

ཚངས་དབྱངས་ལྷ་མོ་ཁྱོད་ཀྱི་བཞིན་རས་ལ།།

རབ་ཏུ་འཁྲིགས་པའི་སྨིན་མ་རྣམ་པར་བཀྲ།།

༡༢/༈ རྫས་བརྗོད་པ་མཐའི་གསལ་བྱེད་ནི། དཔེར་ན།

༈ པུ་ལོ་མ་དགྲའི་ཡིད་དབང་འཕྲོག་བྱེད་ཅིང་།།

མཐོང་ཐོས་དྲན་རེག་བསོད་ནམས་བསག་པའི་གཞི།།

ཐུབ་པའི་རིང་བསྲེལ་མཆོད་སྡོང་གྲངས་མེད་ཅིག།

ལྷ་མིའི་རྟེན་དུ་ཡོད་པ་ཨ་ཤོ་ཀ།

སྤྲུལ་པའི་ཚུལ་གྱིས་འཕགས་པའི་ཡུལ་བརྟོལ་ནས།།

ཟླ་མེད་རྒྱལ་བའི་བསྟན་པ་རིན་པོ་ཆེ།།

མ་ལུས་ཐུགས་སུ་ཆུད་ནས་གངས་ལྗོངས་སུ།།

སྔོན་མེད་རིག་ལམ་གསར་སྤེལ་སམ་བྷོ་ཊ།།

མཐོང་བ་ཙམ་གྱིས་ཡིད་དགའ་འཕེལ་བྱེད་ཅིང་།།

ལུས་སྟོབས་གཟི་བརྗིད་རླུང་རྟ་རྒུད་པའི་རྒྱུ།།

དོན་མེད་འཁྲུག་རྩོད་སྡུག་བསྔལ་མཐའ་དག་གི།

གཞི་དང་རྩ་བར་གྱུར་པ་ལུས་ཕྲ་འོ།།

མཇལ་མོད་ལུས་ཅན་ཀུན་གྱི་ཡིད་འཕྲོག་ཅིང་།།

ཟབ་གསལ་མྱུར་བའི་བློ་གྲོས་འབྱུང་བའི་ཁུངས།།

དུས་གསུམ་རྒྱལ་བ་སངས་རྒྱས་ཐམས་ཅད་ཀྱི།།

ཡེ་ཤེས་རང་གཟུགས་སྨྲ་བའི་ཁྱུ་མཆོག་གོ།

འགའ་ཞིག་གྲོང་ཆོས་བྱེད་དེ་འགྲོ་དོན་མཛད།།

ལ་ལ་སྒོམ་པར་བརྩོན་ཞིང་དབེན་པ་བརྟེན།།

གང་གི་མགྲིན་པ་ལོངས་སྤྱོད་འཁོར་ལོ་ཡིས།།

ཚངས་དབྱངས་དྲུག་ཅུའི་གླུ་ལེན་ཟླ་མཛེས་མ།།

དབུ་སྐྲ་ལྕང་ལོ་ཟུར་ཕུད་ལྔ་གཡོ་ཞིང་།།

ཤེས་རབ་རལ་གྲི་གླེགས་བམ་ཕྱག་ཏུ་མཛེས།།

ལི་ཁྲིའི་དཔལ་མངའ་གཞོན་ནུའི་ཚུལ་འཆང་ནས།།

གཞན་དོན་མཛད་པ་འཇམ་དཔལ་སྨྲ་སེང་ཡིན།།

ལ་ལ་འཆད་རྩོད་རྩོམ་པས་གཞན་རྗེས་འཛིན།།

ཁ་ཅིག་སྲོག་གཅོད་ཤ་ཁྲག་དམར་གྱིས་མཆོད།།

ཐད་ཀར་འབྲས་བུ་སྔགས་ཀྱི་ལམ་སྟོན་པ།།

སློབ་དཔོན་ཆེན་པོ་པདྨ་འབྱུང་གནས་ཡིན།།

ལུས་ཀྱི་ཚ་གདུང་རེག་པ་ཀུན་འཕྲོག་ཅིང་།།

ནམ་མཁའི་གླང་པོ་འཁྲིགས་པས་ཆར་རྒྱུན་གཡོ།།

གཙུག་ཕུད་ཅན་རྣམས་སྙིང་ལ་དགའ་བའི་དཔལ།།

སྟེར་བྱེད་ཀུན་གསལ་ལམ་གྱི་དབྱར་རྔའི་སྒྲ།།

གཉིས་པ་ཕྲེང་བའི་གསལ་བྱེད་ནི། དཔེར་ན།

༈ འཇམ་དཔལ་དཔའ་བོའི་ཐུགས་རྗེས་རྒྱལ་བའི་བློ།།

རབ་ཏུ་རྒྱས་ཤིང་དེ་ཡིས་ཇི་སྙེད་ཆོས།།

དེས་ནི་གཞན་ཕན་བྱང་ཆུབ་སེམས་ཀྱི་ཐུགས།།

དེས་ཀྱང་རིས་མེད་ཀུན་ལ་བརྩེ་དགའི་དཔལ།།

སྨུག་ནག་ཚང་ཚིང་འཁྲིགས་པའི་ཆུ་འཛིན་གྱིས།།

དཔྱིད་དཔལ་ཚ་བས་ཉོག་པའི་གདུངས་བ་སེལ།།

དེ་ཡིས་གསེར་སྦྲང་སྐོམ་པས་གདུངས་བའི་བློ།།

དེས་ཀྱང་མགྲིན་པའི་སྐད་ཀྱིས་རྩ་མདུད་རྣམས།།

རྒྱལ་བའི་མ་མའི་སྤོབས་པས་བདག་གི་བློ།།

རབ་ཏུ་རྒྱས་དེས་ལུང་རྟོགས་ཡོན་ཏན་ཏེ།།

དེས་ནི་འཆད་རྩོད་རྩོམ་པའི་ལེགས་བཤད་གཏེར།།

དེས་ཀྱང་ལུས་ཅན་ཀུན་གྱི་ཕན་དང་བདེ།།

རྒྱལ་བའི་རྣམ་ཐར་མཐོང་བས་དད་པའི་ཡིད།།

རབ་ཏུ་འཕེལ་དེས་རྣམ་དཀར་དགེ་བའི་སོན།།

དེས་ནི་རྟོགས་པའི་མྱུ་གུ་གསར་རྡོལ་ཏེ།།

དེས་ཀྱང་ངོ་མཚར་གཏན་བདེའི་འབྲས་བུ་མཆོག།

གསུམ་པ་འགལ་དོན་གསལ་བྱེད་ནི། དཔེར་ན།

༈ མཚན་དཔེས་ཡོངས་སུ་འཁྱུད་པའི་འཇོ་སྒེག་ཅན།།

ངག་དབང་ལྷ་མོའི་མཛེས་སྡུག་མཐོང་བ་འདིས།།

མ་རིག་རྨོངས་པའི་མུན་ནག་འཇོམས་པ་དང་།།

ཤེས་བྱའི་གནས་ལུགས་ལྟ་བའི་བློ་མིག་རྒྱས།།

ཚེ་འདིའི་བྱ་བ་ཐམས་ཅད་བློས་བཏང་ནས།།

དབེན་པའི་གནས་སུ་འཁྱམས་པའི་རྣལ་འབྱོར་པས།།

རི་སུལ་འགེང་དུས་ནག་པོ་བདུད་ཀྱི་ཕྱོགས།།

ཉམས་ཤིང་དཀར་ཕྱོགས་ལྷ་རྣམས་དར་བར་བྱས།།

གདོད་ནས་སྤངས་རྟོགས་ཡོན་ཏན་རྩེར་སོན་པའི།།

ཆོས་སྐུའི་སྣང་བརྙན་ཡིད་ལ་འཆར་བའི་མོད།།

དཀོན་མཆོག་གསུམ་ལ་དད་པ་ཆེར་བསྐྱེད་ཀྱང་།།

འཇིག་རྟེན་ལྷ་ལ་ཞེན་པའི་རྣམ་རྟོག་ཡལ།།

སྣང་སྲིད་འཁོར་འདས་འདུས་པའི་ཆོས་རྣམས་ཀུན།།

ཐུབ་པས་རྫུན་པར་གསུངས་པའི་ལེགས་བཤད་ཀྱིས།།

ཁོ་བོའི་རྣམ་དཔྱོད་མྱུ་གུ་གསར་བཞད་ཀྱང་།།

མུ་སྟེགས་ལྟ་བ་ངན་པ་ཕལ་ཆེར་ཉམས།།

རྒྱལ་བའི་བཀའ་བསྟན་ཤིན་ཏུ་ཟབ་ན་ཡང་།།

འཇམ་དབྱངས་ཡིད་ལ་དྲན་པའི་བཀའ་དྲིན་གྱིས།།

རང་གི་དྭོགས་ཟོན་ནང་ནས་ཆོད་མོད་ཀྱི།།

སོམ་ཉིའི་ལམ་དུ་ལྷུང་པའང་མང་དུ་སྣང་།།

ཐོག་མེད་དུས་ནས་འཁོར་བར་འཁྱམས་ན་ཡང་།།

དགེ་སྦྱོང་ཆེན་པོའི་བདེན་བཞིའི་ཆོས་འཁོར་གྱིས།།

སྲིད་པའི་ནོར་ལ་བརྐམས་པའི་བློ་ཟད་ཅིང་།།

མཉམ་མེད་རྒྱལ་སར་བགྲོད་པའི་བློ་གྲོས་རྒྱས།།

བཞི་པ་དོན་གཅིག་གསལ་བྱེད་ནི། དཔེར་ན།

༈ སྙིགས་དུས་མུན་སྤྲུལ་བྱིས་པའི་བློ་ཅན་འགས།།

ཆོས་མིན་ལོག་པར་གཡེམ་ལ་ཆེས་བརྩོན་ཞིང་།།

སྔར་མེད་རིག་ལམ་ངན་པའི་སྲོལ་འབྱེད་ནས།།

བསྟན་པའི་དགྲ་རུ་འཇུག་ལ་སེམས་འདི་སྐྱོ།།

འགྲོ་བའི་མགོན་པོ་བུ་རམ་ཤིང་པ་ཡིས།།

རྒྱལ་སྲིད་དཔལ་ལ་གཤེད་མའི་ཚུལ་མཐོང་ཞིང་།།

ངེས་པར་བྱུང་ནས་ལོ་དྲུག་དཀའ་ཐུབ་སྤྱད།།

བདུད་བཅོམ་མངོན་པར་རྫོགས་ལ་ཨེ་མ་མཚར།།

གཞུང་རིག་ཀུན་ལ་སྦྱངས་པ་མཐར་སོན་ཀྱང་།།

ང་རྒྱལ་དྲེགས་པས་མི་འགོས་ཁེངས་བསྐྱུངས་ཤིང་།།

གཞན་ལ་གུས་པས་གཟེངས་བསྟོད་ཕྱོགས་བཅུར་སྒྲོགས།།

ལུས་ཅན་ཀུན་གྱིས་བཀུར་བའི་གཞི་རུ་ངོམ།།

ནམ་མཁའི་གླང་པོ་རབ་ཏུ་འཁྲིགས་པ་ཡིས།།

ཕྱོགས་བཅུའི་རྣམ་དཀར་སྣང་བའི་གོ་སྐབས་འཕྲོག།

ཉི་ཟླ་སྐར་ཚོགས་བགྲོད་པའི་ལམ་བཀག་ནས།།

གཙུག་ཕུད་ཅན་གྱི་སྙིང་ལ་ཟུག་རྔུ་སྟེར།།

ལྔ་པ་སྦྱར་བའི་གསལ་བྱེད་ནི། དཔེར་ན།

༈ འཛམ་གླིང་ཡོངས་ལ་འོད་ཟེར་ཆེར་འཕྲོས་ཤིང་།།

ཕན་བདེའི་འབྱུང་གནས་མཆོག་ཏུ་ཡ་མཚན་ཆེ།།

ནམ་མཁའི་ནོར་བུ་འཕུར་བྱེད་དབུས་ན་བརྗིད།།

དགེ་སྦྱོང་ཆེན་པོ་དད་པ་རྒྱ་མཚོའི་ངོར།།

རྣམ་དཀར་དགེ་བའི་མཐུ་ལས་རབ་འཕོས་ཤིང་།།

འདོད་འཇོའི་ཡོན་ཏན་རྫོགས་པའི་ངོ་མཚར་ཅན།།

ས་བརྟོལ་ལྗོན་པ་ལྷ་ཡི་རྒྱན་དུ་ངོམ།།

ཟས་གཙང་སྲས་པོ་སྐལ་ལྡན་འགྲོ་ལ་འོ།།

ངོགས་ཅན་ལས་བྱུང་དཀྱིལ་འཁོར་ཆེས་བཀྲ་ཞིང་།།

རབ་མཛེས་མཚན་དཔེའི་འོད་ཀྱི་རང་གཟུགས་ཅན།།

སྣར་མའི་བདག་པོ་རྒྱུ་སྐར་ལམ་དུ་གནས།།

ཟླ་བའི་སྲིང་མོ་ཁོ་བོའི་ཡིད་ལ་འོ།།

འཕེལ་འགྲིབ་གཡོ་འགུལ་མེད་པར་རབ་བརྟན་ཅིང་།།

མངོན་མཐོ་གཟི་བྱིན་ཕུན་སུམ་ཚོགས་པའི་དཔལ།།

རིན་ཆེན་རྡུལ་བརྩེགས་རོལ་པའི་མཚོ་ཡིས་བསྐོར།།

ས་ཡི་ཚངས་པ་མདུན་ན་འདོན་གྱིས་སོ།།

ཅ༽ ལྔ་པ་སྐོར་བ་ཅན་གྱི་རྒྱན་ནི།

༄༅། །སྔར་བཤད་མ་ཐག་པའི་གསལ་བྱེད་ཀྱི་ཐོག་མཐའ་བར་གསུམ་གྱི་གནས་གང་རུང་ཉིད་དུ་ དོན་ནམ་ཚིག་གམ་གཉིས་ཀ་བཟློས་ཏེ་བརྗོད་པ་སྟེ། འདི་ལ་དབྱེ་བ་གསུམ་ལས།

༡/ དང་པོ་དོན་སྐོར་ནི། དཔེར་ན།

༈ གཞན་ལ་འཆད་པའི་ལེགས་བཤད་ཐོས་པ་དམན།།

མཁས་པར་རྩོད་པའི་ཀུན་སློང་བསམ་པ་ངན།།

གཞུང་རིག་བསྟན་བཅོས་རྩོམ་པའི་སྒོམ་པ་ཆུང་།།

ལས་འབྲས་ལོག་པར་ལྟ་བའི་རྣམ་དཔྱོད་བླུན།།

ན་ཕྲ་བྱིས་པའི་དུས་ནས་བྲི་ཀློག་སྦྱངས།།

ཕ་མས་བསྐུལ་བཞིན་རིག་པའི་གནས་ལྔ་བསླབས།།

བག་ཆགས་འཇོག་ཕྱིར་ལེགས་སྦྱར་སྐད་ལ་བརྩོན།།

བསྟན་པ་སླར་གསོའི་སེམས་ཀྱིས་གཞུང་ལུགས་མཇལ།།

གྲིབ་མའི་ལུས་ཀྱིས་ཀུནྡའི་གེ་སར་བཞད།།

སྣ་ཚོགས་ཤིང་རྟས་པདྨའི་ཁ་སྦུབས་གྲོལ།།

སྤྲིན་གྱི་མྱུ་གུས་ས་གཞིའི་ལོ་ཏོག་རྒྱས།།

ཐུབ་པས་ཨུ་དུམ་ཝ་ར་རྣམ་པར་བྱེ།།

དབྱངས་ཅན་མགྲིན་པར་བསྟེན་པས་ཡིད་དགའ་བརྟས།།

གཞུང་རིག་ཀུན་ལ་སྦྱངས་པས་སྤོབས་པ་རྒྱས།།

རྩེ་གཅིག་ཏིང་འཛིན་གྲུབ་པས་ཉམས་རྟོགས་འཕེལ།།

ཚེ་གཅིག་སངས་རྒྱས་ཐོབ་ལ་འགྲོ་དོན་ཆེ།།

༢/ གཉིས་པ་ཚིག་སྐོར་ནི། དཔེར་ན།

༈ ཚེ་འདིར་སྙན་གྲགས་འདོད་པའི་སྐྱེ་བོ་རྣམས།།

ཡིད་ལ་ཆོག་ཤེས་མི་བཟོད་གདུང་བ་འཛིན།།

འཆི་ཁར་ལུས་སེམས་སོ་སོར་བྲལ་བའི་ཚེ།།

བུ་ཕྲུག་ཤུལ་དུ་ལུས་པས་གདུང་བ་འཛིན།།

རྒྱལ་བའི་ཆོས་ཕུང་བརྒྱད་ཁྲི་བཞི་སྟོང་གི།

དགོངས་པ་མཁས་རློམ་རྣམས་ཀྱིས་དཔོག་བཟོད་དམ།།

བསྐལ་པའི་ཕྲེང་བར་བརྒྱུད་པའི་སྐྱེས་རབས་རྣམས།།

སྙིགས་དུས་སྐྱེ་བོའི་ཚོགས་ཀྱིས་ཅི་བཟོད་དམ།།

རླུང་གི་ཤིང་རྟ་རབ་ཏུ་གཡོ་བ་ཡིས།།

ཀུན་གསལ་ངོས་སུ་རིམ་གྱིས་འཁྲིག་ཚུལ་སྟོན།།

འདོད་པའི་ལྷ་ཡིས་མདའ་ལྔ་འཕངས་པ་ཡིས།།

གཞོན་ནུ་ཕོ་མོའི་སྙིང་ལ་འཁྲིག་ཚུལ་སྣང་།།

ས་བཅུའི་བྱང་སེམས་འཕགས་པའི་སྤྱོད་ཚུལ་གྱིས།།

བསྐལ་བཟང་སངས་རྒྱས་སྟོང་རྩ་དགྱེས་པའི་དཔྱིད།།

གཞན་སེམས་ཆོས་ལ་བསྐུལ་བའི་ལེགས་བཤད་ཀྱང་།།

བུང་བའི་སྒྲ་སྒྲོགས་ཚོགས་ཀྱིས་དཔའ་བའི་དཔྱིད།།

༣/ གསུམ་པ་གཉིས་ཀ་སྐོར་བ་ནི། དཔེར་ན།

༈ ས་ཡི་ཚངས་པས་གཞན་སྡེ་འཇོམས་བྱེད་ཅིང་།།

ཡིད་འོང་བཙུན་མོའི་ཁྲོད་དུ་དགའ་མགུར་སྤྱོད།།

རང་སྲོག་གཡུལ་ངོར་གཅོད་པའི་ཕས་རྒོལ་རྣམས།།

ཚེ་འཕོས་ལྷ་མོའི་ཁྲོད་དུ་དགའ་མགུར་སྤྱོད།།

ཐུབ་པ་མ་ག་དྷ་ལས་གཤེགས་པའི་ཚེ།།

འཁོར་བཟང་ལྔ་སྡེ་སྙིམ་པ་ཟུམ་བྱེད་ཅིང་།།

རྟག་ཏུ་གཞན་ལ་འཚེ་བའི་བདུད་སྡེ་ཡང་།།

རྔམ་པའི་ངག་དང་སྤོབས་པ་ཟུམ་པར་བྱེད།།

ལུང་རིགས་ཚད་མས་ལྟ་ངན་ཚར་གཅོད་ཅིང་།།

ངུར་སྨྲིག་འཛིན་པ་རྣམས་ལ་སྙན་པར་སྒྲོགས།།

གང་གི་རྩོད་ལན་འདེབས་པའི་ཕས་རྒོལ་ཡང་།།

མུ་སྟེགས་རྣམས་ལ་ལྟ་བཟང་སྙན་པར་སྒྲོགས།།

དྲི་ཟའི་བུ་མོས་ཉོན་མོངས་འཇོམས་བྱེད་ཅིང་།།

སྐལ་ལྡན་སྐྱེས་བུ་རྣམས་ལ་བརྩེ་བར་བྱེད།།

ཆོས་ཀྱི་གནས་ལུགས་སྒྲིབ་པའི་མ་རིག་པས།།

ལས་འབྲས་ལོག་པར་ལྟ་ལ་བརྩེ་བར་བྱེད།།

ཆ༽ དྲུག་པ་འགོག་པའི་རྒྱན་ནི།

༄༅། །ཡུལ་འགག་བྱ་གང་ཡང་རུང་བ་ལ་དེ་འགོག་བྱེད་ཀྱི་ཚིག་བཀོད་པ་བཀག་པ་སྟེ། འདི་ལ་དབྱེ་བ་ཉི་ཤུ་རྩ་གསུམ་ཡོད་པ་ལས།

༡/ དང་པོ་བྱུང་བ་འགོག་པ་ནི། དཔེར་ན།

༈ ཕ་གཅིག་བླ་མ་མེད་པའི་གོང་རོལ་ན།།

སངས་རྒྱས་ཞེས་པའི་མིང་ཙམ་མི་ཐོབ་པའི།།

སྔོན་བྱུང་གཏམ་འདི་ཤིན་ཏུ་སླུ་བའི་ཚིག།

འོན་ཀྱང་བླ་མའི་ཐུགས་རྗེ་བསམ་མི་ཁྱབ།།

བཅུད་ལེན་རོ་ཡི་དངོས་གྲུབ་ཐོབ་པ་ཡིས།།

རི་རབ་གླིང་བཞི་ལ་སོགས་བསྐོར་བའི་ཚུལ།།

ཡ་མཚན་སྔོན་བྱུང་གཏམ་འདི་འུད་ཆེ་ཡང་།།

སྔགས་དང་རྫས་ཀྱི་ནུས་པ་བསམ་ལས་འདས།།

བླ་མའི་མན་ངག་ཟབ་མོ་སྣ་གཅིག་གིས།།

འཁོར་འདས་ཀུན་གྱི་ཆོས་རྣམས་རྟོགས་འདི་རྫུན།།

འོན་ཀྱང་སློབ་མ་སྣོད་དང་ལྡན་གྱུར་ན།།

བླ་མའི་ཐུགས་ཀྱི་རྟོགས་པ་སུ་ཡིས་དཔོག།

བརྟན་པའི་འཁོར་ལོས་སྒྲ་དབྱངས་མ་ལུས་ཀུན།།

ཅིག་ཅར་གསུངས་པའི་རྣམ་ཐར་རྫུན་པར་མཐོང་།།

འོན་ཀྱང་རྒྱལ་ཀུན་སྐྱེད་པའི་ཡབ་མཆོག་གི། ཟབ་གསལ་མྱུར་བའི་མཁྱེན་རབ་སུ་ཡིས་རིག།

༢/ གཉིས་པ་མངོན་འགྱུར་འགོག་པ་ནི། དཔེར་ན།

༈ རྒྱལ་བ་ཀུན་གྱི་ཡུམ་གཅིག་དབྱངས་ཅན་མ།།

རྒྱུད་མངས་དབྱངས་སུ་བྱས་པའི་ཚུལ་འདི་ཅི།།

གང་གི་རྗེས་ཞུགས་ལུས་ཅན་མཐའ་ཡས་པ།།

ཁྱོད་གསུང་ཐོས་པས་ཡིད་དབང་འཕྲོག་པར་བྱེད།།

རྡོ་རྗེ་ཐེག་པའི་སྲོག་ཤིང་པད་འབྱུང་རྗེ།།

རྒྱུན་དུ་ཕྱག་ལ་ཁ་ཊམ་བསྣམས་པས་ཅི།།

བདུད་དང་ལྷ་སྲིན་འབྱུང་པོ་ཡོད་དོ་ཅོག།

ཕྱག་རྒྱའི་སྡིགས་མཛུབ་གཅིག་གིས་བཟློག་པར་ནུས།།

གཞོན་ནུའི་ཚུལ་འཆང་རྡོ་རྗེ་རྣོན་པོ་མཆོག།

རལ་གྲི་མཁའ་ལ་འཕྱར་བའི་ཚུལ་འདི་ཅི།།

ཡིད་ཀྱི་དབང་པོ་སྒྲིབ་པའི་ཉོན་མོངས་ཀུན།།

ཁྱོད་ཞལ་མཐོང་བས་འཇོམས་པར་མ་དགོངས་སམ།།

བློ་ཡིས་གཞན་ཡིད་སེལ་བའི་མཚོ་བྱུང་མ།།

སྐུ་ལ་བཅོས་མའི་རྒྱན་ཆས་གསོལ་ནས་ཅི།།

གདོད་ནས་སྤྲོས་དང་བྲལ་བའི་ཆོས་སྐུའི་ངང་།།

ལོངས་སྐུའི་མཚན་དཔེ་ཡོད་པར་མ་གཟིགས་སམ།།

༣/ གསུམ་པ་འབྱུང་འགྱུར་འགོག་པ་ནི། དཔེར་ན།

༈ ངེས་འབྱུང་བརཏལ་ཞུགས་འཆང་བའི་སྡོམ་བརྩོན་ཁྱོད།།

ཟང་ཟིང་ནོར་དང་ལོག་གཡེམ་ལ་སོགས་པའི།།

ཆོས་མིན་བྱ་བར་བརྩོན་ན་སྦྱིན་བདག་རྣམས།།

དད་ལོག་མིག་གིས་ཁྱོད་གཟུགས་མཐོང་མི་འགྱུར།།

སྔོན་སྨོན་མཐུ་ལས་འཛོམས་པའི་སྙིང་གྲོགས་ཁྱོད།།

ནམ་ཞིག་གཞན་དང་དགའ་མགུར་སྤྱོད་པ་སོགས།།

སྣང་བས་མི་བཟོད་རང་ཉིད་འཆི་འགྱུར་ནའང་།།

ཆགས་པས་མིག་དབང་བསྒྲིབས་ནས་མཐོང་བར་དཀའ།།

ཚེ་འདིར་འཚོ་ཐབས་ཁོ་ནས་ཡིད་ཚིམ་ཞིང་།།

དམ་ཆོས་ཁྲལ་དུ་བལྟ་བའི་སྐྱེ་བོ་ཡིས།།

ཡོན་ཏན་ཀུན་གྱི་འབྱུང་གནས་རྣམ་འདྲེན་མཆོག།

ཕྱིས་ནས་གསེར་ཞལ་མཇལ་བའི་སྐལ་བ་ཕྲ།།

ས་སྐྱོང་ཁྱོད་ནི་ཚེ་འདིར་ཆོས་བརྒྱད་ཀྱི།།

བྱ་བ་ཁོ་ནར་མི་ཚེ་གཡེང་འགྱུར་ན།།

ཚེ་ཟད་འཇིག་རྟེན་ཕ་རོལ་འགྲོ་བའི་དུས།།

སྤྱི་ཚུགས་ངན་འགྲོར་འཇུག་པ་སུ་ཡིས་དྲང་།།

༤/ བཞི་པ་ཆོས་འགོག་པ་ནི། དཔེར་ན།

༈ འཇམ་དབྱངས་ཁྱོད་ཐུགས་རྩུབ་རེག་བྲལ་བ་ཡིས།།

རིས་མེད་ཀུན་ལ་བློ་གྲོས་སྟེར་དེ་རྫུན།།

སྲིད་པ་གསུམ་གྱི་ཉོན་མོངས་མ་ལུས་པའི།།

སྤོབས་པ་ལྷག་མ་མེད་པར་ཅིའི་ཕྱིར་འཕྲོག།

རྣམ་དཀར་སྣང་བའི་སྟོན་ཟླ་གསར་པའི་འོད།།

བསིལ་བའི་རང་བཞིན་ཡིན་པ་སླུ་བའི་ཚིག།

གལ་ཏེ་བདེན་ན་འདོད་ལྡན་ཕོ་མོ་ཡི།།

སྙིང་ལ་གློ་བུར་ཚ་བས་གཟིར་འདི་གང་།།

བདག་ཅག་སྟོན་པ་བདེ་བར་གཤེགས་པ་ཡིས།།

བྱམས་བརྩེས་འགྲོ་བ་བུ་བཞིན་སྐྱོང་དེ་རྫུན།།

བདེན་ན་བདུད་སྡེའི་དཔུང་ཚོགས་མ་ལུས་པ།།

ཅིག་ཅར་བཅོམ་པའི་རྣམ་ཐར་གྲགས་དེ་ཅི།།

ཡིད་འོང་འཇོ་སྒེག་ཉམས་ལྡན་ཚངས་སྲས་མའི།།

སྐུ་ལ་མཚན་དཔེ་ཡོངས་སུ་རྫོགས་པ་ཡི།།

མཛེས་ཆོས་ཕུན་ཚོགས་མངའ་བ་ཤིན་ཏུ་རྫུན།།

བདེན་ན་དཔྱིད་དཔལ་མཐའ་དག་ཅིའི་ཕྱིར་འཕྲོག།

༥/ ལྔ་པ་ཆོས་ཅན་འགོག་པ་ནི། དཔེར་ན།

༈ ཚོགས་གཉིས་དཔལ་ལས་བལྟམས་པའི་དགེ་སྦྱོང་ཆེ།།

སྤངས་རྟོགས་ཕུན་ཚོགས་ལྡན་དང་མི་ལྡན་ཞེས།།

བརྗོད་པར་དཀའ་སྟེ་མཚན་དཔེ་འབར་བའི་འོད།།

ལྷམ་མེར་ཙམ་ལས་སྐུ་ཉིད་མངོན་སུམ་མིན།།

རྣམ་ཀུན་རྒྱལ་བ་སྐྱེད་པའི་དབྱངས་ལྡན་མ།།

བདག་གིས་མིག་སྔར་མཇལ་ལམ་མ་མཇལ་ཞེས།།

སྨྲ་བར་དཀའ་སྟེ་ཚངས་དབྱངས་དྲུག་ཅུའི་སྒྲ།།

ཐོས་པ་ཙམ་ལས་ཆོས་སྐུ་དངོས་མ་ཡིན།།

འགྲོ་ཀུན་སྐྱོབ་བྱེད་ཚད་མའི་སྐྱེས་བུ་མཆོག།

མཉམ་མེད་རྒྱལ་སར་བཞུགས་དང་མི་བཞུགས་ཞེས།།

དཔག་པར་དཀའ་སྟེ་སྐུ་ཡི་གཟུགས་བརྙན་ཙམ།།

སྣང་གི་མཚན་དཔེའི་ལོངས་སྐུ་དངོས་མ་མཇལ།།

འཇིག་རྟེན་བྱེད་པོ་ནམ་མཁའི་སྐྲ་ཅན་ཉིད།།

གཏན་གྱི་སྐྱབས་སུ་འོས་སམ་མི་འོས་ཞེས།།

དཔྱད་པར་དཀའ་སྟེ་སྔོན་བྱུང་ཅལ་སྒྲོགས་ཙམ།།

རྣ་ལམ་ཐོས་ཀྱི་དངོས་སུ་མཐོང་བ་མེད།།

༦/ དྲུག་པ་རྒྱུ་འགོག་པ་ནི། དཔེར་ན།

༈ ཁྲོ་ཆུ་ཁོལ་ཞིང་ལྕགས་བསྲེགས་རབ་འབར་བར།།

མདུང་ཐོགས་གཤིན་རྗེའི་ལས་མཁན་ཁོར་ཡུག་ཏུ།།

བསྡིགས་ཤིང་གསོད་གསོད་ང་རོ་ཆེར་སྒྲོགས་ཀྱང་།།

མི་དགེའི་ལས་མ་བྱས་པས་ག་ལ་འཇིགས།།

ཁོ་བོའི་བླ་མས་ཞལ་འཛུམ་མི་སྟོན་ཅིང་།།

འགག་མེད་གསུང་གི་སྣང་བ་མི་སྩོལ་ལ།།

ཟག་མེད་ཐུགས་རྗེའི་ལྕགས་ཀྱུས་མི་འདྲེན་ཀྱང་།།

དད་ལོག་ནོངས་པ་མེད་པས་བདག་མི་འགྱོད།།

ཡུད་ཙམ་བདེ་བའི་གོ་སྐབས་མི་མངའ་བའི།།

དམྱལ་བའི་སྡུག་བསྔལ་ཤིན་ཏུ་བཟོད་དཀའ་ཡང་།།

མི་དགེའི་ལས་ཀྱི་དྲི་མས་མ་གོས་པས།།

འཇིགས་པའི་དྭོགས་ཟོན་ཙམ་ཡང་བདག་ལ་མེད།།

བཟོད་དཀའི་ལུས་མེད་མེ་ཏོག་མདའ་ལྔ་ཡིས།།

ལུས་ལ་ཕོག་པར་དྭོགས་པའི་དངངས་སྐྲག་གིས།།

གཞོན་ནུ་ཕལ་ཆེར་སྙིང་རྩ་ཆེར་གཡོས་ཀྱང་།།

ཆགས་པ་སྤངས་པའི་ཐུབ་པ་འཇིགས་རེ་སྐན།།

༧/ བདུན་པ་འབྲས་བུ་འགོག་པ་ནི། དཔེར་ན།

༈ ཡིད་ལ་མཛའ་བའི་སྐྱེས་པ་རྒྱང་རིང་གནས།།

དབྱར་རྔ་སྒྲོགས་ཤིང་ཆུ་འཛིན་ཉེ་བར་འོང་།།

དཔྱིད་དཔལ་གཞོན་ནུ་ལང་ཚོ་ཆེར་རྒྱས་པའི།།

རྣམ་འགྱུར་མཐོང་བས་བདག་ཤི་མིན་པ་ཅི།།

ཡིད་དབང་སྒྲིབ་པའི་ཉོན་མོངས་ཐག་རིང་བྲོས།།

ས་བཅུའི་རྒྱལ་སྲས་རྣམས་ཀྱིས་ཉེ་བར་འཁོར།།

ལྷ་མོའི་ཚེམས་ཀྱི་ཟེའུ་འབྲུ་རྒྱས་པའི་ཚུལ།།

མཐོང་བས་མཁས་པའི་གོ་ས་འཐོབ་མིན་ཅི།།

དོན་ཀུན་གྲུབ་པ་གདོད་མའི་ས་རུ་གཤེགས།།

དགའ་བ་བརྒྱ་པའི་མདའ་ལྔ་ཉེ་བར་འོང་།།

ལང་ཚོ་རྒྱས་པའི་ལུས་ཕྲ་དུ་མ་ཡིས།།

མིག་ཟུར་གཡོ་བས་སྡོམ་པ་ནོངས་མིན་ཅི།།

པདྨ་འབྱུང་གནས་རྔ་ཡབ་གླིང་དུ་གནས།།

མགྲིན་དམར་ཅན་རྣམས་ཅ་ཅོ་སྒྲོགས་བཞིན་འོང་།།

དུག་སྦྲུལ་གཅན་གཟན་ལུས་སྟོབས་ཆེར་རྒྱས་པ།།

མཐོང་བས་བདག་སྲོག་མི་གཅད་དེ་ཅི་ཡིན།།

༨/ བརྒྱད་པ་རྗེས་གནང་འགོག་པ་ནི། དཔེར་ན།

༈ རྒྱས་བྱེད་མ་ཁྱོད་ཡང་སྲིད་མེད་ཞིང་གི།

བདེ་བ་མྱང་འདོད་མཆིས་ན་མྱུར་དུ་བཞུད།།

ཤེས་བྱའི་གནས་ལ་རྨོངས་པའི་འཁོས་ཆུང་ཡང་།།

ཁྱོད་དང་བྲལ་བའི་གདུང་བས་གསོན་མི་འགྱུར།།

དུས་གསུམ་ཅིག་ཅར་གཟིགས་པའི་རྣམ་འདྲེན་མཆོག།

མྱ་ངན་འདའ་བར་བཞེད་ན་དེ་ལྟར་མཛོད།།

གང་གི་ཆོས་ཕུང་བརྒྱད་ཁྲི་བཞི་སྟོང་རྣམས།།

བདག་པོ་མེད་པས་ཡུན་དུ་གནས་མི་འགྱུར།།

ལེ་ལོ་ཅན་ཁྱོད་ཉིན་མཚན་གཡེལ་མེད་དུ།།

མལ་སྟན་བྲལ་མི་ཕོད་ན་དེ་བཞིན་གྱིས།།

རྣམ་དཀར་ལེགས་བྱས་ཕུན་སུམ་ཚོགས་པའི་དཔལ།།

ཆ་ཙམ་རྒྱུད་ལ་འཐོབ་པའི་གོ་སྐབས་དབེན།།

རང་རྒྱུད་བདུད་ཀྱིས་བརླམས་པའི་སྐྱེ་བོ་རྣམས།།

ལོག་པའི་བཤེས་གཉེན་འདོད་ན་ཅི་དགར་བྱོས།།

ཡང་དག་རྒྱལ་བའི་བསྟན་འཛིན་སྐྱེས་བུ་མཆོག།

ཕྱིས་སུ་འདྲེན་བྱེད་ལམ་དུ་མཇལ་བར་དཀའ།།

༩/ དགུ་པ་དབང་གིས་འགོག་པ་ནི། དཔེར་ན།

༈ གངས་ལྗོངས་མུན་པའི་སྒྲོན་མེ་སྲོང་བཙན་རྗེ།།

གར་བྱོན་ཆོས་བློན་འབངས་འཁོར་བསམ་མི་ཁྱབ།།

སྐུ་གསུང་ཐུགས་ཀྱི་མཛད་པའང་དེ་འདྲ་མོད།།

འོན་ཀྱང་མ་བསྐྱོད་ཨེ་མ་ཆོས་ཀྱི་རྗེ།།

བླ་མའི་དབང་ལུང་མན་ངག་འཐོབ་གྱུར་ཅིང་།།

དམ་པའི་ཆོས་ཀྱི་བྱིན་རླབས་བསམ་མི་ཁྱབ།།

ཀུན་ལ་ཕན་བདེ་སྟེར་བའི་གཞི་རུ་ངོམ།།

འོན་ཀྱང་མཛའ་བོ་རབ་ཏུ་བྱུང་མི་འཚལ།།

རྣམ་པར་རྒྱལ་བའི་ཁང་བཟངས་བག་ཡངས་ཤིང་།།

ཡིད་ལ་གང་འདོད་འབྱོར་པ་བསམ་ལས་འདས།།

ཤིང་རྟ་བཟང་མོའི་འཛུམ་ཞལ་བཟོད་དཀའ་ཡང་།།

ཕན་བདེའི་གཞི་མ་རབ་ཏུ་བྱུང་ཞིག་ཨང་།།

སྣ་ཚོགས་འཕྲུལ་འཁོར་རིག་པ་གསར་འཐོབ་ཅིང་།།

ཚེ་འདིར་སྙན་པའི་གྲགས་པ་ཀུན་ཏུ་ཁྱབ།།

སྲིད་པའི་དཔལ་འབྱོར་རྣམས་ཀྱང་དེ་འདྲ་བས།།

འོན་ཀྱང་བུ་ཁྱོད་འགྲོ་བར་མི་བྱ་འོ།།

༡༠/ བཅུ་པ་མ་གུས་པས་འགོག་པ་ནི། དཔེར་ན།

༈ བདག་ནི་རྣམ་སྨིན་རྒྱུ་འབྲས་ལེགས་པར་འཛིན།།

མི་དགེ་བཅུ་ཡི་ཆོས་ལ་དེ་ལྟར་མིན།།

གྲོགས་ཁྱོད་གཞན་ལ་འཚེ་འམ་མི་འཚེ་ཡང་།།

ཁོ་བོ་རང་གི་གནས་ཚུལ་ཙམ་ཞིག་སྨོས།།

ཆོས་ཀྱི་གཞི་མ་བཅས་ཁྲིམས་མཆོག་ཏུ་འཛིན།།

སྡོམ་མེད་བཙུན་ཚུགས་འཆང་བའི་ཚུལ་དེར་མིན།།

སྒོ་གསུམ་ལེགས་པར་སྡོམ་མམ་མི་སྡོམ་ཡང་།།

རྒྱལ་བའི་གནང་བཀག་ཆོས་ཁྲིམས་དྲང་པོར་བརྗོད།།

དུས་གསུམ་རྒྱལ་བའི་རྣམ་ཐར་མཇལ་ལ་དགའ།།

རྣམ་གཡེང་འདུ་འཛིའི་བྱ་བར་དེ་ལྟ་མིན།།

གྲོགས་ཁྱོད་ངན་སྤྱོད་འདོར་ལེན་ཅི་འདོད་ཀྱང་།།

རང་གི་གནས་ཚུལ་ཙམ་ཞིག་དྲང་པོར་བསྙད།།

ཆོས་ཀྱི་དོན་བཟང་སྒྲོགས་ལ་མཆོག་ཏུ་འཛིན།།

ངན་གཤགས་འཐབ་རྩོད་བྱེད་ལ་དེ་ལྟར་མིན།།

དཔྱོད་ལྡན་ཁྱོད་ཀྱི་བསམ་ཚུལ་ཅི་གླེང་ཡང་།།

གདོད་ནས་རང་གི་ངང་ཚུལ་དེ་ལྟར་ལགས།།

༡༡/ བཅུ་གཅིག་པ་ཤིས་བརྗོད་ཀྱིས་འགོག་པ་ནི། དཔེར་ན།

༈ མཛའ་བོ་རབ་ཏུ་བྱུང་ན་མྱུར་དུ་བཞུད།།

ཐོས་བསམ་སྒོམ་པའི་ཉམས་རྟོགས་འཕེལ་གྱུར་ཅིག།

རིང་མིན་གང་སྐུ་གཤེགས་པའི་གནས་དེ་རུ།།

བདག་ཀྱང་འཆི་འཕོ་སྐྱེ་བ་ལེན་པར་ཤོག།

ཐ་སྙད་ཀུན་རྫོབ་རིག་པ་གལ་ཆེ་ན།།

བསྐལ་བརྒྱར་འཚོ་ཞིང་མཁས་པའི་རྩེར་སོན་ཅིག།

འོ་ཅག་དོན་དམ་སྙིང་པོ་འཚོལ་བ་རྣམས།།

ཚེ་གཅིག་སངས་རྒྱས་གོ་འཕང་འཐོབ་པར་སྨོན།།

གྲོགས་ཁྱོད་བཤན་པའི་བྱ་བར་འཇུག་འདོད་ན།།

འགལ་མེད་རྒྱལ་བ་རྣམས་ཀྱིས་རྗེས་ཟུངས་ཤིག།

ལས་ཀྱི་རྣམ་སྨིན་ཆུད་མི་འཛའ་བའི་འབྲས།།

རྒྱུད་ལ་སྨིན་སྐབས་ཆོ་ངེ་མི་འདོན་འཚལ།།

ཚེ་འདིའི་ཞེན་ཆགས་བྲལ་བར་མི་ཕོད་ན།།

སྲིད་པའི་དཔལ་གྱི་གྲགས་པ་འཐོབ་གྱུར་ཅིག།

བདག་གིས་ཆོས་ཉིད་མངོན་སུམ་རྟོགས་པའི་ཚེ།།

ཁྱོད་ལ་འཁོར་བའི་ངོ་སྤྲོད་ཞུ་བར་སྨོན།།

༡༢/༈ བཅུ་གཉིས་པ་རྩུབ་མོས་འགོག་པ་ནི། དཔེར་ན།

༈ འགྲོ་བའི་མགོན་པོ་ཞིང་དེར་གཤེགས་བདེན་ན།།

ཉེ་གནས་རྣམས་ཀྱང་རྗེས་སུ་བསྙེག་འགྱུར་བས།།

ཡུལ་འདིའི་རྟེན་དང་བསྟན་པའི་བྱ་བ་སོགས།།

མེད་པས་ངན་སོང་གསུམ་ལས་གཞན་དུ་ཅི།།

མི་དབང་ཡུལ་གཞན་བསྐྱོད་པའི་སྟ་གོན་འདི།།

ཡང་དག་ཡིན་ན་བློན་པོའི་ཚོགས་རྣམས་ཀྱང་།།

མཉམ་དུ་འཁྲིད་པས་ཡུལ་འདིའི་སྲུང་སྐྱོབ་སོགས།།

མེད་པས་འབངས་རྣམས་ཡུལ་གཞན་འཁྱམས་པར་འགྱུར།།

བསླབ་ལྡན་གྲོང་ཡུལ་འགྲིམ་པ་བདེན་ཉིད་ན།།

ཁྱོད་ཀྱིས་འཕྱོན་མའི་གདོང་ལ་བལྟ་བར་ངེས།།

དད་སྦྱིན་རྣམས་དང་བསྟན་པའི་བདག་པོ་བཅས།།

ཐུགས་ཕམ་དབང་གིས་མྱ་ངན་འདའ་བར་འགྱུར།།

སྒོ་གསུམ་རྣམ་པར་དག་པས་གུས་བཞིན་དུ།།

ཐོས་བསམ་སྒོམ་པའི་བྱ་བར་མི་བརྩོན་ན།།

ཐོས་ལྡན་ཡུལ་བཟང་གཞན་དུ་འགྲོ་བར་འཚལ།།

ཕྱོགས་བཅུའི་རྒྱལ་བ་རྣམས་ཀྱང་མཉེས་མི་འགྱུར།།

༡༣/༈ བཅུ་གསུམ་པ་གྲོགས་ཀྱིས་འགོག་པ་ནི། དཔེར་ན།

༈ ངུར་སྨྲིག་འཛིན་ཁྱོད་གཉིས་སྦྱོར་བདེ་བ་ལ།།

རོལ་པར་འདོད་ན་ད་ལྟ་ཉིད་ནས་མཛོད།།

སླད་ནས་དྲང་སྲོང་ཆེན་པོའི་བཀའ་ཆད་ཀྱིས།།

ཁྱོད་ཀྱི་སྲོག་ལ་བར་ཆད་ངེས་པར་འོང་།།

གྲོགས་ཁྱོད་ལོངས་སྤྱོད་འདོད་ན་འགངས་ཆེན་གྱི།།

དངོས་པོ་ཡོད་ཚད་མྱུར་དུ་ལྐོག་ནས་འཚོང་།།

གལ་ཏེ་ཕྱིས་ན་རྒྱལ་པོའི་བཀའ་ཁྲིམས་ཀྱིས།།

འདེགས་འཇོག་གཡོ་འགུལ་ཙམ་གྱི་དབང་མི་འོང་།།

ཡབ་མཆོག་གཞན་གྱི་ཆུང་མ་སྤྱོད་འདོད་ན།།

མྱུར་དུ་བྱི་ལའི་འགྲོས་ཀྱིས་འགྲོ་བར་འཚལ།།

ཅི་སྟེ་ལུས་སྐྱེད་མནལ་ལམ་སད་འགྱུར་ན།།

ངན་གཤགས་ཚིག་རྩུབ་ཁྱོད་ཀྱི་རྣ་བར་འོང་།།

གཅུང་ཁྱོད་སྒོ་གསུམ་མི་དགེའི་བྱ་བ་ལ།།

སྤྲོ་བར་མཐོང་ན་རེ་ཞིག་བག་ཡངས་བྱོས།།

ནམ་ཞིག་ཕ་མ་ཉེ་དུ་གཅིག་སྒྲིལ་ཐོག།

ངན་པའི་ཚིག་གིས་སྨོད་སྐབས་འདོད་དབང་ཅི།།

༡༤/༈ བཅུ་བཞི་པ་འབད་པས་འགོག་པ་ནི། དཔེར་ན།

༈ བུ་ཁྱོད་དགའ་བར་བྱེད་པའི་སྐྱེད་ཚལ་ལ།།

ཀུན་ཏུ་རྩེ་དགར་རོལ་ཞེས་བརྗོད་འདོད་ཀྱང་།།

ཐོས་བསམ་སྒོམ་པའི་བྱ་བར་བརྩོན་དགོས་པའི།།

ཚིག་གཞན་དབང་མེད་ཤོར་བས་བདག་ཅི་བྱེད།།

རོལ་པའི་གནས་ལ་འཆར་བའི་ཆུ་ཤེལ་དབང་།།

སྤྱི་མཐུན་བསོད་ནམས་ལས་བྱུང་ཆེས་བསྔགས་མོད།།

འཇིག་རྟེན་བྱེད་པོ་ཁྱུ་མཆོག་རྒྱལ་མཚན་གྱིས།།

རྒྱ་མཚོ་བསྲུབས་ལས་བྱུང་བའི་ཚིག་འདི་ཤོར།།

སྙིགས་དུས་སྐྱེ་བོ་ཀུན་གྱི་རྗེས་མཐུན་དུ།།

ཚེ་འདིའི་སྙན་གྲགས་བསྒྲུབ་པར་བྱ་སྙམ་ཡང་།།

ཚེ་སྔོན་ཆོས་ལ་གོམས་པའི་བག་ཆགས་ཀྱིས།།

ཕྱི་མའི་ཐར་ལམ་བསྒྲུབ་ཅེས་ཁ་ནས་ཐལ།།

སྣ་ཚོགས་གཟུགས་ཀྱིས་མིང་དུ་གདགས་པའི་གཞི།།

མ་ལུས་ཅིག་ཅར་གསུངས་ཞེས་བརྗོད་འདོད་ཀྱང་།།

ཐམས་ཅད་སྐད་དུ་བདེན་བཞིའི་ཆོས་སྟོན་པ།།

ཚད་མའི་སྐྱེས་བུར་བསྔགས་པའི་གཏམ་འདི་ཤོར།།

༡༥/༈ བཅོ་ལྔ་པ་གཞན་དབང་གིས་འགོག་པ་ནི། དཔེར་ན།

༈ བཞིན་བཟང་ཕྱོགས་ནས་གཏན་གྲོགས་དགོས་ཚུལ་གྱི།།

བརྩེ་བའི་སྤྲིང་ཡིག་ཟབ་མོ་རླུང་ལྟར་འཚུབ།།

ཁོ་བོ་རང་ནི་འདོད་པའི་གཞན་དབང་ཅན།།

དེ་ལ་ཁྱེད་རྣམས་བཀའ་དྲི་ཞུ་བར་འཚལ།།

བླ་མའི་ཞལ་ནས་འཁོར་བའི་བྱ་བ་རྣམས།།

སྤངས་ནས་རབ་ཏུ་འབྱུང་ཞེས་ནན་དུ་བསྐུལ།།

བདག་ནི་མི་བཟོད་ཆགས་པའི་དབང་དུ་གྱུར།།

དེ་ཉིད་གཞན་དུ་འཁྲིད་དང་བདག་ཀྱང་འདོད།།

ཟབ་གསལ་མྱུར་བའི་བློ་ཡིས་ཉོན་མོངས་ཀུན།།

རྨེག་མེད་བཅོམ་པར་ཆོས་མིན་ཅ་ཅོ་སྒྲོགས།།

གཞུང་ལུགས་ཁྲོད་དུ་ཡུན་རིང་གནས་པའི་འབྲས།།

སྦྱངས་པའི་སྤོབས་པ་དེ་ལ་དྲི་བར་གྱིས།།

མགོར་ཉལ་རབ་ཏུ་དཀར་བའི་རྒན་པོ་ཡི།།

མི་ཚེའི་གཏན་གྲོགས་ཆུང་མ་བྱ་དགོས་ན།།

བདག་ལུས་མཛེས་ཀྱང་ཡིད་ཀྱི་གཞན་དབང་གྱུར།།

གཙོ་བོ་སེམས་ཀྱིས་བཞེད་ན་བདག་ཀྱང་འདོད།།

༡༦/༈ བཅུ་དྲུག་པ་ཐབས་ཀྱིས་འགོག་པ་ནི། དཔེར་ན།

༈ གཏན་དུ་ཡིད་ལ་མཛའ་བའི་ཁྱིམ་བདག་ཁྱོད།།

ཐ་དད་འབྲལ་བའི་གདུང་བ་བཟོད་པར་བགྱི།།

ཀ་དམ་པ་དང་འདོད་པའི་མདའ་ལྔ་ཡིས།།

ལུས་ལ་ཟུག་ཏུ་མེད་པའི་གོ་ཆ་སྟེར།།

ཚེ་འདིར་ཡན་ལག་མཆོག་ལྡན་མ་རྣམས་ཀྱི།།

ཁྲོད་དུ་རྩེ་དགར་རོལ་ཞིང་སྡོད་ཚུགས་སླ།།

འཆི་བདག་གཤིན་རྗེས་ཞགས་པ་དཔྱངས་པའི་ཚེ།།

གཅོད་པའི་རྣོ་ངར་རལ་གྲི་བདག་ལ་སྩོལ།།

རྩོད་རིག་ཤིན་ཏུ་ཕྱུག་པའི་རྟོག་གེའི་ཁྲོད།།

མི་ཚེ་རྩོད་པར་གཞོལ་ཡང་བདག་མི་འཇིགས།།

ནམ་ཞིག་ལུས་དང་སྲོག་གཉིས་ཁ་བྲལ་དུས།།

བགྲོད་པའི་ཐར་ལམ་ཟབ་མོ་བསྟན་དུ་གསོལ།།

ཚངས་སྲས་ལྷ་མོ་རྣམ་གྲོལ་ཞིང་མཆོག་ཏུ།།

ལྷག་མེད་གཤེགས་ཀྱང་བདག་ནི་བཟོད་བགྱིད་མོད།།

བྲལ་མེད་གང་སྐུའི་གསེར་ཞལ་ཐོགས་མེད་དུ།།

མཇལ་བའི་མངོན་ཤེས་ཅུང་ཟད་བདག་ལ་སྩོལ།།

༡༧/༈ བཅུ་བདུན་པ་ཁྲོ་བས་འགོག་པ་ནི། དཔེར་ན།

༈ སྙིགས་དུས་ལུས་ཅན་ཀུན་གྱིས་བརྡ་སྤྲོད་གཞུང་།།

ཚེ་འདིའི་ལྟོ་གོས་ཆེད་དུ་འབད་པར་ངེས།།

ཤིན་ཏུ་གླེན་པའི་ཡིད་ཀྱི་ཀུན་སློང་གིས།།

བརྩམས་པའི་བྱ་བས་མཐའ་མ་རང་ཉིད་ཕུང་།།

ཟང་ཟིང་ནོར་ལ་རྔམ་པའི་ཆོས་གཟུགས་ཀྱིས།།

རྟག་ཏུ་བདག་འགྲོ་ཞེས་པའི་ཡུས་ཚིག་བརྗོད།།

ཆོག་མེད་ཕན་སེམས་བྲལ་བའི་སྐྱེ་བོ་ཁྱོད།།

མ་ཕྱིན་ན་ཡང་བསྟན་འགྲོའི་དོན་ཆེན་ཅི།།

རྒྱལ་བའི་ལུང་གིས་ཟིན་པའི་སྐྱེས་བུ་མཆོག།

མདོ་སྔགས་ཀུན་ལ་སྦྱངས་པ་མཐར་སོན་ཅིང་།།

ལྷ་མི་ཀུན་གྱིས་སྤྱི་བོར་བསྔགས་ཟིན་པས།།

དེང་སང་སྙིགས་དུས་མི་ལ་དགོས་པ་ཅི།།

ལུང་རིགས་དུ་མས་ཕྱུག་པའི་བཤེས་གཉེན་གྱི།།

ངག་ལས་བརྡ་སྤྲོད་ཉན་པའི་སྙེམས་པ་སྒྲོགས།།

སྙན་ཚིག་སྡེབ་སྦྱོར་ཙམ་ཞིག་མི་ལྡན་ན།།

ཚིག་གཅིག་མ་ཐོས་པ་དང་ཁྱད་པར་ཅི།།

༡༨/ བཅོ་བརྒྱད་པ་མྱ་ངན་གྱིས་འགོག་པ་ནི། དཔེར་ན།

༈ དོན་གཉེར་ཅན་རྣམས་ཆོས་ལ་མ་བསྐུལ་ཅིང་།།

རང་ཉིད་བྱང་ཆུབ་བསྒྲུབ་ལ་མ་འབད་ལ།།

གཞན་གྱིས་བསྟོད་པའི་ཡུལ་དུ་མ་གྱུར་པས།།

ལུང་མ་བསྟན་གྱི་ཆོས་པའི་མི་ཚེ་ཟད།།

ཐར་པའི་ལམ་ལ་བགྲོད་པའི་རྒྱུ་མ་བསགས།།

དགྲ་བཅོམ་འཕགས་པ་དགྱེས་པའི་ལས་མ་བྱས།།

ཐུབ་པའི་གྲུབ་ཐར་མ་ཞུགས་གངྒཱ་འཛིན།།

འཁོར་བར་བཅིངས་པའི་ཚུལ་ལ་ཀྱེ་མ་ཧུད།།

མི་ཕྱེད་དད་པས་སྤྱི་བོར་མ་མཆོད་ཅིང་།།

རྙེད་དཀའི་དམ་ཆོས་ཉམས་སུ་མ་ལེན་པར།།

མི་ཤེས་ཀླ་ཀློ་ཚོགས་པའི་མུན་གླིང་ནས།།

སྟོན་པ་ཞིང་དེར་གཤེགས་པའི་ཚུལ་འདི་ཕངས།།

སྲི་ཞུས་སླུ་མེད་དམ་པ་མཆོད་མ་ནུས།།

ལག་རྐྱང་རྣམས་ལ་སྦྱིན་པའི་ཆར་མི་ཕབ།།

རང་ཉིད་སྤྱད་དུ་མི་ཕོད་འཇུངས་པ་ཅན།།

ཡི་དྭགས་གནས་སུ་ལྷུང་བའི་ཚུལ་ལ་གཟིགས།།

༡༩/ བཅུ་དགུ་པ་འགྱོད་པས་འགོག་པ་ནི། དཔེར་ན།

༈ ཤེས་བྱའི་གནས་ལ་ཐོས་པ་མ་བྱས་ཤིང་།།

དགེ་སྡིག་བླང་དོར་གནས་ལ་བསམ་མ་ཤེས།།

དབེན་པའི་གནས་སུ་ཏིང་འཛིན་མ་སྒོམ་པར།།

ཀྱེ་མ་གཤིན་རྗེའི་ཕོ་ཉ་འགྲམ་དུ་བསླེབས།།

དགེ་བའི་བཤེས་གཉེན་དམ་པ་མ་བསྟེན་ཅིང་།།

བཅས་པའི་ཁྲིམས་ཀྱིས་སྒོ་གསུམ་བསྡམས་མ་ཤེས།།

སེམས་ངོ་འཕྲོད་པའི་མན་ངག་མ་ཐོབ་པར།།

རྒས་ཤིང་ལུས་ཀྱི་དབང་པོ་མཐའ་དག་ཉམས།།

ཟླ་བའི་སྲིང་མོའི་འཛུམ་ཞལ་མ་མཐོང་བས།།

ཆོས་ཉིད་བདེན་པ་རྟོགས་པའི་བློ་ཡིས་ཕོངས།།

གཞན་ཕན་བྱ་བ་སྤུ་ཙམ་མ་གྲུབ་པར།།

མི་ཚེ་རྫོགས་པས་འགྱོད་སེམས་སྟོད་དུ་འཚངས།།

ངེས་འབྱུང་སེམས་ཀྱིས་འཁོར་བའི་བྱ་བ་རྣམས།།

མ་སྤངས་བརྩེ་བས་ཕ་མའི་ཞབས་ཏོག་མེད།།

འཆི་ཁར་ཕན་པའི་གདེངས་ཚད་མ་རྙེད་པར།།

ན་ཚོད་ཡོལ་བས་གཏན་དོན་འཕྱུགས་མིན་ནམ།།

༢༠/ ཉི་ཤུ་པ་ཐེ་ཚོམ་གྱིས་འགོག་པ་ནི། དཔེར་ན།

༈ ཅི་འདི་བརླ་མེད་ངོས་ཀྱི་མཚམས་སྤྲིན་ནམ།།

ཡང་ན་རྣམ་འདྲེན་ཤཱཀྱའི་མཚན་དཔེའི་སྐུ།།

ངུར་སྨྲིག་འཛིན་རྣམས་སྤོས་དང་མེ་ཏོག་སོགས།།

ནམ་མཁར་འཐོར་ཞིང་འདུད་པས་མཚམས་སྤྲིན་མིན།།

ལྟ་བས་མི་ངོམས་འཛུམ་པའི་དཀྱིལ་འཁོར་འདི།།

ཡར་ཚེས་གྲིབ་མའི་ལུས་སམ་དབྱངས་ཅན་གྱི།།

བརྩེ་བའི་ཞལ་གྱིས་གཟིགས་སམ་འཕྱང་མོ་ཉུག།

འོན་ཀྱང་ཚངས་དབྱངས་སྒྲོགས་པས་སྟོན་ཟླ་མིན།།

རྩེ་དགའི་འཁྲི་ཤིང་གསར་པར་འོ་བྱས་པ།།

དངོས་སམ་ཁོ་བོའི་གཉིད་ལམ་མིན་ནམ་སྙམ།།

འོན་ཀྱང་ལུས་ཀྱི་འབྱུང་བཞི་རབ་འཁྲུགས་ཏེ།།

ངལ་དབུགས་སྟོད་དུ་འཚངས་བས་རྨི་ལམ་མིན།།

ཡུད་ཙམ་མིག་གིས་མི་བཟོད་མཚར་སྡུག་འདི།།

འཚེར་བྱེད་ཡིན་ནམ་ཡང་ན་སྒྱུ་འཕྲུལ་སྲས།།

སྤྲུལ་སྐུར་བཞེངས་སམ་བདག་ཡིད་སོམ་ཉིར་གྱུར།།

འོན་ཀྱང་ཆོས་སྒྲ་སྒྲོགས་པས་རི་རབ་མིན།།

༢༡/ ཉེར་གཅིག་པ་སྦྱར་བས་འགོག་པ་ནི། དཔེར་ན།

༈ རིས་མེད་ཀུན་ལ་ཆགས་སྡང་སེམས་བྲལ་ཞིང་།།

གང་འདོད་ཡིད་ཀྱི་རེ་བ་སྐོང་བྱེད་པའི།།

ཤཱཀྱའི་ལྗོན་བཟང་མི་ཡུལ་བཞུགས་བཞིན་དུ།།

ལྷ་ཡི་ས་བརྟོལ་ལྗོན་པས་དགོས་པ་ཅི།།

གཏིང་མཐའ་མི་མངོན་ཟབ་ཅིང་རྒྱ་ཆེ་བ།།

ཇི་ཙམ་སྤྱད་ཀྱང་འཛད་མེད་འབྱུང་བའི་ཁུངས།།

མང་ཐོས་རིན་ཆེན་འབྱུང་གནས་ཡོད་བཞིན་དུ།།

ཆུ་སྲིན་འབྱུང་གནས་གཞན་གྱིས་དགོས་པ་ཅི།།

ལྟ་ན་སྡུག་པ་ཡིད་དགའ་འཕེལ་བྱེད་ཅིང་།།

སྲིད་གསུམ་དཔལ་གྱི་ཕུང་པོ་མ་ལུས་པ།།

འཕྲོག་པའི་བཞིན་གྱི་ཟླ་དཀྱིལ་ཡོད་བཞིན་དུ།།

གཉིས་སྐྱེས་རྒྱལ་པོས་དགོས་པ་ཅི་ཞིག་ཡོད།།

མཐོང་བས་མི་བཟོད་ཤིན་ཏུ་རྣོ་ངར་ཅན།།

ཀུན་དཀྲིས་ཚོགས་རྣམས་ཐལ་བར་རླག་བྱེད་པའི།།

ཟླ་མེད་ཤེས་རབ་རལ་གྲི་ཡོད་བཞིན་དུ།།

བཅོས་མའི་རལ་གྲི་ཕལ་པས་ཅི་ཞིག་བྱ།།

༢༢/ ཉེར་གཉིས་པ་དོན་གཞན་འགོག་པ་ནི། དཔེར་ན།

༈ གདོད་ནས་སྒྲ་དབྱངས་མ་ལུས་རྫོགས་པའི་གསུང་།།

ད་དུང་སྲིད་གསུམ་སྒྲ་དབྱངས་འཕྲོག་འདི་ཅི།།

འོན་ཀྱང་འཛམ་གླིང་མུན་སེལ་སྲིད་པའི་མིག།

སྐར་ཚོགས་འོད་རྣམས་མ་ལུས་འཕྲོག་ལ་ལྟོས།།

ལས་ངན་བསགས་པའི་རྡོག་ཕྲེས་ཆེས་ལྕི་ཡང་།།

ད་དུང་མི་དགེར་འབད་པའི་ཚུལ་འདི་མཚར།།

འོན་ཀྱང་རབ་ཏུ་ལྕི་བའི་ཁབ་ལེན་རྡོ།།

ལྕགས་ཟེགས་མ་ལུས་འཛིན་པའི་ཚུལ་ལ་གཟིགས།།

མགོན་ཁྱོད་འཆད་རྩོད་རྩོམ་པའི་རྩེར་སོན་ཀྱང་།།

ད་དུང་ལེགས་བཤད་རྔམ་པའི་བྲེལ་ཚབ་ཅི།།

འོན་ཀྱང་ཟད་མེད་ཆུ་སྲིན་འབྱུང་གནས་ཅན།།

ངོམས་མེད་ཆུ་ཕྲན་མ་ལུས་འཐུང་ལ་ལྟོས།།

འདྲེན་ཁྱོད་ལོ་དྲུག་དཀའ་ཐུབ་སྤྱད་ན་ཡང་།།

ངལ་མེད་ཆོས་འཁོར་བསྐོར་བའི་ཚུལ་འདི་མཚར།།

འོན་ཀྱང་རྒྱུ་སྐར་ལམ་གྱི་ཉི་ཟླ་ཟུང་།།

དལ་གྱིས་རི་རབ་བསྐོར་བར་ངལ་དུབ་ཅི།།

༢༣/ ཉེར་གསུམ་པ་རྒྱུས་འགོག་པ་ནི། དཔེར་ན།

༈ ཇི་ལྟར་རེ་བ་སྐོང་བའི་ས་བརྟོལ་ཁྱོད།།

སྦྱིན་པ་པོ་ཞེས་ལྷ་མི་སུ་ཡིས་བསྔགས།།

སྔོན་བསགས་སྤྱི་མཐུན་བསོད་ནམས་ཆེར་རྒྱས་པའི།།

མཐུ་ལས་སྨིན་པའི་འབྲས་བུ་ཁོ་ནར་ངེས།།

གཞུང་རིག་ཀུན་ལ་སྦྱངས་པ་མཐར་སོན་ཅིང་།།

འཆད་རྩོད་རྩོམ་པས་ཕྱིར་རྒོལ་གནོན་ཏོ་ཞེས།།

རྟོག་གེ་ཁྱོད་ལ་མཁས་པ་སུ་ཞིག་བསྟོད།།

སྟོན་པ་གཞན་གྱི་བཀའ་དྲིན་ཁོ་ནར་ཟད།།

སྤངས་རྟོགས་ཡོན་ཏན་སྲིད་ཞིར་མངོན་མཐོ་ཡང་།།

དེ་ལ་ཡ་མཚན་གསར་པ་སུ་ཡིས་མཐོང་།།

རྣམ་དཀར་ཚོགས་གཉིས་བྱང་ཆུབ་ལམ་ཆེན་གྱིས།།

བསྒྲུབས་པའི་འབྲས་བུ་ཡིན་ཕྱིར་བསྟོད་པ་ཅི།།

བྱམས་བརྩེས་བུ་བཞིན་སྐྱོང་བའི་རྒྱལ་སྲས་ཁྱོད།།

གཞན་དོན་སྒྲུབ་པ་པོ་ཞེས་སུ་ཡིས་བསྔགས།།

སེམས་ཅན་ཀུན་ལ་ཕ་མར་ཞེན་པའི་བློས།།

སྐད་ཅིག་ཡིད་ལ་བཟོད་ཐུབ་མེད་པའི་ཕྱིར།།

ཇ༽ བདུན་པ་དོན་གཞན་བཀོད་པའི་རྒྱན་ནི།

༄༅། །བརྗོད་པར་འདོད་པའི་དངོས་པོ་འགའ་ཞིག་སྔོན་དུ་བཀོད་ནས། དེ་སྒྲུབ་པར་བྱེད་ནུས་པ་ཅན་གྱི་ དངོས་པོ་གཞན་ཞིག་འགོད་པ་སྟེ། འདི་ལ་ནང་གསེས་དབྱེ་བ་བརྒྱད་ཡོད་པ་ལས།

༡/ དང་པོ་ཀུན་ཁྱབ་དོན་གཞན་བཀོད་པ་ནི། དཔེར་ན།

༈ མཉམ་མེད་རྒྱལ་བསྟན་ཞིང་ས་བསིལ་ལྡན་ལྗོངས།།

དུས་ཀྱི་འཕོ་འགྱུར་བྱུང་བ་སུ་ཡིས་འགོག།

སྲིད་གསུམ་དཔལ་གྱི་ཕུང་པོ་མ་ལུས་ཀུན།།

ཡུད་ཙམ་མི་བརྟན་འཇིག་པའི་ཚུལ་ལ་སོམས།།

དུས་གསུམ་ཅིག་ཅར་གཟིགས་པའི་རྣམ་འདྲེན་མཆོག།

མི་རྟག་ལམ་དུ་གཤེགས་པའི་སྣང་ཚུལ་གཟིགས།།

དཔལ་འབྱོར་མངའ་ཐང་རྒྱས་པའི་འཁོར་སྒྱུར་བཅས།།

འདུས་བྱས་འཇིག་པའི་ཆོས་ལས་འགོང་ནུས་སུ།།

གཞུང་རིག་ཀུན་ལ་ཐོས་བསམ་ཆེར་བྱས་པས།།

འགྲན་ཟླ་བྲལ་ཞིང་མཁས་པའི་དབང་པོར་གྱུར།།

མཐུན་པའི་རྒྱུ་རྐྱེན་གཅིག་ཏུ་ཚོགས་པ་ལས།།

འབྲས་བུ་འབྱུང་བ་དངོས་པོའི་གཤིས་ལུགས་ཡིན།།

མཁས་པའི་རོལ་གནས་རྒྱལ་བའི་བཀའ་བསྟན་ཡང་།།

དུས་ཀྱི་འགྱུར་བས་ཉམས་པའི་ཚུལ་ལ་ལྟོས།།

རྟེན་ཅིང་འབྲེལ་བར་བྱུང་བའི་དངོས་པོ་ཀུན།།

མི་རྟག་གཞན་དབང་ཡིན་ཕྱིར་གཞན་དུ་ཅི།།

༢/ གཉིས་པ་ཁྱད་པར་ལ་གནས་པའི་དོན་གཞན་བཀོད་པ་ནི། དཔེར་ན།

༈ རང་གི་བདེ་དོན་བསྒྲུབ་ལ་མ་དགྱེས་པར།།

རྣམ་ཀུན་གཞན་དོན་འབའ་ཞིག་སྒྲུབ་པར་མཛད།།

སྲོག་ལ་འབབ་ཀྱང་གཞན་དོན་མི་འདོར་བ།།

སྐྱེས་བུ་དམ་པ་རྣམས་ཀྱི་ཁྱད་ཆོས་ཡིན།།

སྟོབས་འབྱོར་མངའ་ཐང་རྒྱས་པའི་ཀཽ་ཤི་ཀས།།

ནོར་རྫས་མ་ལུས་འབངས་ཀྱི་སྟོན་མོར་འགྱེད།།

ས་ལམ་ཐོབ་པའི་རྒྱལ་སྲས་རྣམས་ཀྱིས་ནི།།

གཞན་དོན་འབྱུང་ན་སྲོག་ཀྱང་ཕངས་པ་ཅི།།

རྒྱལ་བའི་ལེགས་བཤད་ཟབ་མོའི་བདུད་རྩི་ཡིས།།

སྐལ་ལྡན་ཡིད་ཀྱི་དགའ་སྟོན་འཕེལ་བར་བྱེད།།

རླུང་གི་ཤིང་རྟ་འཁྲིགས་པའི་སྒྲ་བརྒྱ་པས།།

གཙུག་ཕུད་ཅན་རྣམས་གར་གྱིས་བྲེལ་ཚབ་གྱུར།།

སྒྲ་དབྱངས་ལྷ་མོས་ལུས་ཅན་མ་ལུས་པ།།

རྟག་ཏུ་ཡོལ་མེད་ཕན་བདེའི་དངོས་གྲུབ་སྩོལ།།

ཚོགས་གཉིས་གྲངས་མེད་བསགས་པའི་དགེ་སྦྱོང་ཡང་།།

འགྲོ་རྣམས་འདྲེན་ཕྱིར་རྫོགས་སངས་རྒྱས་མིན་ཅི།།

༣/ གསུམ་པ་སྦྱར་བ་ཅན་གྱི་དོན་གཞན་བཀོད་པ་ནི། དཔེར་ན།

༈ བཅུད་འཛིན་འབུར་དུ་རྒྱས་པའི་སྨིན་ལེགས་མས།།

ཡིད་ཀྱི་ཤིང་རྟ་ཅན་གྱི་འདོད་པ་འཇོ།།

དྲི་ཞིམ་མེ་ཏོག་ལམ་དུ་གཞོན་ནུ་རྣམས།།

བགྲོད་པར་མི་འདོད་པ་ནི་སུ་ཞིག་མཆིས།།

ཡེ་ཤེས་གཅིག་ཏུ་བསྡུས་པའི་ཕུང་པོ་ཡིས།།

ཀུན་ལ་བློ་ཡི་བདུད་རྩིས་ཚིམ་པར་བྱེད།།

བློ་དང་འཚམ་པར་ཐུགས་རྗེས་ལེགས་སྐྱོང་ན།།

བཀའ་དྲིན་ཀུན་ལས་ལྷག་པ་མ་ཡིན་ནམ།།

གངས་ལྗོངས་ཆོས་ཀྱི་བློན་པོ་ཐུ་མི་ཡིས།།

འགྲོ་ཀུན་ཡིད་ཀྱི་སྒོ་འཕར་གསར་དུ་འབྱེད།།

སྔར་མེད་རྒྱལ་བསྟན་སྒྲོན་མེས་མུན་བསལ་བས།།

བོད་ཀྱི་ཐོག་མའི་མགོན་པོ་མིན་ན་ཅི།།

ངལ་བ་དུ་མས་གྲུབ་པའི་རྣམ་འདྲེན་ཁྱོད།།

འགྲོ་བ་ཀུན་གྱི་མོས་པའི་བླ་ན་བསྒྱིངས།།

མངའ་ཐང་རྒྱས་པའི་སྟོབས་ལྡན་དགྲ་བོ་ཡིས།།

ས་སྐྱོང་གཞན་རྣམས་ཟིལ་གྱིས་གནོན་པར་བྱེད།།

༤/ བཞི་པ་འགལ་བའི་དོན་གཞན་བཀོད་པ་ནི། དཔེར་ན།

༈ གཟུགས་དང་མིག་དབང་ཉམས་པའི་འཕགས་པ་ལྷས།།

འཕཊ་ཡུལ་མཁས་པ་ཀུན་གྱི་རྣམ་དཔྱོད་འཕྲོག།

ས་བརྟོལ་ལྗོན་པ་ཡིད་དབང་མི་ལྡན་ཡང་།།

མཁར་ཉལ་རྣམས་ཀྱི་འདོད་པའི་རེ་སྐོང་ནུས།།

སྐྱེ་བ་ཤིན་ཏུ་དམན་པའི་ཟླ་མཛེས་མས།།

ཀུན་དཀྲིས་ཚོགས་རྣམས་ཟིལ་གྱིས་གནོན་པར་བྱེད།།

འདབ་སྟོང་ལྗན་ལྗིན་ཁྲོད་ལས་སྐྱེས་ན་ཡང་།།

སྦྲང་རྩིའི་བརཏལ་ཞུགས་རྣམས་ཀྱི་ཡིད་དབང་འཕྲོག།

བུ་རམ་ཤིང་པ་ལང་ཚོ་རྒས་ན་ཡང་།།

འགྲོ་ཀུན་སྲིད་པའི་མཚོ་ལས་འདྲེན་པར་བྱེད།།

བེམ་པོར་གྱུར་པའི་གཉིས་སྐྱེས་དབང་པོ་ཡིས།།

སྐྱེ་དགུ་རྣམས་ཀྱི་ཡིད་དབང་རབ་ཏུ་འགུགས།།

སྤྲང་འཁྱམས་སྦས་པའི་ཚུལ་འཛིན་ཐོས་དགའ་ཡིས།།

མཁས་གྲུབ་སྙན་པའི་གྲགས་པ་ཕྱོགས་བཅུར་བརྡལ།།

དཔལ་གྱི་དུམ་བུ་འཁྱོག་འགྲོས་ཉེར་བཟུང་ཡང་།།

བཅོས་མེད་ལྷན་སྐྱེས་དྲི་ངད་ཕྱོགས་ཀུན་ཁྱབ།།

༥/ ལྔ་པ་མི་འོས་པའི་དོན་གཞན་བཀོད་པ་ནི། དཔེར་ན།

འགྲོ་ལ་ཕན་ཕྱིར་རྫོགས་འཚང་བྱ་བའི་རྒྱུ།།

ཀུན་གྱི་གཞི་མ་བཅས་པའི་ཚུལ་ཁྲིམས་ཞེས།།

བླ་མས་བྱམས་བརྩེས་སྒྲོགས་ཀྱང་རྣ་ལམ་དུ།།

རྩུབ་པའི་ལུས་ཅན་རྣམས་ཀྱི་སྡིག་འདི་འདྲ།།

འཕགས་བོད་པཎ་གྲུབ་མཁས་དབང་དུ་མ་ཡིས།།

མཛད་པའི་ལེགས་བཤད་སྦྲང་རྩི་མངར་བའི་རོ།།

མྱོང་ན་ཁོང་དུ་མི་ཆུད་སྐྱུག་བྲོ་བའི།།

སྐལ་ལྡན་རྐང་དྲུག་རྣམས་ཀྱི་ལས་འདི་ཅི།།

རྐང་གཉིས་གཙོ་བོས་འགྲོ་བའི་དོན་དགོངས་ནས།།

ཕན་བདེའི་འབྱུང་གནས་སླུ་མེད་དམ་པའི་ཆོས།།

ཐམས་ཅད་སྐད་དུ་བདེན་བཞིའི་སྒྲ་སྒྲོགས་ཀྱང་།།

ཚིག་གཅིག་མ་ཐོས་ལས་ངན་འདི་ཅི་ལགས།།

རྒྱལ་བའི་དགོངས་པ་ཇི་བཞིན་རྟོགས་པའི་བློ།།

ཟད་མེད་འབྱུང་བའི་ཤེས་རབ་ལྷ་མོ་ཡིས།།

ཚངས་དབྱངས་འབྲུག་ལྟར་སྒྲོགས་ཀྱང་སྙིགས་དུས་ཀྱི།།

མི་རྣམས་ཉོན་མོངས་འཕེལ་བའི་ཚུལ་འདི་ཅི།།

༦/ དྲུག་པ་འོས་པའི་དོན་གཞན་བཀོད་པ་ནི། དཔེར་ན།

༈ སྨིན་ལེགས་ལང་ཚོ་གསར་པའི་བཞིན་རས་ཀྱིས།།

བདག་ལུས་བ་སྤུའི་འཁྲི་ཤིང་གཡོ་བར་བྱེད།།

དཀྱིལ་འཁོར་ཡོངས་སུ་རྫོགས་པའི་སྟོན་ཟླ་དང་།།

མཚུངས་ཆོས་འདྲ་བས་རིགས་པ་མ་ཡིན་ནམ།།

བཞིན་བཟང་མ་ཡི་དགའ་བའི་བུ་ག་ཡིས།།

དྲན་པའི་ཀ་ཆེན་ཉལ་བའི་གཉིད་ལམ་དཀྲོག།

ཟེའུ་འབྲུ་རྒྱས་པའི་དཔྱིད་དཔལ་གཞོན་ནུ་དང་།།

མཚུངས་ཆོས་ལེགས་པར་བརྟགས་ཀྱང་འགལ་བ་ཅི།།

རྒྱལ་བའི་ལུང་གིས་བསྔགས་པའི་ཀླུ་སྒྲུབ་ཀྱིས།།

ཕྱི་རོལ་རྟོག་གེའི་རྣམ་དཔྱོད་མ་ལུས་བསྲེགས།།

ཆུ་ཡི་ཕུང་པོ་སྐེམ་པའི་མཚན་ཉིད་ཅན།།

རྒོད་མ་ཁ་དང་མཚུངས་ཆོས་གཅིག་ཏུ་སྣང་།།

དཎྜྻིའི་དགོངས་པ་ཤིན་ཏུ་ཉམས་ལྡན་གྱིས།།

མཁས་པའི་རྣམ་དཔྱོད་མྱུ་གུ་གསར་དུ་སྐྲུན།།

གཞོན་ནུའི་ཚུལ་འཆང་བློ་ཡི་བདག་ཉིད་ཅན།།

དེ་དང་མཚུངས་ཆོས་ཁྱད་པར་ཅི་ཞིག་ཡོད།།

༧/ བདུན་པ་འོས་ཤིང་མི་འོས་པའི་དོན་གཞན་བཀོད་པ། དཔེར་ན།

༈ སྣ་ཚོགས་གཟུགས་ཀྱིས་གཞན་སེམས་སླུ་མོད་ཀྱི།།

མཆོག་གསུམ་དམ་པས་ཁྲམ་པ་ཅི་ལ་བྱེད།།

ལས་འབྲས་ལོག་པར་ལྟ་བས་སྤྱོད་པའི་ལས།།

གཞན་ཕན་བྱང་ཆུབ་སེམས་ཀྱིས་འོས་སམ་ཅི།།

གླེན་པའི་ཡིད་ཀྱིས་ཕ་མའི་ཀླད་འགེམ་མོད།།

རྣམ་དཔྱོད་ལྡན་པས་མཚམས་མེད་ཅི་ལ་བྱེད།།

སྒྲིབ་བྱེད་མིག་སྨན་གཟུགས་ཀྱིས་སྤྱོད་པའི་ལས།།

རྟ་བདུན་འོད་ཀྱིས་མི་འོས་པ་མིན་ནམ།།

ཕ་རོལ་དགྲ་བོའི་ཚིག་གིས་སྙིང་འབིགས་མོད།།

ཡིད་གཅུགས་བྱམས་པའི་གཏམ་གྱིས་ཅི་ལ་ཁྲོ།།

འོད་ཀྱི་ཤིང་རྟས་སྲེག་པར་བྱེད་པའི་ལས།།

གངས་ཆུ་བསིལ་བས་དེ་ལྟར་བྱེད་འོས་སམ།།

ཉོན་མོངས་ཅན་གྱིས་གནོད་འཚེ་བྱེད་མོད་ཀྱི།།

ཉམས་རྟོགས་འཕེལ་བས་ངན་ལན་ཅི་ལ་བྱེད།།

ཕྱི་རོལ་མུ་སྟེགས་རྣམས་ཀྱིས་སྤྱོད་པའི་ལས།།

རྒྱལ་སྲས་རྣམས་ཀྱིས་མ་རིགས་པ་མིན་ནམ།།

༨/ བརྒྱད་པ་མི་འོས་ཤིང་འོས་པའི་དོན་གཞན་བཀོད་པ། དཔེར་ན།

༈ མི་སྡུག་བསྒོམས་ཀྱང་ཡུལ་ལ་ཆགས་འགྱུར་ན།།

སྒོམ་མེད་སྐྱེ་བོས་འདོད་ལ་ཅིས་མི་སྲེད།།

ལྷོ་ཡི་རླུང་གཞོན་གསར་པས་ལུས་འཚིག་ན།།

དམྱལ་བའི་ལྕགས་བསྲེགས་རླུང་གིས་གདུང་བར་འོས།།

གྲགས་ཐོབ་རྣམས་ཀྱིས་འཇིག་རྟེན་ཆོས་བརྒྱད་ལ།།

མཉེས་པར་བྱེད་ན་རྨོངས་པས་ཅིས་མི་འོས།།

དལ་འབྱོར་ཐོབ་ཀྱང་མི་དགེར་ཆེས་བརྩོན་ན།།

དུད་འགྲོ་གླེན་པས་བླང་དོར་ཤེས་འོས་སམ།།

ཚེ་གཅིག་ཐོས་བསམ་བྱས་ཀྱང་མ་ཤེས་ན།།

ཐོས་མེད་སྙོམས་ལས་ཅན་གྱིས་ཇི་ལྟར་རིགས།།

བཅུ་གཉིས་བདག་པོས་མུན་པ་མི་སེལ་ན།།

བ་ལང་མིག་ལ་རེ་བའི་གོ་སྐབས་ཅི།།

རབ་ཏུ་བྱུང་ཡང་བཅས་ཁྲིམས་མི་ལྡན་ན།།

ཞེན་ཆགས་ཁྱིམ་བདག་རྣམས་ཀྱིས་ཇི་ལྟར་བསྲུང་།།

མཁས་པའི་དབང་པོས་ཉེ་གནས་མི་སྐྱོང་ན།།

གླེན་པས་གཞན་ལ་འཆད་ཉན་སྨོས་ཅི་དགོས།།

ཉ༽ བརྒྱད་པ་ལྡོག་པ་ཅན་གྱི་རྒྱན་ནི།

༄༅། །དཔེ་དང་དཔེ་ཅན་གྱི་དངོས་པོ་གཉིས་ མཚུངས་པར་བརྗོད་པའི་སྒྲས་དངོས་སུ་ཟིན་པའམ། མཚུངས་ཆོས་ཀྱི་སྒྲ་དངོས་སུ་མེད་ཀྱང་ ཤུགས་བསྟན་ལས་རྟོགས་པའི་སྒོ་ནས་མཚུངས་པར་གྱུར་པ་གཞིར་བཞག་ནས། སླར་ཡང་འབྱེད་བྱེད་ཀྱི་ཁྱད་པར་འགའ་ཞིག་བརྗོད་པས་མི་མཚུངས་པར་ལྡོག་པ་སྟེ། འདི་ལ་སྤྱིར་དབྱེ་བ་བཞི་ལས་ དང་པོ་སྒྲས་ཟིན་མཚུངས་པའི་ལྡོག་པ་ཅན་ལ་ལྔ་ཡོད་པ་ལས།

༡/ དང་པོ་གཅིག་གི་ལྡོག་པ་ཅན་ནི། དཔེར་ན།

༈ བརྒྱད་གཉིས་ལང་ཚོའི་སྐུ་མངའ་མཚན་དཔེས་མཛེས།།

ཚངས་དབྱངས་འབྲུག་ལྟར་སྒྲོགས་པའི་ལྷ་མོ་དང་།།

ཤེས་རབ་འཁོར་ལོ་མཚུངས་མོད་ཐ་དད་པའི།།

འབྱེད་ཆོས་སྒྲ་སྙན་ཕྱག་ཏུ་ལྡན་པས་སོ།།

འཆད་པའི་ཡོན་ཏན་རྩོད་པའི་སྤོབས་པ་དང་།།

རྟོགས་པའི་ཉམས་སྣང་རྩོམ་པའི་སྙན་གྲགས་ཀྱིས།།

བརྟན་པའི་འཁོར་ལོ་ཐུ་མིར་མཚུངས་གྱུར་ཀྱང་།།

ལྕང་ལོའི་ཟུར་ཕུད་ལྡན་པས་རྣམ་པར་དབྱེ།།

མཛེས་སྡུག་དྲི་ཞིམ་དཔལ་གྱིས་རབ་ཕྱུག་ཅིང་།།

ཡིད་ལ་གང་འདོད་རེ་བ་སྐོང་བྱེད་པའི།།

མགོན་ཁྱོད་ལྷ་ཡི་ས་བརྟོལ་ཤིང་མཚུངས་མོད།།

འབྱེད་ཆོས་ན་བཟའ་ངུར་སྨྲིག་འཆང་བས་སོ།།

ཡིད་འཕྲོག་ཀུན་ལ་ཕན་བདེ་སྟེར་བའི་གཟུགས།།

ངག་དབང་ལྷ་མོའི་ཞལ་གྱི་དཀྱིལ་འཁོར་དང་།།

མཚན་མོའི་ནོར་བུ་མཚུངས་མོད་ཁྱོད་ཀྱི་ཞལ།།

སྨིན་མའི་རི་མོ་རྣམ་པར་བཀྲ་བས་སོ།།

༢/ གཉིས་པ་གཉིས་ཀྱི་ལྡོག་པ་ཅན་ནི། དཔེར་ན།

༈ རྐང་དྲུག་མྱོས་པའི་སྐད་དང་དབྱངས་ཅན་གསུང་།།

སྙན་འཇེབས་རྣ་བའི་ལམ་དུ་སྒྲོགས་པ་སྟེ།།

དེ་ནི་དཔྱིད་དཔལ་གཞོན་ནུའི་ངོས་སུ་དང་།།

གང་གི་གསུང་དབྱངས་སྟོང་གསུམ་ཁྱོན་གྲུར་བརྡལ།།

སྲིད་པའི་མིག་དང་ཚངས་སྲས་ལྷ་མོའི་ཞལ།།

མཐོང་བས་གཟི་བརྗིད་འོད་ཀྱིས་གདུང་བྱེད་དེ།།

ནམ་མཁའི་ནོར་བུས་འདབ་བརྒྱའི་ཚལ་བཞད་ཅིང་།།

ངང་པའི་བུ་མོས་བློ་ཡི་སྒོ་འཕར་འབྱེད།།

ལྷ་ཡི་རྔ་ཡབ་ཅན་དང་ཤོང་སྟོན་རྗེ།།

གདུང་སེལ་ཡིད་ཀྱི་འདོད་པ་འཇོ་བ་སྟེ།།

གོ་བི་དཱ་ར་འཆི་མེད་དགའ་ཚལ་དང་།།

མགོན་ཁྱོད་གངས་ཅན་ལྗོངས་ཀྱི་ཁྲོད་དུ་གནས།།

དབྱར་རྔ་སྒྲོགས་པའི་སྐད་དང་འཇམ་དཔལ་གསུང་།།

སྙན་བརྗིད་འཛམ་གླིང་འུར་སྒྲ་སྒྲོགས་པ་སྟེ།།

དེ་ནི་རྒྱུ་སྐར་ལམ་གྱི་ཁོར་ཡུག་དང་།།

ཁྱོད་གསུང་སྲིད་གསུམ་སྐྱེ་དགུའི་རྣ་བར་འཇུག།

༣/ གསུམ་པ་སྦྱར་བའི་ལྡོག་པ་ཅན་ནི། དཔེར་ན།

༈ ཚངས་སྲས་ལྷ་མོ་ཁྱོད་དང་འདབ་བརྒྱའི་ཚལ།།

བསིལ་ཟེར་ཅན་གྱི་རྗེས་བཟུང་བདུད་རྩིས་ཚིམ།།

ཁྱོད་ནི་སངས་རྒྱས་ཀུན་གྱི་ཐུགས་ཀྱི་གཏེར།།

གེ་སར་ཅན་ནི་བུང་བ་མྱོས་པའི་རྫས།།

ཡོན་ཏན་རྒྱ་མཚོ་ཁྱོད་དང་བརཏལ་ཞུགས་དབང་།།

དམ་པའི་ཆོས་ལ་འབུང་བའི་བློ་མཚུངས་ཀྱང་།།

མགོན་པོ་ཁྱོད་ནི་ཐེག་ཆེན་ལམ་ནས་གཤེགས།།

ཐོས་སྒྲོག་དེ་ནི་ཐེག་དམན་ལམ་ནས་རྒྱུ།།

ཤཱཀྱའི་ཁྱུ་མཆོག་ཁྱོད་དང་ལེགས་བྲིས་གཙོ།།

ཡོངས་འདུ་ཤིང་གི་རྗེས་བཟུང་དབུལ་བ་སེལ།།

མགོན་ཁྱོད་དམ་པའི་ཆོས་ཀྱི་སྦྱིན་པར་བརྩོན།།

སྟོབས་ལྡན་དགྲ་བོས་ཟང་ཟིང་ནོར་ལ་འབད།།

མཚན་བཟང་རྣམ་པར་བཀྲ་དང་འོད་ཅན་ཉིད།།

ཡིད་འོང་རྣམ་བཀྲ་ཀུན་ལ་ཕན་བདེ་སྟེར།།

མཚན་དཔེའི་གཟི་བརྗིད་དཔལ་ནི་ཁྱོད་གཟུགས་ལ།།

དེ་ལས་གཅིག་ཤོས་རྒྱུ་སྐར་ལམ་དུ་སྣང་།།

༤/ བཞི་པ་འགོག་པའི་ལྡོག་པ་ཅན་ནི། དཔེར་ན།

༈ ངོམས་མེད་ལུས་ཅན་རྣམས་ཀྱི་འདོད་པ་འཇོ།།

ལྟ་ན་སྡུག་ཅིང་ཀུན་གྱིས་བཀུར་ན་ཡང་།།

བགྲེས་རྒུད་མི་མངའ་གཞོན་ནུའི་ཚུལ་འཆང་བ།།

རྒྱལ་བའི་མ་མར་ལུས་ཕྲས་འགྲན་དུ་ཅི།།

བློ་མི་ལྡན་ཡང་ཀུན་གྱི་ཡིད་འཕྲོག་ཅིང་།།

ལྷག་པར་དཔྱིད་ཀའི་དུས་སུ་ཆེས་མཛེས་ཀྱང་།།

གླིང་བཞི་མུན་པའི་སྡུག་བསྔལ་མི་སེལ་བ།།

འདབ་བརྒྱས་ཆུ་ཤེལ་དབང་པོར་ཇི་ལྟར་འགྲན།།

རྩུབ་རེག་བྲལ་ཡང་ཉོན་མོངས་སྲོག་རྩ་གཅོད།།

བློ་དང་འཚམས་པར་དམ་ཆོས་འདོམས་བྱེད་ཀྱང་།།

སྤྲོས་བྲལ་སྟོང་ཉིད་དོན་ལ་མ་སྒོམ་པ།།

དགེ་བའི་བཤེས་ཀྱིས་ཁྱོད་ལ་འགྲན་ནུས་དབེན།།

དཀར་གསལ་དྭངས་པའི་ཡོན་ཏན་ཆ་རྫོགས་ཀྱང་།།

ནག་པོ་ར་རིའི་དྲི་མ་ལྡན་པ་ཡི།།

སྤུན་ཟླར་གྲུབ་པའི་གཉིས་སྐྱེས་རྒྱལ་པོ་ཡིས།།

ཙནྡྲ་གོ་མིའི་ཐུགས་ལ་ཇི་ལྟར་འགྲན།།

༥/ ལྔ་པ་གཏན་ཚིགས་ཀྱི་ལྡོག་པ་ཅན་ནི། དཔེར་ན།

༈ དཀར་འཇམ་མཛེས་སྡུག་མིག་ཟུར་གཡོ་ལྡན་ཞིང་།།

གཞན་སེམས་འཕྲོག་པའི་རྣམ་འགྱུར་བསྟན་མཁས་ཀྱང་།།

མ་རིག་འདོད་ཆགས་དབང་དུ་གྱུར་པའི་ཕྱིར།།

སྟོབས་མེད་རྒྱ་མཚོའི་ལྷ་མོ་ཁྱོད་བས་དམན།།

དྲི་ངད་ལྡང་བས་ཕྱོགས་ཀུན་རབ་འགེངས་ཤིང་།།

ཀུན་གྱིས་བསྔགས་པར་འོས་པའི་དཔལ་མངའ་ཡང་།།

འཁྱོག་འགྲོ་ཅན་གྱིས་རབ་ཏུ་འཁྱུད་པའི་ཕྱིར།།

ཙནྡན་ཤིང་དེ་ཐུབ་པ་ཁྱོད་བས་དམན།།

ཞེ་སྡང་དྲག་པོའི་ང་རོ་ཆེར་སྒྲོགས་ཤིང་།།

ཕས་ཀྱི་རྒོལ་བ་རྣམ་པར་གནོན་བྱེད་ཀྱང་།།

དུད་འགྲོ་གླེན་པ་ཡིན་ཕྱིར་གདོང་ལྔ་པ།།

ས་སྐྱོང་རྒྱལ་པོ་ཁྱོད་དང་མཚུངས་པ་མིན།།

དམ་པའི་ཆོས་ཀྱི་སྒྲ་དབྱངས་རབ་སྒྲོགས་ཤིང་།།

རྣམ་སད་རྣམས་ལ་ཆོས་ཀྱི་ལུང་སྟོན་ཀྱང་།།

བློ་ལྡན་མ་ཡིན་བེམ་དངོས་ཡིན་པའི་ཕྱིར།།

ཤཱཀྱ་སེངྒེ་ཁྱོད་དང་ཐ་དད་སྣང་།།

༦/ དྲུག་པ་རྟེན་གྱི་དབྱེ་བའི་ལྡོག་པ་ཅན་ནི། དཔེར་ན།

༈ དབྱངས་ཅན་ཡལ་ག་ལྔ་པའི་རྒྱུད་མངས་དང་།།

རཿཡིག་གཉིས་པ་སྦྲང་རྩིས་མྱོས་པའི་སྐད།།

དེ་ནི་དཔྱིད་དཔལ་གཞོན་ནུའི་ངོས་སུ་དང་།།

སྒྲ་སྙན་དབྱངས་ཅན་དཔུང་པའི་འདབ་མར་གནས།།

འཇམ་དཔལ་དཔའ་བོའི་ཞལ་གྱི་དཀྱིལ་འཁོར་དང་།།

ཡར་ཚེས་ནམ་མཁའི་རྣ་བ་འདི་ཉིད་ཀྱི།།

འབྱེད་ཆོས་དེ་ནི་ཁྱོད་ཀྱི་སྐུ་ལ་དང་།།ཤར་གྱི་ཐིག་ལེ་མཁའ་ལ་གནས་པས་དབྱེ།།

ངལ་བསོས་པོ་དང་ཧ་རི་ཙནྡན་གཉིས།།

སྔ་མ་ལྕང་ལོ་ཅན་གྱི་ཕོ་བྲང་དང་།།

ཡོངས་འདུ་ས་བརྟོལ་རོལ་གནས་འཆི་མེད་ཀྱི།།

ཇི་ལྟར་རེ་བ་སྐོང་བའི་ཁྱད་པར་འབྱེད།།

རྒྱལ་བའི་མ་མ་ཁྱོད་ཀྱི་ཚེམས་ཕྲེང་དང་།།

སྐར་མ་གོ་ལའི་བགྲོད་ཀྱི་ཁྱད་པར་ཡང་།།

གང་གི་ཐགས་བཟང་མཆུ་ཡི་སྦུབས་སུ་དང་།།

གཅིག་ཤོས་རྒྱུ་སྐར་ལམ་ལ་བརྟེན་པས་སོ།།

༧/ བདུན་པ་དཔེ་ཅན་ལྷག་པའི་ལྡོག་པ་ཅན་ནི། དཔེར་ན།

༈ རླབས་ཕྲེང་ཅན་གྱི་གཏིང་མཐའ་གཞལ་བའི་ཚད།།

རིག་པར་མི་ནུས་འགྲོ་ལ་སྙིང་རྗེ་དབེན།།

སྨྲ་སེང་ཐུགས་ཀྱིས་ཆོས་ཉིད་རྗེན་པར་གཟིགས།།

རྨོངས་པ་རྣམས་ལ་ལྷག་པར་བློ་གྲོས་སྟེར།།

ཁ་བའི་རྡུལ་བརྩེགས་རབ་ཏུ་དཀར་བ་ལ།།

མཚན་བཟང་ལ་སོགས་ཟུར་མིག་གཡོ་བ་ཡི།།

རྣམ་འགྱུར་བྲལ་ཞིང་ཚངས་པའི་སྲས་མོ་ཡི།།

འཛུམ་ཞལ་རབ་ཏུ་དཀར་བ་ཉིད་ཀྱིས་བརྒྱན།།

པུཎྜྻ་རཱི་ཀར་རལ་པའི་ལྕང་ལོ་དང་།།

འཛུམ་པའི་ཞལ་གཡོག་སྨིན་ལེགས་ལྡན་པ་མེད།།

ཟླ་བའི་སྲིང་མོའི་སྐུ་ཡི་ཁྱད་ཆོས་ནི།།

མཚན་དཔེ་ལ་སོགས་རྒྱན་ཆ་དུ་མས་སྤྲས།།

ཨུ་དུམ་ཝ་རར་འཆད་པའི་སྤོབས་པ་དང་།།

མུ་སྟེགས་རྒོལ་བར་རྩོད་པའི་ནུས་པ་དབེན།།

བུ་རམ་ཤིང་པས་རྩོམ་པའི་ཁྱད་ཆོས་ནི།།

སོ་སྐྱེས་རྣམས་ཀྱི་བློ་ཡི་ཡུལ་ལས་འདས།།

༨/ བརྒྱད་པ་འབྱེད་བྱེད་ཀྱང་མཚུངས་པའི་ལྡོག་པ་ཅན། དཔེར་ན།

༈ ཚངས་སྲས་ལྷ་མོའི་སྐུ་ཡི་བཀོད་པ་དང་།།

པདྨ་གཞོན་ནུ་དཀར་པོའི་དཔལ་འཛིན་ཏེ།།

ངང་པའི་བུ་མོ་ཐེག་གསུམ་གདུལ་བྱས་འཁོར།།

ཆུ་སྐྱེས་འདི་ནི་གཡུ་སྦྲང་མྱོས་པས་སྤྱོད།།

འཛུམ་པའི་ཞལ་དང་ཡར་ཚེས་བཅོ་ལྔའི་ཟླ།།

དཀར་མཛེས་མིག་ལ་སྣང་བས་བདེ་སྟེར་མོད།།

གདོང་པའི་དཀྱིལ་ལ་འདྲེན་བྱེད་ཟུང་གིས་མཛེས།།

བསིལ་ཟེར་དབུས་ན་རི་བོང་གཟུགས་ཀྱིས་མཚན།།

རྒྱུ་སྐར་ལམ་གྱི་དབང་པོའི་མཚོན་ཆ་དང་།།

མགྲིན་སྔོན་དཀར་སེར་དམར་བའི་མདངས་ལྡན་མོད།།

ལྷ་རྒྱལ་མཚོན་ཆ་མི་རྟག་པ་ཡིས་བཅོམ།།

གཙུག་ཕུད་ཅན་འདི་དབྱར་རྔའི་སྐད་ཀྱིས་མྱོས།།

ཐུབ་པ་ཁྱོད་ཀྱི་ཐུགས་དང་ཏི་མའི་གྲོང་།།

དྲི་མེད་དྭངས་ཤིང་ཕ་མཐའ་བྲལ་བ་སྟེ།།

གང་ཐུགས་དམིགས་མེད་སྙིང་རྗེས་ཡོངས་གང་ཞིང་།།

ངོགས་ཅན་རིན་ཆེན་ནོར་བུའི་གཏེར་ཆེན་ཉིད།།

༩/ དགུ་པ་མཚུངས་ཆོས་ཤུགས་ལས་བསྟན་ཅིང་འབྱེད་བྱེད་སྒྲས་ཟིན་པའི་ལྡོག་པ་ཅན་ནི། དཔེར་ན།

༈ མཚན་བཟང་རྣམ་པར་བཀྲ་བས་ཆོས་སྐུ་དང་།།

ཆུ་ཤེལ་དབང་པོས་རྒྱུ་སྐར་ལམ་ལ་མཛེས།།

ལྷ་མོའི་སྐུ་ནི་ཟུར་མིག་གཡོ་བ་དང་།།

ལྷ་ཡི་རྫིང་རིང་སྐད་ཅིག་འོད་ཀྱིས་སྤྲས།།

ཐིག་ལེ་མཆོག་མས་མཐོ་རིས་གནས་བཟང་དང་།།

དྲི་བཟང་ཁང་པས་རིན་ཆེན་སྙིང་པོ་མཛེས།།

སུམ་རྩེན་གནས་ནི་ལྷ་རྣམས་འབྱུང་བའི་ཁུངས།།

ནོར་འཛིན་འདི་ནི་ལོ་ཏོག་སྐྱེ་བའི་གནས།།

ངག་དབང་ལྷ་མོས་འདུན་པའི་ངོས་སུ་དང་།།

སྣ་ཚོགས་ཤིང་རྟས་རོལ་པའི་གནས་འདིར་མཛེས།།

མོས་པའི་བློ་འདི་ལེགས་བཤད་ནོར་བུའི་དཔལ།།

སྡིག་མེད་གནས་འདི་ལོངས་སྤྱོད་རྒྱས་པ་ཅན།།

ལོ་ཏོག་ཕུན་ཚོགས་གསེར་གྱི་སྙིང་པོའི་རྒྱན།།

བློ་ཡི་རྣམ་དཔྱོད་གཉིས་མེད་ཐུགས་ཀྱི་རྒྱན།།

དབྱིག་གི་བློ་གྲོས་འདོད་དགུ་འབྱུང་བའི་ཁུངས།།

ཐུགས་འདི་ལེགས་བཤད་མི་ཟད་དུ་མའི་མཛོད།།

༡༠/ བཅུ་པ་རིགས་མཐུན་ལྡོག་པ་ཅན་ནི། དཔེར་ན།

༈ འཇིམ་བཟོའི་ཡལ་ག་ལྔ་པས་མ་བཟོས་ཤིང་།།

ལྷ་བྲིས་མཁན་གིས་རི་མོར་མ་བྱས་པའི།།

བཅུ་དྲུག་ལང་ཚོ་ལྡན་པའི་དབྱངས་ཅན་གྱིས།།

སྲིད་གསུམ་དཔལ་གྱི་ཕུང་པོ་མ་ལུས་འཕྲོག།

ཞིམ་མངར་ཁ་ཟས་བཟང་པོས་མི་ཕན་ཅིང་།།

འཚོ་བྱེད་མཁས་པའི་སྨན་གྱིས་མ་གསོས་པའི།།

གདོད་ནས་ཡུན་རིང་འགྲོགས་པའི་ཆགས་སྡང་འདིས།།

བླང་དོར་གནས་ལ་འཇུག་པའི་སྒོ་འཕར་འགེག།

ཕས་རྒོལ་དགྲ་ཡི་དབང་གིས་མ་འཕྲོག་ཅིང་།།

གཡུང་པོ་ཆོམ་རྐུན་ཇག་པས་མི་རྐུ་བའི།།

ཟུར་ཕུད་ལྔ་པའི་ཐུགས་ཀྱི་མཁྱེན་རབ་འདིས།།

ཤེས་བྱའི་གནས་ལ་རྨོངས་པའི་མུན་པ་འགེག།

རྩི་ཡི་དབང་པོས་རེག་བྱ་མི་བསིལ་ཞིང་།།

མ་ལ་ཡ་ཡི་རླུང་གིས་སྐྱོབ་མིན་པའི།།

ཡིད་ལ་མི་བཟོད་འདོད་པའི་ཚ་གདུང་གིས།།

སྲེད་ལྡན་ལུས་ཕྲའི་སྙིང་ལ་ཟུག་རྔུ་སྐྲུན།།

ཏ༽ དགུ་པ་སྲིད་པ་ཅན་གྱི་རྒྱན་ནི།

༄༅། །འཇིག་རྟེན་གྱི་ཐ་སྙད་ལ་ འབྲས་བུ་རང་གི་རྒྱུར་གྲགས་པའི་རྒྱུ་དེ་བཟློག་ནས་ རྒྱུ་དེ་ལྟ་བུ་མེད་ཀྱང་རྒྱུ་གཞན་ཅུང་ཟད་ཙམ་དང་འབྲས་བུ་རང་གི་ངོ་བོ་སྲིད་པར་སྟོན་པ་ཡིན་ལ། འདི་ལ་དབྱེ་བ་གསུམ་ལས།

༡/ དང་པོ་ཕྱིའི་རྒྱུ་གཞན་ཅུང་ཟད་སྟོན་པའི་སྲིད་པ་ཅན། དཔེར་ན།

༈ མ་བཏབ་སྤང་ལྗོངས་བདེ་མོ་རྒྱས་པའི་ངོས།།

མ་བཀོད་པུཥྤ་ཡི་ཚོམ་བུས་མཛེས།།

མ་བླུགས་སྦྲང་རྩིའི་བཅུད་ཀྱི་དགའ་སྟོན་ཆེ།།

སྦྱིན་མིན་གཡུ་སྦྲང་ཚོགས་ཀྱིས་ཀུན་ཏུ་སྤྱོད།།

བཙུགས་མིན་ལྗོན་ཤིང་ཡལ་ག་ཕྱོགས་སུ་རྒྱས།།

བསྐུལ་བ་མིན་ཡང་ལེགས་བྲིས་ལྷ་ཡི་ཚོགས།།

ཤེས་ལྡན་མ་ཡིན་ཡིད་ལ་འདོད་འཇོ་བ།།

ཡིད་བཞིན་ནོར་བུ་མ་ཡིན་ས་བརྟོལ་དབང་།།

མ་བཀོད་ནམ་མཁའི་རྒྱལ་མཚན་ལེགས་འཁྲིགས་ཤིང་།།

མ་བསགས་སྤྲིན་གྱི་མེ་ཏོག་དལ་རྒྱུན་བཅས།།

མ་བསྐུལ་སྐད་གསང་ལྡིར་བའི་དབྱར་རྔ་ཡིས།།

མདོངས་མཐའ་ཅན་རྣམས་དགའ་བའི་སྟོན་མོ་འགྱེད།།

ཚོན་གྱིས་མ་བསྐུས་དབྱངས་ཅན་འཛུམ་ཞལ་དཀར།།

རྒྱན་གྱིས་མ་བརྒྱན་མཚན་དཔེའི་རི་མོ་མཛེས།།

བསྐུལ་བ་མིན་ཡང་གསུང་དབྱངས་དྲུག་ཅུ་ཡིས།།

སྐལ་ལྡན་ཚོགས་ལ་བློ་ཡི་སྟོན་མོ་འགྱེད།།

༢/ གཉིས་པ་ནང་གི་རྒྱུ་གཞན་ཅུང་ཟད་སྟོན་པའི་སྲིད་པ་ཅན་ནི། དཔེར་ན།

༈ མ་ཕྱིས་དཀར་བའི་མདངས་ལྡན་ཐགས་བཟང་དང་།།

མ་བྲིས་སྨིན་མའི་རི་མོ་རྣམ་པར་བཀྲ།།

ཚོན་མ་འབྱུག་པར་མཆུ་སྒྲོས་དམར་བའི་མདངས།།

འདི་ནི་ལང་ཚོ་ལྡན་པའི་མཚོ་བྱུང་མ།།

འབད་པ་མེད་པར་ཆོས་སྐུ་ལྷུན་གྱིས་གྲུབ།།

ཙནྡན་མ་བསྐུས་དྲི་ངད་ཀུན་ཏུ་ལྡང་།།

ངོ་འདྲིས་མེད་ཀྱང་སྐྱེ་བོ་ཀུན་གྱིས་གྲོགས།།

མ་སྒྲུབ་ངག་དབང་ལྷ་མོའི་བཞིན་རས་སྣང་།།

བཅོས་མིན་ལང་ཚོ་ལྟ་ན་སྡུག་པའི་སྐུར།།

མ་བྲིས་མཚན་དཔེའི་རི་མོ་རྣམ་པར་གསལ།།

མ་མཆོད་ཞལ་འཛུམ་ཕྱུང་པའི་ལྷ་མོ་ཀྱེ།།

སྐལ་ལྡན་བུ་ལ་ཟག་མེད་ཤེས་རབ་སྩོལ།།

དར་གྱིས་མ་འཐུམ་ཤིན་ཏུ་འཇམ་པའི་ཐུགས།།

བསྐྲད་པ་མིན་ཡང་དག་པའི་ཞིང་དུ་བགྲོད།།

འཁོན་མིན་ཉོན་མོངས་མགོ་བོ་གཅོད་བྱེད་པ།།

བསྐལ་བཟང་སྐྱེས་བུ་དམ་པའི་སྤྱོད་ཚུལ་ཡིན།།

༣/ གསུམ་པ་འབྲས་བུ་རང་གི་ངོ་བོ་ཙམ་བསྟན་པའི་ སྲིད་པ་ཅན་ནི། དཔེར་ན།

༈ དྲངས་པ་མེད་པར་ཆུ་གཏེར་ཆེན་པོའི་དབུས།།

མ་བཏབ་སྦྲང་རྩིའི་རྒྱལ་མཚན་རབ་ཏུ་མཚར།།

བསྒོས་པ་མེད་པར་དྲི་ངད་ལྡན་པའི་མཐུས།།

མ་བསྐུལ་རྐང་དྲུག་ཚོགས་རྣམས་ངང་གིས་འདུ།།

བདུད་བཞི་བཅོམ་པ་མེད་པར་གཙུག་ཏོར་མངའ།།

བཅོས་པ་མིན་པར་མཇུག་སྒྲོའི་རི་མོ་བཀྲ།།

རྒྱུ་མེད་རླུང་གི་ཤིང་རྟ་འཁོན་དུ་འཛིན།།

རྒྱུ་མཚན་མེད་པར་ཟློས་གར་བསྒྱུར་ལ་སྤྲོ།།

ཆགས་སྡང་མ་བསྒོས་ཟུར་མིག་གཡོ་ལ་མཁས།།

མིག་སྨན་མ་བསྐུས་རལ་པའི་ལྕང་ལོ་ནག།

རིན་ཆེན་རྒྱན་ཆས་མེད་ཀྱང་མཚན་དཔེས་མཛེས།།

གནོད་སེམས་བྲལ་ཡང་ཉོན་མོངས་རྣམ་པར་གནོན།།

བསྐུལ་བ་མིན་པར་རི་རྒྱལ་ལྷུན་པོ་སྐོར།།

རྒྱུ་མཚན་མེད་པར་ཡིད་ལ་ཟུག་རྔུ་སྐྲུན།།

ཚ་རེག་བྲལ་ཡང་འདོད་པའི་མེ་རོ་སློང་།།

འཚེ་སེམས་བྲལ་ཡང་པདྨ་འཛུམ་པར་བྱེད།།

ཐ༽ བཅུ་པ་བསྡུས་བརྗོད་ཀྱི་རྒྱན་ནི།

༄༅། །བརྗོད་འདོད་ཀྱི་དངོས་པོ་འགའ་ཞིག་ ཡིད་ལ་བསམ་པར་བྱས་ནས། དེ་དང་ཆོས་མཚུངས་པའི་དངོས་པོ་གཞན་ཞིག་བསྡུས་པའི་ཚུལ་གྱིས་ ངག་ཏུ་བརྗོད་པར་བྱེད་པ་དེ་ནི་བསྡུས་བརྗོད་དུ་འདོད་དོ། འདི་ལ་དབྱེ་ན་སྤྱི་དང་བྱེ་བྲག་གཉིས་ལས།

༡/ དང་པོ་སྤྱིའི་བསྡུས་བརྗོད་ནི། དཔེར་ན།

༈ ངུར་སྨྲིག་འཛིན་པ་མཚན་དང་དཔེ་བྱད་ཅན།།

གྲིབ་བཞིན་གྲོགས་པའི་དགེ་སྦྱོང་རྣམས་སྤངས་ནས།།

ཐུན་མཚམས་འཁྱུད་པའི་ལྗོན་ཤིང་མགོན་ཡིན་ཞེས།།

དབྱིབས་ལ་མཚན་མར་འཛིན་པ་གླེན་པའི་ཡིད།།

མི་ཤེས་མ་རིག་རྨོངས་པ་སེལ་བྱེད་པའི།།

ངག་གི་དབང་ཕྱུག་སྐུ་ལ་མ་བརྟེན་པར།།

འཁོར་བར་བཅིངས་པའི་ནམ་མཁའི་སྐྲ་ཅན་ལ།།

བདུད་ཀྱིས་བརླམས་པའི་ལུས་ཅན་འགའ་ཞིག་མཆོད།།

བསམ་པའི་རེ་བ་ཇི་ལྟར་སྐོང་བྱེད་པའི།།

ཤིང་མཆོག་ཧ་རི་ཙནྡན་མཆོག་དོར་ནས།།

འབྲས་བུའི་རེ་བ་སྤངས་པའི་སྐྱེད་ཚལ་ལ།།

རྣམ་སད་འགའ་ཞིག་གདུང་སེལ་རེ་བ་མཐོང་།།

མཛེས་སྡུག་པདྨའི་ཁ་སྦུབས་སྒྲོལ་བྱེད་པའི།།

རྟ་བདུན་དབང་པོའི་འོད་ལ་མ་བརྟེན་པར།།

སྲོག་ཆགས་སྲིན་བུའི་ཁ་ཡི་སྒྲོན་མེ་ལ།།

དྲི་བཟང་ཁང་པ་འགའ་ཞིག་ཡོངས་སུ་རྒྱུ།།

༢/ གཉིས་པ་བྱེ་བྲག་དབྱེ་བ་གསུམ་གྱི་དང་པོ་ཁྱད་གཞི་ཐ་དད་ཁྱད་ཆོས་གཅིག་པའི་བསྡུས་བརྗོད་ནི། དཔེར་ན།

༈ ཆ་ཤས་རྫོགས་པའི་དཀྱིལ་འཁོར་རྣམ་བཀྲ་བས།།

འགྲོ་བ་ཀུན་ལ་ཕན་དང་བདེ་བས་སྐྱོང་།།

ངོ་མཚར་རྨད་བྱུང་འོད་ཀྱི་སྐྲ་ཅན་དེ།།

སྲིད་པའི་སྨག་རུམ་འཇོམས་པའི་དཔལ་དུ་ཤར།།

བསིལ་ཞིང་དྭངས་ལ་དྲི་མ་མེད་པ་ཡིས།།

སྐྱེ་རྒུའི་ལུས་སེམས་ཐམས་ཅད་གཙང་བར་བྱེད།།

མྱང་ན་གདུང་བ་སེལ་བ་ཆུ་བོའི་རྒྱུན།།

ཉིན་མཚན་གཡེལ་བ་མེད་པར་བདག་གིས་འཐུངས།།

རེག་བྱ་འཇམ་ཞིང་ཟེའུ་འབྲུ་རྒྱས་པ་ཡིས།།

རྐང་དྲུག་བུང་བའི་ལུས་སྟོབས་འཕེལ་བར་བྱེད།།

འདབ་མ་རྒྱས་པའི་དཔྱིད་དཔལ་གཞོན་ནུ་འདི།།

ཁོ་བོས་ཉེ་བར་སྤྱད་པའི་དཔལ་དུ་ཐོབ།།

གཡོ་མེད་རྩ་བ་བརྟན་ཅིང་བསིལ་འོད་ཀྱིས།།

རིས་མེད་ཀུན་གྱི་ཚ་གདུང་འཇིལ་བར་བྱེད།།

མངོན་མཐོ་དྲི་མ་སྤངས་པའི་ཀཻ་ལ་ཤ།།

དེང་དུས་གངས་ལྗོངས་སྐྱེ་འགྲོའི་དཔལ་དུ་ཤར།།

གཉིས་པ་ཁྱད་ཆོས་ཐ་དད་དང་ཐ་དད་མིན་པའི་བསྡུས་བརྗོད་ནི། དཔེར་ན།

༈ རོལ་མཚོ་ལས་སྐྱེས་བང་རིམ་མངོན་མཐོ་ཞིང་།།

རིན་ཆེན་རྡུལ་བརྩེགས་ཕྲེང་བའི་དཔལ་དང་ལྡན།།

འཕོ་འགྱུར་འཕེལ་འགྲིབ་མི་མངའི་ངོ་མཚར་ཅན།།

ཟླ་བའི་མ་མ་མཇལ་བའི་སྐལ་བ་བཟང་།།

རླབས་ཕྲེང་ཅན་གྱི་ཁྱོན་ནི་མི་ཆུང་ཞིང་།།

ལན་ཚྭར་བཅས་ཤིང་ཆུ་སྲིན་འབྱུང་གནས་ཅན།།

མི་ཟད་རིན་ཆེན་བྱུར་བུར་གཏམས་པ་ཡི།།

ཆུ་གཏེར་ཆེན་པོར་འཇུག་པའི་ཁ་རྗེ་བཟང་།།

མངོན་མཐོ་ཤར་གྱི་འཛིན་བྱེད་རྩེར་འཕགས་ཤིང་།།

འཕུར་བྱེད་དབུས་གནས་རི་བོང་གཟུགས་ཀྱིས་མཛེས།།

མཛེས་སྡུག་བདུད་རྩི་ལྡན་པའི་བསིལ་ཟེར་འདི།།

གདོད་ནས་ཁོ་བོའི་ཡིད་ལ་བདེ་བ་སྟེར།།

ལོ་འདབ་ཡལ་གའི་རེག་བྱ་མི་སྲ་ཞིང་།།

རྣམ་པར་བཀྲ་བའི་གེ་སར་རྒྱས་པ་ཅན།།

ཡིད་འཕྲོག་སྦྲང་རྩིའི་རོ་བརྒྱ་ལྡན་པ་འདི།།

གཡུ་སྦྲང་གཞོན་ནུ་རྣམས་ཀྱི་ཡིད་དུ་འོང་།།

གསུམ་པ་སྔོན་མེད་བསྡུས་བརྗོད་ནི། དཔེར་ན།

༈ རི་དྭགས་མཚན་མའི་ར་རི་དང་བྲལ་ཞིང་།།

ནམ་མཁའི་གླང་པོས་སྒྲིབ་པར་མི་ནུས་པའི།།

ཀྱེ་མ་མིག་གསུམ་པ་ཡི་གཙུག་གི་ནོར།།

འདི་ནི་བདག་གི་སྙིང་ལ་ཅི་ཡང་སྡུག།

འཕེལ་ཀ་ཅན་གྱི་ཚོགས་དང་མི་ལྡན་ཞིང་།།

རབ་ཏུ་མཁྲེགས་པའི་ཤུན་པ་མི་མངའ་བའི།།

ཚ་གདུང་འཕྲོག་པའི་དཔལ་གྱི་དུམ་བུ་ནི།།

ཁོ་བོས་རྟག་ཏུ་རྩེན་པའི་དཔལ་དུ་ཐོབ།།

ལྗན་ལྗིན་འདམ་གྱི་ཁྲོད་ནས་མ་སྐྱེས་ཤིང་།།

རྙོག་མ་མ་འགོས་བུང་བས་མི་འཁོར་བའི།།

མཐོང་བ་ཙམ་གྱིས་གདུང་སེལ་ཨུཏྤལ་ཚོགས།།

ཀྱེ་མ་བག་མེད་གཉིས་འཐུང་དབང་པོས་བཅོམ།།

མངོན་མཐོ་གངས་རིའི་ཁྲོད་དུ་མི་གནས་ཤིང་།།

དྲེགས་ལྡན་གཞན་གྱི་ཀླད་པ་མི་འགེམས་པའི།།

འཇིགས་པ་དང་བྲལ་གདོང་ལྔའི་དབང་པོ་ནི།།

འཆི་བདག་གཤིན་རྗེའི་བདུད་ཀྱིས་རྣམ་པར་བཅོམ།།

ད༽ བཅུ་གཅིག་པ་ཕུལ་བྱུང་གི་རྒྱན་ནི།

༄༅། །ཡུལ་དེ་དང་ དེའི་ཡོན་ཏན་ལ་སོགས་པའི་ཁྱད་པར་གྱི་ཆོས་བརྗོད་པར་འདོད་པ་དེ་ འཇིག་རྟེན་ན་ཡོངས་སུ་གྲགས་པའི་མཐའ་སྙད་ཀྱི་མཚམས་ལས་ བརྒལ་བར་གྱུར་པའི་ངག་སྦྱོར་འུད་ཆེན་པོར་བརྗོད་པ་ཡིན་ཏེ། འདི་ལ་དབྱེ་བ་བཞི་ཡོད་པ་ལས།

༡/ དང་པོ་ཁྱད་འཕགས་ཕུལ་བྱུང་ནི། དཔེར་ན།

༈ རབ་ཏུ་དཀར་ལ་དམར་བའི་མདངས་ལྡན་ཅིང་།།

ལང་ཚོ་འབུམ་གྱིས་འཁྱུད་པའི་འཛུམ་དང་བཅས།།

ལྷ་མིའི་མགོན་དུ་བཞུགས་པའི་འཇམ་དབྱངས་རྗེ།།

སྣང་བྱེད་འོད་སྟོང་འཁྲིགས་པའི་ཕུང་པོར་འདྲེས།།

སྤངས་རྟོགས་ཡོན་ཏན་ཕུན་སུམ་ཚོགས་པའི་གནས།།

བྱང་ཞིང་ཁོང་དུ་ཆུད་པའི་ཐུབ་དབང་གི།།

མཁྱེན་པའི་རྣམ་དཔྱོད་རྨད་དུ་བྱུང་བ་ལ།།

སྨྲ་བའི་རྒྱལ་པོ་དེས་ཀྱང་འགྲན་ནུས་མིན།།

ངུར་སྨྲིག་ཐུན་མཚམས་གོས་ཀྱིས་རབ་འཁྱུད་ཅིང་།།

སྐུ་ལ་མཚན་བཟང་ལ་སོགས་འོད་སྟོང་བཅས།།

བསྟན་འགྲོའི་མགོན་དུ་བཞུགས་པའི་ལྷ་ཡི་ལྷ།།

བསྐལ་པའི་མེ་དཔུང་དབུས་ན་མཚོན་མ་ཡིན།།

ཆུ་སྐྱེས་ལ་སོགས་མཛེས་པའི་མེ་ཏོག་དང་།།

ཨིནྡྲ་ནཱི་ལའི་ཕྲེང་བས་རབ་བརྒྱན་པས།།

སྟོན་ཟླ་གསར་པའི་དཀྱིལ་འཁོར་རྒྱས་པ་ལ།།

གཅིག་ཏུ་འདྲེས་ཏེ་ཐ་དད་མཚོན་མ་ནུས།།

༢/ གཉིས་པ་ཐེ་ཚོམ་ཕུལ་བྱུང་ནི། དཔེར་ན།

༈ ཇི་ལྟ་ཇི་སྙེད་ཤེས་བྱའི་ཆོས་རྣམས་ཀུན།།

གང་གི་ཐུགས་ལ་ཅིག་ཅར་རྟོགས་པ་ཡི།།

ཟབ་གསལ་མྱུར་བའི་བློ་གྲོས་ཡོད་དམ་མེད།།

ད་དུང་བདག་བློ་སོམ་ཉིའི་དྲྭ་བས་བཟུང་།།

མཐོང་ཐོས་དྲན་རེག་སྐྱེ་བོ་ཀུན་གྱི་ཡིད།།

འཕྲོག་པར་བྱེད་པའི་གཤིན་རྗེའི་སྲིང་མོ་ཡི།།

སྐུ་ཡི་རྣམ་འགྱུར་ལེགས་པར་ལྡན་པ་ལ།།

བལྟས་པས་སྒལ་ཚིགས་ཡོད་མེད་འཕྱང་མོ་ཉུག།

སྟོན་ཟླའི་ཉ་གང་འོད་ལས་ཆེས་གསལ་བའི།།

མཚན་དང་དཔེ་བྱད་རབ་ཏུ་འབར་བའི་འོད།།

མཐའ་དག་གཅིག་ཏུ་འཁྲིགས་པའི་ཕུང་པོའི་ནང་།།

དབྱངས་ཅན་ཁྱོད་སྐུ་ཡོད་མེད་སོམ་ཉིར་གྱུར།།

གང་གི་ཡེ་ཤེས་ལམ་ལ་མ་ཆུད་པའི།།

ཟབ་རྒྱས་ཤེས་བྱའི་ཆོས་ཀྱི་དངོས་པོ་འགའ།།

ཡོད་མེད་བདག་གི་ཡིད་ལ་ཐེ་ཚོམ་གྱི།།

ལྕགས་སྒྲོག་དེ་ནི་སུ་ཞིག་གིས་སྒྲོལ་ནུས།།

༣/ གསུམ་པ་ངེས་པའི་ཕུལ་བྱུང་ནི། དཔེར་ན།

༈ ཤེས་བྱ་ལྷ་ལམ་ཡངས་པ་མ་ལུས་ཀུན།།

གདོད་ནས་ཅིག་ཅར་རྟོགས་པའི་འཇམ་དབྱངས་ལ།།

ཟབ་གསལ་མྱུར་བའི་བློ་གྲོས་མི་ལྡན་ན།།

ཕས་རྒོལ་ཉོན་མོངས་དགྲ་བོ་ཇི་ལྟར་འཇོམས།།

མཐོང་ཐོས་དྲན་རེག་སྐྱེ་བོ་ཀུན་གྱི་ཡིད།།

འཕྲོག་པར་བྱེད་པའི་གཤིན་རྗེའི་སྲིང་མོ་ཡི།།

སྐུ་ལ་རུས་པའི་སྒལ་ཚིགས་མ་མཆིས་ན།།

སྒྲེང་སྟེ་འགྲོ་བའི་དོན་ལ་ཇི་ལྟར་འབྱོན།།

སྟོན་ཟླའི་དཀྱིལ་འཁོར་འོད་ལས་ཆེས་བཀྲ་བའི།།

མཚན་དང་དཔེ་བྱད་ཡོངས་སུ་འབར་བའི་རྟེན།།

བགྲེས་རྒུད་མི་མངའི་གཟུགས་སྐུ་མི་ལྡན་ན།།

མཚན་དཔེའི་ཡོན་ཏན་ལ་སོགས་ཇི་ལྟར་གནས།།

གང་གི་མཁྱེན་རབ་ལམ་ལ་མ་ཆུད་པའི།།

ཟབ་ཅིང་རྒྱས་པའི་ཤེས་བྱའི་ཆོས་ཀྱི་ཚིག།

ཅི་སྟེ་ད་དུང་ལྷག་མ་ཡོད་སྙམ་ན།།

ཐུབ་པའི་མཚན་ལ་ཀུན་མཁྱེན་ཅིའི་ཕྱིར་བརྗོད།།

༤/ བཞི་པ་གྲགས་པའི་ཕུལ་བྱུང་ནི། དཔེར་ན།

༈ སྨྲ་སེང་ཁྱོད་ཐུགས་སྤངས་རྟོགས་ཡོན་ཏན་གྱི།།

ཕུང་པོས་ལེགས་པར་གཏམས་པའི་ཁུར་གྱི་ལྗིད།།

གཡོ་མེད་འདེགས་པར་བཟོད་པའི་འགྲོ་བྱེད་ཟུང་།།

ཆག་གྲུམ་སྐྱོན་གྱིས་མ་གོས་ངོ་མཚར་ཆེ།།

རྩུབ་རེག་བྲལ་བའི་ཟུར་ཕུད་ལྔ་པ་ཡི།།

ཟབ་རྒྱས་མཁྱེན་རབ་རྒྱུ་སྐར་ལམ་གྱིས་ཀྱང་།།

གཞལ་དུ་མེད་པ་གཟུགས་སྐུ་ཕུང་པོའི་ནང་།།

ཆུད་པའི་རྟེན་འདི་ཨེ་མ་ངོ་མཚར་ཆེ།།

ཆོས་ཀྱི་སྙིང་པོ་ཡིག་དྲུག་ཡུད་ཙམ་གཅིག།

བཟླས་པའི་ཕན་ཡོན་གཞལ་དུ་མི་ཕོད་ཅེས།།

རྒྱལ་བས་བསྔགས་ཀྱང་སྟོང་གསུམ་འཇིག་རྟེན་ཁམས།།

སྣོད་གྱུར་ཚུལ་ལ་སྙིང་ནས་ཡ་མཚན་ཆེ།།

གང་གི་རྣམ་དཀར་དགེ་བའི་མཛད་བཟང་ལས།།

རབ་ཏུ་བསྐྲུན་པའི་སྙན་གྲགས་ཕུང་པོ་ཆེ།།

རིན་ཆེན་རྡུལ་བརྩེགས་ཀྱིས་ཀྱང་མི་བསྒྲུན་པ།།

འདེགས་པའི་གདུང་བ་བཟོད་སྲན་ཆེ་ལ་མཚར།།

ན༽ བཅུ་གཉིས་པ་རབ་བཏགས་ཀྱི་རྒྱན་ནི།

༄༅། །སེམས་དང་ ལྡན་མི་ལྡན་གང་ཡང་རུང་བའི་དངོས་པོ་དེའི་དངོས་ཀྱི་རྣམ་པ་གཞན་དུ་གནས་པའི་ཚུལ་ལ། གནས་ལུགས་དེ་ལས་རྣམ་པ་གཞན་ཞིག་ཏུ་བསྒྱུར་ནས་ རབ་ཏུ་རྟོག་ཅིང་སྒྲོ་བཏགས་ནས་བརྗོད་པའོ། འདི་ལ་དབྱེ་བ་གསུམ་ལས།

༡/ དང་པོ་སེམས་ལྡན་རབ་རྟོག་ནི། དཔེར་ན།

༈ སྟོན་ཀའི་ཟླ་བས་སྐྱེངས་པར་བྱེད་པ་ཡིས།།

ངང་པའི་བུ་མོ་སྐྱེད་ཚལ་ཁྲོད་རྒྱུ་ཞིང་།།

དེ་ཡི་ཕྱོགས་གྱུར་སྟེང་འཐུང་དཀར་པོ་རྣམས།།

གཅོག་ཅིང་རྨེག་མེད་འཇོམས་པར་དགོངས་སམ་སྙམ།།

མཚན་བཟང་འོད་ཀྱིས་གཟི་བརྗིད་འཕྲོག་པ་ཡི།།

དགྲ་སྟའི་དུམ་བུ་གཙུག་ལག་ཁང་རྒྱུ་ཞིང་།།

ཐུབ་པའི་རྗེས་འཇུག་འདུལ་བ་འཛིན་པ་རྣམས།།

རྩོད་པས་ཕམ་པར་འདོད་པ་མིན་ནམ་སྙམ།།

དབྱར་ཀ་རྐང་དྲུག་མྱོས་པས་འཚེ་བ་ཡི།།

གཉིས་འཐུང་དབང་པོ་དཔྱིད་དཔལ་ཁྲོད་འཇུག་ཅིང་།།

བུང་བས་ཟས་སུ་སྤྱོད་པའི་སྦྲང་རྩི་རྣམས།།

འཐུང་སྟེ་ལྷག་མེད་གཅོམ་པར་འདོད་མིན་ནམ།།

ཆུ་འཛིན་ཟིལ་པས་རླན་པར་བྱེད་པ་ཡི།།

འདབ་ཆགས་རྒོད་པོ་སྐྱེད་ཚལ་ཁྲོད་རྒྱུ་ཞིང་།།

དེ་ཡི་ཉེ་གྲོགས་འབྲུག་སྒྲ་མངལ་འཛིན་རྣམས།།

རིམ་བཞིན་གསོད་པར་འདོད་པ་མ་ཡིན་ནམ།།

༢/ གཉིས་པ་སེམས་མེད་རབ་རྟོག་ནི། དཔེར་ན།

༈ འཇམ་དཔལ་གཟུགས་སྐུ་སྣང་སྟོང་སྒྱུ་མའི་གར།།

སྲིད་དང་ཞི་བའི་ཁམས་སུ་བརྡལ་བའི་ཟླར།།

རི་བོང་འཛིན་པས་ཁྲོན་པ་ཇི་སྙེད་ཀུན།།

གཟུགས་བརྙན་འབུམ་ཕྲག་རྣམ་པར་འབྱེད་པ་འདྲ།།

གང་སྐུ་མཚན་དཔེའི་འོད་ཟེར་རབ་བཀྲ་བར།།

ཉིན་མོར་བྱེད་པ་སེམས་ཀྱིས་མ་བཟོད་ནས།།

གླིང་བཞི་རི་རབ་ཧར་གྱིས་སྐོར་བྱེད་ནས།།

རབ་ཏུ་འགྲན་པའི་ཐབས་ཚུལ་སྒྲུབ་པ་བཞིན།།

གཙུག་ཕུད་ཅན་རྣམས་འཁྲིག་པའི་འདོད་ཆགས་ལ།།

རོལ་པའི་དགའ་སྟོན་རྫས་ལ་རབ་རྩེན་པར།།

རྒྱུ་སྐར་ལམ་གྱི་ཆུ་འཛིན་ཉེར་ལངས་ཏེ།།

འདོད་པས་མ་བཟོད་མིག་ཆུ་ཤོར་བ་འདྲ།།

ཡིད་འཕྲོག་ལྷ་མོའི་ཟུར་མིག་གཡོ་བའི་ཉམས།།

སྲིད་གསུམ་སྐྱེ་དགུའི་ཡིད་ལ་བརྡལ་བའི་ཟླར།།

དབང་པོའི་མཚོན་ཆས་ཀུན་གསལ་ལམ་གྱི་ངོས།།

རི་མོའི་གཟུགས་བརྙན་རབ་ཏུ་འཆར་བ་འདྲ།།

༣/ གསུམ་པ་བཞིན་སྒྲ་ཅན་ནི། དཔེར་ན།

༈ ཟླ་བའི་མཛུམ་ཟེར་སྐུ་ལ་གསོལ་བ་བཞིན།།

འཁྲིལ་བག་ལྡན་པའི་ལང་ཚོ་རབ་ཏུ་མཛེས།།

མཁྱེན་བརྩེའི་མཛད་བཟང་འགྲོ་ལ་བརྡལ་བའི་མཐའ།།

རྒྱུ་སྐར་ལམ་གྱི་ཁོར་ཡུག་འདྲེས་པ་བཞིན།།

གངས་རིའི་འོད་དཀར་ལུས་ལ་བྱུག་པ་བཞིན།།

ལང་ཚོ་རྒྱས་པའི་ཞལ་གྱི་དཀྱིལ་འཁོར་མཛེས།།

རིས་མེད་འགྲོ་ལ་ཤར་བ་མཁྱེན་པའི་བློ།།

སྣ་ཚོགས་ཤིང་རྟའི་ཆར་རྒྱུན་འབེབ་པ་བཞིན།།

ལྷོ་ཡི་རླུང་གཞོན་ཡིད་ལ་བསྐུས་པ་བཞིན།།

ལང་ཚོ་རྒྱས་པའི་བ་སྤུའི་འཁྲི་ཤིང་ལྡང་།།

འདོད་པའི་ཡིད་ལ་རེ་བ་སྐོང་བའི་རྫས།།

དབྱིག་འཛིན་སྦྲུལ་གྱི་སྙིང་པོའི་ཆར་འབེབ་བཞིན།།

འཁྲིལ་ལྡེམ་འཛུམ་པའི་འོད་དཀར་སྣང་བ་འདིས།།

བརྩེ་བའི་དགའ་སྟོན་ཡང་ཡང་རོལ་པ་བཞིན།།

ལྟ་ན་སྡུག་པའི་ལང་ཚོ་རྒྱས་པ་ཡང་།།

རིན་ཆེན་སྙིང་པོ་དཔྱིད་དཔལ་རྒྱས་པ་བཞིན།།

སྙམ་སྒྲ་ཅན་ནི། དཔེར་ན།

༈ སྙིགས་དུས་སེམས་ཅན་ལས་ངན་མཐུ་ཆེ་བས།།

རྒྱལ་བའི་ལུགས་བཟང་ཚུལ་བཞིན་མི་སྤྱད་ཚེ།།

སྤྱི་མཐུན་བསོད་ནམས་ལས་བྱུང་ཉི་ཟླ་ཡང་།།

སྐྱེ་བའི་ཚུལ་གྱིས་གླིང་བཞི་སྐོར་རམ་སྙམ།།

ངུར་སྨྲིག་འཛིན་རྣམས་འདོད་ཆགས་ཤུགས་ཆེ་བས།།

འདུལ་ཁྲིམས་ལ་སོགས་ལེགས་པར་མི་སྲུང་ཚེ།།

བསྟན་པའི་བདག་པོ་ཟས་གཙང་སྲས་པོ་ཡང་།།

ཐུགས་ཕམ་དབང་གིས་མྱ་ངན་འདས་སམ་སྙམ།།

འཕཊ་ཡུལ་ཚ་བའི་རེག་བྱས་འཇམ་དཔལ་དབྱངས།།

གདུངས་བས་ཉེན་ཏེ་ཁོ་བོའི་མགྲིན་མཚོའི་ནང་།།

གསུང་དབྱངས་ཡན་ལག་དྲུག་ཅུའི་གླུ་ལེན་བཞིན།།

ཉིན་མཚན་གཡེལ་མེད་རྐྱལ་ལ་རྩེན་ནམ་སྙམ།།

དད་པས་ལྷ་མོར་ཟུར་མིག་གཡོ་བ་ལ།།

ཕྱོགས་བཅུའི་རྒྱལ་བ་སྲས་བཅས་རྣམས་ཀྱིས་གཟིགས།།

གཞོན་ནུའི་ཚུལ་འཆང་འཕགས་པ་འཇམ་དཔལ་ཡང་།།

ཁྲོས་པའི་ཚུལ་གྱིས་ཐུགས་བརྩེ་དོར་རམ་སྙམ།།

དྭོགས་སྒྲ་ཅན་ནི། དཔེར་ན།

༈ ཤཱཀྱ་སེངྒེས་མཁྱེན་པའི་སྤངས་རྟོགས་ཆོས།།

མ་ལུས་གཅིག་ཏུ་བསྒྲིལ་ཏེ་གཤེགས་ཟིན་པས།།

སྐལ་ལྡན་རྣམ་དཔྱོད་ཕུལ་དུ་བྱུང་བ་རྣམས།།

ཐོས་བསམ་སྒོམ་པའི་གནས་མེད་འཁྱམས་པར་དྭོགས།།

ངེས་སྒྲ་ཅན་ནི། དཔེར་ན།

༈ རྣམ་ཀུན་སྲིན་བུ་འཇོམས་ཀྱིས་ལེགས་བསྐྱངས་པའི།།

པདྨས་སྦྲང་རྩི་བུང་བར་སྦྱིན་པའི་གཏམ།།

ཐོས་པས་མ་བཟོད་མཛའ་བའི་རྟ་ལྗང་ཅན།།

སྒྲ་སྒྲོགས་གསེབ་ནས་ཁྲོས་ཏེ་སོང་བར་ངེས།།

འདྲ་བ་ནི། དཔེར་ན།

༈ དྲི་མེད་འོད་ཟེར་སྟོང་དང་ལྡན་པ་ཡིས།།

གསང་ཆེན་ཐེག་པའི་བསྟན་པ་གངས་ལྗོངས་འདིར།།

ལེགས་པར་གསལ་བའི་ཐུགས་རྗེའི་ཁུར་ཆེན་པོ།།

འདེགས་པར་མ་བཟོད་དབྱིག་འཛིན་འདར་བ་འདྲ།།

མིན་ནམ་གྱི་སྒྲ། དཔེར་ན།

༈ ཁ་བའི་ལྗོངས་འདིར་སྔོན་མེད་ཐུ་མི་ཡིས།།

འཆད་རྩོད་རྩོམ་པའི་རྣམ་དཀར་དགེ་བ་ཡི།།

ཆོས་མཚུངས་འདོད་ནས་རྟ་བདུན་འདིར་ལྷགས་ཀྱང་།།

འཕེལ་འགྲིབ་དབང་གིས་སྐྱེངས་པར་འགྱུར་མིན་ནམ།།

བཞིན་སྒྲ་ཅན་ནི། དཔེར་ན།

༈ གདོད་ནས་འཁྲུལ་པའི་བདག་འཛིན་མ་རིག་པས།།

ཡིད་ལ་འགོས་པའི་ལས་ཉོན་ཐུག་པོའི་དྲི།།

འོ་ཅག་རྣམས་ཀྱིས་བཀྲུ་བར་མི་ནུས་ཞེས།།

དལ་འགྲོ་ཐམས་ཅད་ཐུར་དུ་བྲོས་པ་བཞིན།།

ཉོན་མོངས་དགྲར་བཟུང་རྟག་སྡོད་དབྱངས་ཅན་མའི།།

མཚན་བཟང་འཕུར་བྱེད་འོད་རྣམས་ཡལ་བའི་ཚེ།།

སྤྲིན་གྱི་ལྕུག་མ་དང་འགྲོགས་དབྱར་རྔའི་སྐད།།

སྒྲོགས་ནས་ནམ་མཁའི་མཐའ་ཀུན་འཚོལ་བཞིན་རྒྱུ།།

ལས་ཀྱིས་འཁོར་བའི་ལེ་ལོའི་གཏི་མུག་གིས།།

ཡིད་ཀྱི་དབང་པོ་སྒྲིབ་པའི་མུན་པའི་སྨག།

སྒྱིད་ལུག་རྣམས་ཀྱིས་སེལ་བར་མི་ནུས་ཞེས།།

ཉི་ཟླ་རྣམ་གཉིས་མཁའ་ལ་བྲོས་པ་བཞིན།།

ཡུན་རིང་འགྲོགས་པའི་ཡིད་འོང་མཛའ་བཤེས་ལ།།

ཤིན་ཏུ་མངོན་པར་ཞེན་ཅིང་ཆགས་པའི་བློ།།

སྙིགས་མའི་སྐྱེ་བོས་སྤངས་པར་མི་ནུས་ཞེས།།

དམ་པ་ཐམས་ཅད་དབེན་པར་བྲོས་པ་བཞིན།།

པ༽ བཅུ་གསུམ་པ་རྒྱུའི་རྒྱན་ནི།

༄༅། །རྒྱུ་གང་གིས་ དེའི་འབྲས་བུ་སྔར་མེད་བསྐྱེད་པ་ས་བོན་ལྟ་བུ་དང་། དེ་མེད་ན་དེ་མི་བྱུང་བའི་བྱེད་པ་པོ་གང་ཡིན་ཤེས་པར་ནུས་པ་དུ་བའི་རྟགས་ལས་མེ་ཡོད་པར་རྟོགས་པ་ལྟ་བུ་སྟེ། འདི་ལ་སྤྱིར་དབྱེ་བ་ དངོས་པོ་དངོས་མེད་མཚར་བའི་རྒྱུ་དང་གསུམ། དང་པོ་དངོས་པོའི་རྒྱུ་ལ་བྱེད་པོ་ཤེས་བྱེད་གཉིས་ཀྱི་ དང་པོ་བྱེད་པོ་ལ་ཡང་འགྲུབ་བྱེད་ལས་རྒྱུ་གཉིས་ཡོད་པ་ལས།

༡/ དང་པོ་སྐྱེད་བྱེད་འགྲུབ་པའི་རྒྱུ་ནི། དཔེར་ན།

༈ རིག་པའི་དབང་ཕྱུག་མཚོ་བྱུང་ལྷ་མོ་ཡི།།

ཕུལ་བྱུང་མཁྱེན་པའི་ཡེ་ཤེས་ཆེན་པོ་དེས།།

བདག་ལ་ཤེས་བྱའི་ཆོས་རྣམས་རྟོགས་པ་ཡི།།

ཟབ་གསལ་མྱུར་བའི་བློ་གྲོས་ཅི་ཡང་འཕེལ།།

འདོད་པའི་སྤུ་ལོང་མཚན་མོའི་རླུང་གཞོན་གྱིས།།

ཆ་ཤས་རྫོགས་པའི་སྟོན་ཟླ་གསར་པ་ཡི།།

དཀྱིལ་འཁོར་རྒྱས་པའི་འོད་ཟེར་སྐྱོད་པ་འདིས།།

སྐྱེ་བོ་ཀུན་གྱི་ཡིད་ལ་དགའ་བ་སྐྱེད།།

གདོད་མའི་མགོན་པོ་མི་ཡི་ཤིང་རྟ་ཅན།།

ཀུན་མཁྱེན་ཆོས་བློན་ཐུ་མི་སམ་བྷོ་ཊས།།

ཡི་གེའི་དབྱིབས་དང་བརྡ་སྤྲོད་གཞུང་ལུགས་ཀྱི།།

སྔ་ན་མེད་པའི་རིག་ལམ་གསར་དུ་སྤེལ།།

དབྱངས་ཅན་ཡལ་ག་ལྔ་པའི་རྣམ་འགྱུར་གྱིས།།

རབ་ཏུ་བཀྲ་བའི་རིན་ཆེན་བཻ་ཌཱུརཱའི།།

རྒྱུད་མང་དབྱངས་སུ་བྱས་པའི་སྙན་འཇེབས་འདིས།།

སྐལ་བཟང་སྤྱོད་ལྡན་རབ་དགའ་སྐྱེད་པར་བྱེད།།

༢/ གཉིས་པ་ཉམས་བྱེད་ཀྱི་རྒྱུ་ནི། དཔེར་ན།

༈ བདག་ཅག་སྟོན་པ་བདེ་བར་གཤེགས་པ་ཡིས།།

སྙིགས་དུས་སྐྱེ་བོར་དམ་པའི་ཆོས་ཕུང་གིས།།

ཡིད་འོང་སྲིད་གསུམ་དཔལ་གྱི་ཕུང་པོ་ལ།།

བདེན་པར་འཛིན་པའི་བློ་ངན་མཐའ་དག་ཉམས།།

སྒྲ་སྙན་འཆང་ཞིང་རྒྱུད་ཐག་རབ་སྐྱོད་པའི།།

སྙན་ཅིང་འཇེབས་པའི་ཚངས་དབྱངས་དྲུག་ཅུ་ཡིས།།

རྒྱུ་སྐར་ལམ་གྱི་སྣ་ཚོགས་ཤིང་རྟ་རྣམས།།

ཡིད་ལ་ཁེངས་པའི་དགའ་བ་ཉམས་པར་བྱེད།།

འབྲས་ལྡན་དུས་སུ་ལྷ་ལམ་མཛེས་པའི་རྒྱན།།

བསིལ་བའི་བདུད་རྩི་འཛག་པའི་འོད་དཀར་ཅན།།

ཡིད་དུ་འོང་འདིས་འདོད་ལྡན་གཞོན་ནུ་ཡི།།

སྙིང་གི་གདུང་མར་བརྣག་དཀའི་ཟུག་རྔུ་བསྐྲུན།།

ཀླུ་སྒྲུབ་ཡབ་སྲས་གཞུང་ལ་ལེགས་སྦྱངས་ཤིང་།།

མཁས་གྲུབ་དུ་མའི་ཐུགས་རྗེས་ཉེར་ཟིན་པའི།།

མཁྱེན་རབ་མཆོག་གིས་ཆོས་ཀུན་འབེབས་པའི་ཚེ།།

ང་འོ་སྙམ་པའི་བདག་འཛིན་ཕལ་ཆེར་ཉམས།།

༣/ གསུམ་པ་རྣམ་འགྱུར་གྱི་རྒྱུ་ནི། དཔེར་ན།

༈ ནོར་བུ་རིན་ཆེན་བརྩེགས་པའི་ཁང་བཟངས་དང་།།

དར་སྣའི་གོས་དང་རོ་བརྒྱ་ལྡན་པའི་ཟས།།

མཛེས་སྡུག་ལང་ཚོ་རྒྱས་པའི་ལུས་ཕྲ་རྣམས།།

རབ་བྱུང་རྣམས་ལ་གཤེད་མའི་གཟུགས་བཞིན་སྣང་།།

སྤངས་རྟོགས་ཕུན་ཚོགས་མངའ་བའི་ཐུབ་དབང་དང་།།

ཉན་ཅིང་གཞན་ལ་འཆད་པའི་ཐོས་སྒྲོག་པ།།

ས་བཅུའི་མཐར་སོན་བྱང་ཆུབ་སེམས་དཔའ་བཅས།།

མུ་སྟེགས་རྣམས་ལ་བལྟ་བའི་དུག་ཏུ་གྱུར།།

ཆགས་བྲལ་ཞི་བའི་ཚངས་པ་གདོང་བཞི་དང་།།

ཤིང་རྟ་བཟང་མོས་བསྐོར་བའི་མིག་སྟོང་ལྡན།།

དཔལ་འབྱོར་མངའ་ཐང་རྒྱས་པའི་འཁོར་སྒྱུར་བཅས།།

རྒྱལ་སྲས་རྣམས་ལ་བརྩེ་བའི་ཡུལ་དུ་གྱུར།།

གང་སྐུའི་མཚན་དཔེ་རྣམ་པར་བཀྲ་བ་དང་།།

ཟབ་རྒྱས་ཆོས་ཕུང་བརྒྱད་ཁྲི་བཞི་སྟོང་ཅན།།

ཤེས་རབ་འཁོར་ལོའི་མཁྱེན་པའི་ཡེ་ཤེས་བཅས།།

ཉོན་མོངས་དུག་གསུམ་བལྟ་བའི་དུག་ཏུ་གྱུར།།

༤/ བཞི་པ་ཐོབ་བྱེད་ཀྱི་རྒྱུ་ནི། དཔེར་ན།

༈ ཐབས་ཤེས་ཟུང་དུ་འབྲེལ་བའི་བཤེས་གཉེན་གྱིས།།

མཐའ་ཡས་འགྲོ་བ་ཐར་པར་བཀོད་འདོད་ནས།།

སྲིད་པའི་དཔལ་འབྱོར་སྟོན་ཀའི་སྤྲིན་འདྲ་བའི།།

མི་རྟག་ངེས་བྱུང་སྐྱོ་བའི་ཚུལ་གྱིས་གདམས།།

བསྐལ་པ་གྲངས་མེད་བསོད་ནམས་བསགས་པ་ཡིས།།

ཚོགས་གཉིས་རླབས་ཆེན་མཐའ་དག་ལེགས་བསྒྲུབས་པས།།

ཆོས་ཉིད་རྣལ་མའི་དོན་ལ་སྦྱར་བའི་བློ།།

དཀའ་སྤྱད་ངལ་དུབ་མེད་པར་ལྷུན་གྱིས་གྲུབ།།

ན་ཕྲ་གཞོན་ནུའི་དུས་ནས་ཐོས་བསམ་ལ།།

ངལ་བ་དང་བླངས་བརྩོན་པའི་ལེགས་བྱས་ཀྱིས།།

མཁས་དབང་དུ་མ་ཚོགས་པའི་སྤྱན་སྔ་རུ།།

གཏན་དུ་འཆད་རྩོད་རྩོམ་པའི་སྐལ་བ་ཐོབ།།

མངོན་མཐོའི་ལམ་གྱི་རྩ་བ་རབ་བཤད་ནས།།

དམ་པའི་ཆོས་ལ་སྐུལ་མ་ཆེར་བཏབ་ཀྱང་།།

དབེན་པའི་ནགས་སུ་བཤན་པའི་བྱ་བ་ལ།།

ཞུགས་པའི་སྟ་གོན་ཅི་ཡང་རྩོམ་པར་མཐོང་།།

ཕྱི་དུས་གོ་བ་ཤེས་བྱེད་ཀྱི་རྒྱུ་ནི། དཔེར་ན།

༈ ལྗོན་ཤིང་ཐམས་ཅད་ཡལ་འདབ་བྲལ་གྱུར་ཅིང་།།

ཆུ་ཀླུང་ཁྲོན་པ་ལ་སོགས་རིམ་བཞིན་བྲི།།

ནམ་མཁའི་ནོར་བུ་བྲེལ་ཚབ་ཆེ་བའི་དུས།།

བདག་ཀྱང་མེ་ལྷའི་དྲུང་དུ་ཡན་ལག་བརྐྱངས།།

རྟ་བདུན་དབང་པོའི་ཡན་ལག་དྲོད་ཉམས་ཤིང་།།

བསིལ་བའི་རེག་བྱའི་ལང་ཚོ་ཇེ་ཆེར་འཕེལ།།

རྩི་ཤིང་ནགས་ཚལ་གསེར་གྱི་མདོག་ཏུ་ངོམ།།

ཁོ་བོའི་ལུས་ཀྱང་ཚ་བའི་གདུང་བ་ཞི།།

གྲིབ་མའི་ལུས་ཀྱི་འཛུམ་ཞལ་རབ་དྭངས་ཤིང་།།

རྒྱུ་སྐར་ཚོགས་རྣམས་ཀུན་གསལ་ལམ་དུ་བརྡལ།།

གཡུ་སྦྲང་ཕོ་མོ་གླུ་དབྱངས་ལེན་པ་ན།།

བདག་ཀྱང་དབྱངས་ཅན་བོས་པའི་གདུང་ཤུགས་གཡོ།།

ཆ་ཤས་རྫོགས་པའི་དཀྱིལ་འཁོར་བཀྲ་བ་ཡིས།།

སྔོ་བསངས་ལྷ་ཡི་ལམ་གྱི་མཐའ་ཀུན་སེལ།།

ཤཱཀྱ་སེངྒེ་མངོན་པར་རྫོགས་སངས་རྒྱས།།

ལྷ་མི་ཐམས་ཅད་དགེ་བའི་ལས་ལ་འབུངས།།

གཉིས་པ་ནང་ཤེས་བྱེད་ཀྱི་རྒྱུ་ནི། དཔེར་ན།

༈ མགོན་ཁྱོད་བསླབ་གསུམ་ཡང་དག་ལྡན་པའི་ཚུལ།།

ལུས་ཕྲས་མིག་ཟུར་གཡོས་ཀྱང་མི་དགྱེས་ཤིང་།།

ངན་པའི་ཚིག་གིས་སྨོད་ཀྱང་མི་ཁྲོ་བར།།

བས་མཐའི་ཚལ་དུ་གཡོ་མེད་བཞུགས་པས་མཚོན།།

ཐུབ་པའི་དབང་པོ་རྫོགས་སངས་རྒྱས་པའི་ཚུལ།།

ལྷ་མོས་དབྱངས་ཀྱིས་མཆོད་ཀྱང་མི་དགྱེས་ཤིང་།།

བདུད་ཀྱིས་མཚོན་ཆ་འཕེན་ཀྱང་མི་ཁྲོ་བར།།

བྱང་ཆུབ་ཤིང་དྲུང་མཉམ་པར་བཞུགས་པས་མཚོན།།

མགོན་ཁྱོད་ཚེ་གཅིག་གདོད་མའི་སར་གཤེགས་པ།།

ཐོས་བསམ་སྒོམ་པའི་མཁས་བརྒྱས་མི་རིག་ཅིང་།།

གྲུབ་པའི་རྣལ་འབྱོར་བརྒྱ་ཡིས་མི་རྟོགས་པ།།

ཆོས་ཀུན་མཉམ་པར་གཟིགས་པའི་ཚུལ་འདིས་དཔོག།

གཞུང་ལུགས་ཀུན་ལ་མཁས་པའི་རྩེར་སོན་པ།།

རིགས་གཟུགས་ལང་ཚོ་མཛེས་པས་མི་དཔོག་ཅིང་།།

བསམ་པ་བཟང་ངན་དབྱེ་བས་མི་ཤེས་པ།།

གཞན་ལ་འཆད་རྩོད་རྩོམ་པ་ཁོ་ནས་མཚོན།།

དང་པོ་སྔ་ན་མེད་པའི་བྱེད་པ་པོའི་རྒྱུ་ནི། དཔེར་ན།

༈ ལུང་རྟོགས་ལྡན་པའི་བཤེས་གཉེན་མ་བསྟེན་ཅིང་།།

སེམས་ངོ་འཕྲོད་པའི་མན་ངག་བཅུད་མ་ཐོབ།།

མཁས་པའི་ལེགས་བཤད་གཞུང་ལུགས་མ་སྦྱངས་པས།།

མུ་སྟེགས་ངན་པའི་ལྟ་ལོག་རྒྱུད་ལ་བསྐྱེད།།

རྒྱལ་བའི་གཞུང་ལ་ཐོས་བསམ་མ་བྱས་ཤིང་།།

ཕྱི་ནང་གྲུབ་མཐའ་བཟང་ངན་མི་བརྟག་ལ།།

རང་ལུགས་ལྟ་བའི་ཁྱད་པར་མ་ཤེས་པས།།

ལུང་མ་བསྟན་དུ་འཁྱམས་པའི་ཆོས་པ་སྐྱོ།།

རལ་པའི་ལྕང་ལོར་མིག་སྨན་མ་བསྐུས་ཤིང་།།

མུ་ཏིག་དོ་ཤལ་ཕྲེང་བའི་རྒྱན་མ་འདོགས།།

ལང་ཚོ་མཛེས་པའི་རྣམ་འགྱུར་མི་བསྟན་པས།།

འགྲོ་བ་ཀུན་གྱི་མིག་ལ་བདུད་རྩིར་གྱུར།།

དགྲ་བཅོམ་འཕགས་པའི་ཐུགས་རྒྱུད་མ་ཟིན་ཅིང་།།

དབང་ལུང་གདམས་ངག་ངོ་སྤྲོད་མ་ཐོབ་ལ།།

རྣམ་རྟོག་རགས་པའི་མགོ་བོ་མ་གཅོད་པས།།

འཆི་ཁར་རེ་ལྟོས་ཕོངས་པའི་མཁས་པ་སྡུག།

གཉིས་པ་ཞིག་ནས་མེད་པའི་བྱེད་རྒྱུ་ནི། དཔེར་ན།

༈ ཚེ་འདིའི་སྙན་གྲགས་བསྒྲུབ་པའི་བློ་ཟད་ཅིང་།།

སྲིད་པའི་ནོར་ལ་ཆགས་པའི་ཞེན་པ་འགགས།།

མཛའ་བཤེས་ཉེ་དུའི་ཕྱོགས་ལ་དགའ་བ་ཉམས།།

ཚེ་གཅིག་སངས་རྒྱས་བསྒྲུབ་ལ་ཡིད་དགའ་བྱས།།

ལུས་ཀྱི་ལང་ཚོའི་མཛེས་པ་རིམ་གྱིས་ཉམས།།

སྒྱུ་རྩལ་སྟོབས་ཤུགས་ལ་སོགས་མཐུ་ཆུང་ཞིང་།།

འདོད་པའི་གནས་ལ་དགའ་བའང་ཞི་གྱུར་ནས།།

འདུ་བྲལ་དབེན་པ་ཁོ་ན་ཡིད་ལ་དྲན།།

ཆགས་སྡང་ཕྱོགས་རིས་ཞེན་ཆགས་གཏིང་ནས་ཆད།།

ལེགས་ཉེས་ཤན་བྱེད་རྣམ་རྟོག་རང་མལ་ཞི།།

ང་འོ་སྙམ་པའི་གཅེས་འཛིན་གཤིས་ལུགས་ཡལ།།

གཞན་དོན་ལྷུན་གྱིས་གྲུབ་ལ་ཨེ་མ་མཚར།།

བསོད་ནམས་ལས་བྱུང་དཔལ་འབྱོར་མཐའ་དག་ཟད།།

གདོད་ནས་མཛའ་བའི་ཆུང་མ་ཐ་དད་བྲལ།།

ཟང་ཟིང་ནོར་ལ་བརྐམས་པའི་བློ་ཟད་པས།།

ཁྱིམ་མེད་རབ་ཏུ་བྱུང་ཞིང་བརཏལ་ཞུགས་འཆང་།།

གསུམ་པ་ཕན་ཚུན་མེད་པའི་བྱེད་རྒྱུ་ནི། དཔེར་ན།

༈ དབེན་པའི་བྲག་ཕུག་རྒྱལ་པོའི་ཕོ་བྲང་མིན།།

རི་དྭགས་ཕོ་མོ་མདུན་ན་འདོན་མིན་ཅིང་།།

ཆོས་ཀྱི་གླེགས་བམ་བསགས་པའི་ནོར་རྫས་མིན།།

དེ་ཕྱིར་ཏིང་འཛིན་བསྒོམས་པའི་སྣང་བ་སྐྱིད།།

དྲང་སྲོང་ལྷུང་བའི་ཚལ་འདི་སྐྱེས་ཡུལ་མིན།།

གཙུག་ལག་ཁང་བཟང་ཕ་ཁྱིམ་མ་ཡིན་ཅིང་།།

མཁས་པར་བརྩད་ཅིང་དྲིས་པ་ངན་ཤགས་མིན།།

དེ་ཕྱིར་འཆད་རྩོད་རྩོམ་པའི་ཉམས་ཤིག་ཤར།།

གཅིག་ཏུ་ཚོགས་པའི་བཤད་གྲྭ་འཆིང་གནས་མིན།།

མཁན་པོ་ཞལ་ལྕེ་གཅོད་པ་མ་ཡིན་ཅིང་།།

གྲོས་བསྡུར་བྱས་པ་འཁོན་པའི་ཀླན་ཀ་མིན།།

དེ་ཕྱིར་མཁས་རློམ་གནོན་པའི་ཉམས་སྣང་སྤྲོ།།

མཚན་དཔེའི་གཟུགས་སྐུ་འདོད་པའི་ཕུང་པོ་མིན།།

ཚངས་དབྱངས་དྲུག་ཅུ་བབ་ཅོལ་གླུ་མ་ཡིན།།

མཛུམ་ཕྲེང་བསྟན་པ་གཞན་ཡིད་བསླུ་ཕྱིར་མིན།།

དེ་སླད་ཁྱོད་ཞལ་མཐོང་བའི་སྐལ་བ་བཟང་།།

བཞི་པ་སྤངས་ནས་མེད་པའི་བྱེད་རྒྱུ་ནི། དཔེར་ན།

༈ ཚེ་འདིའི་སྙན་གྲགས་བསྒྲུབ་པའི་དཔལ་འབྱོར་ལ།།

ཞེན་ཆགས་སྐྱེ་བའི་བློ་ངན་ཀུན་སྤངས་པས།།

དོན་གཉིས་ཕུན་ཚོགས་ངང་གིས་ལེགས་གྲུབ་ཅིང་།།

ཕྲིན་ལས་རྣམ་བཞི་རྒྱས་ལ་ཨེ་མ་མཚར།།

ཟག་བཅས་འཁོར་བའི་ཆོས་ལ་བདེན་འཛིན་བློ།།

བྱང་སེམས་འཕགས་པ་རྣམས་ལ་ཡོད་མིན་པས།།

དེ་ཕྱིར་དེ་དག་རྣམས་ཀྱི་ཐུགས་རྒྱུད་ལ།།

རྣམ་དཀར་ཚོགས་གཉིས་རྒྱ་མཚོ་ངང་གིས་འཕེལ།།

སྣ་ཚོགས་ཐབས་ཀྱིས་གཞན་སྡེ་འཇོམས་བྱེད་པའི།།

ཀུན་སློང་ཆོས་རྒྱལ་ཨ་ཤོ་ཀ་ལ་མེད།།

དེ་ཕྱིར་སྟོབས་འབྱོར་མངའ་ཐང་ཆེར་རྒྱས་པ།།

འཇིག་རྟེན་ཁམས་སུ་སྙན་གྲགས་འཁྲི་ཤིང་གཡོ།།

མ་བརྟགས་བབ་ཅོལ་སྨྲ་བའི་ཉེས་པའི་སྐྱོན།།

རྒྱལ་བ་རྣམས་ཀྱི་གསུང་ལ་ཡོད་མ་ཡིན།།

དེ་ཕྱིར་འགྲོ་ཀུན་ཡིད་ཀྱི་ཞིང་ས་རུ།།

ཕན་བདེའི་ལོ་ཏོག་མྱུ་གུ་གསར་དུ་བཞད།།

གཉིས་པ་རྒྱུ་དངོས་མེད་ཀྱིས་འབྲས་བུ་དངོས་མེད་བསྐྱེད་པ་བཟློག་པ་སྐྱེད་བྱེད་ཀྱི་རྒྱུ་ནི། དཔེར་ན།

༈ ངག་གི་དབང་ཕྱུག་ལུས་དང་གྲིབ་མ་བཞིན།།

བདག་གི་མགྲིན་པར་མ་བཞུགས་པ་མིན་ན།།

ལུང་རིགས་དུ་མས་ཕྱུག་པའི་མཁས་རྣམས་ཀྱི།།

ཁྲོད་དུ་འཆད་རྩོད་རྩོམ་པའི་སྤོབས་པ་བྲལ།།

དགའ་རབ་དབང་ཕྱུག་མེ་ཏོག་མདའ་ལྔ་པོ།།

གཞོན་ནུའི་ལུས་ལ་མ་རེག་པ་མིན་ན།།

ཡིད་ལ་མི་བཟོད་བ་སྤུའི་འཁྲི་ཤིང་རྣམས།།

རབ་ཏུ་གཡོ་བར་བྱེད་པའི་ཆགས་པ་ཟད།།

སྣ་ཚོགས་མིག་གིས་འགྲོ་བ་མ་ལུས་པ།།

འཁོར་བའི་འཇིགས་ལས་སྐྱོབ་པའི་མཐུ་མེད་པས།།

གང་གི་སྟན་པར་ཞུགས་པའི་རྗེས་འཇུག་ཀུན།།

ངན་སོང་གསུམ་ལས་ཐར་བའི་གོ་སྐབས་དབེན།།

སྤངས་རྟོགས་ཡོན་ཏན་རྫོགས་པའི་རྣམ་འདྲེན་ཁྱོད།།

འཁོར་བའི་སྲིད་དུ་མ་བཞུགས་པ་མིན་ན།།

ཤིན་ཏུ་རྨོངས་པའི་ལུས་ཅན་མཐའ་ཡས་པ།།

ཐར་པའི་ལམ་སྣ་འདྲེན་པའི་མགོན་སྐྱབས་བྲལ།།

དང་པོ་རིང་འབྲས་ཀྱི་རྒྱུ་ནི། དཔེར་ན།

༈ གཞོན་ནུའི་ཚུལ་འཆང་རྡོ་རྗེ་རྣོན་པོ་ཡིས།།

རལ་གྲི་འཕྱར་ཞིང་འགྱིང་པའི་ཉམས་དང་བཅས།།

ཉོན་མོངས་གཡུལ་དུ་གཤེགས་པའི་གཏམ་ཐོས་པས།།

བདག་རྒྱུད་མ་རིག་རྣམས་ཀྱང་གཞན་དུ་བྲོས།།

བདག་ཅག་སྟོན་པ་བདེ་བར་གཤེགས་པ་ཡིས།།

མཉམ་བཞག་ངང་ནས་བདུད་བཞི་བརླགས་བྱས་པས།།

མ་བཅོམ་བདུད་སྡེ་སྤུངས་པའི་ཚོགས་རྣམས་ཀྱང་།།

བརྒྱལ་ཞིང་ཡིད་ལ་བརྣག་དཀའི་ཟུག་རྔུ་བསྐྲུན།།

སྲིད་གསུམ་དཔལ་གྱི་བདག་མོ་དབྱངས་ཅན་གྱིས།།

ཡན་ལག་དྲུག་ཅུ་སྐལ་ལྡན་གདུལ་བྱ་ལ།།

སྙན་པར་སྒྲོགས་པའི་དབྱངས་ཀྱིས་བདག་ཉིད་ཀྱང་།།

ཆོས་ཀྱི་གནས་ལུགས་སྒྲིབ་པའི་མུན་པ་འགོག།

མཁས་པའི་རྒྱན་མཆོག་ཀླུ་སྒྲུབ་ཡབ་སྲས་ཀྱིས།།

ཡེ་ཤེས་ཆེན་པོའང་རྫས་སུ་མ་གྲུབ་ཅེས།།

འཁོར་འདས་ཆོས་རྣམས་གཏན་ལ་ཕབ་མཛད་པས།།

མཁས་རློམ་ཕལ་ཆེར་ཡིད་ལ་བཟོད་མེད་འཁུན།།

གཉིས་པ་རྒྱུ་འབྲས་ལྷན་ཅིག་པ་ནི། དཔེར་ན།

༈ དྲི་ཟའི་བུ་མོས་ཚངས་དབྱངས་སྒྲོགས་པ་ཡིས།།

མ་རིག་གཉིད་སད་པ་དང་ལྷན་ཅིག་ཏུ།།

འཁོར་འདས་ཆོས་ཀྱི་གནས་ལུགས་མ་ལུས་པ།།

ཅིག་ཅར་རྟོགས་པའི་བློ་གྲོས་ཅི་ཡང་འཕེལ།།

སྟོན་པ་དམྱལ་བའི་ཤིང་རྟ་འདྲེན་བྱེད་དུ།།

འཁྲུངས་སྐབས་སྲུང་མས་ཟླ་བོ་སྟོབས་ཆུང་ལ།།

བསྣུན་པས་སྙིང་རྗེ་སྐྱེས་དང་དུས་གཅིག་ཏུ།།

མཐོ་རིས་ལུས་རྟེན་ཐོབ་པའི་སྐལ་བས་སྦོམ།།

འཕགས་ཡུལ་མཁས་མཆོག་དཔལ་ལྡན་ཟླ་བ་ཡིས།།

ཆོས་ཀུན་རང་བཞིན་མེད་ཚུལ་བསྒྲགས་ཐོས་པས།།

མཉམ་དུ་བདག་འཛིན་མདུད་པའི་འཆིང་བ་རྣམས།།

གྲོལ་བའི་ཚུལ་གྱིས་གད་རྒྱངས་དབྱར་རྔ་སྒྲོགས།།

བུ་རམ་ཤིང་པས་བསྐལ་པ་གྲངས་མེད་དུ།།

རྣམ་དཀར་ཚོགས་གཉིས་རླབས་ཆེན་བསགས་པ་ཡི།།

མཐུ་ལས་མངོན་པར་རྫོགས་དང་ལྷན་ཅིག་ཏུ།།

དུས་གསུམ་མཁྱེན་པའི་ཟག་མེད་ཡེ་ཤེས་ཐོབ།།

གསུམ་པ་འབྲས་བུ་སྔ་བའི་རྒྱུ་ནི། དཔེར་ན།

༈ ཟབ་གསལ་མྱུར་བའི་བློ་གྲོས་ཀུ་མུ་དའི།།

ཁ་སྦུབས་གྲོལ་ཞིང་ཟེའུ་འབྲུ་རྒྱས་པའི་རྗེས།།

ཚངས་སྲས་བཞིན་གྱི་སྟོན་ཟླ་གསར་པ་ཡི།།

དཀྱིལ་འཁོར་སླད་ནས་འདྲེན་བྱེད་ལམ་དུ་སྣང་།།

སྣང་སྲིད་འཁོར་འདས་ཆོས་རྣམས་མ་ལུས་པ།།

འཁྲུལ་མེད་ཇི་བཞིན་ཁོང་དུ་ཆུད་པའི་རྗེས།།

འཆད་རྩོད་རྩོམ་ལ་འགྲན་ཟླ་མེད་པ་ཡི།།

དགེ་བའི་བཤེས་གཉེན་དམ་པ་ཕྱིས་ནས་མཇལ།།

འཇམ་དཔལ་དཔའ་བོས་མ་རིག་དམག་གི་དཔུང་།།

གདོད་ནས་མིང་གི་ལྷག་མར་བཅོམ་རྗེས་སུ།།

རྣམ་པར་འགྱིང་ཞིང་ཁྲོ་བའི་ཉམས་དང་བཅས།།

རལ་གྲི་མཁའ་ལ་འཕྱར་བའི་ཚུལ་འདི་ཅི།།

གཙུག་ཕུད་ཅན་རྣམས་འདོད་པས་ཡིད་མྱོས་ནས།།

ཅ་ཅོ་སྒྲོགས་ཤིང་ཟློས་གར་བསྒྱུར་བ་དང་།།

འཁྲིག་པའི་བྱ་བ་ལ་སོགས་རྫོགས་རྗེས་སུ།།

ཆུ་འཛིན་ཉེ་བར་ལངས་ཏེ་དབྱར་རྔ་སྒྲོགས།།

བཞི་པ་རིགས་མིན་གྱི་རྒྱུ་ནི། དཔེར་ན།

༈ བགྲེས་རྒུད་འཕོ་འགྱུར་ལ་སོགས་མི་མངའ་བའི།།

དབྱངས་ཅན་བཞིན་གྱི་ཤ་ཤཱི་འཛུམ་པའི་ཞལ།།

རྣམ་དཀར་གཉིས་སྐྱེས་དབང་པོ་དང་འགྲོགས་པས།།

སྐལ་ལྡན་སྙིམ་པའི་ཀུ་མུད་ཟུམ་འདི་ཅི།།

རྒྱལ་བས་བཅས་པའི་ཚུལ་ཁྲིམས་དལ་འགྲོ་ཡི།།

རྒྱུན་བཟང་བདག་གི་རྒྱུད་ལ་བཞུགས་པ་ཡིས།།

ཐོག་མེད་དུས་ནས་བསགས་པའི་ལས་ཉོན་གྱི།།

མི་གཙང་འདམ་རྫབ་ཁྲོན་པ་སྐེམ་པར་བྱེད།།

རིས་མེད་ཀུན་ལ་རང་གི་བུ་བཞིན་དུ།།

རྟག་ཏུ་དུས་ལས་ཡོལ་མེད་བརྩེ་བའི་ཐུགས།།

ཉིན་མོར་བྱེད་ཀྱི་འོད་དང་འགྲོགས་པ་ཡིས།།

མ་རིག་འདབ་བརྒྱའི་མིག་བུ་ལོང་བར་བྱེད།།

ཡོན་ཏན་རྒྱ་མཚོའི་ཞལ་སྒོ་ལས་བྱུང་བའི།།

ངོ་མཚར་ལེགས་བཤད་འཆི་མེད་བདུད་རྩི་ཡིས།།

དེང་སང་སྙིགས་དུས་སྐྱེ་བོ་ཕལ་ཆེའི་བློ།།

རབ་ཏུ་སྲེག་པར་བྱེད་པའི་ཚུལ་འདི་ཅི།།

ལྔ་པ་རིགས་པའི་རྒྱུ་ནི། དཔེར་ན།

༈ མཚར་སྡུག་དཔལ་ལས་བལྟམས་པའི་ཟླ་མཛེས་མ།།

གདུང་ཤུགས་བོས་པས་ཐུགས་རྗེའི་རྟ་ལྗང་ཅན།།

ཤེས་བྱའི་གནས་ལ་རྨོངས་པའི་ལྡོང་བྱེད་སྨག།

ཅིག་ཅར་རྨེག་མེད་འཇོམས་པར་བྱེད་ལ་དབང་།།

དཎྜྻིའི་རྣམ་དཔྱོད་ལྷ་ཡི་རྫིང་རིང་ལས།།

སྙན་དཔེར་ཤར་གྱི་ཐིག་ལེ་འདི་མཐོང་བས།།

སྐྱེ་བོ་མཁས་རློམ་དྲི་བཟང་ཁང་པ་ཡི།།

ངག་གི་སྤོབས་པ་ཟུམ་པའི་མཐུ་ལ་དབང་།།

འཕགས་ཡུལ་མཁས་དབང་ཕྱོགས་ཀྱི་གླང་པོ་ཡི།།

ཚད་མ་སེངྒེའི་ང་རོ་ཐོས་པའི་ཚེ།།

མུ་སྟེགས་སྟོན་པ་གཉིས་འཐུང་རྒྱལ་པོ་ཡང་།།

སྤོབས་པའི་ཀླད་པ་མ་ལུས་འགེམ་པར་བྱེད།།

ཆོས་ཀྱི་རྒྱལ་པོ་ས་བཅུའི་དབང་ཕྱུག་གི། ཟླ་མེད་ལེགས་བཤད་ལྷ་ཡི་རྔ་ཡབ་ཅན།།

དབུལ་ཞིང་ཕོངས་པའི་འགྲོ་བ་ལྷ་དང་མི།།

ཀུན་གྱི་འདོད་པ་འཇོ་བའི་དཔལ་ལ་དབང་།།

ཕ༽ བཅུ་བཞི་པ་ཕྲ་མོའི་རྒྱན་ནི།

༄༅། །ནང་གི་བསམ་པ་གོ་བར་བྱེད་པའི་དོན་དུ་ བློས་དཔྱད་པ་སྔོན་དུ་བཏང་ནས་ དེ་མཐུན་གྱི་བརྡ་ཟུར་ཙམ་སྟོན་པ་དང་། བློ་སྔོན་དུ་མ་བཏང་ཡང་ཕྱིའི་ལུས་ངག་གི་རྣམ་འགྱུར་ཙམ་ལས་ ནང་སེམས་ཀྱི་འགྱུ་བ་མཚོན་ནུས་པའོ། འདི་ལ་དབྱེ་བ་གཉིས་ལས།

༡/ དང་པོ་ཟུར་གྱི་ཕྲ་མོ་ནི། དཔེར་ན།

༈ ལང་ཚོ་རབ་ཏུ་རྒྱས་པའི་བཞིན་བཟང་མས།།

གཅིག་ཏུ་འགྲོགས་པའི་གཏམ་འདི་མཛའ་བོ་ལ།།

ཚོགས་པའི་དབུས་སུ་བརྗོད་དུ་མ་ཕོད་པས།།

ཀུནྡའི་མེ་ཏོག་རྐང་གཅིག་བཞག་ནས་སོང་།།

བདག་ཉིད་ཆེན་པོའི་ཡོན་ཏན་ཇི་འདྲ་ཞེས།།

ང་རྒྱལ་དབང་གིས་འདྲི་བར་མ་ཕོད་པའི།།

སོམ་ཉིར་གྱུར་པའི་ཡིད་དེ་མཁས་པ་ཡིས།།

རིག་ནས་ཕྱག་གི་མཛུབ་མོ་རྒྱ་མཚོར་གཏད།།

ཉོན་མོངས་འཇོམས་པའི་གཉེན་པོ་སུ་ཡིན་སྙམ།།

བློ་རྩེ་གཉིས་སུ་གྱུར་པ་གླེན་པའི་ཡིད།།

ཐོས་ལྡན་རྣམ་དཔྱོད་ཕུལ་དུ་བྱུང་བ་ཡིས།།

མཁྱེན་ནས་རལ་གྲི་ཕྱག་གིས་མཁའ་ལ་འཕྱར།།

ཕས་རྒོལ་འཇོམས་པའི་ས་སྐྱོང་ཐབས་མཁས་པས།།

མཛའ་བའི་ཚུལ་གྱིས་དགྲ་རྣམས་མགྲོན་བོས་ཏེ།།

མཚོན་ཆ་དགྲ་བོའི་མགོ་ལ་བསྣུན་པའི་བརྡ།།

ཤ་ཁྲག་སྟོན་མོ་དྲོངས་ཞེས་ཚོགས་སུ་བརྗོད།།

༢/ གཉིས་པ་རྣམ་པའི་ཕྲ་མོ་ནི། དཔེར་ན།

༈ བདག་གིས་སྙན་ངག་ལམ་ནས་བསྟོད་པའི་ཚིག།

རྟག་ཏུ་དབྱངས་སུ་སྒྲོགས་པའི་དབྱར་རྔ་འདི།།

མཚོ་བྱུང་ལྷ་མོས་གསན་ནས་མཛུམ་པའི་བཞིན།།

རབ་ཏུ་དཀར་ལ་དམར་བའི་འོད་མདངས་ཆགས།།

སྐྱེད་མོས་ཚལ་དུ་རོལ་པའི་དགའ་སྟོན་ལ།།

ལང་ཚོའི་རྣམ་འགྱུར་གསལ་བ་དམར་བའི་བཞིན།།

མཛེས་སྡུག་ལྷ་མོའི་རྗེས་སོང་འདྲེན་བྱེད་ཀྱིས།།

མཐོང་ནས་སྙིང་ལ་དམ་བཅའི་རི་མོ་བྲིས།།

གང་གི་ལེགས་བཤད་ཡོན་ཏན་རྒྱ་མཚོའི་གཏེར།།

ཟད་མེད་ཆོས་ཀྱི་བདུད་རྩི་ཆ་ཤས་ཙམ།།

མྱང་བའི་མོད་ལ་བདག་ལུས་སྤུ་ལོང་གི།

གོས་སེར་གཡོ་བའི་མཛེས་སྡུག་ཅི་ཡང་འཛིན།།

སྙིགས་དུས་བྱིས་པའི་བློ་ཅན་ཕལ་མོ་ཆེར།།

ལེགས་བཤད་ཆོས་ཀྱི་འབེལ་གཏམ་སྨྲས་པ་ན།།

ཐོས་པའི་མོད་ལ་བཞིན་རས་མིག་སྨན་གྱིས།།

བྱུགས་པ་ལྟ་བུའི་རྣམ་འགྱུར་གསལ་འདི་ཅི།།

བ༽ བཅོ་ལྔ་པ་ཆའི་རྒྱན་ནི།

༄༅། །ཆའི་ཟོལ་ཚིག་གི་དངོས་པོ་ གང་གི་རང་བཞིན་མི་མཛེས་པའི་རྣམ་པ་ ངེས་པར་གསལ་བར་གྱུར་ཟིན་པ་དེ་བསྒྲིབས་ནས་གཞན་ཡིན་པར་བཅོས་པ་སྟེ། འདི་ལ་སྦེད་པའི་ཆ་དང་བསྟོད་སྨད་ཀྱི་ཆ་གཉིས། དང་པོ་སྦེད་པའི་ཆ་ལ་ཡང་གཉིས་ལས།

༡/ དང་པོ་འོས་པའི་ཆ་རྒྱན་ནི། དཔེར་ན།

༈ མཁས་པ་དུ་མའི་ཁྲོད་དུ་ལུང་རིགས་ཀྱིས།།

རྩོད་སྐབས་བཞིན་ལས་རྔུལ་ཆུ་ཆར་ལྟར་བབས།།

རྒྱུ་སྐར་ལམ་གྱི་རྟ་བདུན་དབང་པོ་ཡི།།

འོད་ཟེར་བཀྲ་བའི་ཚ་བས་གདུངས་པར་ཤེས།།

ངན་འགྲོ་གཡང་སའི་སྡུག་བསྔལ་དྲན་པའི་ཚེ།།

ལུས་ཀྱི་བ་སྤུའི་འཁྲི་ཤིང་ཀུན་ཏུ་གཡོ།།

ལྷོ་ཕྱོགས་མ་ལ་ཡ་ཡི་རི་བོ་ལས།།

འོང་བའི་རླུང་གཞོན་གསར་པ་ཡིན་པར་རིག།

ངག་དབང་ལྷ་མོའི་འཛུམ་ཞལ་མཐོང་བའི་ཚེ།།

སྐལ་ལྡན་རྣམ་དཔྱོད་སྔར་ལས་རྣོ་བར་གྱུར།།

མདོ་སྔགས་གཞུང་ལུགས་ཀུན་ལ་གཡེལ་མེད་དུ།།

ཐོས་བསམ་སྒོམ་པར་རབ་ཏུ་བརྩོན་ཞེས་གླེང་།།

མཁས་པར་རློམ་པའི་སྐྱེ་བོ་ཕལ་མོ་ཆེས།།

མང་པོ་ཚོགས་པའི་དབུས་སུ་འཆད་པའི་ཚེ།།

རང་མཚང་གཞན་གྱིས་རིག་པར་མ་བཟོད་པས།།

ལྡབ་ལྡིབ་གློ་ནད་ཡོད་པའི་ངང་ཚུལ་བྱས།།

༢/ གཉིས་པ་མི་འོས་པའི་ཆ་ནི། དཔེར་ན།

༈ གཞན་གྱི་ལེགས་བྱས་དཔལ་འབྱོར་ཕུན་ཚོགས་པ།།

མཐོང་ནས་སྐྱོ་བའི་མཆི་མ་ཟག་པ་ཡང་།།

སྲིད་པའི་དཔལ་ལ་སྙིང་པོ་མེད་པ་ཡི།།

རང་བཞིན་ཤེས་པ་ལགས་མོད་གཞན་དུ་ཅི།།

མུ་སྟེགས་སྟོན་པའི་རིག་བྱེད་བསྟན་བཅོས་སོགས།།

ལྟ་གྲུབ་རྣམ་པར་དག་ལ་ཤུང་པའི་ཚིག།

ཆོས་དང་ཆོས་མིན་འབྱེད་པའི་ཤེས་རབ་མཐུ།།

གསར་དུ་བརྙེས་པ་ཡིན་པར་ཟོལ་གྱིས་བསྒྲགས།།

དམ་པ་ཁྱོད་ཀྱིས་ཤེས་བྱའི་ཆོས་ཀུན་ལ།།

ཐོགས་མེད་འཇུག་པའི་རྣམ་དཔྱོད་གསར་མཐོང་བས།།

ཡིད་ལ་སྔངས་ཤིང་བ་སྤུ་གཡོ་བྱེད་པར།།

ངོ་མཚར་དད་པའི་སྤུ་ལོང་ཡིན་པར་སྐད།།

རྒྱལ་སྲིད་དཔལ་གྱི་ཁྲོད་དུ་ཟས་གཙང་སྲས།།

ལུས་ཉམས་སྙིང་རྩ་ལ་སོགས་འདར་བ་ཡང་།།

ལུས་ཕྲའི་རྒྱན་འཆང་ཡུལ་དེའི་ཉེས་པ་ཡི།།

རང་བཞིན་མཁྱེན་པ་ཉིད་ལས་གཞན་དུ་ཅི།།

དང་པོ་བསྟོད་པའི་ཆ་ལས་སྨད་པ་ནི། དཔེར་ན།

༈ ལྷག་པའི་བསམ་པས་རང་གཞན་ཀུན་དོན་དུ།།

བཅས་པའི་ཁྲིམས་ཀྱིས་རང་གི་རྒྱུད་བཏུལ་ནས།།

རྟག་ཏུ་ཟང་ཟིང་ནོར་གྱི་དགའ་སྟོན་ལ།།

རོལ་པའི་སྡོམ་བརྩོན་བསྟན་པའི་བདག་པོར་འོས།།

མཉམ་པར་འཇོག་ལ་མགོ་བོ་མི་འཁོར་བར།།

རྒྱུན་དུ་འཆད་རྩོད་རྩོམ་ལ་ལེགས་བརྩོན་ཅིང་།།

སྙན་གྲགས་རོ་ལ་ཆགས་པའི་མཁས་དབང་ཆེ།།

ས་བཅུའི་རྒྱལ་སྲས་རྣམས་ཀྱིས་བསྔགས་པར་རིགས།།

ས་སྐྱོང་ཁྱོད་ཀྱིས་ལང་ཚོ་གཞོན་ནུའི་དུས།།

ཐ་སྙད་ཀུན་རྫོབ་རིག་པ་མ་ལུས་ཀུན།།

སྦྱངས་ཤིང་སྟོབས་འབྱོར་མངའ་ཐང་ཆེར་རྒྱས་ནས།།

ཕ་རོལ་རབ་ཏུ་གནོན་ཅིང་རང་ཕྱོགས་འཛིན།།

སྣ་ཚོགས་ཐབས་ཀྱིས་འགྲོ་བའི་དོན་མཛད་ནས།།

སྲིད་པའི་དཔལ་འབྱོར་དབྱར་གྱི་གངྒཱ་ལྟར།།

བསགས་ནས་དགའ་སྐྱིད་ཉམས་ཀྱིས་སྤྱོད་པ་ཡི།།

སྙིགས་དུས་འདྲེན་པ་མཆོག་འདི་ངོ་མཚར་རྨད།།

གཉིས་པ་ཆ་ལས་བསྟོད་པ་ནི། དཔེར་ན།

༈ དབེན་པའི་གནས་སུ་སྡོམ་བུ་ཁོ་ན་ཡིས།།

འཚོ་ཞིང་མཉམ་པར་འཇོག་ལ་བརྩོན་དགོས་ཞེས།།

ཚིག་བཙན་རྣ་བའི་བུ་གར་དུས་ཀུན་ཏུ།།

གཙེར་བའི་དགེ་བའི་བཤེས་ཀྱིས་ཅི་ཞིག་བྱ།།

གདོད་ནས་སྒྲིབ་གཉིས་སྤངས་པས་ཆོས་རྣམས་ཀུན།།

ལྷག་མེད་གཟིགས་ཀྱང་ད་དུང་ཆོག་ཤེས་དབེན།།

རྣམ་ཀུན་འགྲོ་རྣམས་འདྲེན་པའི་བྲེལ་ཚབ་ཅན།།

ཀྱེ་མ་དགེ་སྦྱོང་ཁྱོད་ཀྱི་མཛད་ཚུལ་ཅི།།

འགྲོ་བ་མ་ལུས་ཐུགས་རྗེའི་ལྕགས་ཀྱུས་བཟུང་།།

ཤེས་རབ་རལ་གྲིས་ཉོན་མོངས་སྲོག་རྩ་གཅོད།།

སྤངས་རྟོགས་མེ་ཡིས་བདུད་དཔུང་སྲེག་བྱེད་པའི།།

ངག་གི་དབང་ཕྱུག་བརྩེ་ལྡན་ཇི་ལྟར་ཡིན།།

མང་དུ་ཐོས་པས་སྒྲ་འཛིན་དབང་པོ་འོན།།

བསམ་ཞིང་འཆད་རྩོད་རྩོམ་པས་སྒྱུ་ལུས་ཉམས།།

འཇིགས་མེད་དབེན་པའི་ནགས་སུ་དོན་སྒོམ་སྟེ།།

གཅིག་པུར་སྡོད་པས་བསྟན་འགྲོའི་དོན་ཆེན་ཅི།།

མ༽ བཅུ་དྲུག་པ་རིམ་པ་ཅན་གྱི་རྒྱན་ནི།

༄༅། །བརྗོད་པར་འདོད་པའི་དངོས་པོ་ སྔོན་ལ་རབ་ཏུ་བསྟན་པ་རྣམས་ཀྱི་དོན་དེ་དང་འབྲེལ་བའི་དཔེ་དང་ཡོན་ཏན་སོགས་རིམ་པ་བཞིན་ གོ་རིམ་མ་ནོར་བར་རྗེས་སུ་སྟོན་པ་སྟེ་གྲངས་བཞིན་ཞེས་ཀྱང་བྱའོ། དཔེར་ན།

༈ ཁྱོད་ཀྱི་འཛུམ་ཞལ་འདྲེན་བྱེད་སྨིན་ལེགས་རྣམས།།

རབ་དཀར་དཀྱུས་རིང་ནག་སྣུམ་གཡོ་བ་ཡི།།

མཛེས་ཆོས་ཉ་རྒྱས་ཨུཏྤལ་འཁོར་འགྲོ་ཡིས།།

མ་ལུས་བརྐུས་པར་ངེས་སོ་དབྱངས་ལྡན་མ།།

དུས་གསུམ་ས་བཅུའི་དབང་ཕྱུག་ཐམས་ཅད་ཀྱི།།

འགྱུར་མེད་སྐུ་དང་འགག་པ་མེད་པའི་གསུང་།།

འཁྲུལ་མེད་ཐུགས་རྣམས་རིན་ཆེན་རྡུལ་བརྩེགས་དང་།།

ཚངས་དབྱངས་སྟོན་ཟླའི་དཔལ་ཡོན་འཛིན་པར་ངེས།།

ཐུབ་པས་དྲང་སྲོང་ལྷུང་བའི་དགའ་ཚལ་དུ།།

འཁོར་བཟང་རྣམས་ལ་ལེགས་བཤད་སྩོལ་བའི་ཟླ།།

ས་བླ་སྟེང་གི་འཇིག་རྟེན་གྲོང་ཁྱེར་དུ།།

མཁར་ཉལ་རྣམས་ལ་ཕུན་ཚོགས་འཕེལ་བར་བྱེད།།

བསྟན་པའི་སྒོར་ཞུགས་སྐལ་ལྡན་སྐྱེ་བོ་ཡི།།

ལུས་ངག་ཡིད་ཀྱི་ཡོན་ཏན་རྨད་པོ་ཆེ།།

སྲིད་པའི་ཁམས་འདིར་ལྷ་ཡི་རྫིང་རིང་དང་།།

དབྱར་གྱི་རྔ་དང་སྣ་ཚོགས་ཤིང་རྟས་མཚོན།།

ཙ༽ བཅུ་བདུན་པ་དགའ་བའི་རྒྱན་ནི།

༄༅། །རྒྱུ་གང་ལས་དགའ་བ་ཁྱད་པར་ཅན་མཆོག་ཏུ་གྱུར་པ་སྐྱེས་པའི་ཉམས་བརྗོད་པའོ། དབྱེ་བ་གཉིས་ལས།

༡/ དང་པོ་དངོས་ཐོབ་ཀྱི་དགའ་བ་ནི། དཔེར་ན།

༈ ཨེ་མ་རྐང་གཉིས་གཙོ་བོ་རྣམས་ཀྱི་གསུང་།།

ཟབ་ཅིང་རྒྱ་ཆེ་རིན་ཆེན་འབྱུང་གནས་ལ།།

རོལ་པའི་དགའ་སྟོན་གསར་པས་ཡིད་མྱོས་པ།།

དེ་འདྲ་གཞན་དུ་འབྱུང་བའི་གོ་སྐབས་ཅི།།

འགྱུར་མེད་འགྲེང་འཆག་ཉལ་འདུག་ཀུན་སྤྱོད་རྣམས།།

བཟང་བའི་སྙིང་གྲོགས་འགྲམ་དུ་བསླེབས་ལྟ་བུའི།།

སྤྲོ་ཉམས་བ་སྤུའི་འཁྲི་ཤིང་གཡོ་ནུས་སུ།།

དུས་ལས་ཡོལ་མེད་ཕེབས་དང་བཞིན་བཟང་མ།།

ལེགས་བྱས་དཔལ་ལས་བལྟམས་པའི་ཟླ་མཛེས་མ།།

ཐུགས་བརྩེས་མི་བཟོད་བདག་མདུན་གཤེགས་མཛད་པའི།།

དགའ་བ་ཚད་མེད་འདི་འདྲ་སུས་སྟེར་ནུས།།

ད་དུང་ལན་བརྒྱར་ཕེབས་དང་དབྱངས་ལྡན་མ།།

ཐོས་ལྡན་རྣམ་དཔྱོད་ཕུལ་དུ་བྱུང་བ་ཡི།།

དྲུང་ལས་ལེགས་བཤད་གླུ་དབྱངས་ཉན་པ་ན།།

བཅོས་མིན་བདག་གི་རྒྱུད་ལ་དགའ་བའི་ཉམས།།

སླར་ཡང་མཇལ་ན་འབྱུང་གི་གཞན་དུ་ཅི།།

༢/ གཉིས་པ་གཟུགས་བརྙན་གྱི་དགའ་བ་ནི། དཔེར་ན།

༈ ལས་ཉོན་མཐུག་པོའི་ཆུ་འཛིན་གྱིས་བསྒྲིབས་བདག།

དབྱངས་ཅན་མངོན་སུམ་མཇལ་སྐལ་ཕྲ་ན་ཡང་།།

གང་སྐུའི་རྣམ་པ་རི་མོར་བྱས་པའི་ཚུལ།།

མཐོང་བས་ཡིད་ལ་དགའ་བ་ཚད་ལས་འདས།།

ཉིན་མཚན་ཆུ་བོའི་རྒྱུན་ལྟར་ལྷ་མོའི་བཞིན།།

ཡང་ཡང་ཡིད་ལ་སྒོམ་པས་རྨི་ལམ་དུ།།

བདག་ལ་བདུད་རྩི་སྦྱིན་པའི་རྣམ་པ་ཙམ།།

མཐོང་བའི་དགའ་བ་སྙིང་ཁོང་གཏིང་ནས་རྒྱས།།

ཕུལ་བྱུང་མཚན་དཔེས་བརྒྱན་པའི་ཆོས་ཀྱི་སྐུ།།

མངོན་སུམ་དབང་པོས་མཐོང་ན་སྨོས་ཅི་དགོས།།

གང་གི་མཛད་བཟང་སྐྱེས་རབས་རྣམ་ཐར་སོགས།།

ཐོས་པས་སྔོན་མེད་དགའ་བ་གསར་དུ་བསྐྲུན།།

ཕན་བདེའི་འབྱུང་གནས་སླུ་མེད་རིགས་གསུམ་པ།།

དངོས་ཞལ་དུས་ཀྱི་བསྐལ་པས་བསྒྲིབས་ན་ཡང་།།

འབུར་དུ་བླུགས་པའི་སྣང་བརྙན་མཐོང་བ་ཡི།།

དགའ་བས་བསམ་གཏན་དང་པོའི་བདེ་བ་འཕྲོག།

ཚ༽ བཅོ་བརྒྱད་པ་ཉམས་ལྡན་གྱི་རྒྱན་ནི།

༄༅། །སྒེག་པ་སོགས་གང་བརྗོད་ཀྱང་ ཚིག་གི་ནུས་པས་ཡིད་ལ་འབབ་པའམ་ ཡིད་དུ་འོང་བའི་ཉམས་དང་ལྡན་པ་ཞིག་སྟེ། འདིའི་དབྱེ་བ་བརྒྱད་ལས།

༡/ དང་པོ་སྒེག་པའི་ཉམས་ནི། དཔེར་ན།

༈ འཆད་རྩོད་རྩོམ་པའི་ངོ་མཚར་མཐའ་ཡས་ཤིང་།།

འཕགས་ཡུལ་མཁས་པའི་གཙུག་རྒྱན་ཀླུ་སྒྲུབ་ཀྱི།།

གཞུང་ལས་སེམས་ཀྱི་རང་བཞིན་སྐྱེ་མེད་པའི།།

ཟབ་རྒྱས་དོན་བཟང་ཁོ་བོས་རྙེད་དེ་ཅི།།

སྐྱོན་གྱིས་མ་གོས་དཔལ་ཀུན་འདུས་པའི་སྐུ།།

འདྲེན་བྱེད་ལམ་གྱི་སྤྱོད་ཡུལ་མ་གྱུར་པས།།

ཡིད་ལ་མི་བཟོད་གདུང་ཤུགས་བོས་པ་ཡིས།།

འཛུམ་ཞལ་བདག་གི་སྐལ་བར་ཐོབ་འདི་ཅི།།

ལུས་ཅན་ཀུན་ལ་ཕན་བདེ་སྟེར་བའི་གཞི།།

མགོན་ཁྱོད་སྐད་ཅིག་འབྲལ་བར་མ་བཟོད་པའི།།

སེམས་ཀྱིས་སླར་མཇལ་དགའ་བའི་རྣམ་འགྱུར་རྣམས།།

ནམ་ཡང་མི་བརྗེད་རྣམ་དཀར་ཅི་ཡང་སྐྲུན།།

ན་ཕྲའི་དུས་ནས་ལུས་སེམས་ལྷན་ཅིག་ཏུ།།

འགྲོགས་པའི་སྙིང་མཐུན་སྐད་ཅིག་བྲལ་ན་ཡང་།།

དགའ་བའི་རྣམ་འགྱུར་ཅི་ཡང་རྩོམ་པ་ལས།།

སླར་ཡང་བདག་གིས་རོལ་པའི་དཔལ་དུ་ཐོབ།།

༢/ གཉིས་པ་ཁྲོ་བ་འཕེལ་བ་དྲག་ཤུལ་གྱི་ཉམས་ནི། དཔེར་ན།

༈ ཡེ་ཤེས་ཀུན་གྱི་རང་གཟུགས་ལྷག་པའི་ལྷ།།

ཁྲོས་པའི་རྣམ་འགྱུར་ལྟ་བར་མ་བཟོད་ཅིང་།།

ཤེས་རབ་རལ་གྲི་གློག་བཞིན་འཁྱུག་པའི་སར།།

ཉོན་མོངས་སྐད་ཅིག་འཚོ་བའི་གོ་སྐབས་དབེན།།

སྣང་སྟོང་སྒྱུ་མའི་གར་མཁན་པད་འབྱུང་རྗེ།།

གཏུམ་ཆེན་ཁྲོ་རྒྱལ་དྲག་པོའི་སྐུར་བཞེངས་ཤིང་།།

དཔའ་ལུས་སྲིད་གསུམ་གཡོ་བའི་མདུན་ས་དེར།།

བདུད་སྡེ་སྙིང་རྩ་མ་འདར་རང་དབང་ཅི།།

ལས་མཁན་གཤིན་རྗེའི་ཕོ་ཉ་ཁོར་ཡུག་ཏུ།།

གཏུམ་ཆེན་འབར་བའི་རྔམ་སྒྲ་ཆེར་སྒྲོགས་ཤིང་།།

ཞེ་སྡང་ཁྲོ་མིག་ཕྱོགས་བཅུར་གཡོ་བའི་དྲུང་།།

ལུས་ཅན་སྐད་ཅིག་བདེ་བའི་གནས་སྐབས་བྲལ།།

བདུད་ཀྱི་མགོན་པོ་ཁྲོ་གསུམ་འབར་བའི་ཞལ།།

གདངས་ཤིང་མྱུར་བསྐྱོད་གློག་གི་རོ་འཛིན་གཡོ།།

སྡང་བའི་སྤྱན་གསུམ་ཡོན་པོར་བལྟས་པ་ཡིས།།

དམ་ཉམས་སྐད་ཅིག་མཆེ་བའི་དུས་སྟོན་བྱས།།

༣/ གསུམ་པ་སྤྲོ་བ་འཕེལ་བ་དཔའ་བའི་ཉམས་ནི། དཔེར་ན།

༈ ཡི་དམ་ལྷ་ལ་གསོལ་བ་མ་བཏབ་ཅིང་།།

དགེ་བའི་བཤེས་གཉེན་དམ་པ་མ་བསྟེན་ལ།།

གཞུང་རིག་གནས་ལ་ཐོས་པ་མ་བྱས་པར།།

ཆོས་ཀུན་ལྷག་མེད་ཁོང་དུ་ཆུད་དེ་ཅི།།

སྔོན་ཚེ་མཆོག་གསུམ་དམ་པར་མ་མཆོད་ཅིང་།།

ལག་རྐྱང་རྣམས་ལ་སྦྱིན་པའི་ཆར་མི་ཕབ།།

གཞན་ཕན་བྱ་བ་སྤུ་ཙམ་མ་བསྒྲུབས་པར།།

ཚེ་འདིར་བདེ་སྐྱིད་ལོངས་སྤྱོད་ཅི་ལས་བྱུང་།།

མགོན་ཁྱོད་སྤྲོས་བྲལ་སྟོང་པའི་ཆོས་ཉིད་ལ།།

མཉམ་པར་བཞག་ལས་སྙན་གྲགས་མི་མངའ་ཡང་།།

སྐུ་གསུང་ཐུགས་ཀྱི་ཡོན་ཏན་རྨད་པོ་ཆེ།།

སྲིད་པ་གསུམ་དུ་གྲགས་པའི་ཚུལ་འདི་མཚར།།

འགངས་ཆེན་ནོར་གྱིས་རེ་བ་མ་སྐོང་ཞིང་།།

སྙན་པའི་ངག་གིས་གཞན་སེམས་མ་བསླུས་ལ།།

ངལ་བ་དྲག་པོས་སྲི་ཞུ་མ་བྱས་པས།།

མི་ཆེན་དཔོན་པོའི་ཆོ་ལོ་ཐོབ་འདི་ཅི།།

༤/ བཞི་པ་མྱ་ངན་འཕེལ་བ་སྙིང་རྗེའི་ཉམས་ནི། དཔེར་ན།

༈ ཀྱེ་མ་ལང་ཚོའི་དཔལ་འཛིན་ལུས་ཕྲ་མ།།

སྐད་ཅིག་དམ་པའི་ཆོས་ལ་མི་སེམས་པར།།

ཀུན་ཏུ་གཉིས་སྦྱོར་བདེ་ལ་ཆགས་པ་ཡིས།།

སྒོ་མེད་ལྕགས་བསྲེགས་ཁང་པར་བཟོད་མེད་འཁུན།།

དར་ཟབ་འཕྱང་འཕྲུལ་གཡོ་བའི་ཕོ་བྲང་ནང་།།

རོ་མཆོག་ཟས་དང་ཡན་ལག་བརྒྱད་ལྡན་ཆུ།།

གང་འདོད་ལོངས་སུ་སྤྱོད་པའི་མིའི་དབང་ཕྱུག།

དམྱལ་བའི་ཁྲོ་ཆུ་འཁོལ་མ་ཇི་ལྟར་འཐུང་།།

ཁྲིམས་འགལ་བྱ་བས་མགོན་སྐྱབས་བྲལ་བ་དག།

མགོར་ཉལ་བ་སྤུ་གཟིངས་ཤིང་འདར་བའི་ལུས།།

ཐལ་སྦྱར་གཞན་གྱི་རྐང་པར་འདུད་བྱེད་ཅིང་།།

དབང་མེད་བཙོན་རར་ཚུད་འདི་སྙིང་རེ་རྗེ།།

སྔོན་ཆད་སྦྱིན་པའི་མཐུ་ལས་ལུས་རྟེན་འདིར།།

ཟད་མེད་དཔལ་འབྱོར་རི་རྒྱལ་ལྷུན་པོ་ལྟར།།

སྤུངས་པའི་འབྱོར་ལྡན་ཡི་དྭགས་བཀྲེས་སྐོམ་གྱི།།

གནས་སུ་ལྷུང་བའི་ཚུལ་ལ་ཀྱེ་མ་ཧུད།།

༥/ ལྔ་པ་སྐྱུག་བྲོ་འཕེལ་བ་མི་སྡུག་པའི་ཉམས་ནི། དཔེར་ན།

༈ མལ་སྟན་ཐོག་ཏུ་འགྱེལ་བའི་རྒན་འཁོགས་རྣམས།།

དྲི་ཆེན་རང་མལ་ཤོར་བ་སྙིམ་པའི་ནང་།།

འཚིར་ཅིང་རང་གི་མགོ་དང་རྐང་ལག་སོགས།།

བྱུག་ནས་གྱེན་དུ་འགྲེང་བའི་བྲེལ་ཚབ་བྱེད།།

བཀྲེས་སྐོམ་ཟས་ལ་རྔམ་པའི་པྲེ་ཏ་རྣམས།།

ཕན་ཚུན་གདོང་དུ་ཚོགས་ཤིང་འཐབ་འཛིང་གིས།།

མགྲིན་པའི་ཤ་འབུར་བརྟོལ་བའི་རྣག་ཁྲག་རྣམས།།

ཟས་སུ་སྤྱོད་པའི་ཡི་དྭགས་སྐྱུག་རེ་བྲོ།།

སྤྲིན་ནག་ལྟ་བུའི་སྐྲ་གཟིངས་སྨྱོན་པ་ཡིས།།

ཀུན་གྱི་ལྷག་འཕྲོ་མི་གཙང་བོར་བ་རྣམས།།

ཉུལ་ཞིང་གད་སྙིགས་ཁྲོད་ནས་ལེན་པའི་ཟས།།

ཁ་ལ་ཟ་ཞིང་ལུས་ཀྱིས་གར་བྱེད་དོ།།

འཇིག་རྟེན་བྱེད་པོ་ནམ་མཁའི་སྐྲ་ཅན་གྱིས།།

འགྱིང་པའི་རྣམ་འཕྲུལ་སྣ་ཚོགས་ཉམས་དང་བཅས།།

ལྟོ་འགྲོ་འཆང་ཞིང་དུར་ཁྲོད་མི་ཐོད་བཟུང་།།

དུར་ས་བྱུག་པའི་ལུས་ཀྱིས་གར་ལ་རོལ།།

༦/ དྲུག་པ་དགོད་བྲོ་འཕེལ་བ་བཞད་གད་ཀྱི་ཉམས་ནི། དཔེར་ན།

༈ བགྲང་བྱའི་ན་ཚོད་ཤིན་ཏུ་རྙིང་པའི་ལུས།།

ཉམས་ཤིང་འདེགས་འཇོག་གཡོ་འགུལ་མ་ཐུབ་ཀྱང་།།

འདོད་པའི་འཁྲི་ཤིང་བསྒྲེངས་དང་ལྷན་ཅིག་ཏུ།།

ནག་མོའི་མགུལ་ནས་འཁྱུད་པ་གད་མོའི་གནས།།

འཆད་རྩོད་རྩོམ་ལ་ཤིན་ཏུ་མཁས་སོ་ཞེས།།

ཁེངས་པ་ངག་གི་ལམ་ནས་བརྗོད་པ་གང་།།

གབ་ཚིག་ཡི་གེའི་སྡེབ་སྦྱོར་ཆུང་ངུ་ཙམ།།

བྲི་བའི་སྤོབས་མེད་དྲེགས་ལྡན་ཞ་གའི་ཡུལ།།

རྩ་རླུང་གཏུམ་མོར་གདེང་ཐོབ་སྤྱོད་ཚུལ་གྱིས།།

ཐོར་ཚུགས་རས་རྐྱང་འཆང་བའི་རློམ་ལྡན་རྣམས།།

བསིལ་ལྡན་དུས་སུ་མི་བཟོད་གྲང་ངར་གྱིས།།

སོ་ཐམ་འདར་བའི་ཚུལ་ལ་གད་མོ་བྲོ།།

ཀྱེ་མ་ལང་ཚོའི་འཁྲི་ཤིང་སྨིན་ལེགས་མ།།

ཁྱོད་ཀྱི་མཐོང་གའི་ངོས་སུ་སྔོན་མེད་པའི།།

པ་ཡོ་དྷ་ར་གསར་དུ་འབུར་རྡོལ་བ།།

འཇམ་པའི་སྟོད་གཡོགས་དག་གིས་བསྐུང་པར་མཛོད།།

༧/ བདུན་པ་ངོ་མཚར་འཕེལ་བ་རྨད་བྱུང་གི་ཉམས་ནི། དཔེར་ན།

༈ དབེན་པའི་བྱ་སྐྱིབས་རྣམ་རྒྱལ་ཁང་བཟངས་དང་།།

སྒྲུབ་པའི་རྣལ་འབྱོར་མཛེས་པའི་ལག་བཟང་མ།།

ཆོས་ཀྱི་རང་སྒྲ་ལྷ་ཡི་རྔ་ཆེན་པོར།།

གྱུར་པའི་སྐལ་བཟང་འདི་འདྲ་ངོ་མཚར་རྨད།།

མགོན་པོ་ཁྱེད་སྐུ་རིན་ཆེན་རྡུལ་བརྩེགས་དང་།།

མཚན་དཔེ་ཉི་ཟླ་ཟུང་གིས་མགུལ་ནས་བསྐོར།།

ཐུགས་རྗེ་བཀའ་དྲིན་མཚུངས་མེད་མནྡཱ་རའི།།

ཚལ་གྱུར་སྔ་ན་མེད་པའི་ངོ་མཚར་མཐོ།།

འཛུམ་ཞལ་འདྲེན་བྱེད་ལམ་ལ་དགའ་སྟོན་དང་།།

རྒྱུད་མང་སྙན་འགྱུར་སྒྲ་འཛིན་དབང་པོའི་བཅུད།།

བརྩེ་བའི་ཐུགས་རྗེ་དེ་ཡང་སྐལ་ལྡན་གྱི།།

སྙིང་གི་དཔལ་དུ་གྱུར་པ་ངོ་མཚར་ཆེ།།

མཚར་སྡུག་ངོམ་པའི་གངས་རིའི་རྭ་བ་ཡིས།།

མཐའ་ནས་ལེགས་པར་བསྐོར་བའི་བོད་ཀྱི་ལྗོངས།།

དག་པའི་སྣང་ངོར་ཕན་བདེ་འབྱུང་བའི་གནས།།

ཁྱད་པར་ཅན་གྱི་ཞིང་དུ་གྲུབ་པ་མཚར།།

༨/ བརྒྱད་པ་འཇིགས་པ་འཕེལ་བ་འཇིགས་རུང་གི་ཉམས་ནི། དཔེར་ན།

༈ ཐོག་མེད་དུས་ནས་ལས་རླུང་དྲག་པོ་ཡིས།།

ཁྱེར་ཞིང་འཁོར་བའི་གཡང་ས་མཐའ་མེད་པར།།

སྤྱི་ཚུགས་ཐུར་དུ་ལྷུང་བའི་སྔོན་བྱུང་གཏམ།།

ཐོས་ན་ལུས་ཅན་སྙིང་རྩ་མ་འདར་སུ།།

བདེ་བའི་གོ་སྐབས་བྲལ་བའི་དམྱལ་ཁམས་ནང་།།

ལས་ཀྱི་རྣམ་སྨིན་ཆུད་མི་ཟ་བའི་ལུས།།

སོག་ལེས་དུམ་བུར་བྱས་པའི་གཏམ་རྒྱུད་ཙམ།།

གཞན་གྱིས་བརྗོད་ཀྱང་སྙིང་ལ་བཟོད་པར་དཀའ།།

ཁྲོ་གཏུམ་ཤ་དང་ཁྲག་ལ་བརྔམས་པ་ཡི།།

བདུད་སྡེས་རབ་ཏུ་གང་བའི་སྲིན་གླིང་དེར།།

འགྲོ་ན་སྲོག་ལ་བར་ཆད་སྨོས་ཅི་དགོས།།

ཅུང་ཟད་ཡིད་ལ་བསམས་ཀྱང་བ་སྤུ་གཟིངས།།

བརྟན་པའི་འཁོར་ལོས་རལ་གྲི་རྣོན་པོ་ཡི།།

མཚོན་ཆས་ཀུན་དཀྲིས་ཚོགས་རྣམས་རླག་བྱེད་པ།།

མཐོང་ཡང་དངོས་སུ་འགྲན་པར་ག་ལ་ཞིག།

བསམས་པ་ཙམ་གྱིས་བདུད་དཔུང་སྙིང་རྩ་འགས།།

ཛ༽ བཅུ་དགུ་པ་གཟི་བརྗིད་ཅན་གྱི་རྒྱན་ནི།

༄༅། །རང་ཉིད་གཞན་གྱིས་མི་བརྫི་བར་ མཆོག་ཏུ་མཐོ་བའི་ང་རྒྱལ་བསྐྱེད་པའི་ཚིག་རོ་ཉམས་ལྡན་པར་བརྗོད་པ་སྟེ། དཔེར་ན།

༈ ཚད་མ་སེངྒེའི་ང་རོ་ཆེར་སྒྲོགས་པས།།

མཁས་རློམ་མཐའ་དག་སྤོབས་པ་འཛུམ་པར་བྱེད།།

འཇིགས་པར་མི་འཚལ་གང་གི་ཞབས་སྐྱེས་རྡུལ།།

སྤྱི་བོར་ལེན་རྣམས་རིགས་པས་ཚར་གཅོད་མིན།།

ཐུབ་པས་སྣང་སྲིད་འཁོར་འདས་ཆོས་རྣམས་ཀུན།།

རང་བཞིན་སྟོང་པར་གསུངས་ལ་འཇིགས་མི་འཚལ།།

བདེན་འཛིན་བློ་ངན་སྤངས་པའི་སྐལ་ལྡན་ལ།།

ཟབ་རྒྱས་ཆོས་ཀྱི་བདུད་རྩི་མི་སྟེར་ཅི།།

སྨྲ་བའི་རྒྱལ་པོས་རལ་གྲི་འཕྱར་ཙམ་གྱིས།།

སྲིད་གསུམ་ཉོན་མོངས་རྡུལ་དུ་རླག་བྱེད་པར།།

འཇིགས་སྐྲག་མི་དགོས་ལས་ཅན་སྐྱེ་བོ་ཀུན།།

བྱང་ཆུབ་བར་དུ་ཐུགས་རྗེས་མི་འཛིན་གང་།།

སྙན་ཚིག་འདོད་པའི་མེ་ཏོག་མདའ་ལྔ་ཡིས།།

ཡན་ལག་མཆོག་ལྡན་རྣམས་ཀྱི་སྙིང་འབིགས་ཞེས།།

དགའ་སྟོན་ས་གཞི་གཞན་རྣམས་སྔངས་མི་དགོས།།

བདག་མདུན་ཕེབས་དང་དངོས་གྲུབ་སྩོལ་བར་ངེས།།

ཝ༽ ཉི་ཤུ་པ་རྣམ་གྲངས་བརྗོད་པའི་རྒྱན་ནི།

༄༅། །འདོད་དོན་དངོས་སུ་མ་བརྗོད་པར་དེ་འགྲུབ་པའི་ཕྱིར་རྣམ་པ་གཞན་ཞིག་ཐབས་མཁས་ཀྱིས་བརྗོད་པ་སྟེ།༈ དཔེར་ན།

༈ ལང་ཚོའི་དུས་ཀྱིས་རབ་ཏུ་གདུངས་པ་ཡི།།

སྨིན་ལེགས་མ་དང་གྲོགས་ཁྱོད་ལྷན་ཅིག་ཏུ།།

རེ་ཞིག་དགའ་སྤྲོའི་གྲོས་མོལ་གནང་བར་མཛོད།།

བདག་གིས་ཤིང་ཏོག་འགའ་ཞིག་འཚོལ་དུ་འགྲོ།།

རིག་པའི་གནས་ལྔར་སྦྱངས་པའི་ཐོས་ལྡན་རྣམས།།

དམ་པའི་ཆོས་ཀྱི་འབེལ་ཏམ་གླེང་བར་བྱེད།།

ངེས་འབྱུང་ཁྱིམ་མེད་རབ་ཏུ་བྱུང་བ་བདག།

རང་གི་སེམས་ལ་ཅུང་ཟད་ལྟ་བར་བགྱིད།།

ཐོས་བསམ་མིག་བུ་ལྡོང་བའི་སྡོམ་བརྩོན་ལ།།

ས་ཐོབ་ཡེ་ཤེས་ལྡན་པ་རྒྱལ་བའི་སྲས།།

མཆོག་ཀྱང་སླུ་མེད་དམ་ཆོས་ཚིག་དེའི་ཆེད།།

བཤེས་གཉེན་དུ་མ་བསྟེན་པའི་ཚུལ་ཙམ་གླེང་།།

མལ་སྟན་ཉེ་བར་འཛིན་པའི་སྙོམས་ལས་མདུན།།

ཆོས་བློན་སམ་བྷོ་ཊ་ཡི་སྐུ་ཚབ་ཏུ།།

སྔོན་མེད་གསར་དུ་བཀོད་པ་རིག་གནས་གཞུང་།།

ཉམས་མེད་དེང་མཇལ་སྐལ་བཟང་ཉིད་ལ་བསྔགས།།

ཞ༽ ཉེར་གཅིག་པ་ཀུན་ཕན་གྱི་རྒྱན་ནི།

༄༅། །བྱ་བ་འགའ་ཞིག་རྩོམ་པ་ལ་རང་གི་བསོད་ནམས་ཀྱི་སྟོབས་ལས་ དེ་སྒྲུབ་བྱེད་ཀྱི་མཐུན་རྐྱེན་འབད་མེད་གློ་བུར་དུ་བྱུང་བ་སྟེ། དཔེར་ན།

༈ གཟུགས་མཛེས་ང་རྒྱལ་ཆེ་བའི་ཟུར་མིག་མ།།

ཚིག་འཇམ་སྣ་ཚོགས་ཟས་ཀྱིས་སླུ་བའི་ཚེ།།

མཁའ་ལ་རླུང་གི་ཤིང་རྟ་རབ་འཁྲིགས་ཤིང་།།

སྐད་ཅིག་ཡིད་ལ་མི་བཟོད་དབྱར་རྔ་སྒྲོགས།།

ཚེ་འདིར་སངས་རྒྱས་གོ་འཕང་བསྒྲུབ་འདོད་ནས།།

ཐ་སྙད་ཀུན་རྫོབ་ལམ་ལ་འབད་པའི་སྐབས།།

སྒེག་ཉམས་རས་རྐྱང་འཛིན་པའི་རྣལ་འབྱོར་གྱིས།།

རྡོ་རྗེ་ཐེག་པའི་མན་ངག་མ་ལུས་སྦྱིན།།

ན་ཕྲའི་དུས་ནས་རྣམ་དཀར་དགེ་བ་ལ།།

རབ་ཏུ་མྱོས་ཤིང་རྒྱལ་སྲིད་ལ་གདུང་ཚེ།།

སྐྱེ་རྒ་ན་འཆིའི་སྡུག་བསྔལ་གཞན་དབང་འོག།འཇིག་རྟེན་ཕྱི་མའི་ལམ་དུ་འགྲོ་བ་མཐོང་།།

བསྟན་ལ་འཚེ་བའི་ལྷ་སྲིན་གདུག་ཅན་རྣམས།།

ཇི་ལྟར་འདུལ་བའི་ཐབས་ཚུལ་དྲན་པའི་ངང་།།

རྡོ་རྗེ་ཐེག་པའི་ཤིང་རྟ་པད་འབྱུང་རྗེ།།

སྨོན་ལམ་དབང་གིས་ཁ་བ་ཅན་དུ་གཤེགས།།

ཟ༽ ཉེར་གཉིས་པ་རྒྱ་ཆེ་བའི་རྒྱན་ནི།

༄༅། །བསམ་པའམ་འབྱོར་པའི་ཁྱད་པར་རྒྱ་ཆེན་པོ་གོང་ན་མེད་པར་བརྗོད་པ་སྟེ། དབྱེ་བ་གཉིས་ལས།

༡ དང་པོ་བསམ་པ་རྒྱ་ཆེ་བ་ནི། དཔེར་ན།

༈ བོད་ལྗོངས་མུན་པའི་ཁབ་འདིར་སྔོན་མེད་པའི།།

རྒྱལ་བསྟན་སྒོ་འཕར་གསར་དུ་ཕྱེ་བའི་སླད།།

ཐོན་མིས་པཎ་ཆེན་བསྟེན་པའི་ལྷག་བསམ་གྱིས།།

ལུས་སྲོག་ཡལ་བར་དོར་ནས་འཕགས་ཡུལ་བརྟོལ།།

ཟླ་མེད་རྒྱལ་བའི་བསྟན་པ་སྲུང་བའི་ཕྱིར།།

འགྲོ་མང་ལྔ་ལམ་གཡུལ་ངོར་འཇུག་སྤོབས་པ།།

བསྟན་འཛིན་རྒྱ་མཚོས་འཚེ་མེད་ཞི་བ་ཡི།།

ངང་ཚུལ་གཟིགས་ནས་ཞི་བདེའི་དེད་དཔོན་མཛད།།

རྣམ་ཀུན་གཞུ་ཡི་ཐབས་ཚུལ་སྣ་ཚོགས་ཀྱིས།།

ལས་འབྲས་ལོག་པར་ལྟ་བས་སྡང་བྱེད་ཀྱང་།།

ལུས་ཅན་ཀུན་ལ་ཕ་མར་ཞེན་པའི་བློས།།

ངལ་བ་དུ་མས་འཁོར་བའི་འདམ་ལས་འདྲེན།།

རྒྱལ་སྲིད་དཔལ་ལ་ཡིད་རྟོན་མ་མཆིས་ཤིང་།།

ལྷག་པའི་བསམ་པས་སྤངས་རྟོགས་རྩེར་ཕྱིན་ཏེ།།

བདུད་བཞིའི་དཔུང་ཚོགས་རྨེག་མེད་བཅོམ་ན་ཡང་།།

མུ་སྟེགས་རྒོལ་བས་བརྙས་ཚེ་བཟོད་འདི་མཚར།།

༢ གཉིས་པ་འབྱོར་པ་རྒྱ་ཆེ་བའི་རྒྱན་ནི། དཔེར་ན།

༈ འཇིག་རྟེན་སོ་སྐྱེའི་སྤྱོད་ཡུལ་ལས་འདས་པའི།།

རྣམ་དག་རྒྱལ་བའི་ཞིང་ཁམས་ལྟ་ན་སྡུག།

ཡེ་ཤེས་ཕུང་པོ་རྒྱལ་བ་སྲས་དང་བཅས།།

ངོ་བོ་གཅིག་ཏུ་འདྲེས་པའི་ངོ་མཚར་བརྗིད།།

གངས་རི་རྭ་བས་བསྐོར་བའི་ཞིང་ཁམས་དེར།།

རིན་ཆེན་ལས་གྲུབ་བསམ་ཡས་གཙུག་ལག་གི།

བཀོད་དང་ནང་གཏེར་སུས་ཀྱང་དཔག་མི་ནུས།།

ངོ་མཚར་ལྷ་ཡི་བསྟི་གནས་ཡིད་དུ་འོང་།།

འཆི་མེད་ལྟ་ན་སྡུག་པའི་གྲོང་ཁྱེར་དབུས།།

བཀོད་ལེགས་གཞལ་མེད་ཁང་བཟངས་རབ་ཏུ་བརྗིད།།

པུ་ལོ་མ་དགྲ་ལྷ་མོ་འཁོར་ཚོགས་བཅས།།

རྟག་ཏུ་གང་འདོད་དཔལ་ལ་ཡང་དག་རྩེན།།

རིན་ཆེན་དུ་མས་གཏམས་པའི་ཡིད་བཞིན་ནོར།།

ཟད་མེད་བང་མཛོད་དཔལ་ལ་རྟག་རོལ་ཅིང་།།

གཞན་ལ་འདོད་དགུའི་གྲུ་ཆར་འབེབས་བྱེད་པའི།།

མཆོད་སྦྱིན་བརྒྱ་པར་ས་སྐྱོང་འགྲན་ནུས་སུ།།

འ༽ ཉེར་གསུམ་པ་བསྙོན་དོར་གྱི་རྒྱན་ནི།

༄༅། །དངོས་པོའི་གནས་ལུགས་ ཡིན་པ་དེ་མིན་ཞེས་བསྙོན་ནས་ དོན་གཞན་ཆོས་དང་ཆོས་ཅན་གྱི་ངོ་བོ་ཅུང་ཟད་སྟོན་པ་སྟེ། འདིར་དབྱེ་བ་གསུམ་ལས།

༡ དང་པོ་ཆོས་ལ་བསྙོན་དོར་བ་ནི། དཔེར་ན།

༈ གནམ་བསྐོས་ཤཱཀྱའི་རྒྱལ་རིགས་ལས་འཕོས་པའི།།

ཟས་གཙང་སྲས་པོས་ཆོས་འཁོར་རྣམ་པ་གསུམ།།

སྐལ་ལྡན་རྣམས་ལ་བསྐོར་ཅེས་རབ་གྲགས་པ།།

མ་ཡིན་རྒྱལ་བའི་ཕྲིན་ལས་གྲངས་ལས་འདས།།

དུས་གསུམ་ཅིག་ཅར་གཟིགས་པའི་དྲང་སྲོང་ཆེ།།

སྟོབས་བཅུ་ཁོ་ན་མ་ཡིན་སྲིད་གསུམ་གྱི།།

འགྲོ་བ་ཀུན་ལས་རྣམ་པར་རྒྱལ་བྱེད་པས།།

སྟོབས་ཀྱི་ཁྱད་པར་གྲངས་མེད་ཡོད་པར་ངེས།།

ཞལ་གྱི་དཀྱིལ་འཁོར་དཀྱུས་རིང་འདྲེན་བྱེད་ཟུང་།།

ཁོ་ནས་རབ་ཏུ་མཛེས་ཞེས་གྲགས་པ་དེ།།

མ་ཡིན་ཚེམས་ཕྲེང་ཁུར་ཚོས་དམར་བ་སོགས།།

མཛེས་པའི་ཆོས་ཀྱི་བྱེ་བྲག་དུ་མ་སྣང་།།

བདག་ཉིད་ཆེན་པོས་རིས་མེད་འགྲོ་བ་ཀུན།།

སྐྱོབ་ཅེས་དམ་པ་རྣམས་ཀྱིས་ཆེར་སྒྲོགས་ཀྱང་།།

བདེན་མིན་ལུས་ཅན་གང་ལ་མོས་བྱེད་པ།།

དེ་ལ་སྐྱོབ་བྱེད་ལྷ་གཞན་མང་དུ་ཡོད།།

༢ གཉིས་པ་ཡུལ་ལ་བསྙོན་དོར་བ་ནི། དཔེར་ན།

༈ སྟོན་དུས་སྔོ་བསངས་ལྷ་ཡི་ལམ་གྱི་ངོས།།

ཆ་ཤས་རྫོགས་པའི་རྒྱུ་སྐར་མུ་ཁྱུད་འདི།།

ཀུན་ལ་བདུད་རྩི་སྟེར་བའི་རང་བཞིན་དུ།།

བརྗོད་མོད་བདག་གི་ཙིཏྟར་ཟུག་རྔུ་སྐྲུན།།

བཅུ་དྲུག་ལང་ཚོ་འཛིན་པའི་སེངྒེ་རྩེན།།

ལས་ཅན་རྣམས་ལ་ཕན་བདེའི་བདུད་རྩི་རུ།།

མཇལ་འདི་གནས་ལུགས་སྒྲིབ་པའི་མ་རིག་པ།།

རྣམས་ལ་རྟག་ཏུ་གཤེད་མའི་དགྲ་རུ་སྣང་།།

ལང་ཚོ་གསར་དུ་རྒྱས་པའི་དཔྱིད་དཔལ་འདི།།

རྐང་དྲུག་གཞོན་ནུ་རྣམས་ཀྱི་དགའ་སྟོན་ཅེས།།

ཀུན་གྱིས་གྲགས་ཀྱང་འདོད་ལྡན་བདག་ལ་ནི།།

མངོན་སུམ་ཡིད་ལ་མི་བཟོད་གདུང་བར་བྱེད།།

རིག་ལམ་གསར་འབྱེད་ཚད་མའི་བསྟན་བཅོས་འདི།།

ཐོས་ལྡན་རབ་ཏུ་དགའ་བའི་སྤྱོད་ཡུལ་ཞེས།།

སྨྲ་བར་ཟད་མོད་བདག་གི་ལྷའི་སྒྲོན་མེས།།

མཐོང་བ་ཙམ་གྱིས་གྲུབ་པས་དགའ་བ་ཅི།།

༣ གསུམ་པ་རང་བཞིན་ལ་བསྙོན་དོར་བ་ནི། དཔེར་ན།

༈ རྒྱལ་བ་ཀུན་གྱི་མཁྱེན་པའི་ཡེ་ཤེས་མཆོག།

ཀུན་ལ་སྩོལ་བ་ཟླ་མཛེས་མ་ཞེས་བོད།།

དོན་དུ་འདི་ནི་མ་ཡིན་སྲིད་གསུམ་གྱི།།

སྤོབས་པ་མ་ལུས་འཕྲོག་པའི་ཆོམ་ཀུན་ལགས།།

རབ་མཛེས་འདོད་འཇོའི་བུམ་བཟང་སྐེད་མེད་མ།།

འཛན་ཕོ་རྣམས་ཀྱི་ཡིད་ལ་བདེ་སྟེར་བའི།།

རང་བཞིན་ཉིད་དུ་བརྗོད་མོད་ངེས་དོན་དུ།།

སེམས་ལ་མི་བཟོད་སྡུག་བསྔལ་སྣ་ཚོགས་སྦྱིན།།

ལྷོ་ཡི་རླུང་བཞིན་དགའ་བ་གསར་རྒྱས་པ།།

བདུད་རྩི་ཟག་པའི་འོད་དཀར་ཅན་ཞེས་འདོད།།

དོན་གྱི་འདི་ནི་བདག་སྲོག་རབ་འཕྲོག་ཅིང་།།

ཡིད་མྱོས་དུག་གི་རང་བཞིན་ཅན་དུ་མཐོང་།།

སྔོན་གྱི་གནོད་སྦྱིན་ཁྱོད་ནི་འདོད་པའི་ནོར།།

གང་འདོད་ཡིད་ཀྱི་རེ་བ་སྐོང་བྱེད་པའི།།

བདག་པོར་ཀུན་གྱིས་གླེང་མོད་དོན་དུ་ནི།།

སྲིད་པའི་དཔལ་འབྱོར་མ་ལུས་འཕྲོག་པར་བྱེད།།

ཡ༽ ཉེར་བཞི་པ་སྦྱར་བའི་རྒྱན་ནི།

༄༅། །སྦྱར་བ་ནི་ རྗོད་བྱེད་ཚིག་གམ་སྒྲའི་གཟུགས་གཅིག་དང་ལྡན་པས་ བརྗོད་བྱའི་དོན་ཐ་དད་པ་དུ་མའི་དོན་སྟོན་པ་ཅན་ཏེ། འདིར་དབྱེ་བ་དགུ་ལས།

༡ དང་པོ་ཚིག་ཐ་དད་མིན་པའམ་གཅོད་མཚམས་ཐ་དད་མིན་པའི་སྦྱར་བ་ནི། དཔེར་ན།

༈ རབ་དཀར་དྲི་མེད་དྭངས་པའི་སྙིང་སྡུག་ཅན།།

མཐོང་མོད་ཀུན་ལ་དགའ་བདེའི་དཔལ་སྟེར་ཞིང་།།

གང་འདོད་རེ་བ་སྐོང་བའི་བདུད་རྩིའི་ཆར།།

འབེབས་བྱེད་མཚོ་བྱུང་ཡིད་ཀྱི་དཔལ་དུ་འཇེབས།།

ཀུན་དགའ་པདྨའི་ཟེའུ་འབྲུ་ལས་བལྟམས་ཤིང་།།

མི་བསྲུན་དགྲ་བགེགས་ཐམས་ཅད་དམ་ལ་བཏགས།།

ཕན་བདེའི་མཛད་ཕྲིན་རླབས་ཆེན་སྤེལ་མཛད་པའི།།

སྐྱེས་མཆོག་དེ་ལ་བདག་ཅག་སྙིང་ནས་འདུད།།

དྲི་མ་ཀུན་བྲལ་ཕན་བདེ་འབྱུང་བའི་གནས།།

རྟག་ཏུ་གཡོ་བ་མེད་ཅིང་དཔག་པར་དཀའ།།

འགངས་ཆེན་ནོར་གྱི་བང་མཛོད་སྤྱད་བྱའི་ཡུལ།།

ཟླ་མེད་དཔལ་ལ་ཀུན་གྱིས་བསྔགས་པར་འོས།།

སྲིད་གསུམ་ལུས་ཅན་ཀུན་གྱི་དགའ་བའི་གནས།།

ལང་ཚོའི་མཛེས་པ་ངོམ་པའི་གཟི་བརྗིད་ཅན།།

དབང་མེད་ཡིད་ཀྱི་ཤེས་པ་རབ་འཕྲོག་པའི།།

དཔལ་གྱི་བདག་ཉིད་ཀུན་གྱི་ཡིད་ཁར་འོང་།།

༢ གཉིས་པ་ཐ་དད་ཚིག་འདྲའི་སྦྱར་བ་ནི། དཔེར་ན།

༈ མཐའ་མེད་སྔོ་བསངས་ལྷ་ལམ་ཡངས་པ་ལས།།

ཆུ་འཛིན་དང་གྲོགས་ལྡིར་བའི་དབྱར་གྱི་རྔ་།།

སྙན་འཇེབས་རྒྱུད་མངས་དབྱངས་སུ་བྱས་པ་ལས།།

དགའ་བས་ཡིད་མྱོས་སྐལ་ལྡན་གར་གྱིས་བྲེལ།།

ལས་ཀྱི་རླུང་འཚུབ་དྲག་པོས་རྗེས་འདེད་ནས།།

དབང་མེད་མཁའ་ལ་ཤར་བ་སོས་ཀའི་ཟླ།།

མདུན་བློན་ངན་པས་བསྐུལ་བའི་ས་སྐྱོང་གིས།།

རྟག་ཏུ་བཟོད་མེད་འབངས་ལ་ཅིས་མི་འཚེ།།

ཕས་རྒོལ་གཡུལ་ལས་རྣམ་པར་རྒྱལ་བའི་མཐུ།།

ཕུན་ཚོགས་མངའ་བ་འཆི་མེད་དབང་པོ་མཆོག།

བདུད་བཞི་བཅོམ་ཞིང་སྤངས་རྟོགས་རྩེར་སོན་པ།།

སྟོབས་བཅུའི་བདག་ཉིད་ཆེན་པོར་འགྲན་དུ་ཅི།།

ལུས་ཅན་སྤྱི་མཐུན་བསོད་ནམས་ལས་བྱུང་བའི།།

གཙུག་རྒྱན་རོལ་པའི་གནས་ལ་རབ་འཕྲོ་བ།།

སྲིད་པའི་མིག་མཆོག་མཐའ་འཁོབ་མུན་པའི་སྨག།

ཅིག་ཅར་འཇོམས་པའི་བདག་ཉིད་ངོ་མཚར་ཆེ།།

༣ གསུམ་པ་བྱ་བ་ཐ་དད་མིན་པའི་སྦྱར་བ་ནི། དཔེར་ན།

༈ ཡིད་འོང་ཟུར་མིག་གཡོ་བའི་རང་བཞིན་ཅན།།

ཕྱི་ནང་ཐུན་མོང་བསྟེན་བྱར་གྱུར་པའི་ཡུལ།།

ངག་དབང་ལྷ་མོའི་ཚངས་དབྱངས་དྲུག་ཅུ་དང་།།

སྟོབས་མེད་མས་ཀྱང་གཞན་ཡིད་འཕྲོག་པར་བྱེད།།

འཁོར་གྱི་ཁྲོད་ན་གཟི་བརྗིད་མངོན་མཐོ་ཞིང་།།

འཇིགས་མེད་སྤོབས་པའི་ང་རོ་ཆེར་སྒྲོགས་པ།།

ཕས་རྒོལ་རབ་ཏུ་གནོན་པའི་རྟོག་གེ་དང་།།

གཉའ་རལ་ཅན་གྱིས་ཕ་རོལ་ཀླད་པ་འགེམས།།

སྐད་ཅིག་མི་བརྟན་གྱ་གྱུའི་རྣམ་འགྱུར་ཅན།།

རྟག་ཏུ་ཀུན་གྱི་ཡིད་ལ་འདོད་པའི་གཞི།།

ཆར་དུས་ཆུ་ཀླུང་རབ་ཏུ་རྒྱས་པའི་སྐད།།

བུ་མོས་མཛའ་བོ་བོས་པའི་གདུང་ཤུགས་གཡོ།།

རབ་མཛེས་ཆུ་གཏེར་ལས་འཁྲུངས་མཛུམ་འོད་འཕྲོ།།

ལང་ཚོའི་ཆ་ཤས་རྫོགས་པའི་བདུད་རྩི་ཅན།།

རྒྱལ་བ་ཀུན་གྱི་ཡུམ་གཅིག་དབྱངས་ཅན་དང་།།

མཚན་མོའི་ནོར་བུས་འགྲོ་བའི་མུན་པ་སེལ།།

༤ བཞི་པ་བྱ་བ་འགལ་མིན་གྱི་སྦྱར་བ་ནི། དཔེར་ན།

༈ འཁྲུལ་མེད་ཡི་གེའི་སྡེབ་སྦྱོར་རྣམ་དག་ཅིང་།།

སྙན་འཇེབས་གཞན་གྱི་ཡིད་དབང་འཕྲོག་པའི་ཉམས།།

དཎྜྻིའི་ལེགས་བཤད་ཟབ་མོ་ཐོས་བྱས་ནས།།

ཁོ་བོས་བློ་གསར་དགའ་བའི་གླུ་དབྱངས་རྩོམ།།

ཡིད་འོང་ཆགས་པ་གསར་དུ་རབ་འཕེལ་ཞིང་།།

བསིལ་ཞིང་འཇམ་པའི་རེག་བྱ་དང་ལྡན་པ།།

མ་ལ་ཡ་ཡི་རླུང་གཞོན་ལེགས་རྔུབ་སྟེ།།

བདག་གིས་དགའ་སྟོན་ས་གཞིའི་མགུལ་ནས་འཁྱུད།།

མཛེས་སྡུག་ལུས་ཀྱི་རྣམ་འགྱུར་སྟོང་ལྡན་ཞིང་།།

སྒྲ་འཛིན་ལམ་དུ་དགའ་བའི་དཔལ་སྟེར་བ།།

སྣ་ཚོགས་ཤིང་རྟའི་མགྲིན་གླུ་ཐོས་གྱུར་ཏེ།།

ཟླ་མཛེས་མ་ཡི་སྒྲ་དབྱངས་ཡིད་ལ་འཁོར།།

སྣ་ཚོགས་རིན་ཆེན་ནོར་གྱི་འབྱུང་གནས་ཅན།།

གང་འདོད་ཀུན་ལ་སྦྱིན་ཀྱང་ཟད་མཐའ་མེད།།

ཡོངས་འདུ་རོལ་པའི་གནས་ལ་མཐོང་གྱུར་ནས།།

ས་བཅུའི་དབང་ཕྱུག་ཞབས་ལ་གུས་པས་བཏུད།།

༥ ལྔ་པ་འགལ་བའི་ལས་ཅན་གྱི་སྦྱར་བ་ནི། དཔེར་ན།

༈ བྲི་གང་བྲལ་བའི་ཡོན་ཏན་རྫོགས་པའི་མཐུས།།

ཕན་བདེའི་འོད་ཟེར་ཀུན་ལ་ཁྱབ་མཛད་པ།།

སྣ་ཚོགས་ཤིང་རྟ་རི་རབ་བསྐོར་བས་བྲེལ།།

དོན་ཀུན་གྲུབ་པ་གཡོ་མེད་མཉམ་པར་བཞག།

རྣམ་དཀར་མཛེས་པའི་དཀྱིལ་འཁོར་ལྟ་ན་སྡུག།

ལུས་ཅན་ཀུན་ལ་བདུད་རྩིའི་དཔལ་སྟེར་བ།།

སྣར་མའི་བདག་པོ་ཀུན་གསལ་ལམ་དུ་བརྡལ།།

ངག་དབང་ལྷ་མོ་གདོད་མའི་དབྱིངས་སུ་གཤེགས།།

དྲི་ཞིམ་ཡིད་འོང་ལང་ཚོ་གསར་པའི་གཟུགས།།

མཐོང་བས་ལུས་ཀྱི་བ་སྤུ་གཡོ་བ་ཅན།།

དཔྱིད་དཔལ་གཞོན་ནུ་འཛིན་མའི་ངོས་སུ་འགྲེངས།།

དགའ་སྟོན་ས་གཞི་སྐྱེས་པའི་ཁྲོད་དུ་ཉལ།།

མཐོན་པོར་གནས་ཤིང་ཀུན་གྱིས་བཀུར་བའི་ཡུལ།།

ལེགས་བྱས་ཡོན་ཏན་ལྡན་པའི་གཉིས་སྐྱེས་དབང་།།

བདེ་འབྱུང་གཙུག་རྒྱན་མཁའ་ལ་རབ་ཏུ་རྒྱས།།

གཙང་སྦྲ་ཅན་གྱི་བྲམ་ཟེ་རིམ་བཞིན་ཉམས།།

༦ དྲུག་པ་ངེས་པ་ཅན་གྱི་སྦྱར་བ་ནི། དཔེར་ན།

༈ ལང་ཚོའི་འཁྲི་ཤིང་དང་འབྲེལ་བཅུད་འཛིན་གྱིས།།

བརྒྱན་ཅིང་དྲི་ངད་ལྡང་བའི་རང་བཞིན་ཅན།།

དགའ་བའི་པདྨ་ཅན་གྱི་ཆོས་དེ་ཉིད།།

བཞིན་བཟང་མ་ཡི་ལུས་ལ་ངེས་པར་གནས།།

ཡིད་དབང་འཕྲོག་པའི་རྒྱན་གོས་བཟང་པོ་ཡིས།།

ལེགས་བཅོས་འཛུམ་པའི་རྣམ་འགྱུར་སྟོན་བཞིན་དུ།།

དུས་ལས་ཡོལ་མེད་སྒྲ་སྙན་འཁྲོལ་བ་དེ།།

རྒྱལ་ཡུམ་ཤེས་རབ་ལྷ་མོ་ཁོ་ནར་ངེས།།

སྐད་ཅིག་གཡོ་འགུལ་མི་མངའ་ཀློང་ཡངས་ཤིང་།།

དཀོན་མཆོག་རིན་ཆེན་མ་ལུས་འབྱུང་བའི་ཁུངས།།

དྲི་མེད་དྭངས་པ་བདུད་རྩི་ཅན་གྱི་ཆོས།།

བདག་ཉིད་ཆེན་པོའི་ཐུགས་ལ་རབ་ཏུ་གནས།།

བྲི་གང་བྲལ་བའི་དཀྱིལ་འཁོར་ཡོངས་རྫོགས་ཤིང་།།

ཀུན་ལ་ཕན་བདེ་སྟེར་བའི་གཞི་རུ་ངོམ།།

མུན་པ་དྲུང་ནས་འབྱིན་པའི་མཐུ་མངའ་བ།།

རྡོ་རྗེ་དབྱིངས་ཀྱི་དབང་ཕྱུག་མ་ཡིན་སུ།།

༧ བདུན་པ་ངེས་པ་འགོག་པའི་སྦྱར་བ་ནི། དཔེར་ན།

༈ གང་འདོད་ཡིད་ཀྱི་རེ་བ་སྐོང་ནུས་པ།།

ལྷ་ཡི་ཧ་རི་ཙནྡན་འབའ་ཞིག་མཐོང་།།

འོན་ཀྱང་ཤཱཀྱའི་རིགས་ལས་རབ་འཕོས་པ།།

ཟས་གཙང་སྲས་པོ་ཡོད་ཅེས་ཚད་དུ་གྲགས།།

དྲན་པའི་ཀ་ཆེན་ངལ་བའི་མཐུ་མངའ་བ།།

སྨིན་ལེགས་འདོད་པའི་ཁྲོན་པ་ལས་གཞན་མེད།།

འོན་ཏེ་ཡལ་ག་ལྔ་དང་གཞོན་ནུ་ཡི།།

བརླ་ཡི་འཁྲི་ཤིང་འཇམ་པས་ངལ་བར་མཐོང་།།

ལུས་ཀྱི་བ་སྤུའི་འཁྲི་ཤིང་ཅིག་ཅར་དུ།།

གཡོ་བྱེད་དགའ་མའི་རེག་བྱ་ཁོ་ན་ཉིད།།

འོན་ཀྱང་ངན་སོང་གསུམ་གྱི་སྡུག་བསྔལ་ཀུན།།

ཡིད་ལ་གསར་དུ་དྲན་པ་རྣམས་ལའང་མཐོང་།།

མཉམ་མེད་ཟས་གཙང་སྲས་པོའི་བསྟན་པ་ལ།།

གནོད་བྱེད་དགྲ་བོ་ལྷས་བྱིན་ཁོ་ན་ཙམ།།

འོན་ཀྱང་སྙིགས་དུས་སྐྱེ་བོ་ལོག་རྟོག་དང་།།

འདོད་པའི་མེ་ཏོག་མདའ་ཡིས་འཚེ་བར་སྣང་།།

༨ བརྒྱད་པ་འགལ་མིན་གྱི་སྦྱར་བ་ནི། དཔེར་ན།

༈ གཙུག་ཕུད་ཅན་འདི་ཡིད་དགའ་འཕེལ་བའི་གཞི།།

འགྲོ་བའི་བླ་མ་ཕན་བདེ་འབྱུང་བའི་གཏེར།།

གཙུག་རྒྱན་བདུད་རྩིའི་རང་བཞིན་ཡིད་དུ་འོང་།།

འགྱུར་མེད་འཁོར་གྱི་ཁྲོད་དུ་རབ་ཏུ་མཛེས།།

འཕྲོག་བྱེད་ཕ་རོལ་འཇོམས་ལ་དབང་མཐོ་ཞིང་།།

འགྲོ་བའི་ཏོག་ཁྱོད་སྲིད་འདིར་སྙན་གྲགས་མཐོ།།

སྣ་ཚོགས་གཟུགས་ཅན་མཐུ་དཔལ་རྨད་དུ་བྱུང་།།

མི་ཡི་སེངྒེ་ཀུན་ལས་ལྷག་པར་བརྗིད།།

དབྱངས་ལྡན་ལུས་ཀྱི་རྣམ་འགྱུར་རབ་མཛེས་ཤིང་།།

མཚོ་བྱུང་རྒྱས་པའི་དཀྱིལ་འཁོར་རྣམ་པར་བཀྲ།།

མུན་པའི་དགྲ་བོ་ཡོལ་མེད་ངེས་འཕྲོ་ཞིང་།།

འདོད་འཇོ་མཆོག་དེ་སྐྱེ་དགུའི་དཔལ་དུ་ཤར།།

འགྲོ་བའི་སྒྲོན་མེ་སྲིད་གསུམ་དཔལ་དུ་ངོམ།།

གཡོ་མེད་ཟབ་རྒྱས་རིན་ཆེན་དུ་མའི་མཛོད།།

ཁ་ལོ་སྒྱུར་པ་ལྷག་བསམ་ཕན་བདེའི་དཔྱིད།།

མངོན་པར་མཐོ་བ་གཟི་བརྗིད་ལྟ་ན་སྡུག།

༩ དགུ་པ་འགལ་བ་ཅན་གྱི་སྦྱར་བ་ནི། དཔེར་ན།

༈ མཚོ་བྱུང་ཡིན་ཀྱང་ར་རིའི་གཟུགས་དང་བྲལ།།

དབྱངས་ལྡན་ཡིན་ཀྱང་གཞན་ཡིད་སླུ་བ་མེད།།

རྣམ་འགྱུར་ལྡན་ཡང་གཞན་ལ་ཚུལ་འཆོས་སྤངས།།

ལྷ་མོ་ཡིན་ཀྱང་རིགས་དྲུག་སེམས་ཅན་མིན།།

རལ་གྲི་ལྡན་ཡང་གཞན་སྲོག་གཅོད་མི་ཤེས།།

གླེགས་བམ་འཛིན་ཀྱང་གཟུགས་ཀྱི་ཕུང་པོ་མིན།།

ཆ་ཤས་རྫོགས་ཀྱང་བེམ་པོའི་སྐྱོན་མི་མངའ།།

མུན་སེལ་ཡིན་ཀྱང་ཆུར་སྒྲོགས་ཟུམ་མི་བྱེད།།

སྐྱེས་དགུའི་བདག་པོ་ཡིན་ཡང་གདོང་བཞི་བྲལ།།

བདེ་བྱེད་ཡིན་ཀྱང་འཕེལ་ཀ་ཅན་མི་མངའ།།

རྗེ་བོ་ཡིན་ཡང་བཅུ་གཉིས་མིག་མི་ལྡན།།

གཟི་བརྗིད་ལྡན་ཀྱང་ཀུ་མུད་ཟུམ་མི་ནུས།།

མགོན་པོ་ཡིན་ཀྱང་འཁོར་བའི་སྐྱོན་མ་མཆིས།།

མཉམ་པར་བཞག་ཀྱང་རྒྱུད་ལ་ཉོན་མོངས་མེད།།

ཕས་རྒོལ་རབ་ཏུ་གནོན་ཀྱང་ཁེངས་པ་བྲལ།།

འདོད་འཇོ་ཡིན་ཀྱང་གཏོང་ཕོད་སེམས་དང་ལྡན།།

ར༽ ཉེར་ལྔ་པ་ཁྱད་པར་བརྗོད་པའི་རྒྱན་ནི།

༄༅། །འབྲས་བུའི་ཡུལ་ཅན་གྱི་རྒྱུ་འགའ་ཞིག་ ཁྱད་འཕགས་ཕུལ་བྱུང་བསྟན་པའི་ཕྱིར་ ཡོན་ཏན་རིགས་བྱ་བ་རྫས་སོགས་དངོས་གང་ཞིག་ལ་ ཆེད་ཀྱིས་མ་ཚང་བ་ཉིད་དུ་སྟོན་པའི་ངག་སྟེ། འདིར་དབྱེ་བ་ལྔ་ལས།

༡ དང་པོ་ཡོན་ཏན་མ་ཚང་བའི་ཁྱད་པར་བརྗོད་པ་ནི། དཔེར་ན།

༈ དགེ་སྦྱོང་ཆེན་པོའི་ཐུགས་ཀྱི་ཡེ་ཤེས་ནི།།

རྩུབ་པ་མ་ཡིན་མཁྲེགས་མིན་རྣོ་བའང་མིན།།

དེ་ལྟ་ན་ཡང་བདུད་བཞིའི་དམག་གི་དཔུང་།།

མིང་གི་ལྷག་མ་ཙམ་དུ་བཅོམ་འདི་མཚར།།

ཀླུ་སྒྲུབ་ཡབ་སྲས་ཟུང་གི་མཁྱེན་རབ་མཆོག།

རབ་ཏུ་ཚ་བའི་འཁྱོག་འགྲོ་མི་ལྡན་ཅིང་།།

འོད་ཟེར་ཕྱོགས་བཅུར་འཕྲོ་བ་མ་ཡིན་ཀྱང་།།

མུ་སྟེགས་རྒོལ་བའི་རྣམ་དཔྱོད་མྱུ་གུ་སྲེག།

ཐུབ་པས་ཆོས་འཁོར་བསྐོར་བའི་ལེགས་བཤད་འདི།།

མངར་སྐྱུར་སིན་དྷུ་སྐྱེས་སོགས་མིན་མོད་ཀྱི།།

འགྲོ་ཀུན་དེ་ཡི་རྗེས་སུ་རབ་འཚངས་ཤིང་།།

སྒོ་གསུམ་ཚིམ་པའི་ཚུལ་འདི་ཨེ་མ་མཚར།།

རྒྱལ་བའི་གནང་བཀག་ཚུལ་ཁྲིམས་བསླབ་པ་མཆོག།

ཁ་ཟས་མིན་ལ་སྨན་ཡང་མ་ཡིན་མོད།།

དེ་ལྟ་ན་ཡང་ལུས་སྟོབས་ཆེར་རྒྱས་ཤིང་།།

བསོད་ནམས་གཟི་བརྗིད་འབར་བ་ངོ་མཚར་རྨད།།

༢ གཉིས་པ་རིགས་མ་ཚང་བའི་ཁྱད་པར་བརྗོད་པ་ནི། དཔེར་ན།

༈ སྐྱེད་བྱེད་སྨྲ་བའི་ཁྱུ་མཆོག་མ་ཡིན་ཅིང་།།

ངག་དབང་ལྷ་མོའི་མངལ་ལས་མ་སྐྱེས་ཀྱང་།།

དཎྜྻིའི་རྣམ་དཔྱོད་མེ་ཏོག་རབ་བཞད་ནས།།

ཀུན་དགའ་སྦྲང་རྩིའི་གླུ་དབྱངས་མགྲིན་པར་འཁྲིགས།།

ཚད་མའི་སྐྱེས་བུ་གཉའ་རལ་ཅན་གྱི་རིགས།།

མ་ཡིན་པུ་ལོ་མ་དགྲའི་རིགས་སུ་ཡང་།།

འཁྲུངས་པ་མིན་མོད་འོན་ཀྱང་གཟི་བརྗིད་ཀྱིས།།

ཕས་རྒོལ་རྣམ་པར་གནོན་ལ་རབ་ཏུ་དད།།

སྐྱབས་རྗེ་མཁན་པོ་འཕགས་ཡུལ་ཕྱོགས་གླང་དང་།།

ཆོས་གྲགས་རིགས་ལས་བྱུང་བ་མ་ཡིན་ཀྱང་།།

དགག་སྒྲུབ་ཚད་མའི་ལམ་སྲོལ་ཆེས་མཁས་པས།།

མཁས་རློམ་ཟིལ་གྱིས་མི་གནོན་རང་དབང་ཅི།།

ས་ཡི་ཚངས་པ་ལྷ་ཡི་ལྗོན་ཤིང་དང་།།

མཆོད་སྦྱིན་བརྒྱ་པའི་རིགས་ལས་མ་བརྒྱུད་ཀྱང་།།

རྟག་ཏུ་གཞན་ཕན་བྱ་བར་ཐུགས་སྤྲོ་སྟེ།།

རིས་མེད་ཀུན་ལ་འདོད་པའི་ཕུན་ཚོགས་སྟེར།།

༣ གསུམ་པ་བྱ་བ་མ་ཚང་བའི་ཁྱད་པར་བརྗོད་པ་ནི། དཔེར་ན།

༈ མཛེས་པའི་སྤྱན་ཟུར་འཁྱོག་པོས་མ་སྐུལ་ལ།།

རིན་ཆེན་ནོར་བུའི་རྒྱན་གྱིས་མ་ངོམ་ཞིང་།།

གསུང་དབྱངས་དྲུག་ཅུའི་དབྱར་རྔ་མ་སྒྲོགས་པར།།

བདག་ཡིད་དབང་མེད་འཕྲོག་པའི་ལྷ་མོར་འདུད།།

བྲི་ཀློག་རིག་པའི་གནས་ལ་མ་སློབ་ཅིང་།།

ཡི་དམ་བསྒྲུབས་པའི་ངལ་བ་མ་བྱས་ཀྱང་།།

སྣང་སྲིད་འཁོར་འདས་འདུས་པའི་ཆོས་མཐའ་དག།

ལྷག་མེད་ཅིག་ཅར་གཟིགས་པའི་བློ་གྲོས་རྒྱས།།

ཤེས་རིག་རྣམ་པར་བཀྲ་བའི་སྐྱེ་བོ་རྣམས།།

འགུགས་པའི་རྣམ་འགྱུར་མཛེས་སྡུག་སྣ་ཚོགས་དང་།།

གྱ་གྱུའི་དབྱངས་ཀྱིས་སྙན་པར་མ་བོས་ཀྱང་།།

པདྨའི་བཅུད་ལ་འཁོར་འགྲོ་བཞིན་དུ་འདུས།།

ངན་སྔགས་མཐུ་ཡིས་གཞན་ལ་འཚེ་བ་དང་།།

ཕས་རྒོལ་གནོན་པའི་ཐབས་ཚུལ་དུ་མ་ཡིས།།

གཡུལ་གཤོམ་མེད་ཀྱང་སློབ་དཔོན་དཔའ་བོ་ལ།།

དེང་དུས་མཁས་པ་ཡོད་དགུ་སྙིང་རྩ་འདར།།

༤ བཞི་པ་རྫས་མ་ཚང་བའི་ཁྱད་པར་བརྗོད་པ་ནི། དཔེར་ན།

༈ བཀོད་ལེགས་ལྟ་ན་སྡུག་པའི་ཁང་བཟངས་དང་།།

མི་ཟད་འདོད་དགུའི་དཔལ་གྱི་ནོར་དབེན་ཡང་།།

སྤྲང་འཁྱམས་རས་རྐྱང་འཛིན་པའི་ཚུལ་ཁོ་ནས།།

སྲིད་འདིར་སྙན་གྲགས་མཐོ་བ་ཐོས་པ་དགའ།།

རབ་དཀར་གདོང་བཞིའི་དཀྱིལ་འཁོར་དང་བྲལ་ཞིང་།།

འདྲེན་བྱེད་དབང་པོ་སྟོང་དང་མི་ལྡན་ཀྱང་།།

དྲན་པ་ཉེ་བར་བཞག་པའི་ཚུལ་ཙམ་གྱིས།།

ཆོས་ཀུན་མཉམ་པར་གཟིགས་པའི་ཚུལ་འདི་ཅི།།

གཡུལ་ངོར་འཇུག་པའི་དཔུང་ཚོགས་དམག་མེད་ཅིང་།།

གོ་མཚོན་འཕྲུལ་འཁོར་སྣ་ཚོགས་མ་མཆིས་ཀྱང་།།

ཇི་མི་སྙམ་དུ་བཟོད་པའི་ངང་ཚུལ་གྱིས།།

བདུད་བཞི་བཅོམ་མཁས་ཟས་གཙང་སྲས་པོར་འདུད།།

མཛེས་པའི་མུ་ཏིག་དོ་ཤལ་ཕྲེང་བ་དང་།།

དར་ཟབ་གོས་དང་དཔལ་གྱི་དུམ་བུ་སོགས།།

དྲི་བཟང་འཆང་བ་མེད་ཀྱང་སྐྱེ་བོ་རྣམས།།

ལྟ་བས་ཆོག་མི་ཤེས་པ་ཅི་ཞིག་ལགས།།

༥ ལྔ་པ་རྒྱུ་མ་ཚང་བའི་ཁྱད་པར་བརྗོད་པ་ནི། དཔེར་ན།

༈ ལང་ཚོའི་དཔལ་དང་ལུས་ཀྱི་སྟོབས་ཉམས་ཤིང་།།

གནས་མལ་ལོངས་སྤྱོད་ཤིན་ཏུ་ཕོངས་ན་ཡང་།།

མཁས་གྲུབ་ལྷུན་པོའི་རྩེར་སོན་མི་ལ་རྗེ།།

ཕྱོགས་བཅུའི་རྒྱལ་བ་རྣམས་ཀྱི་ཡིད་དབང་འཕྲོག།

ལོ་དྲུག་དཀའ་ཐུབ་ངལ་བས་ཀེང་རུས་སུ།།

གྱུར་ཞིང་འདེགས་འཇོག་ལྟ་ཅི་ཟས་ཀྱང་དབེན།།

འོན་ཀྱང་སླུ་མེད་ཤཱཀྱའི་ཁྱུ་མཆོག་གིས།།

བདུད་བཞིའི་དཔུང་ཚོགས་མ་ལུས་ཟིལ་གྱིས་གནོན།།

སྒྱུ་རྩལ་སྟོབས་ཤུགས་ལ་སོགས་ཆེས་ཕྲ་ཞིང་།།

བཅོས་མའི་རྒྱུད་ལྡན་འཆང་ཞིང་རྟེན་དམན་ཡང་།།

མ་བཅོས་ངང་གིས་བྱུང་བའི་ཞལ་དཀྱིལ་འདིས།།

སྲིད་གསུམ་དཔལ་གྱི་ཕུང་པོ་འཕྲོག་པར་བྱེད།།

ཆ་ཤས་རིམ་པར་འཛད་པའི་རང་བཞིན་ཅན།།

ནག་ནོག་རི་བོང་གཟུགས་ཀྱིས་འགྲིབས་གྱུར་པ།།

དེ་ལྟ་ན་ཡང་བདུད་རྩི་འཛག་པ་ཅན།།

ཟླ་བས་འགྲོ་ཀུན་ཡིད་དགའ་འཕེལ་བར་བྱེད།།

ལ༽ ཉེར་དྲུག་པ་མཚུངས་སྦྱོར་གྱི་རྒྱན་ནི།

༄༅། །དངོས་པོ་གང་ཞིག་གི་དོན་ བརྗོད་པར་འདོད་པའི་དབང་གིས་དེ་དང་ཆ་འདྲ་བའི་ཡོན་ཏན་ཏེ་ ཆོས་བཟང་ངན་བརྗོད་དོན་ཁྱད་པར་ཆེ་ཡང་མཚུངས་པ་ལྟར་བྱས་ཏེ་ བསྟོད་པའམ་སྨད་པའི་དོན་དུ་བསྒྲགས་པ་སྟེ། དབྱེ་བ་གཉིས་ལས།

༡ དང་པོ་བསྟོད་པའི་མཚུངས་སྦྱོར་ནི། དཔེར་ན།

༈ འཕགས་ཡུལ་ཨ་ཤོ་ཀ་དང་བསིལ་ལྡན་གྱི།།

སྲོང་བཙན་རྗེ་དང་འཆི་མེད་རྒྱལ་པོ་དང་།།

དེང་དུས་གནམ་བསྐོས་མི་ཡི་དབང་ཕྱུག་ཀྱང་།།

ཟླ་མེད་སྙན་པའི་གྲགས་པ་ཕྱོགས་ཀུན་བརྡལ།།

རྟག་སྡོད་འོད་དཀར་ཅན་དང་དཔྱིད་ཀའི་དཔལ།།

རྣམ་གྲོལ་ཟླ་མཛེས་མ་དང་དྲི་ཟའི་གླུ།།

ཀུན་གྱི་ཡིད་ལ་དགའ་བའི་བདུད་རྩི་ཞེས།།

སྐྱེ་རྒུས་མགྲིན་ལམ་གཅིག་ནས་དབྱངས་སུ་སྒྲོགས།།

དག་པའི་ཞིང་དུ་ས་བཅུའི་དབང་ཕྱུག་དང་།།

དྷ་ན་ཀོ་ཤའི་པདྨ་འབྱུང་གནས་མཆོག།

ད་ལྟ་དེ་ཡི་བསྟན་འཛིན་སྐྱེས་བུ་རྣམས།།

མཛད་པའི་ཕྲིན་ལས་རྣམ་བཞི་མངོན་པར་མཐོ།།

སྔ་འགྱུར་ཀློང་ཆེན་ས་སྐྱ་པཎྜྻི་ཏ།།

བཀའ་བརྒྱུད་མཁས་གྲུབ་རྩེ་མོ་མར་མི་དྭགས།།

ཞྭ་སེར་བསྟན་པའི་མངའ་བདག་ཙོང་ཁ་པ།།

འཆད་རྩོད་རྩོམ་པའི་ཕྲིན་ལས་རྣམ་ཐར་མཛེས།།

༢ གཉིས་པ་སྨད་པའི་མཚུངས་སྦྱོར་ནི། དཔེར་ན།

༈ རོལ་པའི་གནས་ལ་འཆར་བའི་འོད་དཀར་ཅན།།

སྐྱེ་དགུའི་ཚེ་སྲོག་ལང་ཚོ་མཛེས་པའི་དཔལ།།

དཔྱིད་ཀའི་མེ་ཏོག་ཆར་ལྡན་དུས་ཀྱི་ཆུ།།

སྐད་ཅིག་རྣལ་དུ་མི་གནས་འཕེལ་འགྲིབ་མང་།།

བསླབ་གསུམ་ཚུལ་ཁྲིམས་བྲལ་བའི་སྡོམ་བརྩོན་དང་།།

ཉམས་རྟོགས་ཡོན་ཏན་ཕོངས་པའི་གྲུབ་བརྫུས་ཅན།།

ལོག་པར་འཁྲིད་པའི་མཁས་རློམ་བཤེས་གཉེན་བཅས།།

གནས་སྐབས་གོང་དུ་བཀུར་ཀྱང་མཐའ་མར་ཕུང་།།

འཕྱོན་མའི་ཡིད་དང་གྱ་གྱུ་ནམ་མཁའི་གློག།

ལྷ་རྒྱལ་མཚོན་ཆ་རླུང་གསེབ་མར་མེ་རྣམས།།

རེ་ཞིག་མཛེས་ཆོས་གཅིག་ཏུ་སྣང་ན་ཡང་།།

སྐད་ཅིག་མི་གནས་གཡོ་ཕྱིར་ཡིད་རྟོན་ཅི།།

ལས་འབྲས་ལོག་པར་ལྟ་བའི་སློབ་མ་དང་།།

བློ་གཏད་མེད་པའི་གསར་འགྲོགས་མཛའ་ན་མོ།།

མཛེས་པའི་རི་མོ་བཀྲ་བ་དབང་པོའི་གཞུ།།

མཚུངས་ཀྱང་དོན་ལ་སྙིང་པོ་ཅི་ཞིག་མཆིས།།

ཤ༽ ཉེར་བདུན་པ་འགལ་བའི་རྒྱན་ནི།

༄༅། །བརྗོད་དོན་གང་ལ་བྱ་བ་ལ་སོགས་པ་འགལ་བ་དུ་མ་འགྲོགས་ཀྱང་སྐྱོན་མེད་པར་ཁྱད་པར་བརྗོད་པ་སྟེ། དབྱེ་བ་དྲུག་ལས།

༡ དང་པོ་གཞི་ཐ་དད་པའི་བྱ་བ་འགལ་བ་ནི། དཔེར་ན།

༈ ཤཱཀྱའི་ཁྱུ་མཆོག་མྱ་ངན་འདས་པའི་འོག།

ཉན་ཐོས་དགྲ་བཅོམ་སྡུག་བསྔལ་གྱིས་གཟིར་ནས།།

གདུང་ཤུགས་དྲག་པོས་བོས་ལ་བདུད་སྡེ་རྣམས།།

ལངས་ཏེ་རབ་ཏུ་དགའ་བའི་གླུ་དབྱངས་ལེན།།

འཇམ་དབྱངས་ལྷ་རུ་ཞེན་པའི་སྐྱེས་བུ་རྣམས།།

ཟབ་གསལ་མྱུར་བའི་བློ་གྲོས་ཅི་ཡང་འཕེལ།།

དབང་ཕྱུག་བྱེད་པོར་འཛིན་པའི་མུ་སྟེགས་དག།

གནས་ལུགས་བལྟ་བའི་རྣམ་དཔྱོད་རིམ་བཞིན་ཉམས།།

བསིལ་ལྡན་དུས་སུ་ཆུ་ལོག་འཇིགས་པ་ཡི།།

དྭོགས་བྲལ་གསེར་མིག་ཅན་རྣམས་སྤྲོ་ཉམས་རྒྱས།།

གཙུག་ཕུད་ཅན་རྣམས་ཆུ་འཛིན་དབྱར་རྔ་སོགས།།

བྲལ་བས་མྱ་ངན་མ་གཏོགས་འདོད་ཉམས་ཅི།།

རང་རྒྱུད་བདུད་ཀྱིས་བརླམས་པའི་སྐྱེ་བོ་རྣམས།།

མཚམས་མེད་ལྔ་ཡི་ལས་ལ་རབ་ཏུ་སྤྲོ།།

མན་ངག་གནད་དུ་དྲིལ་བའི་བཤེས་གཉེན་ཀུན།།

མི་དགེའི་ཆོས་ལ་ཞེན་པའི་སྣང་བ་འགོག།

༢ གཉིས་པ་གཞི་གཅིག་ཡོན་ཏན་འགལ་བ་ནི། དཔེར་ན།

༈ ཡོན་ཏན་རྒྱ་མཚོའི་ཞལ་སྒོ་ལས་གསུངས་པའི།།

ཟབ་རྒྱས་ཆོས་འཁོར་རྣམ་པ་གསུམ་གྱི་སྒྲས།།

སྐལ་ལྡན་འཁོར་བཟང་རྣམ་དཀར་དགེ་བའི་ཚོགས།།

གསར་དུ་བསྐྲུན་ཅིང་བདུད་དཔུང་སྙིང་རྩ་གས།།

དྲི་ཞིམ་ལྷོ་ཡི་རླུང་གཞོན་གསར་པ་ཡིས།།

ཆར་དུས་དྲོད་ཀྱིས་གདུངས་པའི་སྐྱེ་བོ་རྣམས།།

ལུས་ལ་རེག་པས་བསིལ་ཞིང་ཁྱོ་བྲལ་བདག།

ཡིད་ལ་མི་བཟོད་ཚ་བ་སྐྱེད་པར་བྱེད།།

དགུང་སྔོན་ལྷ་ཡི་ལམ་ལ་གློ་བུར་དུ།།

ལྡིར་བའི་དབྱར་རྔས་ལུས་ཅན་སྐྲག་གྱུར་ཚེ།།

རྟག་ཏུ་འདོད་ལ་བརྐམས་པའི་མགྲིན་སྔོན་རྣམས།།

དགའ་བས་ཟློས་གར་བསྒྱུར་ཅིང་ཅ་ཅོ་སྒྲོགས།།

འཁྲིག་དུས་མཁའ་ལ་ཤར་བའི་ཀུན་ཕན་གྱི།།

འོད་ཀྱིས་ལང་ཚོ་གཞོན་ནུ་ཕོ་མོ་རྣམས།།

ཆགས་པའི་ཁ་སྦུབས་གྲོལ་ཞིང་འདབ་སྟོང་ནི།།

སྐད་ཅིག་དབང་མེད་རབ་ཏུ་ཟུམ་པར་བྱེད།།

༣ གསུམ་པ་རྫས་འགལ་བ་ནི། དཔེར་ན།

༈ ལང་ཚོ་ཤིན་ཏུ་ཕྲ་ཞིང་གསུང་དབྱངས་མཐོ།།

རྣམ་དཔྱོད་རབ་རྣོ་བརྩེ་བའི་ཐུགས་རྒྱུད་འཇམ།།

ཉོན་ཟད་རྣམ་དཀར་འཕེལ་བའི་ལེགས་བཤད་ཀྱིས།།

སྐལ་ལྡན་ཡིད་ལ་དགའ་བ་ཅིས་མི་བྱེད།།

འཛུམ་ཞལ་རབ་ཏུ་དཀར་ཞིང་མགོར་ཉལ་ནག།

མཆུ་སྒྲོས་དམར་ཀྱང་འདོད་པའི་ཁྲོན་པ་སྔོ།།

འཁྱོག་མེད་གཟུགས་ཉིད་དྲང་ཡང་གཡོ་སེམས་ཅན།།

ལུས་ཕྲས་བསླུ་མ་ཐུབ་པའི་སྐྱེས་པ་སུ།།

མཁྱེན་པའི་ཡེ་ཤེས་ཕྱུག་ཀྱང་རྒྱགས་པ་དབེན།།

རྒྱལ་ཀུན་ཡབ་ཏུ་གྱུར་ཀྱང་གཞོན་ནུའི་ཚུལ།།

སྐུ་ལ་མཚན་དཔེས་མཛེས་ཀྱང་ངོམ་པའི་སེམས།།

བྲལ་བའི་ཤེས་རབ་འཁོར་ལོར་མི་འདུད་ཅི།།

ཉོན་མོངས་རབ་ཏུ་ཟད་ཀྱང་ཤེས་རབ་རྒྱས།།

སྲིད་ལམ་དོར་ཞིང་དམ་པའི་ཆོས་ལམ་བླངས།།

ཡེ་ནས་རང་དོན་ཆུང་ཞིང་བསྟན་འགྲོ་ཡི།།

དོན་ཆེན་སྒྲུབ་པའི་བླ་མས་སུ་མི་སྐྱབས།།

༤ བཞི་པ་རྫས་དང་ལས་འགལ་བ་ནི། དཔེར་ན།

༈ འདབ་བརྒྱའི་བཞིན་ལ་འཁོར་འགྲོའི་འདྲེན་བྱེད་ཟུང་།།

བྱི་རུའི་མཁུར་ཚོས་དབང་གཞུའི་སྨིན་མ་བཀྲ།།

ས་འཛིན་གཟུགས་ལ་ཙནྡན་དྲི་འཐུལ་བ།།

མཛེས་མས་བརཏལ་ཕོད་རྣམས་ཀྱི་ཡིད་གདུང་བྱེད།།

ནམ་མཁའི་ཐུགས་ལ་དྲི་མེད་ཟླ་བའི་བློ།།

སྤྲིན་གྱི་གཙུག་ཕུད་ཉི་མའི་གཟི་བརྗིད་ཅན།།

རྒན་པོའི་ཐིག་གི་བླ་གོས་མཛེས་ཀླུབས་པ།།

འཇིག་རྟེན་མགོན་པོས་བདུད་ཀྱི་སྣང་བ་འགོག།

གངས་རིའི་སྐུ་དང་གཉིས་སྐྱེས་དབང་པོའི་ཞལ།།

པུཎྜྻ་རི་ཀཱའི་ཚེམས་ཕྲེང་ཆུ་སྐྱེས་མིག།

སྐར་ཚོགས་རྣམ་པར་བཀྲ་བའི་མཚན་དཔེ་ཅན།།

ཚངས་པའི་སྲས་མོས་ཉོན་མོངས་ཅི་ཕྱིར་བསྲེགས།།

ལྷུན་པོའི་གཟུགས་སྐུ་རླབས་ཕྲེང་ཅན་གྱི་ཐུགས།།

སྤྲིན་གྱི་མྱུ་གུའི་ལེགས་བཤད་དབྱར་རྔའི་གསུང་།།

ཐུན་མཚམས་ན་བཟའ་འཆང་བའི་དགེ་སྦྱོང་གིས།།

བདུད་བཞིའི་སྙིང་ལ་ཟུག་རྔུ་སྟེར་མིན་ནམ།།

༥ ལྔ་པ་གཞི་གཅིག་གི་བྱ་བ་འགལ་བ་ནི། དཔེར་ན།

༈ རྒྱལ་བའི་ལུང་གིས་ཟིན་པའི་སྐྱེས་བུ་མཆོག།

འཕགས་ཡུལ་མཁས་པའི་རྩེ་མོ་ཀླུ་སྒྲུབ་ཀྱི།།

མཁྱེན་རབ་སྣང་བྱེད་འོད་ཀྱིས་མ་རེག་ཀྱང་།།

མཁས་རློམ་མཐའ་དག་ཟིལ་གྱིས་གནོན་པར་བྱས།།

དབྱངས་ཅན་ཁྱོད་ཀྱི་ཡལ་ག་ལྔ་པའི་རྩེར།།

འཆང་བའི་རྒྱུད་མང་དབྱངས་སུ་སྒྲོགས་པའི་སྒྲ།།

ཀུན་དཀྲིས་རྣ་བའི་ལམ་དུ་མ་བགྲོད་ཀྱང་།།

སྐད་ཅིག་མི་བཟོད་ཟུག་རྔུས་མནར་བར་གྱུར།།

རྒྱལ་བ་ཀུན་གྱི་མཁྱེན་པའི་རྩེར་སོན་པ།།

ཟུར་ཕུད་ལྔ་པའི་རལ་གྲི་ནམ་མཁའི་ཐོག།

ཕས་རྒོལ་རྣམས་ཀྱི་མགོ་ལ་མ་འབེབས་ཀྱང་།།

ཉོན་མོངས་དགྲ་བགེགས་ཐམས་ཅད་ཐལ་བར་བརླགས།།

ལེགས་པའི་ཡོན་ཏན་ཐམས་ཅད་འབྱུང་བའི་གནས།།

འཇིག་རྟེན་འདྲེན་པའི་སྤངས་རྟོགས་ཕུན་ཚོགས་ཀྱི།།

མཚོན་ཆས་ལོག་འདྲེན་ཚོགས་ལ་མ་བསྣུན་ཀྱང་།།

བདུད་བཞིའི་དཔུང་ཚོགས་མིང་གི་ལྷག་མར་བྱས།།

༦ དྲུག་པ་སྦྱར་བའི་འགལ་བ་ནི། དཔེར་ན།

༈ དགའ་ལྡན་ལྷ་ཡི་ལམ་ནས་རབ་བསྐྱོད་ཅིང་།།

སྐྱེ་འགྲོ་ཀུན་ལ་ཕན་བདེ་སྟེར་བའི་གཞི།།

སུས་ཀྱང་རྫི་མེད་གཟི་བརྗིད་ལྡན་པ་ཡང་།།

འཛམ་གླིང་འདི་ནས་གཤེགས་པའི་ཚུལ་ལ་གཟིགས།།

ངོགས་ཅན་ལས་འཁྲུངས་དཀྱིལ་འཁོར་རབ་བཀྲ་བ།།

བདུད་རྩིའི་དགའ་སྟོན་སྩོལ་བའི་ཕྲིན་ལས་ཅན།།

གླིང་ཕྲན་གཞན་ལའང་བརྟེན་པའི་སྔོན་བྱུང་གཏམ།།

འཇིག་རྟེན་འདི་ན་གྲགས་པའི་ངོ་མཚར་མཐོ།།

སྙན་གྲགས་ཤིན་ཏུ་མཐོ་བ་སྣ་ཚོགས་གཟུགས།།

ཕས་རྒོལ་རྣམ་པར་གནོན་ལ་མཐུ་ཆེ་ཡང་།།

ཡ་མུ་ནཱ་ཡི་སྤུན་ཟླའི་གཞན་དབང་ཅན།།

དེ་ལ་ཡིད་རྟོན་བྱེད་པའི་ལུས་ཅན་སུ།།

རབ་ཏུ་དཀར་བའི་དཀྱིལ་འཁོར་དྲི་མ་མེད།།

རིས་མེད་འགྲོ་བ་ཀུན་ལ་བདུད་རྩི་སྟེར།།

རྣམ་པར་བཀྲ་བའི་འོད་སྟོང་འཕྲོ་བ་ཡིས།།མི་མཐུན་སྨག་གི་སྤོབས་པ་ཟུམ་པར་བྱེད།།

ས༽ ཉེར་བརྒྱད་པ་སྐབས་མིན་བསྟོད་པའི་རྒྱན་ནི།

༄༅། །བསྟོད་ཡུལ་དེར་ བསྟོད་པའི་སྐབས་བབ་མིན་ཡང་རང་གི་གནས་སྐབས་ཀྱི་འདོད་པ་དང་བསྟུན་ནས་བསྔགས་པ་སྟེ། དཔེར་ན།

༈ འཆར་ནུབ་ངོ་བསྲུང་ཁྲལ་མིན་རང་དབང་ཅན།།

གཞན་ཕན་བྱ་བ་འབད་མེད་ལྷུན་གྱིས་གྲུབ།།

རེས་མོས་རྒྱུ་སྐར་ལམ་ལ་ཤར་བ་ཡི།།

ཉི་ཟླ་ཟུང་གི་ངང་ཚུལ་ཡིད་དུ་འོང་།།

མཆོག་དམན་ཀུན་ལ་དྲིན་གཟོ་མི་དགོས་ཤིང་།།

འོ་མའི་ཆུ་གཏེར་ཟབ་མོ་ཉམས་དགའ་བར།།

རྟག་ཏུ་གནས་པ་གཉིས་སྐྱེས་ངང་པའི་ཚོགས།།

རྩེ་དགར་རོལ་པའི་ཚུལ་འདི་སྙིང་ལ་སྡུག།

གནས་མལ་ལོངས་སྤྱོད་གཞན་ལ་མི་རེ་བར།།

སྩོལ་མེད་དཔྱིད་དཔལ་གཞོན་ནུའི་བཅུད་ཀྱིས་འཚོ།།

བར་སྣང་ཁམས་སུ་དགའ་བའི་གླུ་དབྱངས་ཀྱིས།།

བྲེལ་བའི་སྦྲང་རྩིའི་བརཏལ་ཞུགས་ཅིས་མི་དགའ།།

ཆུང་ངུའི་དུས་ནས་མཁར་འགྲོ་གོམས་པ་ཡིས།།

ངལ་མེད་ལྟོ་གོས་ལ་སོགས་མི་དགོས་པར།།

ཡུད་ཀྱིས་འདོད་པའི་གནས་སུ་བགྲོད་བྱེད་པའི།།

ཨེ་མ་འདབ་མའི་ཤིང་རྟ་སྐལ་བ་བཟང་།།

ཧ༽ ཉེར་དགུ་པ་ཟོལ་བསྟོད་ཀྱི་རྒྱན་ནི།

༄༅། །ཡུལ་གང་ལ་བརྗོད་ཚིག་གི་རྣམ་པ་སྨད་པ་བཞིན་བྱས་ཏེ་དོན་ལ་བསྟོད་པར་བྱས་ནས་བརྗོད་ཚུལ་སྐྱོན་ལྟར་སྣང་ཡང་ངོ་བོ་ལ་ཡོན་ཏན་ཐོབ་པ་ཞིག་སྟེ། འདི་ལ་དབྱེ་བ་གསུམ་ལས།

༡ དང་པོ་མཐུ་ཕུན་ཚོགས་ཀྱི་ཟོལ་བསྟོད་ནི། དཔེར་ན།

༈ ལྷ་མོས་རྒྱུད་མང་དབྱངས་སུ་བྱས་པ་ཡིས།།

འགྲོ་བ་ཀུན་གྱི་ཡིད་དབང་འཕྲོག་བྱེད་ན།།

འཕགས་ཡུལ་མཁས་པའི་དབང་པོ་དཎྜྻི་ཡིས།།

སྙན་ཚིག་གླུ་དབྱངས་སྤེལ་ལ་མཚར་དུ་ཅི།།

ས་བཅུའི་དབང་ཕྱུག་དག་པའི་ཞིང་མཆོག་ཏུ།།

གཤེགས་ཀྱང་རིས་མེད་ཀུན་ལ་ཐུགས་རྗེས་གཟིགས།།

ས་ཡི་ཚངས་པ་ཁྱོད་ཀྱིས་འབངས་རྣམས་ལ།།

རྟག་ཏུ་བྱམས་བརྩེས་སྐྱོང་ལ་རྒྱགས་མི་འཚལ།།

ལེགས་བཤད་ཀུན་གྱི་འབྱུང་གནས་ཐུབ་དབང་གིས།།

བདུད་བཞིའི་དཔུང་ཚོགས་ལྷག་མེད་བཅོམ་མཛད་ན།།

བདེན་གཉིས་ཅིག་ཅར་གཟིགས་པའི་འཕགས་པ་ལྷས།།

མུ་སྟེགས་རྟ་དབྱངས་བཏུལ་ལ་ཡ་མཚན་ཅི།།

མཚོ་སྐྱེས་རྒྱལ་པོས་དམ་ཉམས་སྡེ་བརྒྱད་རྣམས།།

འདེགས་འཇོག་གཡོ་འགུལ་ཙམ་མེད་འགོག་ནུས་ན།།

སྦས་པའི་རྣལ་འབྱོར་ཆེན་པོའི་རིགས་སྔགས་ཀྱིས།།

ནད་མུག་འཁྲུག་རྩོད་འགོག་ལ་སྙེམས་མ་མཛད།།

༢ གཉིས་པ་དཔའ་བ་ཕུན་ཚོགས་ཀྱི་ཟོལ་བསྟོད་ནི། དཔེར་ན།

༈ ལུང་རིགས་ཤིན་ཏུ་ཕྱུག་པའི་འཕགས་པ་ལྷས།།

མུ་སྟེགས་རྒོལ་བ་རྟ་དབྱངས་ཚར་བཅད་ནས།།

མི་འདོད་བཞིན་དུ་ནང་པའི་གྲུབ་མཐའ་ལ།།

ཚིག་བཙན་དབང་གིས་བཅུག་པ་ཇི་ལྟར་རིགས།།

དུས་གསུམ་མཁྱེན་པ་ཤཱཀྱའི་ཁྱུ་མཆོག་གིས།།

འདོད་པའི་མདའ་དང་བདུད་བཞི་འཁོར་དང་བཅས།།

མིང་གི་ལྷག་མ་ཙམ་དུ་བཅོམ་མཛད་པ།།

སྙིང་བརྩེའི་ཐུགས་ཀྱིས་དེ་ལྟར་འོས་སམ་ཅི།།

མཁར་ཉལ་འདོད་པ་འཇོ་བའི་ས་བརྟོལ་གྱི།།

ཕུན་ཚོགས་དཔལ་རྣམས་དབང་མེད་ཅིག་ཅར་དུ།།

འཕྲོག་ཅིང་བདག་གིར་བཟུང་བའི་དབྱངས་ཅན་མ།།

ཁྱོད་ཀྱིས་མཛད་ཚུལ་འདི་ལྟར་རིགས་སམ་ཀྱེ།།

མང་ཐོས་གྲུབ་མཐའ་སྨྲ་བ་བརྒྱ་ཕྲག་གི།

རྣམ་དཔྱོད་གཅིག་ཏུ་སྤུངས་པའི་ཀཻ་ལ་ཤ།།

འཕགས་ཡུལ་མཁས་གྲུབ་རྩེ་མོ་ཀླུ་སྒྲུབ་ཀྱི།།

ཤེས་པ་གཅིག་གིས་བཤིགས་དེས་ཁྱོད་ལ་ཅི།།

༣ གསུམ་པ་སྦྱར་བའི་ཟོལ་བསྟོད་ནི། དཔེར་ན།

༈ ཐོས་ལྡན་ཁྱོད་ཀྱིས་མཛུམ་ཞལ་དངོས་མཐོང་བའི།།

མཚོ་བྱུང་ཀུན་གྱི་ཐུན་མོང་ཉིད་གྱུར་ནས།།

ཅི་སླད་ཁྱོད་ཀྱི་ཡིན་ཅེས་སྨྲ་བ་ནི།།

བདག་གིར་འཛིན་པའི་ཁེངས་པ་བྱེད་རིགས་སམ།།

ས་ཡི་ཚངས་པ་ཁྱོད་ཀྱི་བཙུན་མོ་ཡི།།

མཛེས་ཆོས་པདྨའི་བཅུད་ལ་སྤྱོད་པ་ཡིས།།

མཐོང་ཐོས་དྲན་རེག་སྐྱེ་བོ་ཡིད་འཕྲོག་སྙམ།།

རྒྱགས་པའི་རྩེ་མོར་འཛེགས་པ་འོས་མ་ཡིན།།

ཀུན་གྱི་སྤྱི་མཐུན་རོལ་གནས་བཅུད་འཛིན་འདི།།

ས་སྐྱོང་ཁྱོད་ཀྱིས་བདག་ཏུ་དབང་བྱས་པ།།

ངོམ་པར་མི་རིགས་རྡུལ་ཕྲན་གཅིག་གི་སྟེང་།།

ཞིང་ཁམས་གྲངས་མེད་འཛིན་པའི་རྒྱལ་སྲས་ཡོད།།

དགག་སྒྲུབ་གཡུལ་ངོར་གཞུག་ཆེད་ཉིན་མཚན་དུ།།

སྣ་ཚོགས་གཟུགས་ལ་བསྟེན་པའི་དཀའ་སྤྱད་བྲེལ།།

ངལ་བ་དུ་མས་བསྒྲུབས་པའི་རྟ་དབྱངས་ཀྱི།།

རྣམ་དཔྱོད་དེ་ལ་ངོ་མཚར་འཛིན་ནམ་ཅི།།

ཨ༽ སུམ་ཅུ་པ་ངེས་བསྟན་གྱི་རྒྱན་ནི།

༄༅། །གལ་ཏེ་བསྟན་བྱ་ལས་གཞན་པའི་དོན་གྱི་འཇུག་པ་འཇིག་རྟེན་ལ་གྲགས་པ་གཅིག་ འདོད་བྱའི་ཕན་གནོད་ཀྱི་འཇུག་པ་གང་རུང་གི་མཚོན་དོན་དུ་བསྟན་པ་སྟེ། དབྱེ་བ་གཉིས་ལས།

༡ དང་པོ་མཆོག་གི་ངེས་བསྟན་ནི། དཔེར་ན།

༈ ཀུན་ལ་བློ་ཡི་དཔལ་སྟེར་ཟླ་མཛེས་མའི།།

ཡལ་ག་ལྔ་པས་ལེགས་པར་འཛིན་པ་ཡི།།

རྒྱུད་མངས་རྣ་བའི་ལམ་དུ་སྙན་སྒྲོགས་དེས།།

མཁས་པས་གཞན་ལ་འཆད་རྩོད་རྩོམ་པའི་བརྡ།།

སྟོན་དུས་ལྷ་ཡི་ལམ་གྱི་ཕྱོགས་མཐའ་ཀུན།།

ཆུ་འཛིན་དྲི་མ་བྲལ་ཞིང་རྣམ་དག་པས།།

ས་ལམ་ཡོན་ཏན་མ་ལུས་ཡོངས་རྫོགས་པའི།།

རྒྱུད་ལ་ཉོན་མོངས་ཟད་པའི་སྐབས་སྟོན་ལགས།།

རྒྱུ་སྐར་ལམ་དུ་སྤྲིན་དབྱངས་སྒྲོགས་པ་ཡིས།།

མགྲིན་སྔོན་དགའ་བས་ཅ་ཅོ་འཕེལ་བ་ལས།།

ཟས་གཙང་སྲས་པོས་ཆོས་འཁོར་རྣམ་པ་གསུམ།།

བསྐོར་བས་ཐེག་གསུམ་གདུལ་བྱ་བྲེལ་བར་སྣང་།།

མཁར་ཉལ་རྣམས་ཀྱིས་རྔ་ཡབ་ཅན་གྱི་དཔལ།།

ཉིན་མཚན་གཡེལ་མེད་སྤྱོད་ལ་ཟད་མེད་འདིས།།

བློ་ལྡན་རྣམས་ཀྱིས་མཁས་པའི་ལེགས་བཤད་བཅུད།།

ཇི་ཙམ་བླངས་ཀྱང་འབྲི་མེད་ངེས་པར་མཚོན།།

༢ གཉིས་པ་མཆོག་མིན་གྱི་ངེས་བསྟན་ནི། དཔེར་ན།

༈ ཆར་དུས་རོལ་པའི་གནས་ལ་རབ་ཤར་བ།།

རྒན་པོའི་ཐིག་གི་རི་མོ་རྣམ་པར་བཀྲ།།

སྐད་ཅིག་བརྟན་མེད་ཡལ་བའི་རྣམ་པ་ཡིས།།

སྙིགས་དུས་སྐྱེ་བོའི་དམ་བཅའ་ངེས་པར་མཚོན།།

ཡིད་འོང་དྲི་ཞིམ་འདབ་བརྒྱ་གཞོན་ནུ་ཡིས།།

རྟག་ཏུ་འཁོར་འགྲོའི་ཚོགས་དང་རབ་འབྲེལ་བས།།

སྟོབས་དམན་མ་རྣམས་ལྔ་སྐྱེས་ཡོད་དོ་ཅོག།

ཀུན་གྱི་དགའ་མགུར་སྤྱོད་ཡུལ་ཡིན་པར་ཤེས།།

འཇིག་རྟེན་མིག་གིས་ཤར་རི་ལས་བལྟས་པས།།

སྟེང་འཐུང་དཀར་པོའི་ཡན་ལག་ཟུམ་པར་གྱུར།།

མེ་ཏོག་མདའ་ལྔས་རེག་པའི་སྐྱེ་བོ་ནི།།

རྒྱལ་བའི་བསྟན་བཟང་བསྣུབ་པའི་དགྲ་རུ་ངེས།།

འོད་ཀྱི་ཤིང་རྟའི་ཟེགས་མ་ཆུང་ངུ་ཡིས།།

རི་རྒྱལ་ལྟ་བུའི་རྩ་ཕུང་བསྲེགས་བྱས་པས།།

ལེགས་བྱས་བསོད་ནམས་གྲངས་མེད་བསགས་ན་ཡང་།།

ཞེ་སྡང་ཁྲོ་སེམས་ཕྲན་བུས་གཞོམ་པར་མཚོན།།

ཀི༽ སོ་གཅིག་པ་ལྷན་ཅིག་བརྗོད་པའི་རྒྱན་ནི།

༄༅། །བརྗོད་དོན་དེའི་ཡོན་ཏན་དང་ ལས་སོགས་ལྷན་ཅིག་སྟེ་མཉམ་དུ་ཡོད་པའམ་འབྱུང་བར་བརྗོད་པ་སྟེ། དབྱེ་བ་གསུམ་ལས།

༡ དང་པོ་ཡོན་ཏན་ལྷན་ཅིག་བརྗོད་པ་ནི། དཔེར་ན།

༈ དཀར་ཕྱོགས་མིག་གསུམ་པ་ཡི་གཙུག་ནོར་དང་།།

ལྷན་ཅིག་ཟུར་ཕུད་ལྔ་པའི་བློ་གྲོས་རྒྱས།།

མ་ལ་ཡ་ཡི་རླུང་གཞོན་གསར་པ་དང་།།

མཉམ་དུ་གང་གི་ཚུལ་ཁྲིམས་རབ་ཏུ་བསིལ།།

རླབས་ཕྲེང་ཅན་འདི་ཀུན་མཁྱེན་ཁྱོད་ཐུགས་དང་།།

ཚད་གཞལ་མི་མངའ་ལྷན་ཅིག་ཟབ་པ་སྟེ།།

དྲི་མེད་སྣ་ཚོགས་ཤིང་རྟ་དང་ལྷན་ཅིག།

གནས་ལུགས་རྟོགས་པའི་ཡེ་ཤེས་མངོན་པར་གསལ།།

ཆ་ཤས་ཡོངས་སུ་རྫོགས་པའི་སྟོན་ཟླ་དང་།།

ལྷན་ཅིག་ཤེས་རབ་ལྷ་མོའི་བཞིན་རས་དཀར།།

དྲི་ཟས་རྒྱུད་མངས་དབྱངས་སུ་སྒྲོགས་པའི་སྒྲ།།

ཡན་ལག་དྲུག་ཅུའི་གསུང་དང་ལྷན་ཅིག་སྙན།།

འཁོར་བཟང་ལྔ་སྡེའི་མོས་དང་ཐུབ་དབང་གི།

མཁྱེན་བརྩེ་ནུས་པའི་ཐུགས་རྗེ་ལྷན་ཅིག་ཆེ།།

གདུང་ཤུགས་གསོལ་བ་འདེབས་པའི་ང་རོ་དང་།།

ལྷན་ཅིག་ཆོས་འཁོར་བསྐོར་བའི་གསུང་སྐད་འཇེབས།།

༢ གཉིས་པ་བྱ་བ་ཐ་དད་པའི་ལྷན་ཅིག་བརྗོད་པ་ནི། དཔེར་ན།

༈ རྒྱུ་སྐར་ལམ་ནས་དབྱར་རྔ་སྒྲོགས་པ་དང་།།

ལྷན་དུ་གཙུག་ཕུད་ཅན་རྣམས་གླུ་དབྱངས་ལེན།།

དེ་དག་དགའ་བས་རོལ་དང་སྟབས་ཅིག་ཏུ།།

ནམ་མཁའི་གླང་པོ་དེ་ཡང་ཀུན་ཏུ་རྒྱུ།།

ཀྱེ་མ་བཞིན་བཟང་མ་ཡི་བཅུད་འཛིན་དང་།།

ལྷན་ཅིག་བདག་གི་ཆགས་པ་རབ་ཏུ་རྒྱས།།

དབང་གཞུའི་རི་མོ་འདྲ་བའི་སྨིན་མ་དང་།།

མཉམ་དུ་བདག་གི་འདོད་པའི་འཁྲི་ཤིང་གཡོ།།

བཤེས་གཉེན་དམ་པས་ལེགས་བཤད་འདོམས་པ་དང་།།

སློབ་མའི་རྣམ་དཔྱོད་གསར་པ་ལྷན་ཅིག་རྒྱས།།

དགེ་སྡིག་བླང་དོར་གནས་ལ་རྨོངས་པ་དང་།།

ལོག་པར་རྟོག་པའི་བློ་ངན་མཉམ་དུ་ཡལ།།

ཉི་མས་འདབ་བརྒྱ་བཞད་དང་ཆབས་ཅིག་ཏུ།།

ལྷ་མོས་སྐལ་ལྡན་ཡིད་ཀྱི་སྒོ་འཕར་འབྱེད།།

རྟ་ལྗང་ཅན་གྱིས་ས་མོས་ཟུམ་པ་དང་།།

ལྷན་དུ་ཚངས་སྲས་ལྷ་མོས་ཉོན་མོངས་འཇོམས།།

༣ གསུམ་པ་བྱ་བ་གཅིག་པའི་ལྷན་ཅིག་བརྗོད་པ་ནི། དཔེར་ན།

༈ ཟས་གཙང་སྲས་པོའི་སྤངས་རྟོགས་ཡོན་ཏན་དང་།།

རོལ་པའི་གནས་ལ་འཆར་བའི་གཉིས་སྐྱེས་དབང་།།

འགྲོ་བ་ལྷ་མིའི་རྣམ་དཀར་དགེ་བའི་ཆ།།

ཡར་ཚེས་བཅོ་ལྔའི་ཉིན་མོར་ལྷན་ཅིག་རྫོགས།།

སྔོན་མེད་རིག་ལམ་སྤེལ་བའི་མཛད་བཟང་དང་།།

ཐོས་བསམ་སྒོམ་པར་བརྩོན་པའི་སྐལ་ལྡན་བློ།།

མཁས་པས་འཆད་རྩོད་རྩོམ་པའི་ལེགས་བྱས་ཏེ།།

གསུམ་པོ་སྔོན་དུས་ལྷན་ཅིག་འཕེལ་བར་གྱུར།།

སྣ་ཚོགས་དབྱིག་གི་རིན་ཆེན་གླིང་བུ་དང་།།

དཔྱིད་ཀྱི་ཕོ་ཉ་རབ་ཏུ་མྱོས་པའི་གླུ།།

ལྷ་མོའི་ཕྱག་སོར་འཆང་བའི་རྒྱུད་མངས་ཏེ།།

གསུམ་པོས་བདག་གི་རྣ་བར་དགའ་སྟོན་སྦྱིན།།

རྐང་འཐུང་གཞོན་ནུའི་དཔལ་དང་འཁོར་འགྲོའི་དབྱངས།།

མཐའ་ཡས་གངྒཱ་འཛིན་དང་ཀ་དམ་པ།།

ཟློས་གར་མཁན་གྱི་འདོད་པའི་བྱ་བ་རྣམས།།

ཆར་ལྡན་དུས་སུ་ལྷན་ཅིག་རྒྱས་པར་འགྱུར།།

ཁི༽ སོ་གཉིས་པ་ཡོངས་བརྗེས་ཀྱི་རྒྱན་ནི།

༄༅། །བརྗོད་དོན་གྱི་ཡོན་ཏན་དང་ བྱ་བ་སོགས་ཀྱི་དོན་རྣམས་ཕན་ཚུན་བསྣོལ་བ་སྟེ་བརྗེས་པ་ལྟ་བུར་བརྗོད་པ་སྟེ།

དཔེར་ན།

༈ མཁས་དང་གྲུབ་པའི་རྩེ་མོ་མི་ལ་རྗེས།།

མདོ་སྔགས་ཡོངས་རྫོགས་ཐུགས་སུ་ཆུད་པའི་བཅུད།།

རྣམ་ཐར་མན་ངག་ཟབ་མོ་སྩལ་བ་ཡིས།།

སྲིད་གསུམ་སྐྱེ་དགུ་མ་ལུས་ཡིད་དབང་འཕྲོག།

ཚངས་སྲས་ལྷ་མོས་རྒྱུད་མང་སྐྱོད་པའི་དབྱངས།།

སྐལ་ལྡན་སྒྲ་འཛིན་དབང་པོར་སྦྱིན་པ་ཡིས།།

དེ་དག་བ་སྤུའི་འཁྲི་ཤིང་རབ་གཡོ་ཞིང་།།

དད་པའི་ཡིད་ཀྱི་དབང་པོ་ཁྱོད་ལ་ཤོར།།

སྒོ་གསུམ་མི་ཕྱེད་དད་པས་དུས་ཀུན་ཏུ།།

བསྟོད་པའི་དབྱངས་ཀྱིས་གསོལ་ཞིང་མཆོད་པ་ལས།།

ངག་དབང་ལྷ་མོ་དགྱེས་ཤིང་འཛུམ་པའི་ཞལ།།

གཟིགས་ཏེ་བླང་དོར་འབྱེད་པའི་བློ་མིག་སྩལ།།

ཤེས་རབ་འཁོར་ལོ་ཁྱོད་ཀྱིས་འགྲོ་རྣམས་ལ།།

ཟབ་གསལ་མྱུར་བའི་བློ་གྲོས་ལེགས་སྩལ་ནས།།

ལོག་པར་རྟོག་པའི་བློ་ངན་ཡོད་དོ་ཅོག།

མིང་གི་ལྷག་མ་ཙམ་དུ་ཅིག་ཅར་འཕྲོག།

གི༽ སོ་གསུམ་པ་ཤིས་བརྗོད་ཀྱི་རྒྱན་ནི།

༄༅། །ཡིད་ལ་གང་འདོད་པའི་དངོས་པོ་དོན་དུ་གཉེར་བྱ་དེ་འགྲུབ་པར་སྨོན་པ་སྟེ། དཔེར་ན།

༈ ཡེ་ཤེས་གཅིག་ཏུ་རྫོགས་པའི་འཇམ་མགོན་དང་།།

སྒྲ་དབྱངས་མགྲིན་པར་ཕྱུག་པའི་ལྷ་མོ་ཡི།།

མཚུངས་མེད་ཟླ་ཞལ་གསར་པ་དངོས་མཐོང་ནས།།

རྒྱལ་བའི་དགོངས་པ་འཁྲུལ་མེད་རྟོགས་པར་ཤོག།

ངག་གི་འདོད་པ་འབད་མེད་འབྱུང་བའི་གཏེར།།

ཚངས་སྲས་དགྱེས་པའི་འཛུམ་ཞལ་དཀར་བ་ཡིས།།

བདག་བློའི་མ་རིག་མུན་པ་ཀུན་བཅོམ་ནས།།

སྲིད་འདིར་བསྟན་འགྲོའི་དོན་ཆེན་བསྒྲུབ་པར་སྨོན།།

མཉམ་མེད་ཤཱཀྱའི་བསྟན་པ་རིན་ཆེན་ལ།།

ཐོས་བསམ་སྒོམ་པའི་ཆ་ཤས་ཡོངས་རྫོགས་ནས།།

འགྲོ་ཀུན་གཙུག་གི་རྒྱན་བཀོད་ཕན་བདེ་ཡི།།

དགེ་ལེགས་འོད་ཀྱིས་འཛམ་གླིང་ཁྱབ་གྱུར་ཅིག།

ངེས་བྱུང་སེམས་ཀྱིས་འཁོར་བའི་བྱ་བ་རྣམས།།

སྤངས་ཤིང་བསླབ་གསུམ་འཛིན་པའི་སྡོམ་བརྩོན་ཁྱོད།།

རྟག་ཏུ་རྒྱལ་བ་རྣམས་ཀྱིས་རྗེས་བཟུང་ནས།།

བསྟན་འགྲོའི་དོན་དུ་རྣམ་མཁྱེན་ཐོབ་པར་སྨོན།།

ངི༽ སོ་བཞི་པ་རབ་སྤེལ་གྱི་རྒྱན་ནི།

༄༅། །ཐ་དད་པའི་རྒྱན་རྣམས་ཞེས་ རྒྱན་གསུམ་ལ་སོགས་པ་ཕན་ཚུན་སྟོབས་མཉམ་དུ་བསྲེས་པ་ སྦྱོར་བ་གཅིག་ལ་གནས་པ་སྟེ། དབྱེ་བ་གཉིས་ལས།

༡ དང་པོ་ཕན་ཚུན་བལྟོས་པ་ཅན་གྱི་རབ་སྤེལ་ནི། དཔེར་ན།

༈ རབ་དཀར་དྲི་མེད་དྭངས་པའི་སྙིང་སྡུག་ཅན།།

གང་གི་འདྲེན་བྱེད་ཨུཏྤལ་སྔོན་པོ་བཞིན།།

འགག་མེད་གསུང་གི་སྒྲ་དབྱངས་སྒྲོགས་པ་ལ།།

སྒྲ་ངན་སྤངས་རྣམས་འགྲན་པར་འདོད་མིན་ནམ།།

གང་གི་ཐུགས་སུ་མ་ཆུད་ཤེས་བྱ་འགའ།།

ད་དུང་ལྷག་མ་ཡོད་མེད་སོམ་ཉིར་གྱུར།།

སྟོན་ཟླ་ཇི་བཞིན་མཁས་པའི་ལེགས་བཤད་ཀྱི།།

བདུད་རྩི་མྱོང་ཡང་ཉོན་མོངས་འཕེལ་འདི་ཅི།།

གློག་ལྟར་མྱུར་བ་དབྱངས་ཅན་རྣམ་དཔྱོད་ཀྱི།།

བསྐལ་མེས་ཉོན་མོངས་ཅིག་ཅར་སྲེག་པའི་ཟླར།།

བཅུ་གཉིས་བདག་པོས་འོད་ཟེར་རབ་འཕྲོ་སྟེ།།

ཆུར་སྒྲོགས་རྣམས་ལ་ཚ་གདུང་སྟེར་མིན་ནམ།།

བདུད་རྩི་ཇི་བཞིན་རྒྱལ་བའི་ལེགས་བཤད་ཀྱི།།

རླུང་གཞོན་གསར་པ་སྲིད་ཞི་དབྱིངས་སུ་བརྡལ།།

ཟླ་བས་འདབ་སྟོང་འཛུམ་པར་བྱེད་པ་ལ།།

རྐང་དྲུག་ཁྲོ་ཞིང་གད་རྒྱངས་སྒྲོགས་པ་འདྲ།།

༢ གཉིས་པ་སྟོབས་མཚུངས་རབ་སྤེལ་ནི། དཔེར་ན།

༈ གང་གི་མཁྱེན་རབ་ལྷ་ལམ་ཡངས་པ་ལས།།

ཐོན་པའི་ལེགས་བཤད་ཟབ་མོ་དབྱར་རྔ་བཞིན།།

མགྲིན་པའི་ངོས་ལས་སྐྱེས་སམ་རྒྱུད་མང་སྒྲ།།

མ་ཡིན་འདི་ལ་བྱ་དཀའ་ཅི་ཞིག་མཆིས།།

ཆུ་གཏེར་སྐྱེངས་པར་བྱེད་པའི་རྣམ་དཔྱོད་ཀྱིས།།

ལུང་རྟོགས་ནོར་བུ་སྐྱེ་དགུའི་དཔལ་དུ་ངོམ།།

རྒྱུད་མང་དབྱངས་སུ་བྱས་པའི་སྙན་ཚིག་གི།

སྒྲ་ལས་དོན་བཟང་ཁོ་བོས་རྙེད་དེ་ཅི།།

གཉིས་སྐྱེས་དབང་པོར་ཡོངས་སྨོད་དབྱངས་ཅན་གྱི།།

བཞིན་གྱི་དཔྱིད་དཔལ་མཐོང་བས་ཀུན་གྱི་ཡིད།།

ཚད་མེད་དགའ་བ་རྒྱས་པའི་ལེགས་བྱས་འདི།།

འཆི་མེད་བདུད་རྩིའི་བདེ་བས་མཚོན་ནུས་མིན།།

མཁའ་ལྟར་ཡངས་པའི་འཇམ་དཔལ་མཁྱེན་རབ་ལ།།

དཎྜྻིས་འགྲན་ཞིང་ལེགས་བཤད་སྟོན་མོར་འགྱེད།།

མ་བོས་སྙན་ངག་རྒྱ་མཚོར་བློ་ལྡན་རྣམས།།

རྟག་ཏུ་རོལ་ཀྱང་ཟད་མེད་འབྱུང་འདི་མཚར།།

ཅི༽ སོ་ལྔ་པ་དགོངས་པ་ཅན་གྱི་རྒྱན་ནི།

༄༅། །སྙན་ངག་མཁན་གྱི་བསམ་བྱའི་དགོངས་པ་བྱ་རྫོགས་ཀྱི་སྐད་ཅིག་ལ་འགྲུབ་པའི་ ལུས་ཡོངས་རྫོགས་ལ་ཡོད་པའི་ཡོན་ཏན་གྱི་ཁྱད་པར་གང་ཡིན་པ་སྟེ། དཔེར་ན།

༈ དཎྜྻིའི་མཁྱེན་རབ་ཤིན་ཏུ་ཟབ་པ་ལས།།

བྱུང་བའི་གླུ་དབྱངས་ཕྱི་ནང་ཐུན་མོང་དུ།།

སྤེལ་བའི་ལེགས་བཤད་མ་ཚང་མེད་པའི་རྒྱན།།

སྐལ་མཉམ་རྣམས་ལ་ཕན་ཕྱིར་དཔེར་བརྗོད་བྱས།།

གང་གི་དགོངས་བཅུད་དོན་རྒྱན་སོ་ལྔ་པོ།།

སྙན་ཚིག་ཕྲེང་བས་ལེགས་པར་དཔེར་བཀོད་པ།།

འདི་ནི་མཁས་དབང་དཎྜྻིའི་རྣམ་དཔྱོད་རྩལ།།

ཡོངས་སུ་རྫོགས་པའི་ངོ་མཚར་ངོམ་ཕྱིར་ཡིན།།

འཁྲུལ་མེད་དཎྜྻིའི་དགོངས་དོན་ཨཱ་དརྵཿ།།

ཐུན་མོང་འདོད་པ་སེལ་ཆེད་མཛད་པའི་གཞུང་།།

ཇི་བཞིན་དཔེར་བརྗོད་བློ་གསར་དགའ་བའི་གླུ།།

རིག་པའི་ལམ་སྲོལ་མི་ཉམས་རྒྱས་ཕྱིར་བརྩམས།།

བཞེད་དོན་རྟོགས་པའི་དཔེར་བརྗོད་རྔ་ཡབ་ཅན།།

བརྗོད་འདོད་ལྷག་བསམ་གངྒཱ་ལྟར་རྒྱས་ཏེ།།

རྒྱལ་བ་སྲས་བཅས་དགྱེས་པའི་བསྟོད་ཚིགས་སུ།།

དྲང་སྲོང་ལྷུང་བའི་ཚལ་དུ་གླུ་དབྱངས་ཤོར།།

བཟོད་གསོལ་དང་སྨོན་ཚིག།

༈ ཐོས་ལྡན་རྣམས་ཀྱི་རོལ་གནས་དཎྜྻིའི་གཞུང་།།

སྐྱེས་ཆེན་རྣམས་ལ་བསྔགས་དང་བསྟན་བཅོས་སོགས།།

རྩོམ་ལ་མེད་ཐབས་མེད་པའི་དོན་གྱི་རྒྱན།།

ཐ་ན་མཛའ་བརྩེའི་ཡི་གེ་བྲི་ལའང་མཁོ།

ཚིག་སྦྱོར་ཕུན་སུམ་ཚོགས་པའི་སྙན་ཉམས་ཀྱི།།

འདབ་བརྒྱས་ཤེས་ལྡན་བུང་བ་ཡིད་འཕྲོག་པའི།།

བཅུད་བཟང་དཔྱོད་ལྡན་དཔྱིད་ཀའི་དཔལ་ལས་ཏེ།།

བདག་འདྲའི་གླེན་པ་ཡ་མ་བརླ་ལས་ཅི།།

འོན་ཀྱང་མཚུངས་མེད་མཁས་པའི་ཞལ་སྒོ་ནས།།

ཚིག་དོན་འཁྲུལ་མེད་ཐོས་པའི་བཀའ་དྲིན་ལས།།

ཆ་ཙམ་རྟོགས་པ་བསམ་པས་མ་བཟོད་པར།།

སྒོམ་བཞིན་ཡི་གེའི་ལམ་ནས་དཔེར་བརྗོད་བཀོད།།

དཎྜྻིའི་དགོངས་དོན་རླབས་ཕྲེང་ཅན་གྱི་མཐའ།།

བདག་བློ་མགྲིན་པའི་རྫ་རྔས་དཔག་དཀའ་བས།།

ལོག་རྟོག་སིན་དྷུ་སྐྱེས་སོགས་རྙོགས་མཆིས་ན།།

དཔྱོད་ལྡན་ཀེ་ཏ་ཀ་ཡིས་དྭངས་པར་མཛོད།།

དེ་ལྟར་ལྷག་བློས་དོན་རྒྱན་ཆུ་འཛིན་འཁྲིགས་པ་ལས།།

བླངས་པའི་གླུ་དབྱངས་དབྱར་གྱི་རྔ་གསང་ལྡིར་བའི་སྒྲ།།

བློ་གསར་རྨ་བྱས་ཆ་ཙམ་ཐོས་པའི་སྐལ་བ་ཡིས།།

རྣམ་མཁྱེན་དབྱར་གྱི་དཔལ་མོའི་མཛེས་པ་ངོམ་པར་སྨོན།།

དགེའོ།།

སརྦ་མངྒ་ལཾ།།

དཔར་བྱང་སྨོན་ཚིག།

༈ མཁས་དབང་དཎྜྻིའི་སྙན་ངག་ཨཱ་དརྵཿ།།

ལྷག་བསམ་ངལ་བས་བརྩམས་པའི་དཔེར་བརྗོད་དེ།།

དཔར་དུ་བསྐྲུན་པས་ན་གཞོན་ཕོ་མོ་རྣམས།།

རིག་ལམ་བློ་གྲོས་གསར་པའི་མིག་ཐོབ་ཤོག།

སློབ་དཔོན་དཎྜྻིའི་ཐུགས་ཀྱི་ཆུ་གཏེར་ལས།།

བྱུང་བའི་སྙན་ངག་ནོར་བུའི་དོ་ཤལ་འདི།།

རྒྱན་དུ་ལེགས་པར་ངོམ་པའི་དཔེར་བརྗོད་ཀྱིས།།

རིག་ལམ་གསར་དུ་རྟོལ་ལ་གྲོགས་མཛོད་ཅིག།

རྣམ་དཔྱོད་གསར་དུ་སྐྱེད་པའི་སྙན་ངག་གཞུང་།།

ཐོས་བསམ་སྤྱི་བརྟོལ་ངལ་བས་དཔེར་བཀོད་པ།།

ཤེས་ལྡན་དགྱེས་པའི་ཚིག་སྦྱོར་མི་ལྡན་ཡང་།།

སྐལ་མཉམ་བློ་གསར་རྣམས་ལ་ཕན་པར་སྨོན།།

ཨོ་རྒྱན་བསྟན་འཛིན་ཤཱཧླི།